
PREDGOVOR 


Kad se pojavi ova knjiga razmatranja, netko će možda reći 
ili pomisliti: Opet novi »svibanj«! Zar je to trebalo, kad ih već 
toliko imamo? Nije li bilo važnije nešto drugo, korisnije tiskati? 
Odgovaram sa svecima: O Mariji nikad dosta! Davno je rekao 
sv, Bernard: Mnogo je divnih stvari rečeno o Bogorodici, ali 
još uvijek nije o njoj sve rečeno; još joj uvijek nije dovoljna 
slava iskazana! Marija je Majka, a govor o Majci i s Majkom 
nije nikad suvišan, nepotreban, nekoristan. 


Onda, tko govori o majci, govori i o sinu. Tko govori o Mariji, 
govori i o Isusu, propovijeda Evanđelje. Pače, najbolji je način 
propovijedanja Evanđelja — govoriti o Majci Božjoj. To pravi 
kršćani vrlo dobro razumiju. Isus je Mudrost Božja, koja je po 
Mariji postala mlijeko za hranu ljudima. Isus je po Mariji došao 
na svijet, po Mariji treba da vlada. Tko želi naći Isusa, mora ga 
tražiti s Marijom, kod Marije. Isusa nalazimo na Marijinim ruka- 
ma, Isus se nikad ne dijeli od svoje Majke! Isus je svjetlo, a 
Marija je zora koja to svjetlo najavljuje. Isus je rosa, a Marija 
je nebo otkud ta rosa pada. Isus je milost; daje nam ga Marija, 
»Majka milosti«. Marija je središte našega Vjerovanja: Isus je 
»rođen od Marije Djevice«! Bl. Djevica jest najslađi, najpotpuniji 
izraz Božje dobrote, milosrđa, ljubavi. 


Poseban je cilj ovim razmatranjima: pripraviti duše na naj- 
uzvišeniji čin duhovnog života — na obnovu krsnog zavjeta, po- 
Svetu Isusu po rukama presvete Djevice, u duhu nauka sv. Ljude- 
vita Grignona M. Zato se u razmatranjima opširno tumači: kako 
je veliko Marijino dostojanstvo; kako su uzvišene njezine povla- 
stice; kako su savršene njezine kreposti; kako je. značajna njezina 
uloga u djelu našega otkupljenja, našega kršćanskog života, za 
pojedince, za obitelji, za Crkvu, za društvo ...; koliko je važno biti 
pobožan Majci Božjoj, njoj se savršeno posvetiti itd. Bilo bi naj- 
ljepše posvetu obaviti na kraju svibanjske ili listopadske pobož- 


NI 


nosti. Zato se na kraju ove knjige nalazi pripravna i posvetna 


molitva. A tko obavi takvu posvetu Majci Božjoj, može se — a ne 
mora! — upisati u Bratovštinu »Marija kraljica srdaca« koja kod 
nas u Hrvatskoj postoji u Svetištu Čudotvorne Gospe Sinjske (A. 
Jonića 3 — Sinj). Tako će postati dionik molitava i drugih dobrih 
djela svih članova Bratovštine na svijetu. Ova će razmatranja 
postići cilj, ako kod kršćana barem malo povećaju pobožnost i 
ljubav prema Majci Božjoj, ili barem jednu dušu navedu da se 
s velikom ljubavlju i revnošću posveti Majci Božjoj. 


Ništa me više — veli sv. Bernard — ne veseli, ali me ništa 
više i ne straši, nego govoriti o slavi Djevice Marije! To je razum- 
ljivo. Marija je naša Majka. Zato je razgovor o njoj ugodan. Ali 
ona je i Majka Božja, njezino je dostojanstvo neopisivo. Tko o njoj 
može dolično govoriti? Ako se velikani Crkve, veliki Marijini što- 
vatelji i ljubitelji straše o njoj govoriti, kako da se ne strašimo 
mi obični smrtnici? Kad je glasoviti Fra Angelico htio slikati lik 
Majke Božje, najprije se dugo molio, a onda je slikao... Slikao 
je polako, pomnjivo; slikao je i brisao, pa opet slikao i plakao, 
jer mu nije uspjelo naslikati što je želio. A kad je ipak sliku 
dovršio, napisao je na njoj: Djevice Marijo, nije tebi slična! Slično 
je u ovome času i moje raspoloženje. Kad ponovno čitam ova 
razmatranja, moram priznati: Pa to ni izdaleka nije onako uzvi- 
šeno i lijepo, kako se o Majci Božjoj može i mora govoriti! Među- 
tim, ona je predobra Majka, pa će rado saslušati i tepanje svog 
djeteta koje ju želi ljubiti i proslaviti. 

Neka su razmatranja nešto duža. Želio sam da predmet bude 
u cijelosti zaokružen, obrađen, da svako vazmatranje može poslu- 
žiti ne samo za zajedničku (svibanjsku ili listopadsku pobožnost, 
za propovijed i sl.) nego i za privatnu pobožnost, duhovno čitanje, 
promatranje. 

U razmatranjima se katkada spomenu izrazi: ukazanje, viđe- 
nje, čudesa, obećanja i sl. S obzirom na značenje i istinitost tih 
i sličnih izraza, potpuno se podlažem neprevarljivom sudu Crkve, 


Zahvaljujem, na kraju, uredniku časopisa »Marija« prof. 0. 
Vjenceslavu Glibotiću, koji mi je dao mnogo lijepih savjeta i naj- 
spremnije prihvatio prijedlog da se razmatranja tiskaju među iz- 
danjima Knjižnice »Marija«. Neka mu Marija naplati! 


SVIBANJ 


1. — Kršćani s posebnim veseljem slave svetkovine nebeske 
Majke. Nijedna im svetkovina ne donosi toliko miline, radosti, 
utjehe koliko svetkovine koje ih sjećaju na otajstva iz života pre- 
svete Djevice. U te se dane djeca nebeske Majke djetinjski vesele 
odlikama i krepostima Marijinim, stavljaju se pod njezinu zaštitu, 
mole je za zagovor. 


Iako je preko godine velik broj Marijinih svetkovina, ipak se 
čini kao da one rijetko dolaze, kao da prebrzo prođu. Pobožni 
kršćanski osjećaj vjernika želi što češće slaviti onu po kojoj imamo 
Početnika života, pa joj — uz brojne svetkovine — posvećuje još 
svakog dana: jutro, podne, večer; u svakoj sedmici jedan cijeli 
dan — subotu. A jer je i to sve premalo, pobožnost vjernika od 
starine posvećuje Mariji i jedan cijeli mjesec u godini. Dakle, cijeli 
mjesec molitve, razmišljanja i pjesme u čast Majke Božje! 


Koji su mjesec pobožni vjernici posvetili svojoj Majci i Kra- 
ljici? Ne treba se dugo domišljati. Najboljoj i najljepšoj Djevici 
trebalo je posvetiti najljepši mjesec. I kršćanski zanos vjernika 
posvećuje Mariji mjesec zelenila i cvijeća — svibanj. Ta koji mje- 
sec ljepše od svibnja dolikuje da bude posvećen onoj na koju 
Crkva primjenjuje pohvale Mudrosti, pa je uspoređuje s najkoris- 
nijim biljkama i s najljepšim cvijećem: s maslinom, lozom, pal- 
mom, cedrom; s ljiljanom, ljubicom, ružom (isp. Sir gl. 24). Koji 
mjesec ljepše od svibnja dolikuje onoj koja je ljepša nego cvijet 
poljski, ljiljan dolinski, ruža u perivoju, ljubica u šikari; onoj koja 
je »najljepši cvijet Raja« (sv. Fortunat), najljepši cvijet neba i 
zemlje, svega stvorenoga? 


2. — Ne zna se sigurno tko je među kršćanima prvi počeo u 
svibnju Mariji iskazivati posebno štovanje. Neki misle da je to 
bio bl. Henrik Suzon (| 1366). Kad je u svibnju čuo neukusne 
pjesme, on je počeo pjevati pobožne pjesme svojoj ljubljenoj ne- 
beskoj Majci, kititi njezin kip u vrtu cvijećem i pobožno joj se 
moliti. Drugi pišu kako je neki nepoznati mladić jednog svibnja 
u Rimu skupio prijatelje da zajedno pjevaju litanije pred slikom 
Majke Božje, pred kojom su gorjele svijeće. Iz dana je u dan 
dolazilo sve više svijeta. Svibanj je ustanovljen. Mnogo je općeni- 
tije mišljenje da je prvi sv. Filip Neri (1515—1595) u svibnju okup- 
ljao rimske dječake oko Marijine slike, poticao ih da tu sliku 
urese prvim proljetnim cvijećem i činima kreposti. S njima bi 
pjevao litanije, govorio bi im o Majci Božjoj. 


Svakako, u 18. st. već je po svoj Italiji ustaljena i vrlo raši- 
rena pobožnost u čast Kraljice svibnja. Ovako se obavljala: Oltar 
sa slikom ili kipom Majke Božje uresio bi se svjetlom i cvijećem; 
molio se ružarij i litanije; čitalo se razmatranje; na kraju se 
odredio cvjetić ili čin kreposti koji će se vršiti, pobožni uzdah 
koji će se ponavljati. Mjesec se svršavao s posvetom bl. Djevici. 
Iz Italije se pobožnost raširila po ostalim evropskim državama i 
danas se obavlja po cijelom kat. svijetu. Crkva tu pobožnost svim 
vjernicima toplo preporučuje. 

3. — Na pragu smo Marijina mjeseca, Marijina svibnja. Ko- 
lika li se radost i milina razliva našom dušom! Kako li živo kucaju 
naša srca! Posebno veselo raspoloženje čini nas spremnim da se 
odazovemo glasu Crkve, koja nas večeras pozivlje da se pridru- 
žimo pobožnim vjernicima cijeloga svijeta, pa da kroz ovaj mjesec 
u zanosu srca i duše, molitvom, razmatranjem, pobožnom pjesmom 
slavimo odabranu između žena, Kraljicu neba i zemlje, Majku 
Božju i Majku našu. Neka nas kroz ovaj mjesec sve izdiže prema 
nebeskim visinama, prema prijestolju naše Majke i Kraljice. 


Neobične ljepote, kojima se priroda zaodijeva u ovo najljepše 
godišnje doba, neka budu poticaj da svaki dan podižemo svoje oči 
k onoj koja je bila u naumu svemogućega Boga kad je stvarao 
ljepote vidljivoga i nevidljivog svijeta. 

Proljetno zelenilo šuma i livada, gora i dolina; ljepota, šare- 
nilo i miris cvijeća neka upravi radosne kucaje naših kršćanskih 
srdaca k onoj koja je ljepša od najljepšega proljetnog cvijeta, 
ures i kruna svih stvorenja! 


Divne prirodne ljepote neka nas u ovom svibnju sjećaju na 
onu koja je prekrasni vrt rajske ljepote, u kojemu pod suncem 
Božje milosti cvatu sve kreposti, u kojem je sam Svevišnji našao 
ugodno prebivalište. 

Ovo proljetno doba, kad se čitava priroda budi na novi život, 
neka naše misli diže k onoj, koja je sa svojim božanskim Porodom 
uništila carstvo smrti i ljudima donijela novi život. 


4. — Dođi da ti pokažem Zaručnicu! Tako je rekao anđeo 
Piscu knjige Otkrivenja (Otk 21, 9). To isto Duh Sveti govori danas 
preko mene svima vama: Dođite da vam pokažem  Zaručnicu 
Božju. Dođite da vam u razmatranjima kroz ovaj svibanj pokažem 
Zaručnicu svemogućega Boga. Dođite da vam otkrijem ljepotu, 
odlike, kreposti, dostojanstvo, moć i slavu Zaručnice Božje. A 
upoznavši ljepotu, dostojanstvo, moć bl. Djevice, Božje Zaručnice, 
lako ćete razabrati kako je svakome kršćaninu potrebno da Mariju 


mnogo štuje i ljubi, da nju u pomoć zazivlje. Doznat ćete kako 
je svima nužno steći duboku, pravu pobožnost prema presv. Dje- 
vici; kako je svima potrebno potpuno se posvetiti Majci Božjoj, 
da bismo se tako stavili pod zaštitu Marije — Kraljice srdaca, da 
bismo tako osigurali svoju sreću u vremenu i u vječnosti. 

5. — Da naša svibanjska pobožnost bude Mariji mila, da svo- 
jom posvetom — što ćemo je na kraju svibnja obaviti — ugodimo 
nebeskoj Majci i Kraljici, potrebna nam je pomoć s neba. Zato 
molimo svaki dan Duha Svetoga da nas on rasvijetli da što bolje 
upoznamo njegovu bezgrješnu Zaručnicu; neka nas nadahne, neka 
nam pokaže najbolji način kako ćemo se za posvetu Majci Božjoj 
dostojno pripraviti; neka nas nauči kako ćemo Mariju savršeno 
ljubiti i njoj služiti. A samu nebesku Majku molimo da se udostoji 
primiti nas u broj svojih odabranika, da nas učini svojim pravim 
štovateljima. 

Kroz ovaj lijepi mjesec molit ćemo dakako Boga, po zagovoru 
bl. Djevice, # za ostale naše potrebe. Velike su i mnogobrojne te 
naše potrebe, duhovne i vremenite. A Marija, Majka Božja i Maj- 
ka naša, sigurna je pomoćnica. Od nje dolaze najbolji savjeti 
u sumnji, utjeha u žalosti, sloga i mir u obitelji, pomoć u svakoj 
potrebi. Stoga se njoj svi bez prestanka molimo. 

U ovo vrijeme velikih grijeha, otpada od Boga, u doba velikih 
nemira, nesigurnosti, svi mi u duhu Fatimskih poruka Majke Bož- 
je, u duhu poruka Sv. O. Pape kroz ovaj mjesec molimo ružarij 
za obraćenje grješnika i miv u svijetu. 

Stare firentinske kronike donose kako su na prvi dan svibnja 
mladići nosili pred prozore svojih zaručnica rascvalu granu cvijeća, 
zvanu »Maio«. I mi kroz ovaj mjesec donosimo Mariji, svojoj 
Majci i Kraljici svoj »Maio«. Donosimo joj ne samo propadljivo 
cvijeće iz svojih vrtova nego cvijeće trajne vrijednosti, cvijeće 
kreposti, posebno: ljiljan čistoće, ljubicu poniznosti, ružu ljubavi. 
Ako možda takvo cvijeće sada ne raste u našem srcu, posadimo 
ga i odgojimo u ovom Marijinu mjesecu! Razveselimo svoju nebe- 
sku Majku nasljedujući što bolje njezine kreposti. 

Budemo li se kroz ovaj mjesec Mariji molili, o njoj razmišljali, 
njezine kreposti nasljedovali i njoj se posvetili, ona će nam ispro- 
siti obilje Božjih darova; ona će nas pratiti kroz život i dovesti 
u nebo gdje ćemo s anđelima i svecima slaviti vječni svibanj 
u vječnom proljeću. 


PREODREĐENA 


1. — Isus je uzrok i središte, kruna i Kralj svih stvorenja. Od 
njega primaju milost anđeli i ljudi. Nitko ne dolazi k Ocu nego po 
Isusu, koji je za sve ljude put, istina i život. S Kristom je najuže 
sjedinjena njegova Majka. Ona je sa svojim Sinom uzrok, svrha 
(»concausa«) svega stvorenoga. Sve je stvoreno radi Krista i njegove 
Majke. Isus i Marija, Kralj i Kraljica neba i zemlje, anđela i ljudi, 
prvi su u misli Božjoj. Prije nego je išta stvoreno, Bog misli na 
utjelovljenoga Krista i njegovu Majku. 


Prema tome, nije Sin Božji odredio postati čovjekom nakon 
Adamova grijeha. Da naši praroditelji i nisu sagriješili, on bi po- 
stao čovjekom. Samo što u tome slučaju ne bi trpio, nego bi se 
pojavio kao Kralj u slavi i veličanstvu. Majka Kristova, bl. Djevica 
Marija, nije žena koju je Gospodin slučajno u punini vremena na- 
šao, uzeo za Majku svome Sinu. Marija je prije svih vjekova iza- 
brana, preodređena za svoju jedintvenu ulogu, da bude Majka 
Otkupitelja ljudskoga roda (Sv. Bernard). Marija je — kaže veliki 
Pjesnik — »uporna meta nauma vječnoga« (Dante, Raj 33, 3). 
Crkva na Mariju primjenjuje riječi Mudrosti: Gospodin me stvori 
kao počelo svoga djela, kao najraniji od svojih čina, u pradoba 
(Izr 8, 22). 

Bog je već unaprijed odredio da se Mariji i njezinu Sinu imaju 
pokloniti, služiti im svi stvorovi, anđeli i ljudi. Poklon Isusu i 
Mariji bit će i za anđele i ljude uvjet da budu pripušteni u vječnu 
slavu. Da iskuša vjernost anđela, Bog ih je stavio na kušnju: una- 
prijed im je pokazao Majku Božju s Djetetom i zatražio je da se 
poklone. Lucifer s palim anđelima prezreo je utjelovljenoga Boga 
i njegovu Majku, pa je bačen u pakleni ponor. Sv. Mihovil i drugi 
anđeli poklonili su se Isusu i Mariji u vjeri i ljubavi i pripušteni 
su vječnom gledanju i uživanju Boga. 

Kao anđeli, tako su stavljeni na kušnju i ljudi. Anđeli su pro- 
kušani svaki za se; Adam i Eva iskušani su za se i svoje potomstvo. 
Na žalost, naši praroditelji nisu izdržali kušnje. Zaveo ih je Lucifer, 
Međutim, Bog se smilovao Adamu i Evi, kao i njihovu potomstvu; 
oprostio im je, i to — misli sv. Bernardin S. — radi Marije, koju 
je već onda ljubio. Odmah iza pada Bog obećava Adamu i Evi spa- 
senje. Obećanje spasenja staro je kao i izreka osude, smrti. Isti 
dan pad i nada (Bossuet). Prema Božjem planu, vječna Riječ osta- 
vit će 99 ovaca (sve korove anđeoske!) da potraži izgubljenu ovcu 
— ljudski rod, da prikaže žrtvu i otkupi palo čovječanstvo. Sin 
Božji postat će čovjekom, rodit će se od čiste, bezgrješne, odabrane 
žene, koja će biti u vječnom neprijateljstvu s Luciferom, zmijom, 


kojoj će konačno satrti glavu. I od početka pa do kraja sva je po- 
vijest ljudskoga roda ispunjena borbom između Žene i zmije. Žena, 
koja će satrti glavu zmiji, živi u svijesti čovječanstva od Adama 
do posljednjega čovjeka što će na zemlji živjeti. Vjekovi su za 
njom čeznuli. Njezin je dolazak Bog brižno pripravio. 

2. — Bog je odabrao jedan narod i povjerio mu misiju da pri- 
pravi put Ženi koja će donijeti spas čovječanstvu. Taj odabrani 
narod — Izrael postao je središte života i misli čovječanstva. Ni 
Grci ni Rimljani nisu imali slične misije. U izraelskom je narodu 
sve bilo usredotočeno oko obećane Žene i njezina Sina koji imaju 
doći. Sve su svete knjige Izraelskog naroda, knjige Staroga zavjeta, 
pod dojmom prizora koji je opisan na prvim stranicama Knjige 
Postanka, pod dojmom riječi što ih je Bog rekao zmiji: Neprija- 
teljstvo ja zamećem između tebe i Žene! (Post 3, 15) Najljepše 
stranice Sv. pisma odnose se, primjenjuju se na obećanu Ženu, 
na bl. Djevicu Mariju. Na Mariju se primjenjuju pohvale što ih 
Pjesma nad pjesmama izriče u počast izabrane, prekrasne zaruč- 
nice, jer je Marija odabrana, prekrasna Zaručnica samoga Boga. 
Na Mariju se primjenjuju pohvale što ih Sv. pismo izriče u počast 
Mudrosti, jer je Marija dala svijetu utjelovljenu Mudrost, Sina 
Božjega. Najljepši psalmi slave veliko Božje kraljevstvo, Krista 
Kralja svega stvorenoga. Time se izriče slava i Majci vječnoga 
Kralja, Kraljici svega stvorenoga. Proroci navješćuju dolazak Žene 
koja će kao djevica roditi onoga kojemu će ime biti Emanuel — 
Bog s nama (Iz 7, 14). Njezina će bol biti velika kao more (isp. 
Tuž 2, 13). 

Posebno su Izraelce sjećale na Otkupiteljevu Majku neke staro- 
zavjetne žene, uzori kreposti, junaštva, ljepote. Sara — Abrahamova 
žena imala je jednoga sina, oca velikog potomstva. Marijin jedini 
Sin Isus donio je spas, blagoslov, otkup cijelom ljudskom rodu. 
Rebeka, čista djevica, preodređena žena sinu Abrahamovu Izaku, 
koja daje vodu slugama i devama (Post. gl. 24), slika je prečiste 
Djevice Marije, koja uz Isusa crpe vodu milosti na najbistrijim izvo- 
rima pa daje pravednima i nepravednima.Rahela, koja je rodila 
Josipa, spasitelja zemlje Egipta (Post 30, 25), slika je Marije koja je 
rodila Isusa, Spasitelja svijeta. Egipatska Marija bdi uz kolijevku 
brata Mojsija na Nilu (Izl 2, 3 ss); Majka Otkupiteljeva bdi uz 
tvrdi ležaj svoga Sina, uz jaslice i uz križ. Kad se Noemi povratila 
iz Moaba u Betlehem, govorila je: Ne zovite me Noemi (lijepa), 
nego Mara (gorka), jer me Svemogući gorčinom ispunio (Rut 1, 20). 
Noemine boli slika su onih boli u koje je bila uronjena Marijina 
duša za vrijeme Isusove muke. Ruta, koja je na njivi Booza sakup- 
ljala klasje (Rut gl. 2), slika je Majke Božje koja na njivi Crkve sa- 
kuplja, obraća grješnike. Junačke žene Debora i Jaela, koje izbav- 


ljaju Izraela od neprijatelja Sisere (Suci gl. 4 i 5), slike su Marije 
koja je satrla glavu paklenoj zmiji i sa svojim Sinom spasila ljudski 
rod. Kad je Judita odsjekla glavu asirskom vojskovođi Holofernu 
(Jdt gl. 13) i oslobodila svoj grad Betuliju, slavio ju je Ozija: Bla- 
goslovljena bila, kćeri, od Boga Svevišnjega više od svih drugih 
žena na zemlji! (Jdt 13, 18) Veliki svećenik Joakim i starješine 
sinova Izraelovih slavili su je: Ti si slava Jeruzalema! Ti si najviši 
ponos Izraela! Ti si uzvišena dika roda našega! (Jdt 15, 9) Te lijepe 
pohvale primjenjuje Crkva na Mariju koja je sa svojim Sinom 
oslobodila ne jedan grad nego čitav ljudski rod. Estera, koja je 
pred kraljem Ahasverom našla milost za se i svoj narod (Est gl. 7), 
slika je bl. Djevice koja je pred Bogom našla milost za se i sve 
Adamove potomke. Sve te žene samo su blijede slike Marijine. 
One imaju samo pokoje dobro svojstvo, dok bl. Djevica ima sve 
njihove odlike u najsavršenijoj mjeri. 

Duhovni pisci nalaze u Sv. pismu Staroga zavjeta mnogo sim- 
bola koji prikazuju različita obilježja Marijine uloge. Tako, npr., 
golubica, koja je Noi u korablju donijela list masline (Post 8, 11), 
slika je Marije koja donosi mir čovječanstvu. Duga, koja se uka- 
zala poslije potopa (Post 9, 16) — znak izmirenja između Boga i 
svih živih bića — slika je Majke Božje. Kao što je duga odraz sunca, 
tako je Marija odraz Isusa, znak prijateljskog ugovora između 
Boga i čovjeka. Ljestve Jukovljeve (Post 28, 12. 13) slika su Majke 
Božje po kojoj ljudi uzlaze u nebo. Grm, koji gori a ne izgara 
(Izl 3, 2), slika je Marijina djevičanstva. Zavjetni kovčeg, načinjen 
od najfinijeg drveta, iznutra i izvana pozlaćen (Izl 25, 10—16), u 
kojem su se čuvale ploče Zakona i mana, slika je Marije, koja je 
živi kovčeg, u kojoj je boravio vječni Zakonodavac ljudi, živi Kruh 
Isus Krist. U čudesnoj rosi na runu Gideonovu (Suci 6,36—40) 
vide sv. Oci sliku čudesnog začeća Isusova u krilu Djevice Marije. 
Ilijin oblačić, koji donosi veliki dažd (1 Kr 18, 44) simbol je Majke 
Božje koja nam je dala Isusa, a s njime kišu milosti itd. 

Tako je, eto, Bog preko objave, preko proroka, služeći se tipo- 
vima odabranih žena, različitim simbolima pripravio ljude za po- 
javu, za dolazak Otkupiteljeve Majke. S Izraelcima, s izraelskim 
narodom čekali su je svi potomci Adama i Eve kao onu s kojom će 
početi na zemlji novo doba. Marijina je pojava u središtu pažnje 
svih naroda, svih vjekova — *negotium saeculorum« (sv. Bernard). 
Njezin je dolazak svrha Zakona, ispunjenje slika — simbola (Pio 
X). Njezin će kult biti hrana svih vremena, radost vječnosti. 

I kad se konačno na zemlji pojavila, nije bilo čuđenja nego 
radosti. Nebo se razveselilo i pozdravilo je preko Anđela: Raduj se, 
milosti puna! (Lk 1, 28) Zemlja se razveselila i pozdravila je preko 
Elizabete: Najblagoslovljenija si ti među ženama! (Lk 1, 42). 

BEZGRJEŠNA 


1. — Bog je stvorio čovjeka sretnim. Uresio ga je posvetnom 
milošću i drugim naravnim i vrhunaravnim darovima. Postavio ga 
je u mjesto uživanja i radosti — u raj zemaljski. Iza određenog 
vremena užitka i radosti na zemlji, imao se čovjek preseliti u 
vječnu radost na nebu, 

Bog je, međutim, htio da čovjek svoju sreću donekle sam za- 
služi, pa ga je stavio na kušnju. Ako kušnju izdrži, bit će sretan; 
ako zapovijed Božju prekrši, bit će nesretan. Na žalost, naši pra- 
roditelji, zavedeni od sotone, prekršiše Božju zapovijed. Time iz- 
gubiše dragocjeno blago posvetne milosti, prijateljstvo Božje. Zato 
su bili istjerani iz raja zemaljskoga. Njihov je razum potamnio, 
volja oslabila. U biću im se pojave zle sklonosti, strasti, koje se 
otimlju vlasti razuma. Nadođoše zatim i druge nevolje (bolest, 
glad itd.) i napokon strašna tjelesna smrt. I, što je najgore, sve te 
nevolje navukoše naši praroditelji ne samo na se nego i na čitavo 
svoje potomstvo, na sve ljude, na sve nas. Zato se njihov grijeh 
zove »istočni« (izvorni), jer svi mi ljudi »ističemo« (izviremo), 
rađamo se okaljani tim grijehom. 

Koliko je veliko zlo grijeh, pa i samo jedan grijeh, zbog kojega 
na ljudski rod dođoše tolike patnje! Svi ljudi trpe te patnje, jer svi 
dolaze na ovaj svijet okaljani ljagom istočnog grijeha. Zar zbilja 
svi? 

2. — Sv. pismo donosi kako je kralj Ahasver izdao naredbu da 
mu se nitko nepozvan ne približava. Ali kad je preda nj nepo- 
zvana došla kraljica Estera, kralj se ne ljuti nego govori: Ne boj 
se, nećeš umrijeti — naša je uredba za obične ljude. Priđi! (Est 5, 
1 £) Sasvim su nam razumljive Ahasverove riječi: Estera je njegova 
ljubljena žena. Isto tako zakon o istočnom grijehu vrijedi za sve 
ljuđe, samo ne vrijedi za Majku Spasiteljevu. 

Neki su pravednici radi buduće svoje službe bili posebnom 
Božjom milošću već u utrobi svoje Majke očišćeni od istočnog 
grijeha (prorok Jeremija, sv. Ivan Krst., sv, Josip). Marija nije 
očišćena nakon začeća u utrobi majke, nego je očuvana u samome 
času začeća, te u grijeh uopće nije pala. Ona je prije vječnosti 
odabrana za Majku Božju, po njoj ima započeti obnova ljudskog 
roda. Zbog te svoje jedinstvene uloge ona je očuvana od istočnog 
i od svakoga drugog grijeha. Kao što su se jednom vode Jordana 
zaustavile kad se nosio starozavjetni kovčeg, tako su se vode istoč- 
nog grijeha zaustavile pred pojavom Marije, toga novozavjetnog 
kovčega, koji je posvetio Previsoki. Kao Majka Otkupitelja svijeta, 
kao svetište Božanstva, Marija je svetija od starozavjetnog kovčega 

i svetog šatora, ljepša od hrama sionskoga. Na njoj nema nikakve 
ljage, nikakva nedostatka, nikakve nesavršenosti. 

Marija je odabrana Kćerka Boga Oca, premila Majka Boga 
Sina, ljubljena Zaručnica Duha Svetoga. Ne može se zamisliti da 
će Bog Otac išta uskratiti svojoj odabranoj Kćerki, da je neće 
učiniti čistom, neokaljanom, da bude dostojna Majka njegova Sina. 
Ima li tko koji bi mogao svoju majku ukrasiti svim savršenostima, 
pa da to ne bi učinio? Zar Sin Božji, koji je svemoguć, neće svoju 
Majku ukrasiti svim mogućim milostima, darovima? Zar će on 
uzeti za Majku ženu koja je bila pod vlašću sotone, koja je grije- 
hom okaljana? Njegova je Majka otajstvena Žena koja ima biti 
u vječnom neprijateljstvu s paklenom zmijom (Post 3, 15); ona ima 
satrti glavu zmiji. Zar će Isus dopustiti da se sotona pohvali, 
uzraduje kako je Majka Otkupitelja bila pod njegovom vlašću? 
Ne, toga Isus ne može dopustiti. On može reći sa Psalmistom: 
Dušmanin moj neće se veseliti nada mnom! (Ps 41, 12) Tko svoj 
stan, svoju kuću najprije iznajmljuje svome neprijatelju? Zar će 
Isus Srce svoje Majke pripustiti za stan sotoni paklenoj prije nego 
se sam u njemu nastani? Možemo li zamisliti da će se Isus ikada 
zastidjeti svoje Majke jer je bila pod vlašću sotone? Onaj koji 
naređuje da častimo roditelje zar neće sam častiti svoju Majku i 
ukrasiti je svim milostima, svim najljepšim darovima srca i duše, 
prirode i milosti? Kako se može pomisliti da Duh Sveti neće svoju 
ljubljenu Zaručnicu očuvati od grijeha? 

Kao Majka Božja Marija je preodređena da bude Kraljica 
anđela. Anđeli nisu okaljani grijehom. Zar da njihova Kraljica 
bude manje čista od njih? 

3. — Crkva je uvijek vjerovala da na divnom liku Majke Božje 
nema nikakve ljage grijeha. Davno je rekao sv, Augustin: »Kad se 
radi o grijehu, radi časti Isusa Krista, neću da govorim o Mariji.« 
Marija je kao Majka Otkupiteljeva oslobođena od svakog grijeha. 
Slično su svi sveci, svi crkveni naučitelji slavili Marijinu bezgrje- 
šnost. Sve su pobožne duše uvijek vjerovale da na Majci Božjoj 
nema grijeha. Od starine se svetkuje i blagdan Marijine bezgrješ- 
nosti (na Istoku od 7. st., na Zapadu — najprije u Napulju — od 
9. st). Pače mnogi heretici dok niječu druge kršćanske istine, ne 
diraju u Marijinu bezgrješnost. I sam Kuran (gl. 3, v. 37) navodi 
kako anđeli govore Mariji: Bog te izabrao, izuzeo te od svake 
ljage, odlikovao te među svim ženama svemira. 

Istina je, ponekim je crkvenim naučiteljima bilo teško razumjeti 
kako se mogu shvatiti riječi sv. Pavla da su u Adamu svi sagriješili 
(Rim 5, 12), ako je bl. Djevica izuzeta od grijeha; kako se može reći 
da je Isus opći otkupitelj, ako je Marija začeta bez grijeha. Tajnu 
je razjasnio oštroumni naučitelj bl. Ivan Duns Skot. 

Zbog osobitog dostojanstva Marijina — tumači Duns Skot — 
dolikovalo je da je Bog očuva od grijeha. Bog je to mogao učiniti. 
Ako je dolikovalo, ako je to Bog mogao učiniti, on je to bez sumnje 
učinio. Nije time rečeno da Marija nije otkupljena. Isus je svim 
ljudima, pa i Mariji, zaslužio milost. On je sveopći Otkupitelj čita- 
vog čovječanstva, pa i Marijin. Ali je ipak razlika između nas i 
Marije. Sve nas grješne ljude Isus je oslobodio od grijeha u koji 
smo upali. Na Mariju je Bog primijenio najsavršeniji način otkup- 
ljenja. Predvidjevši zasluge Kristove, Bog nije dopustio da Marija 
padne u grijeh od kojega bi je trebalo oslobađati. I Marija je otku- 
pljena i posvećena krvlju Isusovom, ali je ta krv od nje uzeta. 
Ta je krv potekla iz Marijina prečistog Srca. Krv Kristova krv je 
Marijina; tijelo Kristovo, tijelo je Marijino. U Marijinu Srcu izvor 
je i početak krvi Isusove. To Srce nije smjelo biti ni časa pod 
vlašću sotone. Vrlo lijepo zaključuje umni Bossuet: Ako je krv 
Kristova moćna da opere, zar nije snažna da očuva? A ako, može 
očuvati, zar nije nikoga očuvala? Zar nema barem jedno stvorenje 
tako očuvano? A ako ima, zar to nije Majka Božja? 

Crkveno je Učiteljstvo potvrdilo uvjerenje vjernika, svetaca i 
naučitelja. Papa Pio IX bulom »Ineffabilis« dne 8. XII 1854. pro- 
glasio je kako je od Boga objavljena istina da je bl. Djevica Marija 
očuvana od istočnog grijeha u prvom času začeća zbog predviđenih 
zasluga Isusa Krista. A nauk Crkve potvrdila je sama bezgrješna 
Djevica, kad se 4 godine kasnije ukazala u Lurdu i za se rekla: 
»Ja sam Bezgrješno Začeće !« 


Divna povlastica savršene bezgrješnosti udijeljena je samo 
Mariji, Svi mi ljudi, pa i najsvetiji među nama, moramo s Davidom 
priznati: U grijehu me zače majka moja! (Ps 51, 7) Jedino je Majka 
Božja od grijeha očuvana. Samo ona može reći; »Ja sam Bezgrješno 
Začeće!« Dok svi mi ljudi, tužni sinovi Evini, uzdišemo pod teretom 
Adamova grijeha i zaslužujemo da Bog odvrati od nas svoj pogled; 
samo Marija privlači oko Božje i zaslužuje da čuje ljubezni glas 
Božji: Gle, kako si lijepa! (Isp. Pj 1, 15). Dok na sve ljude pada 
ljaga Adamova sa strašnim posljedicama, samo je Marija sva čista, 
neokaljana; jedino o njoj Bog može reći: Samo je jedna savršena 
moja! (Isp. Pj 6, 9) Dok svi mi imamo grješne sklonosti, Marija 
nema nikakve zle sklonosti u svome bezgrješnom biću. Ona je sva 
čista, bez ljage grijeha, bez grješne sklonosti. Koliki li nas ponor 
od nje dijeli! 


4. — Ponor, koji nas dijeli od Bezgrješne, nije nepremostiv. 
Marijina bezgrješnost, ljepota, slava — to je naša svojina, jer ono 
što pripada našoj nebeskoj Majci — to pripada i nama, njezinoj 


duhovnoj djeci. Bezgrješnost Marijina početak je našega otkuplje- 
nja. Neokaljana Djevica stoji na početku naše vjere, nade, spase- 

nja. Ona navješta radost i sreću svemu svijetu. Marijino Bezgrje- 
šno Začeće otvara čiste putove Sinu Božjemu, pripravlja njegov 
dolazak na ovu grješnu zemlju, navješta povratak nevinosti iz ra- 
ja zemaljskoga. Marijina je bezgrješna čistoća najsavršenija pri- 
prava za veliko djelo Utjelovljenja Sina Božjega, po kojemu smo 
otkupljeni od Adamova prokletstva i postali sinovi i kćeri nebe- 
skog Oca. Marijina je bezgrješnost početak, izvor, iz kojega će po- 
teći krv Isusova, koja po sakramentima teče i u našim žilama i 
nosi duh života cijelom tijelu Crkve (Bossuet). Marijina je bez- 
grješnost presjajna zvijezda, koja u noći Adamova prokletstva na- 
vješta dolazak sunca — Isusa Krista, koji će rastjerati tamu i do“ 
nijeti svjetlo i toplinu Božje istine. Tako, dakle, Marijina bezgrje- 
šnost, veličina i slava pripada svima nama. Mi nismo samo tužni 
sinovi Evini, mi smo sretna djeca bezgrješne nebeske Majke. 


Ali da blago Marijine bezgrješnosti postane stvarno naša svo- 
jina, moramo nastojati da budemo što sličniji prečistoj Djevici. 
Istina je, mi smo u grijehu začeti i rođeni, ali smo po sv. krštenju 
oslobođeni od istočnog grijeha. Naše su duše onda bile čiste, lijepe, 
bijele, urešene posvetnom milošću. Mi smo na usta kuma obećali 
da ćemo čuvati bijelu haljinu krsne nevinosti sve do smrti. Na 
žalost, nismo ostali vjerni tome obećanju. Došavši na dob razuma, 
svojim grijesima izgubili smo krsnu nevinost, postali smo robovi 
sotone, strasti... Da opet postanemo slični Mariji, dionici njezine 
bezgrješnosti i slave, ponovno moramo svoje duše čistiti, prati u 
sakramentu sv. ispovijedi; molitvom, pokorom, moramo Bogu pru- 
žiti naknadu za grijehe. Treba da češće obnovimo svoj krsni za- 
vjet, te se tako što savršenije odrečemo sotone, grijeha, zlih sklo- 
nosti, da nam duša bude što sličnija Marijinoj. 

Nimalo nam neće koristiti ako se divimo bezgrješnoj ljepoti 
naše nebeske Majke, ako miris Marijine bezgrješnosti za sobom 
ne povuče naše duše i naša srca. Nije dosta ponositi se što na po- 
četku naše kršćanske vjere stoji neokaljeni lik Djevice-Majke, ako 
kršćanska vjera nije preoblikovala naše biće. Neće nam koristiti 
ako slavimo bezgrješnu Djevicu, što je bila očuvana od grijeha, a 
dopuštamo da grijeh slavi slavlje u našoj duši. Ne pomaže nam 
isticati da je između Marije i sotone bilo vječno neprijateljstvo, 
ako mi nismo u neprijateljstvu sa sotonom, ako griješimo. 

Zato nadasve cijenimo posvetnu milost, čistoću i neokaljanost 
duše, krepostan i bezgrješan život. Svladavajmo zle sklonosti, bje- 
žimo od grijeha i grješne prigode, jer je grijeh početak i uzrok 
svih naših nevolja; a bježanje, udaljivanje od grijeha početak je 
i izvor naše prave radosti i sreće. 

ROĐENJE MARIJINO 


1. — Rođenje djeteta u obitelji uvijek je radostan događaj. Ne 
smeta što novorođenče svoj dolazak na svijet najavljuje plačem. 
I u djetetu koje plače ima uvijek nešto što se smije — kaže jedan 
moderni pisac. Stari su pisci drugačije mislili, Neki pisci sv. knjiga 
proklinju dan svoga rođenja (Job 3,38; Jr 20,14). Propovjednik voli 
dan smrti nego dan rođenja (Prop 7,1). Sv. Crkva dan smrti svo- 
jih svetih nazivlje njihovim rođendanom, jer su se toga dana ro- 
dili na pravi, nepropadljivi nebeski život. Stoga Crkva slavi samo 
dan smrti svojih svetih, a ne dan rođenja, kad dolaze na ovaj svi- 
jet kao kandidati boli i smrti, okaljani istočnim grijehom, nepri- 
jatelji Božji, robovi sotone. Tu je Crkva napravila samo tri izu- 
zetka. U toku crkvene godine slave se samo rođenja: Isusa, bl. 
Djevice Marije i sv. Ivana Krst. Isusovo, jer Bog; Marijino, jer je 
bezgrješna Majka Božja; Ivanovo, jer je najveći među rođenim od 
žene, jer je posvećen u utrobi svoje majke. 

2. — Kad se zemaljskim vladarima rođi sin, podanici se vesele, 
čestitaju, a još i ne slute da li se rođio usrećitelj, oslobodilac, spa- 
sitelj naroda, ili možda kakav novi Neron, Domicijan; kakav krv- 
nik, tiranin, ubojica. Stoga takva slava može biti velika besmislica. 
Kad se Napoleonu rodio sin, naredio je da zvonjava, pucanje to- 
pova najavi Francuskoj da se rodio nasljednik prijestolja. Malo 
poslije tome djetetu dade naslov »Kralj Rima«. A što je rekla bu- 
dućnost? Napoleon je svršio svoj život na jednoj hridini u Ocea- 
nu, a sin mu je kao prognanik umro od tuberkuloze u Beču u dva- 
deset i prvoj godini života. 

Sasvim je drugačije kađ Bog određuje budućnost i ciljeve ro- 
đenčetu. Kođ rođenja sv. Ivana Kyst., videći neobična znamenja, 
rodbina i prijatelji pitali su u čudu: Što će biti ovo dijete? (Lk 1, 
66) A njegov otac, nadahnut od Duha Svetoga, proročanski odgo- 
vara: Ovo će djetešce biti prorok Previšnjega, jer će ići pred Go- 
spodinom da mu pripravi putove! (Isp. Lk 1, 76). Te su se proročan- 
ske riječi ispunile. Ivan je bio preteča Isusov, navijestio je Isusov 
dolazak, a svoje uzvišeno poslanje završio je mučeničkom smrću, 

3, — Kod rođenja Majke Božje nema neobičnih vidljivih zna- 
kova. Nitko od ljudi ne vidi veličine, sjaja, budućnosti toga dje- 
teta. Ljudi pače i ne znadu za njezino rođenje. Najbliža rodbina 
zna tek da je to kći siromašnih roditelja Joakima i Ane. Možda 
još netko zna da roditelji potječu od slavnih pređa. Otac joj Jo- 
akim (što znači »priprava Gospodnja«) potječe od slavne kraljev- 
ske porodice Davidove; a majka joj Ana ("ljubezna«) potječe od 
svećeničkog plemena Aronova. 

Međutim, dok ljudi u njezinu rođenju ne vide ništa neobično, 
njezinoj se veličini divi Nebo. Kod njezina je rođenja slave anđe- 
oski korovi kao dijete čuda, kao čistu, bezgrješnu, bez grijeha za- 
četu. Anđeli su zadivljeni nad onim što se toga časa zbivalo na ze- 
mlji. Oni — kako pomišlja sv. Bernardin S. — toga dana ostavlja- 
ju rajske dvore, okupljaju se oko kolijevke Novorođene i u čudu 
pitaju: Koja je ovo što se diže kao zora, krasna kao mjesec, izabrana 
kao sunce? (Isp: Pj 6, 10). Na pitanje anđela odgovorit će Duh 
Sveti. Odgovor je vrlo kratak, a nalazimo ga u Evanđelju: To je 
Marija koja je rodila Isusa koji se zove Krist! (Mt, 1, 16) Nad kor 
lijevkom toga djeteta stoji natpis: Majka Božja! I taj natpis kaže 
sve, kaže svu veličinu Novorođene. Biti Majka Božja — to je ve- 
lika, samo njezina povlastica. Dijete u kolijevci — to je Majka 
Božja, Kraljica neba i zemlje, anđela i ljudi, Suotkupiteljica ljud- 
skog roda; naša nebeska Majka, posrednica, zagovornica, dje- 
liteljica milosti. To je dijete, dakle, veliko čudo svijeta, svetohra- 
nište svake milosti, hram vječnoga Kralja, oltar Božji, stvorenje 
od kojega je veći samo Stvoritelj (Sv. Petar Dam. Tome djetetu 
bit će dano najveće dostojanstvo. To je ona koju su nestrpljivo 
očekivali nebo i zemlja, anđeli i ljudi, pravedni i grješni. Nebeski 
su korovi željno čekali čas da je pozdrave kao Kraljicu. Ona će 
otvoriti vrata Raja palom čovjeku, pa će se po njoj popuniti ispra- 
žnjene anđeoske stolice (sv. Vinko Fer.). Ona će nebeskim stanov- 
nicima biti sreća, radost, kruna, biser vječnosti; ona će biti naj- 
ljepši dijamant u Božjem dijademu. 

4. — Unesrećeni ljudski rod čeznuo je za njom kao za onom 
koja će nebo približiti zemlji, koja će svima donijeti oproštenje, 
spasenje i sreću. To je ona obećana Žena koju su željno očekivali 
žalosni naši praroditelji i njihovi nesretni potomci, jer će ona po- 
praviti njihov neposluh, satrti glavu paklenoj zmiji, popraviti ru- 
ševine njihova grijeha, otvoriti vrata Raja. To je ona za kojom su 
čeznuli starozavjetni patrijarsi, proroci, pravednici, jer su znali da 
kod njezine kolijevke počinje obnova palog čovječanstva. To je 
ono odabrano biće, na koje se odnosi proročanstvo Bileama o slav- 
noj zvijezdi Jakovljevoj (Br 24, 17). Marija je presjajna zvijezda 
nad obzorjem čovječanstva, presjajna zornica, koja se pojavljuje 
prije sunca — Isusa — i navješta njegov dolazak. Kad se pojavi 
zornica, znak je da svršava noć, da dolazi sunce, dan. Marijino 
rođenje zora je novoga vječnog dana; znak da svršava tama gri- 
jeha, bol, žalost; znak da počinje doba utjehe. Kao što zornica 
prima svjetlo i ljepotu od sunca i dovodi sunce, tako Marija pri- 
ma ljepotu i dostojanstvo od svoga Sina Isusa i navješta njegov 
dolazak. Kao što zvijezda svijetli, a ne gubi svjetlosti, tako će Ma- 

rija roditi Isusa, a neće izgubiti djevičanstva. Kao što je zornica 
kći i majka sunca, tako je Marija kći i Majka Božja. Kao što pu- 
tnik u tamnoj noći, bolesnik u teškim bolima željno čeka zoru i 
dolazak dana, tako je patnički ljudski rod željno očekivao pojavu 
zvijezde Jakovljeve, zornice-Marije, koja će donijeti svjetlo, svije- 
tu. Kao što zora u noći donosi rosu zemlji, tako će Marija, moćnim 
zagovorom, natopiti duše rosom Božjih milosti. 


5. — Kad se pojavila Zora vječnog dana, kad se Marija po- 
javila na pozornici stvorenja, njezinu su se rođenju uzradovali 
mnogi (isp. Lk 1, 14). S njezinim rođenjem kucnuo je pravi čas 
radosti za anđele i ljude. Beskrajnim nebeskim dvorima zaorila je 
radosna pjesma anđela, jer im se rodila Kraljica koja će ih ispu- 
njavati radošću kroz svu vječnost. Suznom dolinom zemlje odje- 
knula je pjesma nebeskih stanovnika navješćujući radost svim lju- , 
dima, pravednima i grješnima, siromasima, bolesnima, svim patni- 
cima. Pravednici se imaju veseliti, jer se rodila ona koja je uzrok 
radosti za sve ljude. Grješnici se mogu veseliti, jer im se pruža 
nada oproštenja, jer im se rodila ona koja će biti utočište grješ- 
nika. Svi patnici zemlje imaju razloga da se vesele, jer se rodila 
ona koja će za sva patnička srca biti utjeha žalosnih. 


Sretni dan Marijina rođenja donio je radost nebu i zemlji, an- 
đelima i ljudima, svim stvorenjima, pa i samom Stvoritelju. Da, 
i sam svemogući Bog veseli se u času rođenja bl. Djevice zajedno 
s anđelima i ljudima, zajedno sa svim svojim stvorovima. Veseli 
se, jer eto među Evinim potomcima ugleda biće koje mu je ugo- 
dilo od prvoga časa svojega opstanka, biće koje može reći: Svi- 
djela sam se Svevišnjemu čim sam se pojavila među stvorenjima! 
Taj divni, bezgrješni, neokaljani, sebi slični stvor, u času ro- 
đenja, pozdravlja Svemogući: Sva si lijepa, i ljage nema na tebi! 
Veseli joj se Bog Otac kao svojoj jedinoj, odabranoj, savršenoj 
Kćeri. Veseli joj se Bog Sin kao svojoj budućoj Majci i željno če- 
ka čas da sađe u njezino djevičansko krilo. Veseli joj se Duh Sveti 
kao svojoj Zaručnici, koju je obasuo najbiranijim milostima. 


Pa dok se veseli nebo i zemlja, stvorovi i Stvoritelj, dajmo i 
Mi oduška svome veselju sjećajući se rođenja naše nebeske Majke. 
Zajedno s anđelima u velikom poštovanju približimo se u duhu 
kolijevci Novorođene i s velikim veseljem slavimo njezin dolazak 
na našu zemlju. Recimo joj sa sv. Crkvom: Tvoje Rođenje, Djevice 
Bogorodice, naviješta radost svemu svijetu; jer je iz tebe izišlo sun- 
ce pravde, Krist Bog naš, koji je ukinuo prokletstvo i dao blagoslov; 
uništio smrt, dao nam život vječni. 

IME MARIJINO 


1. — Mi kršćani vjerujemo da postoji samo jedno ime u ko- 
jem ljudi mogu naći vremenitu sreću i vječno spasenje. To je ime 
»Isus«, koje je Otac nebeski dao svome Sinu i hoće da se tome 
imenu pokloni svako koljeno na nebu, na zemlji i u paklenom be- 
zdanu (Fil 2, 10). Otac je nebeski sve stavio u ruke Sina i ime je 
njegova Sina tako veliko i moćno da ispunjava nebo i zemlju. Sna- 
gom toga imena pokreću se sva svemirska tjelesa; sja sunce, mje“ 
sec i zvijezde. U to ime naviješta se pomirenje neba i zemlje, Bo- 
ga i čovjeka. U to ime apostoli propovijedaju Evanđelje, čine ve- 
lika čudesa, sve zadivljuju, navode neznabošce da ostave krivoboštvo 
i prigrle nauk Evanđelja. U to ime uči Crkva od apostolskih vre- 
mena do danas svoj nebeski nauk. U to ime govore i danas sve- 
ćenici svojim vjernicima, misionari neznabošcima. U to ime upra- 
vlja Crkva svoje molitve prema nebu. Ona nam preporučuje da 
u tome imenu tražimo utjehu, okrepu, pomoć u nevoljama, vre“ 
menita dobra na zemlji i vječne radosti u nebu. 


Ali za kršćane ima još jedno ime, od početka vezano uz ime 
Isusovo, ime koje donosi blagoslov svima, ime sveto kao vjera, li- 
jepo kao nada, slatko kao ljubav. Uz ime Isusovo, u povijesti spa- 
senja, ono je uvijek tješilo, osvajalo, zanosilo, pomagalo, To je 
ime nadahnulo vizije proroka, dalo moć riječima apostola, snagu 
mučenicima. Ono je bilo genij naučitelja, svjetlo priznavalaca, tri- 
jumf djevica, zanos jakih, utočište slabih. Nije ni danas to ime 
ništa izgubilo od svoje ljepote, slave i snage. Podižu mu se i hra- 
movi od kamena. Ali su plemenita srca najljepše svetište tom ime- 
nu. Uz ime Isusovo, nijedno se ime tako ne časti, kao ovo. To je 
ime Bog tako proslavio da će njegova slava uvijek odjekivati s 
ljudskih usta. Koje je to ime? To je ime naše nebeske Majke bl. 
Djevice Marije. 

2. — Ime nije samo znak za razlikovanje osoba među sobom. 
Ono je nešto veće, ono izražava čitavu osobu. Sve kreposti i mane 
vezane su uz ime osobe. Kad nam se samo spomene ime drage 
osobe, odmah smo uzbuđeni, jer se sjetimo svega što ta osoba za 
nas znači. 


U Sv. pismu čitamo da je sam Bog davao ime osobama koje 
su imale izvršiti određenu misiju. I to je ime označivalo njihovu 
službu. Tako znači: Adam — početnik, Eva — majka živih, Abra- 
(ha)m — otac vjernika itd. I Marijino je ime bez sumnje božan« 
skog porijekla. To je ime Majka Božja primila osmi dan poslije 
rođenja. Evanđelje govori jednostavno: A Djevici bijaše ime Ma- 

rija! (Lk 1, 27) Ako je sam Bog dao ime Mariji, svojoj Majci, ono 
sigurno nešto znači. 

Neki ime »Marija« izvode od egipatske riječi »mery, meryt«, 
što znači: vrlo draga, zvijezda mora. Drugi ga izvode od sirskoga 
»mar«, što znači »gospodin«, pa bi »Marija« značilo: gospođa, go- 
spodarica. Treći ga izvode od židovskoga: mar-yam (gorko more); 
ili; marom (nada, velika),mara (prosvijetljena, lijepa), marar (gor- 
kost, bol). Idući tragom tih istraživača, duhovni pisci nabrajaju 
oko 70 značenja imena »Marija«, Spomenimo samo najznačajnija. 

Ime »Marija« znači: lijepa, dražesna, mila. Kako li krasno pri- 
staje takvo ime Majci Božjoj, koja je najljepši Božji stvor, koja 
svojom ljepotom svako srce osvaja, zanosi, izdiže. 

Ime »Marija« znači još: prosvijetljena, sjajna. I to presvetoj 
Djevici krasno pristaje. Ona je samo svjetlo, sjaj, bjelina. Na nje- 
zinu divnom liku nema ništa tamno, crno. Ona se u Sv. pismu opi- 
suje kao žena obučena u sunce, pod nogama joj je mjesec, a na 
glavi joj je kruna od dvanaest zvijezda (isp. Otk 12, 1). 

Lijepo ime naše nebeske Majke znači još: Kraljica, Gospođa. 
Ime s takvim značenjem vrlo lijepo odgovara bl. Djevici jer je 
Majka Kralja kraljeva, Isusa Krista. Kao Majka Božja, ona je 
Kraljica svega stvorenoga, neba i zemlje, anđela i ljudi. Njezinoj 
moći nema granica, Marijino je ime — ime veličine, moći i slave; 
ali i ime utjehe, nade, nježnosti, ljubavi. Kod naše nebeske Kra- 
ljice nema ništa oporo, tvrdo, strogo. Ona je vrlo visoka, ali i vrlo 
mila Gospođa, uvijek spremna pomoći. Zato je zovemo »Naša Go- 
spa« — Naša Gospa dobre nade, utjehe, pobjede, milosti, Božje 
ljubavi... 

Vrlo dobro pristaje Mariji njezino ime i zato jer znači: 
more gorkosti. Marija je s Isusom dijelila radosti, ali i gorkosti ze- 
maljskog života. Ona je sudjelovala sa svojim Sinom u svim nje- 
govim patnjama od jaslica do Kalvarije. Na Kalvariji Marijine 
boli postaju velike kao more. Ona trpi u duši, u srcu što Isus trpi 
u tijelu. Njezino je Srce probodeno mačem neiskazane boli. Crkva 
S pravom na Mariju primjenjuje Prorokove riječi: S kime da te 
usporedim, Djevice, Kćeri sionska? Jer kao more tvoja je nesreća 
neizmjerna (Tuž 2,13). 

Vrlo je važno da Marijino ime znači još: zvijezda mora. Naš 
je život kao uzburkano more. Često nam je u životu kao mornaru 
koji plovi na pučini morskoj, u mračno noćno; doba, kroz buru i 
oluju. Mnoge vanjske neprilike, životne nevolje, unutarnje sumnje, 
napasti, žalosti prijete lađici naše duše da je upropaste. Znadu to 
biti neopisive muke. U takvim mukama bio je Goethe na smrtnom 
času kad je vapio: »Svjetla, svjetla... !« Poput velikog pjesnika, u 


19 


sličnim mukama nalaze se i mnogi duhovi našega vremena koji 
vape za svjetlom, koje će osvijetliti tajnu ljudskog postanja, ko- 
je će obasjati staze života, koje: će raspršiti tamu razuma i ogri- 
jati hladno srce, koje će osvijetliti vrata vječnosti. Ali takvo svje- 
tlo ne daje ni ugljen, ni voda, ni atomska ni ikakva energija. To 
svjetlo najavljuje Zvijezda mora — bl Djevica Marija. Ona — 
presjajna Zvijezda Danica dala je svijetu vječno svjetlo Isusa Kri- 
sta, koji jedini uklanja tmine sumnja, neznanja, osvjetljuje razum 
vječnom istinom, grije srce božanskom, neizmjernom ljubavlju. 

U teškoćama, olujama, borbama, kušnjama života Marijino 
ime smiruje oluje duše, donosi mir, vedrinu, tišinu, utjehu, radost 
i pomoć. Zato, kao što se mornar obraduje kad u mrkloj noći, za 
vrijeme oluje, ugleda na obzorju zvijezđu, tako svaki od nas u 
duševnoj i tjelesnoj teškoći nalazi pomoć i utjehu kad zazove Ma- 
rijino ime. S pravom veli sv. Jacinta M.: »Kad pomislim na Ma- 
rijino ime ili ga izgovorim, osjećam u srcu najveću utjehu!« 

U nekim krajevima narod pri moru vjeruje da na brodove u 
pogibelji djeluje neka tajna moć = utjecaj zvijezda, i to tako jako 
da ukloni oblačine, smiri oluje, izbavi od pogibelji. Što se tiče ne- 
beskih tjelesa, dakako, to je iluzija, varka. Ali je to stvarnost kad 
se radi o Mariji — Zvijezdi mora. Koliko je puta ona pomogla u 
kušnjama? Koliko li je ljudi izbavila iz pogibelji? Koliko li svi 
mi dugujemo Mariji? Msgr Dupanloup u poniznosti je rekao: »Moj 
je život povijest zla što sam ga učinio i povijest dobra što mi ga 
je Bog učinio!« Mi bismo mogli dodati: »... i povijest dobra što 
nam ga je Majka Božja učinila.« 

Kad Napoleonovi generali nisu htjeli ići na Rusiju, Napoleon 
dovede jednoga od njih k prozoru, pokaže mu jednu zvijezdu i re- 
če: »To je moja! Ona me vodi do pobjede. Nikad me nije preva- 
rila. Ona hoće da idem na Rusiju!« To je kod velikoga Vojskovođe 


bilo praznovjerje. On se varao kad je vjerovao da nekakva zvi- 


jezda vodi njegovu vojsku do pobjede. Baš je pohod na Rusiju 
uništio Napoleonovu armiju. Mi se, međutim, ne varamo kad vje- 
rujemo da imamo zvijezdu koja nas vodi do pobjede, do slave. To 
je bl. Djevica. Ona štiti, ona čuva, ona izbavlja od pogibelji i vodi 
k sreći. Zato je s pravom ovako žarko preporučio sv. Bernard: 
*Ako valovi bacaju lađicu tvojega života, upravi pogled prema 
zvijezdi da ne potoneš. Kad se pojave napasti, nevolje, pogledaj 
na Zvijezdu, zazovi Mariju. Ako te muči oholost, zavist... zovi 
Mariju u pomoć. Ako srdžba, lakomost, pohota tijela napadne lađu 
tvojega života, digni pogled prema Mariji. Ako te plaše grijesi, 
sud Božji, misli na Mariju. U pogibelji, žalosti, borbi, nestalnosti 
zovi Mariju. Njezino ime neka ti je uvijek na ustima i u srcu!« 

3. — Divno ime naše nebeske Majke ima tako veliku slavu, 
moć i ljepotu, da zanosi i anđele i ljude. Sam spomen Marijina 
imena oduševljava i jača duše u borbi protiv neprijatelja spase- 
nja; uklanja duševnu tminu; tjera sotonske navale, napasti; ža- 
daje strah paklu, ništi jaram sotone. Vrag bježi, pakao dršće, kad 
kažemo: Zdravo Marijo! Ako te je mučila napast, pa sumnjaš jesi 
Ji pristao, bez sumnje nisi sagriješio, ako si u napasti zazvao 
Mariju (Sv. Alfons). Marijino ime uklanja grijeh, donosi oprost 
grješnicima; povećava milost pravednicima; dušu usavršuje, ople- 
menjuje i posvećuje, napunjava nadom i mirom; srce čisti i veseli, 
užiže u ljubavi prema nestvorenoj Ljepoti. Sv. Epifanije govori: 
»O Marijo, ne može se izgovoriti tvoje ime, a da ne osjetimo da 
smo užeženi u tvojoj ljubavi !« 

Marijino ime ozdravlja bolesne, pomaže slabe, odmara umorne, 
prosvjetljuje slijepe, ganjava otvrdnule, tješi i jača umiruće, Ono 
donosi svima snagu, utjehu i pomoć. Što je sv. Bernard rekao za 
ime Isusovo, to je sv. Ante Pad. ustvrdio i za ime Marijino: da je 
najčistija radost za srce, med za usta, najljepša melodija za uho. 
Majčino je ime slatko svima, slatko uvijek, najslađe na smrtnom 
času. Bl. Henrik Suzon govorio je kao izvan sebe: »Marijo, Marijo, 
što si tek ti, ako je tvoje ime tako ljupko, slatko!l« Neki je pusti- 
njak često izgovarao Marijino ime, pa kaže: »Dok to ime izgova- 
ram, čini mi se da osjećam najveće slasti; kao da se sve cvijeće, 
svi mirisi ujedinjuju u zraku oko mene, a neka sila ispunjava mi 
srce božanskom radošću. Zaboravljam na sve gorkosti zemlje. Kad 
bi bilo moguće, bez prestanka bih ga izgovarao.« 

4. — Pravi kršćani neprestano zazivlju ime svoje nebeske 
Majke. Kao što je disanje znak života, tako je zazivanje Marijina 
imena znak da je duša duhovno živa. Tko Marijino ime često 
zazivlje, spasit će se. Sigurniji smo pod zaštitom ovoga imena, nego 
pod najboljim štitom; nepobjediviji smo s ovim imenom na ustima 
nego s mačem u ruci (Karlo Veliki). 

Promatrajući o slavi, moći, ljepoti Marijina imena, s pravom 
je uskliknuo sv. Bonaventura: »O naša Gospe, Vladarice, kako je 
divno ime tvoje po svoj zemlji! Vrlo sam radostan kad vidim kako 
nema ni jednoga dijela kršćanskog svijeta da s cijelom Crkvom 
ne slavi tvoje ime.« 

I mi s kršćanskim svijetom svim srcem hvalimo lijepo Mari- 
jino ime. Zazivajmo ga često, u svakoj potrebi. S ovim imenom na 
usnama idimo kroz život. S ovim imenom na usnama završimo 
put zemaljskog života, da ga poslije smrti uzmognemo s anđelima 
slaviti kroz svu vječnost. 

PRIKAZANJE U HRAMU 


Zemaljski se život bl. Djevice odvijao pod osobitom zaštitom 
Božje providnosti. Po Božjem nadahnuću u najranijem djetinjstvu 
Marija odlazi u Hram da se prikaže Gospodinu, da se njemu po- 
sveti, da njemu služi, da se postepeno pripravlja za najuzvišenije 
dostojanstvo. To veliko otajstvo — Marijino prikazanje u Hramu 
— slavi Crkva (od god. 1377) 21. studenoga. Ta se svetkovina kod 
nas (ponegdje) zove Gospa od Zdravlja. Naša predobra nebeska 
Majka dijeli nam zdravlje duše i tijela kad god je za to molimo. 
Ona će nam posebno rado priteći u pomoć ako sa svim srcem 
vršimo pouku koju nam pruža otajstvo prikazanja u Hramu. 

1. — Sv. Crkva na bl. Djevicu primjenjuje riječi Sv. pisma: 
Tko nalazi mene, nalazi život i stječe milost od Gospodina (Izr 
8. 35). Ne znamo je li Marija za vrijeme svojega zemaljskog života 
iskazala milost kakvu bolesniku, povratila mu zdravlje, život; ali 
svi znamo da je poslije slavnog uznesenja u nebo mnoge izliječila 
i od Crkve nazvana »Zdravlje bolesnih«. Iz povijesti Crkve, iz 
života svetaca zna se da je i mnoge svece u bolesti ozdravila (npr. 
sv. Ivana od Boga, sv. Klaru, sv. Alfonsa i dr.). 

Bl. Djevica ozdravlja ne samo pojedince nego cijela mjesta, 
gradove, narode... U Rimu je za vrijeme pape Grgura Vel. harala 
kuga. Papa naredi posebne molitve i procesiju. Kad je procesija 
bila kod Hadrijanova mauzoleja (Anđeoske tvrđe), priča se da se 
čuo pjev: Kraljice neba, raduj se... Papa nastavi: Moli Boga za 
nas... Zatim se vidio anđeo kako stavlja mač u korice. Bič je 
Božji prestao, na zagovor presvete Djevice. Slično je Marija pri- 
tekla u pomoć i mnogim drugim narodima. Vrijedno je spomenuti 
samo još jedan događaj. 

God. 1630. pojavila se kuga u Veneciji. Bolest je bez milosrđa 
harala, kidala ljudske živote, obarala u grob bezbrojne žrtve. Su- 
vremeni ljetopisi donose da je od te strašne bolesti kroz g. 1630. 
i 1631. u Veneciji i okolici umrlo oko 600.000 ljudi. Narod je bio 
silno prestrašen; ljudi su očajavali, jer im nikakva ljudska snaga 
nije mogla pomoći. U toj strahovitoj nevolji kršćanski se narod 
s vlastima na čelu uteče onoj koja se s pravom zove »Zdravlje 
bolesnih«; uteče se onoj koja je uvijek rado pomagala svojoj du- 
hovnoj djeci, svojim štovateljima. Bl. Djevica čula je vapaje svoje 
djece, pritekla je u pomoć kršćanskom puku. Bič je Božji prestao, 
a uprava Grada, udovoljujući željama kršć. puka, podigne u čast 
Mariji veleban hram, kao trajan spomenik sinovske zahvalnosti. 

Od toga vremena kršćani su se još više utjecali nebeskoj Maj- 
ci, molili joj se i zazivali je: »Zdravlje bolesnih, moli za nas!« 

A ona je rado dolazila u pomoć svojim štovateljima. 


Iz Venecije se pobožnost Gospi od zdravlja širila po svemu 
kršćanskom svijetu. Među prvima njezinu su pomoć osjetili naši 
pređi. God 1731. i 1732. harala je strašna kuga u Splitu i u oko- 
lici. U toj su se nevolji Splićani utekli Majci Božjoj, i ona ih je 
pomogla. A kad je Gospa od Zdravlja pritekla u pomoć Splićanima 
i g 1764, oni iz zahvalnosti dadoše napraviti dvije zlatne krune, 
koje postaviše na čelo nebeskoj Kraljici i njezinu božanskom Sinu. 
Slično je Majka Božja došla u pomoć Splitu i g. 1784, a onda više 
puta Sinju (1731, 1764—1772, 1783, 1815) i drugim gradovima. 

Nemoguće je i u najkraćim potezima iznijeti bezbrojne slu- 
čajeve kako je nebeska Majka kroz 20 stoljeća oslobađala svoje 
vjerne od različitih nevolja; od različitih zaraznih, teških kužnih 
bolesti. Ni danas Majka Božja ne prestaje liječiti naše nemoći, 
bolesti. To nam svjedoče različita Marijina svetišta po svijetu, 
gdje slijepi progledavaju, gluhi dobivaju sluh, hromi ustaju i 
hođaju, najteži bolesnici ozdravljuju. 

Među mnogim Marijinim svetištima u Hrvatskoj, dvanaest 
ih ima naziv »Gospa od Zdravlja«. Ali je Marija stvarno »Zdra- 
vlje bolesnih« u svim našim svetištima. Vrlo je velik broj onih 
koji su u tim svetištima našli zdravlje duše i tijela. To svjedoče 
lijepe crkve, mramorni oltari što ih vjernici podigoše u čast svo- 
joj pomoćnici. To svjedoče zlatni nakiti po čudotvornim kipovima 
i slikama Majke Božje, kao i mnogi drugi zavjetni darovi, što 
ih iz zahvalnosti na Marijin oltar postaviše oni kojima je ona 
pomogla. To svjedoče štake, štapi, proteze, koje su u Marijinim 
svetištima ostavili oni koje je Marija izliječila. 

Naša nebeska Majka ima milosrdno svee prema svima koji 
trpe, prema svima koji podnose duševne i tjelesne bolesti, Ako 
je srce svake majke puno nježnosti i milosrđa prema bolesnom 
djetetu, pa boli djeteta osjeća kao svoje, kakvu tek nježnost ima 
naša duhovna Majka prema nama, svojoj duhovnoj djeci, kad 
se nalazimo u duhovnoj ili tjelesnoj nemoći? Ako je srce svake 
žene blago i milosrdno, pa se lako gane i plače nad ljudskom 
bijedom, kakvo je tek srce žene, koja je u sebi ujedinila naj- 
ljepša svojstva žene, djevice i majke? Kakvo je tek Srce Mari- 
jino, koje je djevičansku nevinost, dobrotu, ljepotu divno sjedi- 
nila s majčinskom nježnošću i brigom? 

Sv. Elizabeta Ugarska, iz ljubavi k Isusu, toliko je voljela 
bolesnike da im je ljubila rane, na koje se mi zgražamo. Kakvu 
tek ljubav ima Marija prema bolesnicima svake vrste, koje radi 
Isusa ljubi neiskazanom ljubavlju? 

Stoga se svi mi u nemoćima duševnim i tjelesnim utecimo 
Gospi od Zdravlja. Ona će pomoći. 

2. — Da zaslužimo Marijinu zaštitu i pomoć, nije dosta da 
je zovemo u pomoć tražeći od nje duševno i tjelesno zdravlje; 
nije dosta samo na njezine svetkovine doći u crkvu, pristupiti 
na sv. sakramente, izmoliti ružarij... Ne, to nije dosta! 

Želimo li zaslužiti Marijinu pomoć, želimo li da ona liječi 
naše boli, treba da se u svakoj zgodi pokažemo njezinom dobrom 
djecom; treba da slijedimo njezine kreposti, posebno one koje se 
ističu u otajstvu njezina prikazanja u Hramu. 

Nijedno otajstvo Marijina života nije tako milo, nježno, tako 
ugodno, kao ovo. Možda to otajstvo na zemlji najljepše pred- 
stavlja vrlo dirljiv obred uzimanja rvedovničkog odijela redovnica, 
Mlade kršćanske djevice u bjelini, sa cvijećem u ruci, dolaze 
pred oltar da se zauvijek posvete Bogu. Pred oltarom ih čeka 
predstavnik Crkve, svećenik, prima ih u službu Božju. U tome 
času one nasljeđuju Mariju, prvu i najsavršeniju redovnicu, koja 
je u najnježnijoj dobi ostavila očev dom i došla u Hram da se 
posveti Previsokome. 

U najranijem djetinjstvu bl. Djevica sluša glas nebeskog 
Oca: »Slušaj, kćeri, pogledaj, prisluhni: zaboravi svoj narod i 
dom oca svog! Zaželi li kralj ljepotu tvoju, smjerno se pokloni 
njemu, jer je on gospodar tvoj.« (Ps 45, 11. 12) 

Presveta Djevica shvaća Božji poziv, hiti u Hram Gospodnji 
ponavljajući riječi Samuelove: »Evo me! Ti si me zvao!« (1 Sam 
3, 6) S velikim veseljem Djevica žuri u Hram pjevajući sa Psal- 
mistom: Obradovah se kad mi rekoše: »Hajdemo u Dom Go- 
spodnjit« (Ps 122, 1) Za jedno molim Gospodina, samo to ja 
tražim: da živim u Domu Gospodinovu sve dane života svoga 
(Ps. 27, 4). Kako su mili stanovi tvoji, Gospodine nad vojskama! 
Duša mi gine i čezne za dvorima Gospodinovim (Ps 84, 2.3). 

Do Svetišta Gospodnjega dopratili su Božju Službenicu nje- 
zini sveti roditelji. Na samome pragu Svetišta čeka je u sveča- 
nom ruhu svećenik, možda upravo Zaharija, otac Ivana Krst., 
kojemu će prvome Marija donijeti otkup i spas. Zaharija će u 
Hramu prikazati Previsokome malu djevojčicu, koja je određena 
da bude živi hram Sina Božjega, živo svetište, najčistije prebi- 
valište Svevišnjega. U blizini zavjetnog kovčega nastanit će se 
ona, koja će postati pravi — živi kovčeg zavjetni, koji će čuvati 
ne manu, nego živi Kruh koji je s neba sišao; ne štap izraelskog 
Zakonodavaoca, nego onoga koji je vječni Zakonodavalac svih 
naroda. Danas je jeruzalemski Hram veseo, sretan, sretniji od 

Salomonova Hrama, jer prima odabranicu Božju, želju naroda, 
onu koja će svijetu dati Otkupitelja. 

Stupajući u Dom Gospodnji, Marija prikazuje Bogu u dubo- 
koj poniznosti svoje djevičansko srce, svoju bezgrješnu dušu, 
svoje neokaljano tijelo, svu sebe — kao čisti prinos, kao svetu 
žrtvu za grješno čovječanstvo. Kako li je Bogu bio ugodan taj 
neokaljani prinos! Od toga časa Marija, u društvu pobožnih žena 
i nevinih djevojčica, služi samo Gospodinu: sudjeluje pjevanjem 
u bogoslužju, moli, razmišlja, čita Sv. pismo i tako se, prema pla- 
nu Božje providnosti, pripravlja za veliko dostojanstvo Majke 
Božje. U Hramu je ostala 11 godina, a onda je stupila u djevi- 
čanski brak sa sv, Josipom. 

Marija nam pruža divan primjer kako se i mi moramo Bogu 
posvetiti. Bogu treba služiti odmah od djetinjstva, čitav život, 
ne samo u odmaklim godinama, u starosti. Sve što je stvoreno 
pripada Bogu. Njemu treba sve predati, povratiti, posvetiti. Da 
se prizna Božje pravo nad svim stvorenjima, Bog je u Starom 
zavjetu tražio, da mu se žrtvuju, posvete prvine zemaljskih plo- 
dova, životinja, ljudi. U Novome zavjetu Bog se ne zadovoljava 
zemaljskim plodovima i krvlju nerazumnih životinja. On hoće 
da mu svaki od nas pokloni svoje srce, dušu, čitava sebe. Iako 
ne traži da svi ostavimo svijet i živimo u samostanu, on zahti- 
jeva da budenio samo njegovi, da njega nadasve ljubimo, njegov 
zakon vršimo. Poput Majke Božje, i mi smo to predanje jednom 
učinili u našem najranijem djetinjstvu, na sv. krštenju. Tada 
smo se odrekli sotone i obećali da ćemo biti samo Kristovi. Na 
žalost, nismo održali svoja obećanja. Bili smo nezahvalni, uvri- 
jedili smo Boga. Što nam preostaje? Služiti sotoni, ići u propast? 
Ili se vratiti Bogu? Ali kako da se približimo Božjem veličan- 
stvu okaljani grijehom? Kako da prikažemo Bogu svoja grješna 
srca, svoje okaljane duše? Utecimo se svojoj nebeskoj Majci. 

Marija je Majka i posrednica. Ona nam je dala Isusa, počet- 
nika života. Po Mariji je Isus došao k nama, po Mariji treba da 
se povratimo k Isusu. Marija će nam pomoći da očistimo svoje 
duše sv, sakramentima, ona će nas čiste dovesti pred Božje veli- 
čanstvo. Stoga se obratimo bl. Djevici. Po njezinim rukama pri- 
kažimo Bogu svoje srce, svoju dušu, čitava sebe. Zajedno s Mari- 
jom i po njezinim rukama predajmo Isusu sebe i sve svoje; 
svoja prošla, sadašnja i buduća dobra djela; uz čvrsto obećanje 
da ćemo čitavim srcem ljubiti Boga, vršiti njegove zapovijedi sve 
dane svoga života. Recimo od srca: »Dobra naša Majko, 
čuvaj nas i vodi kroz život da nas u času smrti možeš prikazati 
neporočne svome Sinu i uvesti nas u vječnu radost.« 

MARIJIN DJEVIČANSKI ZARUČNIK 


Jedan od najvećih američkih bogataša, Andrew Mellon, odluči 
god. 1921. o svome trošku u glavnome gradu USA u Washing- 
tonu sagraditi nacionalnu galeriju. Dok se gradila zgrada od 
lijepoga bijelog talijanskog mramora, on je sakupljao najljepše 
umjetnine svijeta. Skupio ih je vrlo mnogo, iako ih je skupo 
plaćao. Za neke vrijedne slike Tiziana, Rafaela, Botticellija, dao 
je više stotina tisuća dolara. Samo za jednu Rafaelovu Madonu 
dao je 1,166.000 dolara. Tako je sabrao mnogo lijepih slika, koji- 
ma se vrijednost cijenila na 35,000.000 dolara. I sve to zajedno 
sa zgradom, koja je i sama zapala — kako vele — barem 
50.000.000 dolara, poklonio je Mellon američkom narodu, ali uz 
jedan uvjet. Koji? U vezi s otvorom i predajom galerije narodu, 
ne smije se spominjati njegovo ime: ni na spomen-ploči, ni u 
prigodnim govorima, ni u tisku. Američki narod ne smije znati 
da je tako veliki poklon djelo jednoga čovjeka. Divan primjer 
čednosti, skromnosti, dostojan velikog čovjeka! Mellon je umro 
god. 1937, a svjetski je tisak s pravom istakao taj primjer, vrije- 
dan divljenja i nasljedovanja. 


i. — Međutim, u našoj kršćanskoj vjeri imamo bezbroj veli- 
kih heroja koji su slično postupali, koji su znala spojiti velika, 
djela s izvanrednom čedmošću. Takvi su heroji u prvom redu 
sveci Katoličke crkve, koji su svojim velebnim djelima usrećili 
tisuće, milijune ljudi, a onda su se znali vješto uklanjati očima 
svijeta, da ih ljudi ne bi uznosili, slavili, hvalili, Svima je, daka- 
ko, na čelu utemeljitelj Crkve sam Isus Krist, koji je Sin Božji, 
Bog-Čovjek, Otkupitelj svijeta, a ipak se toliko ponizio da je 
klekao pred Judu i prao mu noge. Za vrijeme svoje teške muke 
ponizio se toliko da je gotovo prestao biti čovjek; postao je — 
vele Pisma o njemu — crv, a ne čovjek. Uz Isusa, najuzvišeniji 
primjer beskrajne veličine i najdublje poniznosti pruža nam 
njegova presveta Majka, koja — dok je slave kao Majku Božju 
— nazivlje sebe službenicom Božjom. Uz Isusa i Mariju, divan 
primjer neobične visine i neobične skromnosti pruža nam treći 
član zemaljskoga trojstva — sv. Josip, prečisti zaručnik Majke 
Božje, poočim Sina Božjega i ujedno skromni, nepoznati radnik 
iz Nazareta. Ako se stavimo na jedino ispravno stanovište da je 
pravo velik samo onaj koji je pred Bogom velik; da je prava 
veličina čovjeka u tome da se što više približi Bogu, onda nam 
se lik velikog Sveca ukazuje u neobičnoj ljepoti i sjaju. 


Josipa, skromnog Davidova potomka, tesara iz Nazareta (isp. 
Mt 1, 20; Iv 1,45), izdiže svemogući Bog nad sve druge ljude. 
Izdiže ga na najveću čast do koje se mogao popeti običan, smrtan 
čovjek; čini ga dostojnim zaručnikom svoje Majke. Djevičanski 
Josip, po nedokučivoj odredbi Božjoj, stupa u zakoniti brak s 
bezgrješnom Djevicom. Po ovoj ženidbi Marija i Josip preda- 
doše jedno drugome na čuvanje najveće blago — svoje djevi- 
čanstvo. Po ovoj ženidbi — veli sv. Augustin — združila su se 
dva ljiljana da bi zauvijek ostali ljiljani. Po ovoj djevičanskoj 
ženidbi združile su se dvije zvijezde da bi povećale svoj sjaj. 
Ovu najidealniju ženidbu ne kalja nikakvo svojstvo zemlje, tijela 
i krvi. Ona se temelji na nadzemaljskoj, savršenoj ljubavi, na 
presjajnoj čistoći i ljepoti duša i srdaca, koja resi najsavršenije, 
vječno djevičanstvo. 

Postavši zaručnik Majke Božje, Josip se popeo do časti koja 
nadilazi sve ljudske i anđeoske časti. Njegovo je dostojanstvo 
veće od dostojanstva Gabrijela koji je Mariji navijestio otajstvo 
utjelovljenja. Josip je bolje od Gabrijela prodro u tajne Marijine 
duše. Samo on poznaje duboke djevičanske Marijine misli. Samo 
on Kraljicu neba i zemlje, pred kojom se klanja svako stvorenje, 
zove svojom zaručnicom. 

Ali Bog povjerava Josipu ne samo djevičansku Mariju nego i 
najdragocjeniji plod, najljepši ures i cvijet, najuzvišeniju cijenu 
i nagradu Marijina djevičanstva — njezin djevičanski Porod — 
Spasitelja Isusa. Isus po tijelu nije sin Josipov, nego je otajstve- 
no začet i porođen od Djevice Marije po Duhu Svetome, Ali 
Otac nebeski Josipu povjerava brigu oko Isusa. Josip postaje 
Poočim Isusov, sa svim očinskim pravima i dužnostima, koja se 
mogu spojiti s djevičanstvom. Josip je djevičanski otac Isusov 
na zemlji. 

Josip je doista divan i jedinstven; čovjek koji uživa povje- 
renje Oca nebeskoga, kojemu je povjeren Kralj i Kraljica neba 
i zemlje; kojemu je dano da živi na zemlji životom nebeske 
sreće uz Isusa i Mariju. Kao što je Marija blagoslovljena među 
ženama, jedina Majka Sina Božjega; tako je Josip blagoslovljen 
među ljudima, čovjek posebnog povjerenja, kome nebeski Otac 
Povjerava svoga Sina i svoju Majku. 

. Sveti Josip, s Isusom i Marijom, sudjeluje u djelu otkup- 
ljenja ljudskog roda. Otac nebeski povjerava Josipu tajne otkup- 
ljenja, svoje uzvišene, kraljevske tajne, kojima se Josip s Mari- 
Jom najdublje klanja, Josipa odabra Bog da pripravi Novi zavjet, 
ugovor s ljudima, da postavi temelje Božjega kraljevstva na 
zemlji. S Josipom počinje kraljevstvo Sina Božjega na zemlji. 

Nije on bio u dvorani Posljednje večere ni na Kalvariji, ali je 
on othranio i čuvao Isusa, Žrtvu Kalvarije. Josipovim trudima, 
naporima, žrtvom i znojem pripravljena je i othranjena Žrtva 
što se za nas prikazala na Kalvariji; koja se za nas prikazuje 
na oltaru, koja nam se daje za hranu u sv. pričesti. Josipu je 
bilo dano da čuva izvor milosti koji će u sedmerostrukim poto- 
cima svetih sakramenata poteći na sve četiri strane svijeta. Nje- 
mu je dano da čuva Oganj ljubavi koji će zapaliti svijet. 

Gledajte veličinu i dostojanstvo sv. Josipa! Kao Majka Božja 
Marija je veća od Josipa, ali u nazaretskoj kući Josip zapovijeda; 
on je zastupnik Oca nebeskoga. Njemu se pokorava Majka Božja, 
Njemu se pokorava pače i onaj koji će liječiti bolesti, uskrisivati 
mrtve, zapovijedati vjetru i moru, koji drži čitav svemir. 

Starozavjetni patrijarha Josip s ponosom je pripovijedao 
kako mu se sanjalo da mu se klanjaju zvijezde, sunce i mjesec. 
Ali Josipa iz Nazareta sluša ne u snu, nego u najstvarnijoj zbilji, 
ne sunce, mjesec ili druga nebeska tjelesa, nego onaj koji je 
stvorio nebo i zemlju i sav ures njihov. 

Josip iz Nazareta velik je zato, jer njegovu veličinu sači- 
njava poniznost Božja, jer ga sluša Bog. Poniznost Božja — to 
je veličina i najljepša pohvala Josipova. Poslije dostojanstva 
Marijina nema većega dostojanstva od Josipova. Iznad dostojan- 
stva Josipova samo je dostojanstvo Marijino; iznad dostojanstva 
Marije samo je dostojanstvo Božje, 

2. — A sad zamislite kolika je morala biti krepost čovjeka 
kojega je Bog toliko uzvisio. Sv. Evanđelje zove Josipa jedno- 
stavno pravednim (Mt 1, 19) i time izražava skup svih kreposti, 
puninu njegove svetosti. Kolika li je bila čistoća čovjeka kome 
Bog povjerava svoju bezgrješnu Djevicu Majku i Sina. Uz ne- 
okaljanu Djevicu, djevičanski Josip najljepši je ures ove suzne 
doline. Miris njegova ljiljana čistoće zauvijek će zanositi anđeo- 
ske, djevičanske duše, kojima je on uzor, čuvar i zaštitnik. 

A što da rečemo o Svečevoj poniznosti. Josipovoj veličini 
nešto bi nedostajalo kad je ne bi resila najdublja poniznost i 
skromnost. Iako je zaručnik Majke Božje, poočim Sina Božjega, 
sv. Josip se ne uznosi, ne izdiže. On živi skromnim, poniznim 
životom, iako je postavljen gospodarom Doma Gospodnjega. Pot- 
puno je sakriven ovome svijetu. Za nj nitko ne zna. Njegovo se 
ime tek spominje u Evanđelju. Njegov lik ostaje u sjeni dok 
na nj ne dođe svijetla zraka od Isusa i Marije. 

Prema planu Božje providnosti, i poslije svoje smrti Josip 
ostaje za više vjekova u sjeni. Njegovo se štovanje dosta kasno 
počelo širiti. Tek u 14. st. počinje se svetkovati njegov blagdan, 

koji postaje zapovjedni god. 1621. Pio IX posvetio mu je Crkvu 
i ustanovio blagdan Zaštitnika Crkve sv. Josipa u srijedu druge 
nedjelje poslije Uskrsa. Pio X odobrio je litanije sv. Josipa za 
javno štovanje. Pio XII ustanovio je blagdan sv. Josipa Radnika 
(1. V). Za II vat. sabora ime Sveca uneseno je u kanon mise. 

Veliki je Svetac postojao, živio samo radi Isusa i Marije, 
da njima ugodi, pomogne, Pri tome je brižno nastojao da u 
dubokoj poniznosti izvrši odredbe Božje Providnosti. A kakve su 
te odredbe? Volja je Božja bila da Josip svojim radom prehrani 
Isusa i Mariju. Nisu sv. Obitelji ptice donosile svakidašnji kruh. 
Nisu joj anđeli pripravljali što je potrebno za život, nego je to 
morao priskrbiti sv. Josip. Njegovo ga veliko dostojanstvo ne 
oslobađa rada. Iako je zaručnik bl. Djevice, poočim Isusov, on 
mora svaki dan obavljati teške i mučne poslove da uzdrži sv. 
Obitelj. Kao svim potomcima Adamovim, tako je i Josipu rad 
sredstvo pokore i posvećenja. Kao svim pravim velikanima, kao 
svim Božjim ugodnicima, i Josipu je trebalo proći kroz mnoge 
teškoće i križeve. I za nj je vrijedilo načelo: Raj je zemaljski 
zatvoren, nema raja na zemlji; a u Raj nebeski ide se samo 
kroz boli i kušnje. U kršćanskoj vjeri vrijedi zakon: Tko je bliže 
Isusu, više mu valja trpjeti. Isus sa svojim odabranicima na 
zemlji dijeli trnje i križ, a u nebu slavu i uživanje, I Josipu je 
trebalo s Isusom i Marijom trpjeti na zemlji. Uz rad, morao je 
podnositi i druge kušnje. Koliko je morao trpjeti kad je vidio 
da se Isus rađa u štali, iako je Bog; kad je morao ići na dalek, 
mučan put, kad je morao bježati u Egipat; kad je morao boraviti 
u tuđoj zemlji ne znajući dan povratka; kad ga je tri dana 
tražio... Ali on se pri tome ne čudi, ne ispituje zašto mora 
trpjeti, zašto Bog mora bježati pred čovjekom. Ne tuži se na 
Dijete zbog kojega mora trpjeti. 

I sv. Josip ima svoj »Fiat — Neka bude«. Kao što Krist prije 
muke govori: Oče, neka bude volja tvoja! Kao što Marija pred 
odredbama Božjim smjerno veli: Evo službenice Božje, neka mi 
bude po riječi tvojoj! — tako i Josip u radu i kušnjama kaže: 
Oče nebeski, neka bude volja tvoja! 

Josip vrši volju Božju, radi, trpi ustrpljivo, odano u volju 
Božju. Pače, podnosi sve veselo, jer Isusa nosi ne samo u naručju 
nego i u srcu i u duši. Dok radi i trpi, on je uz Isusa i Mariju, 
i otud njegova jakost. Njihova blizina daje mu snage da volju ne- 
beskog Oca savršeno izvrši. On nam je uzor kako i mi moramo 
ljubiti Isusa i Mariju i samo za njih živjeti. 

Tako on svima pokazuje put kreposti, put prema pravoj sre- 
ći, On nas zorno uči da se prava veličina, prava sreća na zem- 

lji sastoji u tome da smo čista srca, bez grijeha, sjedinjeni s 
Bogom, u društvu s Isusom i Marijom. On nas zorno uči da je 
naša prava veličina i sreća, ako iz ljubavi prema Bogu savjesno 
vršimo svoju stalešku dužnost, ako ustrpljivo s Isusom i Marijom 
podnosimo teškoće zemaljskog života, ako se u svemu podložimo 
volji Božjoj. Želimo li biti pravi štovatelji velikog Sveca, slije- 
đimo njegov primjer, pa ćemo zaslužiti njegov zagovor. 

3. — Kad je Saul od pastira postao kraljem, rekao mu je 
Samuel da će na nj sići duh Gospodnji, da će se on promijeniti 
u drugog čovjeka (1 Sam 10, 6). Slično je Bog učinio i sa svetim 
Josipom. Dajući mu očinsku vlast nad Isusom, promijenio ga je 
u drugog čovjeka. Dao mu je srce koje odgovara njegovu polo- 
žaju i dostojanstvu. U njegovo srce ulio je očinsku ljubav i 
nježnost prema Isusu, te je on rado sve činio, sve žrtvovao, 
da Isusu ugodi, da Isusu pomogne, da Isusa očuva, 

Nego, ne zaboravimo pri tome da je Josip primio očinsko 
srce ne samo prema Isusu nego i prema svima nama. Kad je 
postao poočim Isusov, postao je i naš otac, jer smo mi braća 
Isusova, udovi Otajstvenog tijela Isusova. Postavši čovjekom, 
Isus je postao naš Brat, a Marija je postala naša Majka. Sv. 
Josip je glava ne samo nazareiske obitelji nego cijele proširene 
nazaretske obitelji, cijele Crkve, svih kršćana, Prema svima nama 
ima on nježno očinsko srce, svima je nama on nježni otac. Sve 
nas on svojim moćnim zagovorom čuva, brani, štiti, kao što je 
čuvao i štitio nazaretsku obitelj. 

Da podsjeti vjernike na tu veliku istinu, Pio IX u teško doba 
Crkve (8. XII 1870) proglasuje i na vanjski način sv. Josipa 
nebeskim zaštitnikom sv. Crkve, Prema tome, veliki je Svetac 
čuvar i zaštitnik Crkve, anđeo čuvar Kristove baštine na zemlji, 
odvjetnik i pomoćnik kršćana u svim potrebama. Uz bl. Djevicu, 
sv, Josip naš je najmoćniji zagovornik na nebu. I svi oni, koji 
su se Svecu s pouzdanjem utekli u svojim potrebama, uvjeravaju 
nas sa sv. Terezijom da im je pomogao. 

Utecimo se sv. Josipu u svim potrebama, duhovnim i vre- 
menitim, pa će on i nama pomoći. Ne zaboravimo pri tome da 
je on posebno zaštitnik djevičanskih duša; onih koji žele živjeti 
kreposnim, duhovnim životom i sretno umrijeti. Zato ga posebno 
molimo neka nam pomogne da možemo poput njega čisto i sveto 
živjeti; da vjerno vršimo Božje zapovijedi i napredujemo na putu 
kršćanske savršenosti, pa da tako zavrijedimo u društvu Isusa, 
Marije i Josipa blaženo preminuti. ; 

MAJKA BOŽJA 


Kad je slavni grčki govornik htio izreći najveću pohvalu u 
čast makedonskog kralja Filipa, uskliknuo je jednostavno: Dosta 
je o njemu reći da je otac Aleksandrov! Najljepša pohvala, koja 
se može reći o našemu kralju Filipu, jest da je otac piessn- 
drov! Velika slava jednoga od najvećih vojskovođa svijeta — 
Aleksandra Velikog — ponos je i njegova oca Filipa! A kad je 
Brvsiet genij htio ukratko istaknuti veličinu jedne plemenite Rim- 
ljanke, stavio je na njezin spomenik kratak natpis: Kornelija 
majka Graka! Velika djela braće Graka ponos su i njihove ple- 
menite majke! 


Nešto slično možemo reći o Mariji. Možemo je slaviti zbog 
mnogih odlika, ali je njezina najveća i najljepša odlika, sijezkna 
je prava veličina i slava u tome što je Majka Božja, Dosta je o 
Mariji reći: Marija je Majka Božja! Time smo rekli sve, Njezino 
je materinstvo temelj i razlog svih drugih njezinih odlika. Oču- 
vana je od istočnog grijeha, bila je uvijek čista, sveta puna 
milosti itd. zato jer je odabrana da bude Majka Božja. ' 


1. — Bog je neizmjerno ljubio ljudski rod, pa nam se htio 
posve približiti; htio nam je postati sličan u svemu, osim grijeha. 
Druga osoba Presv. "Trojstva, vječni Sin Božji, utjelovljuje se u 
krilu jedne od Adamovih kćeri, jedne od naših sestara, ujedinjuje 
božansku i ljudsku narav u jednoj osobi, da kao Bog-Čovjek, Isus 
Krist, prikaže nebeskom Ocu naknadu za naše grijehe, da tlkože 
dostojnu slavu Božjem veličanstvu. Koja će biti ta blagoslovljena 
sretna, odabrana Adamova kćerka, naša sestra, što će postati 
Majka Otkupiteljeva? Kako se zbio taj jedinstveni događaj koji 
blagoslivlje vrijeme i vječnost, koji označuje granicu između dinaja 
BRyeza, ugovora između Boga i čovjeka; najvažniji čin ljudske po- 
Vijesti, najveći događaj što se ikada zbio na zemlji, događaj koji 
označuje početak nove, naše ere; događaj, kojega se svaki kršćanin 
sjeća tri puta na dan — ujutro, na podne i uvečer — počinjući, pre- 
kidajući i završavajući svoj rad? O tome nam govori Evanđelje 
Sv. Luke (1, 26—38). 

Kad je došlo vrijeme, koje Sv. pismo zove puninom vremena, 
polazi u ime Božje poslanik s neba na zemlju da navijesti ljudima 
novo doba, doba milosti, savez ljubavi i milosrđa, da navijesti do- 
Jazak Mesije — Otkupitelja. Taj je poslanik Božji anđeo, da tako 
B važnom djelu ljudskog spasenja sudjeluje nebo i zemlja, anđeli 
1 ljudi. Da donese zemlji blagu vijest, šalje Bog svoga najodličnijeg 
dvorjanika, prvoga između arkanđela, jednoga od sedmorice (isp. 


31 


Tob 12, 15), arkanđela Gabrijela, kojemu ime znači »Božja snaga« 
(sv. Grgur), »Bog-Čovjek« (Prochus). Bio je to onaj isti Božji glas- 
nik koji je pred nekoliko stotina godina proroku Danijelu navijestio 
doba kad će doći Mesija, koji je pred šest mjeseci navijestio sveće- 
niku Zahariji da će njegova žena poroditi preteču Mesije. 

Kamo ide Božji poslanik? Možda u Rim, glavni grad ondašnje- 
ga svijeta, sijelo rimskoga cara, konzula, senata, da s predstavni- 
cima moći i sile udesi dolazak Spasitelja svih naroda? Možda u 
Atenu, grad nauke, umjetnosti; sjedište učenjaka, umjetnika, da 
s njima uredi pitanje ljudskog spasenja? Možda u Jeruzalem, da 
sa židovskim svećenicima, velikim vijećem raspravlja o dolasku 
Mesije na ovaj svijet? Kako li se vara ljudska mudrost. Bog od- 
bacuje ono što je veliko, uzvišeno u očima ljudi, a bira ono što je 
maleno, neznatno. Ne šalje Bog anđela ni u Rim, ni u Atenu, ni 
u Jeruzalem, ni u koje drugo slavno mjesto svijeta, nego ga šalje 
u najzabitnije mjesto palestinske pokrajine Galileje, u Nazaret, za 
koji su Židovi držali da iz njega ne može izići ništa dobro (isp. 
Iv 1, 46). Ime Nazaret znači »svet, cvijet«, Nazaret je doista sveto 
i evjetno mjesto, jer će se u njemu pojaviti Svetac Božji, Cvijet iz 
korijena Jesejeva; veliki svećenik, o kojem sv. Pavao piše da je 
svet, neokaljan, uzvišeniji od nebesa. Nazaret je grad onoga koji 
je svet, koji je cvijet naše ljudske naravi, ljepota i ures svega stvo- 
renoga. 

Ne šalje Bog svoga poslanika kakvoj uglednoj Židovki u Na- 
zaretu, koja se možda zbog svoga ugleda, ljepote, nadala da će baš 
ona biti majka Mesije, nego k jednoj siromašnoj djevojci, koja je 
u dubokoj skromnosti željela biti sluškinja majci obećanog Mesije. 
Neizmjerni Bog, pred kojim dršće nebo i zemlja, prezire veličine 
svijeta, a misli na siromašnu, poniznu Djevicu iz Nazareta. Nju 
bira za svoju Zaručnicu i Majku, za svoju suradnicu u djelu ljud- 
skog spasenja, na udivljenje neba, na sreću i blagostanje zemlje. 
Siromašnoj i poniznoj djevojci poklanja Bog dostojanstvo od koje- 
ga se veće ne može zamisliti. 

Marija — tako je bilo ime Djevici — bila je sama u svojoj 
kućici. Srcem i dušom upravljala je Bogu vruće vapaje ponavlja- 
jući čežnju starozavjetnih pravednika: Rosite, nebesa, odozgo, i 
oblaci neka dažde pravednika! Najednom joj se ukaže Anđeo i 
pozravi je nečuvenim pozdravom: Raduj se, milosti puna! Gospođin 
je s tobom! (Lk 1, 28) A kad se Marija prestrašila i promišljala 
kakav bi to bio pozdrav, reče joj Anđeo: Ne boj se, Marijo, jer si 
našla milosti kod Boga... Ti ćeš roditi svijetu Spasitelja. Ne plaši 
se za svoje djevičanstvo. Duh Sveti će djelovati u tebi. Ti ćeš 
biti Majka i Djevica. Kod Boga nije ništa nemoguće. 

Anđeo je izručio Božju poruku. Nastaje svečan čas, jedinstven 
u povijesti čovječanstva. Marijin odgovor nestrpljivo čekaju nebo 
i zemlja, anđeli i ljudi. Čeka sam Bog. Marija zna da o njezinoj 
riječi ovisi slava Božja i spas svijeta. Ona je svjesna da o njoj 
ovisi ustanova Božjega kraljevstva na zemlji, spas grješnika i po- 
svećenje izabranih. Stoga u dubokoj poniznosti obori oči, dušu i 
srce upravi prema Bogu i uzdahnu: Evo službenice Gospodnje, 
neka mi bude po riječi tvojoj! Na njezinu riječ »Neka bude« Bog 
stvori dušu, Duh Sveti od jedne kapljice njezine prečiste krvi na- 
pravi tijelo s kojim se ujedini Druga osoba Presv. Trojstva. Vječna 
Riječ postaje tijelo. Marija postaje Majka Božja i ujedno ostaje 
Djevica. Kako li je moćan Marijin »Neka bude«! On je proizveo 
više nego onaj »Neka bude« svemogućega Boga kad je stvarao 
nebo i zemlju. Božji je »Neka bude« dao opstanak propadljivim 
stvorovima; Marijin »Neka bude« dao je čovječju narav samome 
Bogu. Progovorila je Riječ i sve je nastalo, Marija je progovorila 
i Riječ je tijelom postala (Dixit Verbum et omnia facta sunt. Dixit 
Maria, et Verbum caro factum est. — S. Toma). Svojim »Neka 
bude« nije Bog nimalo uvećao svoje savršenosti; Marija je svojim 
»Neka bude« postala Majkom Božjom. Svojim »Neka bude« stekao 
je Bog vlast nad propadljivim stvorovima, a Marija je svojim' 
»Neka bude« stekla vlast nad Bogom, svojim Stvoriteljem; postala. 
je živi ciborij, Svetohranište Previsokoga. Njezino je bezgrješno 
Srce postalo drugo nebo, ugodno boravište samome Bogu. Kako 
li je uzvišena Marija po otajstvu Utjelovljenja! 

2. — Velike li tajne! Bog se ponizuje, dolazi među svoje stvo- 
rove i postaje čovjekom; a jedno je stvorenje, jedna je od naših 
sestara uzvišena nad sve stvorove, postala je Majkom svome Bogu, 
svome Stvoritelju i Otkupitelju. U Marijinoj djevičanskoj utrobi 
začinje se onaj kojega ne može svemir obuhvatiti. Stvorenje će 
roditi Stvoritelja. Žena će Boga hraniti svojim mlijekom. Iz Mari- 
jinih djevičanskih prsiju poteći će kapljice da nahrane Stvoritelja 
koji sve hrani i uzdržava. Na kapljice mlijeka iz djevičanskih 
prsiju čekat će onaj koji utišava oluju, daje vode rijekama, natapa 
suhu zemlju. 

Marijino dostojanstvo mnogo nadilazi dostojanstvo svih onih 
koji su radili za spas ljudskog roda. Ona je veća od proroka koji 
su Spasitelja navijestili, od anđela koji su mu pjevali kod poroda, 
od sv. Ivana Krst. koji ga je pokazao svijetu, od aposlota i evanđe- 
lista koji su ga naviještali narodima, od svećenika koji ga propovi- 
jedaju i dijele njegove sakramente... Od svih je njih skupa mnogo 
Veća. Samo je ona dala tijelo Otkupitelju, samo ga je ona hranila 
Svojim mlijekom, ona je sa sv. Josipom othranila Žrtvu Kalvarije. 

Po svome dostojanstvu Marija se više od svih stvorova pribli- 
žava Presv. Trojstvu. Sveci je zovu dopunom  Presv. Trojstva 
(Complementum Trinitatis). Djevica je u posebnom, jedinstvenom 
odnosu s Presv, Trojstvom, Ocem, Sinom i Duhom Svetim. Njoj je 
prvoj, na početku povijesti spasenja, i očitovana tajna Presv. 
Trojstva riječima Anđela: Duh Sveti sići će na te... sila Previšnje- 
ga (Oca) zasjenit će te; zato će se dijete koje ćeš roditi zvati 
svetim, Sinom Božjim (Lk 1, 35). Marija — djelovanjem Treće 
osobe — Duha Svetoga, postaje Majkom Druge osobe — Sina 
Božjega, kome je Otac Prva osoba — Bog Otac. 

Vječni Božji Sin, koji od Oca prije vječnosti prima Božju 
narav, od Marijine čiste krvi prima ljudsku narav, djelovanjem 
Duha Svetoga, bez sudjelovanja zemaljskog oca. Tako nebeski Otac 
potpuno izgovara, očituje svoju Riječ — svoga Sina po Mariji. Duh 
Sveti je neplodan u Presv. Trojstvu; ne rađa, ne proizvodi nijedne 
osobe Presv. Trojstva. On postaje plodan po Mariji. Njegovim dje- 
lovanjem Sin Božji postaje čovjek. Nebeski Otac i Marija imaju 
istoga Sina. Otac nebeski i Marija istome Sinu govore: Ti si Sin 
moj! Oni imaju vlast nad istim Podložnikom. Sin Božji, kao Bog 
jednak Ocu, po Mariji postaje, kao čovjek, manji od Oca, poslušan 
Ocu, a radi Oca poslušan Mariji i sv. Josipu. Po Mariji Isus je 
primio ljusku narav, ljudsko tijelo, da može trpjeti — otkupiti 
nas. Time je Isus iskazao Ocu slavu veću nego što je ima zato što 
vlada svemirom. Marija je dala Duhu Svetom vlast nad Isusom, 
nad Crkvom, dušama. 

Zato su Marija i njezin Sin jedno u zamisli Božjoj. U planu 
spasenja Marija je jedno s Isusom od Protoevanđelja do divne 
Žene u Otkrivenju. Lakše je odijeliti svjetlo od sunca, toplinu od 
ognja, nego Mariju od Isusa. Od časa začeća Marija je jedno s Isu- 
som u životu, muci, kultu, slavi. Gdje god se pojavio Isus, možemo 
reći: Tu je bila Majka Isusova! (Isp. Iv 2, 1; Mt 2,11) 

Marijino je dostojanstvo neizmjerno zbog dostojanstva Sina: 
Veće se dotojanstvo ne može zamisliti. Bog je mogao stvoriti ljepše 
nebo, ljepši svijet, ali nije mogao stvoriti veće Majke od Marije 
Djevice (sv. Bonaventura). Tko da izreče veličinu Marijina dosto- 
janstva? Kad bi se zvijezde pretvorile u jezike, a morski pijesak 
u riječi, ne bi se dolično iskazalo Marijino dostojanstvo (sv. Toma 
* Vil.) 

Marijino materinstvo temeljna je dogma naše vjere. Ako Marija 
nije Majka Božja, uzaludna je vjera naša. Kad je u starini tu 
temeljnu dogmu zanijekao Nestorije, osudio ga je opći sabor u 
Efezu god. 431. izjavivši: Tko ne priznaje da je Isus Emanuel, tj. 
Bog; a prema tome presveta Djevica Majka Božja, neke je proklet! 

Nauk sabora donio je veliku radost ne samo kršćanima Efeza, koji 
su one večeri uz pjesmu i veselje otpratili saborske oce kućama, 
nego svim kršćanima svih zemalja i vjekova, koji nikad neće pre- 
stati da mole; Sveta Marijo, Majko Božja, moli za nas! 


Divno je, veliko, neizmjerno dostojanstvo bl. Djevice! Ali dok 
se divimo Marijinu dostojanstvu, ne zaboravimo da se mi možemo 
bl. Djevici približiti, biti joj slični. Kad je Isus jednom govorio 
narodu, neka je žena rekla: Blago utrobi koja te nosila i prsima 
koje si sisao. On odvrati: Većma blago onima koji slušaju riječ 
Božju i drže je (Lk 11, 27. 28). Nije Isus tim riječima svoju Majku 
zapostavio kakvim drugim osobama, nego ju je baš posebno po- 
hvalio. Marija je prva riječ Božju slušala i vršila, pa je tako Bogu 
ugodila i zaslužila da bude Majka Božja. Ona je Boga prije nosila 
u srcu, u duši, nego u tijelu. Isusove su riječi poticaj svima nama 
da slušamo i vršimo riječ Božju, pa ćemo se tako približiti, biti 
slični nebeskoj Majci. Tako se isto ima razumjeti i Isusov govor o 
njegovoj Majci, braći i sestrama. Kad je govorio mnoštvu, netko 
mu reče da ga čeka Majka, braća, sestre... On će na to: Tko vrši 
volju moga nebeskog Oca, on je moj brat, moja sestra i majka! 
(Mt 12, 50; isp. Lk 8, 21) Prema tome, o tebi ovisi, hoćeš li biti 
sličan bl. Djevici. Vjerno slušaj i vrši riječ Božju, pa ćeš zaslužiti 
da budeš brat, sestra Isusova, dijete Marijino, dionik njezina do- 
stojanstva i slave. 

ZVAT ĆE ME BLAŽENOM 


1. — Kad je Gabrijel navijestio Mariji otajstvo Utjelovljenja, 
kazao joj je da je njezina rodica Elizabeta također na čudesan 
način začela sina. Marija je vrlo dobro razumjela veliko otajstvo. 
Elizabetino začeće usko je povezano s njezinim. Elizabetin sin bit 
će preteča njezinu Sinu. Zato je bl. Djevica odmah pošla u posjete 
svojoj rodici (Lk 1, 39—56), koja je — kako se drži — živjela u 
Kar&m-u (danas Ain-Karim), blizu Hermona, 7 km daleko od Jeru- 
zalema. Pošla je ne samo zato da za tri mjeseca pomaže svojoj 
rodici nego u prvom redu zato da njezin Sin, Spasitelj svijeta, 
donese milost svome preteči, očisti ga od istočnoga grijeha još u 
utrobi njegove majke. 

Kad je presv. Djevica došla k Elizabeti i pozdravila je (Lk 1,40), 
dijete u Elizabetinoj utrobi primi posvetnu milost, napuni se Duha 
svetoga; a Elizabeta, nadahnuta od Boga, izreče najljepšu pohvalu 
Majci svoga Gospodina veleći: Najblagoslovljenija si ti među že- 
nama! I blagoslovljen plod utrobe tvoje!... Blago onoj koja povje- 
rova da će se ispuniti što joj je rečeno od Gospodina! (Lk 1, 42—45) 

Marija, od Boga nadahnuta, odgovara divnom pjesmom »Ve- 
liča«, pjesmom nad pjesmama, pjesmom u kojoj očituje krasnu 
pjesničku dušu i znanje Sv. pisma. Dok Elizabeta slavi Mariju, što 
je vjerovala riječima Anđela, što je postala Majka Božja, bl. 
Djevica svu slavu pripisuje Bogu. Marija ne slavi Boga zbog jedne 
pobjede, kao što ga je Mojsijeva sestra slavila zbog pobjede nad 
Faraonom, Judita nad Holofernom; ne slavi ga samo zato što je po“ 
stala majkom, kao što je to činila starozavjetna Ana. Marija u uzvi- 
šenoj pjesničkoj viziji promatra neizmjerno Božje veličanstvo, neo- 
graničenu Božju svemogućnost, mudrost, dobrotu, providnost, milo- 
srđe; gleda na sudbinu odabranog Izraela, na sudbinu Crkve i cije- 
log čovječanstva, pa slavi svemogućega Boga što je nju uzvisio zbog 
Izraela, Crkve, čovječanstva. Ona slavi Boga koji štiti Izraela — 
Crkvu, obnavlja svijet, dijeli blagoslov poganima, ruši carstvo so- 
tone, ponizuje ohole, uzdiže ponizne, malene. Marija gleda u bu- 
dućnost i proriče: Odsad će me blaženom zvati svi naraštaji, jer mi 
velike stvari učini Silni, čije je ime sveto (Lk 1, 48. 49). 

Promisli! Pred 20 stoljeća jedna nepoznata palestinska žena 
govori o svojoj veličini i dostojanstvu, proriče kako će je budući 
vjekovi slaviti kao najblaženiju ženu. Da je njezine riječi čula 
kakva ugledna Židovka iz Jeruzalema, kako li bi se s visoka na- 
smijala! Pa tko bi uopće onda ozbiljno uzeo njezine riječi? Tko bi 
im vjerovao? Pa ipak se proročanstvo bl. Djevice ispunilo, jer je 
u onom času na njezina usta govorio Duh Sveti. U onom su času 
svi glasovi vremena i prostora našli odjek u Srcu Marijinu, 

2. — Dakako, sam je Bog prvi, glavni, vrhovni, jedini cilj sva- 
koga štovanja. Bog hoće da nadasve njega štujemo, častimo. On 
i ne može drugo htjeti. On kaže u Sv. pismu: Jedinomu Bogu pri- 
pada čast i slava! (Isp. 1 Tim 1,:17) Ali Bog hoće da častimo i ono 
što njemu pripada, što je s njim u vezi. Osobito. želi da štujemo 
njegove sluge, anđele i svece. A kad častimo anđele i svece, častimo 
samoga Boga. U svecima se i anđelima on sam slavi. On je divan 
u svojim svetima. Ako je divan u anđelima i svecima, koliko je 
više divan i slavan u Mariji, koja je najveća među svetima; koja 
je u milosti, odlikama, dostojanstvu veća od svih svetih, najveća 
poslije Boga? Bezgrješna je Djevica Marija najsavršenije stvoreno 
biće, remek-djelo Božje stvaralačke mudrosti, odabrana posuda 
milosti, puna milosti, oruđe Božjeg milosrđa, objava slave Božje; 
slava, dika, radost ljudskog roda, svega stvorenoga; najdostojnija 
Majka Božja. Njezino jedinstveno dostojanstvo traži da njoj iska- 
zujemo štovanje veće negoli ostalim svecima (cultus hyperduliae). 


Najljepše svojstvo, najljepša odlika čovjeka jest — iskazivati 
štovanje majci. Sam prirodni zakon traži da štujemo onu koja nam 
je dala život. To izričito zapovijeda Bog u Sv. pismu na više mjesta 
(isp. Izl 20, 12; Pnz 5, 16). Vrlo lijepo govori Tobija svome sinu: 
Sine, kada umrem, pristojno me pokopaj. Poštuj svoju majku, ne 
ostavljaj je svega svog života, čini sve što će joj biti milo, i nemoj 
je žalostiti. Sjeti se ,sine, da se ona suočila s mnogim opasnostima 
dok si joj bio u krilu. A kad umre, sahrani je pokraj mene u isto- 
me grobu (Tob 4, 3. 4). Ako tako treba častiti svaku majku, koliko 
više treba štovati najsavršeniju Majku, Majku Božju i Majku našu?! 


Ako je Bog htio da se u Starom zavjetu posebno časti zavjetni 
kovčeg, u kojem je on boravio samo u slici, pa bi poginuo tko bi 
taj kovčeg samo nečasno pogledao, koliko više hoće da štujemo 
novozavjetni kovčeg, Mariju, u kojoj Bog nije boravio samo u slici, 
nego u najstvarnijoj stvarnosti? 

8. — Štovanje svoje i naše Majke tražio je Bog prije nego se 
ona pojavila među stvorovima. Kad je htio anđele staviti na kušnju, 
pokazao im je u viđenju Mariju zajedno sa svojim Sinom koji će 
se pojaviti kao čovjek među stvorenjima i tražio je da se poklone 
(isp. Heb 1, 6). I dok su opaki anđeli uskratili poklon i zato bili 
bačeni u pakao, dobri se anđeli, na čelu s Mihovilom, pokloniše 
Mariji i njezinu Sinu, koji će biti njihova radost zauvijek. 

Čim se bl. Djevica ukazala među stvorovima, anđeli je na ne- 
vidljiv način okružuju i slave kao buduću Majku svoga Boga i 
svoju Kraljicu. A kad je došao najveći čas povijesti da Riječ po- 
stane tijelom; najodličniji anđeo, Gabrijel, prostire se pred Marijom 
i pozdravlja je u ime Presv. Trojstva, u ime cijelog nebeskog dvora: 

Raduj se, milosti puna! Nekoliko dana kasnije, u ime cijelog ljuđ- 
skog roda iskazuje štovanje Majci Božjoj Elizabeta, kojoj je prvoj 
donijela milost. Zatim se kroz 30 godina neće čuti pohvala u čast 
presvete Djevice sa strane ljudskog roda. Kroz to će vrijeme u ime 
ljudi svojoj Majci iskazivati posebno štovanje njezin Sin Isus. 
On će je savršeno častiti, ljubiti, slušati kao svoju Majku, 

U tridesetoj godini života progovorio je Marijin Sin ljudina. 
Govorio je tako lijepo da je zanio njihove duše i srca. Neka je 
nepoznata žena smatrala presretnom njegovu Majku te joj je iz- 
rekla divnu pohvalu govoreći Isusu: Blago utrobi koja te nosila 
i prsima koje si sisao! h 

Primjer Krista, koji je životom i riječju iskazivao štovanje 
svojoj Majci, slijedit će svi njegovi učenici. Eno u početku kršćan- 
stva apostoli i prva zajednica vjernika okupljaju se oko Marije, 
časte je kao Majku svoga Otkupitelja, od nje traže savjet, upute 
i utjehu. Prije nego se raziđoše na sve strane svijeta, okupe se 
apostoli još jednom oko Marije, sastave Vjerovanje, kojemu je 
središte: Isus rođen od Marije Djevice! Po uzoru apostola i prve 
kršćanske zajednice, kršćani u Rimu, budućem središtu kršćanstva, 
za vrijeme progona sastaju se u katakombama, gdje iskazuju svoje 
osobito štovanje dobrome Pastiru i njegovoj Majci. 

4. — Sv. Crkva vjerno čuva najstariju predaju pa od početka 
do danas na bezbroj načina potiče vjernike da iskazuju Mariji 
unutarnje i vanjsko štovanje. U čast Majke Božje podiže Crkva 
svetišta, oltare, pravi joj kipove i slike. Ona potiče svoju duhovnu 
djecu da slave Marijine svetkovine; da drže svibanjsku, listopad- 
sku, subotnju pobožnost; da Majku Božju pozdrave jutrom, na 
podne i uvečer; da u njezinu čast poste, mole, osobito ružarij; njoj 
se posvete, hodočaste u njezina svetišta. Crkva nas potiče da no- 
simo Marijin škapular, medaljicu, sličicu; da se učlanjujemo u 
njezina društva,. bratovštine, kongregacije... 


Prava djeca Crkve slušaju glas duhovne Majke i ni u kojem 
pogledu ne stavljaju granice svojoj ljubavi, zanosu, štovanju bl. 
Djevice. Sveti oci, crkveni naučitelji, sveci neumorno Marijinu sla- 
vu šire, o njoj govore i pišu, njezinu pobožnost preporučuju. Za 
njih je bl. Djevica: dostojna slika Božja (sv. Augustin), nebesko 
čudo (sv. Ignacij muč.), veliko čudo svijeta (sv. Ivan Krizostom), 
najveće čudo svijeta (sv. Efrem), bezdan milosti (sv. Ivan Damašt.), 
blago svake svetosti (sv. Andrija iz Krete), blago svih vjekova (sv. 
Bernard), djelo koje nadilazi samo Stvoritelj (sv. Petar Dam)... 


Ne s manjim zanosom slave Mariju: učenjaci koji je pozdrav- 
ljaju kao prijestolje mudrosti; graditelji koji joj podigoše veličan- 
stvene hramove i mramorne oltare; slikari koji stekoše besmrtnu 

slavu slikajući njezin lik; pjesnici koji joj posvećuju najljepše 
stihove, na čelu s Danteom koji je u Božanskoj Komediji spominje 
308 puta; glazbenici koji joj posvećuju najugodinje zvukove, naj- 
biranije melodije. Nema područja ljudske djelatnosti koje nije po- 
kušalo na svoj način proslaviti Majku Božju. 

U naše doba slava bezgrješne Djevice širi se sve više. Progla- 
šenje dogme Bezgrješnog Začeća i Uznesenja, posveta Majci Božjoj; 
Marijina ukazanja, osobito u Lurdu i Fatimi, trijumfalni put Gospe 
Fatimske oko svijeta; brojni Marijanski kongresi, bezbrojna hodo- 
čašća u Marijina svetišta širom svijeta — sve nas to uvjerava da 
slava bezgrješne Djevice iz dana u dan sve više raste i ide prema 
svome vrhuncu. 

5. — Čuju se, na žalost, i glasovi protiv »pretjeranog« štovanja 
Majke Božje. Neki govore kako prevelikim takvim štovanjem vjer- 
nici oduzimaju slavu Bogu, vrijeđaju Boga. To je sasvim krivo. Ne 
plašimo se da će zbog Marijina štovanja potamnjeti slava Božja. 
Bog je konačni cilj svake časti što se iskazuje njegovoj. Majci. 
Slaveći Mariju, mi slavimo Boga, Boga u Mariji. Kao što mjesec 
prima svjetlo od sunca, potok vodu od izvora; list, cvijet, plod 
snagu od korijena... — tako je Marija sve primila od Boga. Sla- 
veći Mariju, slavimo Boga, koji je Mariji sve dao, koji ju je prvi 
proslavio i hoće da je svi slavimo. 

Ne treba se strašiti da ćemo pretjerati u štovanju Majke Božje. 
Kad smo u njezinu čast učinili sve što smo mogli, učinili smo odveć 
malo prema onome koliko njezino dostojanstvo traži. Da se sve 
moći našega bića pretvore u jezike, ne bismo je mogli dostojno 
slaviti (Sv. Alfons). Najbogatije govorništvo, najsuptilnija dijalek- 
tika, najdublji i najumniji genij ne mogu dostojno hvaliti Mariju 
(sv. Petar Dam.). Ni jezik ljudski ni duh anđeoski ne mogu je 
slaviti koliko zaslužuje (sv. Ivan Damašt.). Recite o Mariji što god 
hoćete veliko i slavno, nećete prijeći istine, jer nijedna riječ neće 
doseći veličanstva (sv. Bazilije). Čovjek doista ne može proslaviti 
preslavnu Djevicu koliko zaslužuje (sv. Bernardin S.). S pravom je 
rekao sv. Augustin: »Što rečem o tebi, Marijo, manje je nego za- 
služuješ. Nazovem li te nebom, uzvišenija si od neba; nazovem li 
te majkom naroda, sve nadilaziš; nazovem li te slikom božanstva, 
dostojna si; nazovem li te Kraljicom anđela, ti si još većal« Marija 
je najsavršeniji Božji stvor, Majka Božja i naša, život, slatkost i 
ufanje naše! . 

Pridružimo se i mi općem zanosu kršćanskih naroda svih vje- 
kova, pa častimo bl. Djevicu koliko možemo više; slavimo je djelom 
i riječju, dobrim kršćanskim životom i molitvom. Neće nam Majka 
Božja ostati dužna. Ona obično za najmanje izraze počasti dijeli 
najveća dobra (sv. Andrija iz Krete). 

DJEVICA PREŽALOSNA 


1. — Jedan je portugalski slikar prikazao najvećega pjesnika 
svoga vijeka i svoga naroda L. Camočnsa ne s vijencem lovorike 
oko čela, kako se to obično činilo, nego s vijencem trnja na glavi. 
Mislio je da se tako ima prikazati portret velikog čovjeka. Bol je 
u ovoj suznoj dolini sredstvo otkupa, čišćenja, napretka, veličine, 
stvaralaštva. Ništa veliko na zemlji nije učinjeno bez boli, patnje, 
trpljenja. 

Bol je pratila cijeli život našega Otkupitelja i naše nebeske 
Majke. Krista najbolje predstavlja slika, lik koji prikazuje kako 
visi na križu. Isto tako Majku Božju najbolje predstavlja slika na 
kojoj je njezino Srce probođeno mačem. Istina je, bl. Djevica nije 
umrla od krvničke ruke, ali je njezino Srce bilo probodeno mačem 
duhovne boli, žalosti, neizrecivog trpljenja. 


Iako je Marija najmiliji Božji stvor, iako je svi naraštaji zovu 
blaženom, ipak joj dani zemaljskog života nisu bili ispunjeni ra- 
došću i veseljem. 

Kad je bl. Djevica u Hramu prikazala Bogu svoga Sina, preda 
nju je izišao starac Šimun, uzeo je u svoje ruke njezino Djetešce 
i, nadahnut Duhom Božjim, prorekao blagoslov i propast mnogima, 
a samoj Majci rekao: O blagoslovljena među ženama, tvoje radosti 
pretvorit će se u gorkost. Ti ćeš biti Majka žalosna. Tvoju će dušu 
probosti mač (isp. Lk 2, 25—35). Zamislite! Marija prikazuje ne- 
beskom Ocu dar dostojan njegova veličanstva, njegova i svoga Sina; 
a Bog joj, za uzvrat, preko časnoga starca, obećava bol i trpljenje. 


2. — Šimunovo poročanstvo doskora se počelo izvršivati. Marija 
polazi s Isusom na križni put zemaljskog života čim ga je rodila, 
trpeći oskudicu, siromaštvo, progonstvo. Cijelo vrijeme Isusova 
skromnog života s njim provodi dane u radu i truđu. Ne manje 
trpi za vrijeme njegova javnog života. Osobito su bili veliki njezini 
duševni bolovi. 

Kao Majka Božja, bl. Djevica je već unaprijed znala kako će 
strašno Isus trpjeti za vrijeme svoje muke. Te Isusove boli Marija 
već unaprijed trpi u svojoj duši. Čim je Isus učinio prve korake, 
Marija gleda u duhu njegove noge probodene čavlima. Vodeći svoje 
Djetešce za ruku, ona misli kako će te ruke biti probodene. Dajući 
hranu svome Jedincu, ona u duhu gleda gorki napitak žući i octa 
što će ga Isusu dati na Kalveriji. Pripravljajući Isusu siromašni 
ležaj, Djevica motri u duhu križ, na koji će Isusa propeti... Po- 
božna legenda pripovijeda kako se ona jednom vratila s vode i 
našla u Josipovoj radionici Isusa kako je napravio mali križ i na nj 

legao. Majka od boli pusti amforu i uzdahnu... Marija je često 
razmišljala o bolima koje čekaju njezina Sina, a mač neopisive boli 
parao je njezino majčinsko Srce. I što se više približavalo vrijeme 
Isusove muke, njezino je trpljenje bivalo sve veće. Međutim, to je 
trpljenje bilo tek kao uvod u patnje što su je čekale na Kalvariji. 

3. — Neki je slikar htio prikazati bol oca koji prisustvuje smrti 
ljubljene kćeri. Dugo se mučio, ali mu nikako nije uspjelo prikazati 
neizrecivu tugu oca, I na kraju pomisli da će biti najbolje ako 
očevo lice prekrije crnim velom. Opisujući muku Isusovu, evan- 
đelisti — čini se — nemaju riječi kako bi izrazili bol Isusove Majke, 
koja prisustvuje mučeničkoj smrti svoga Sina, pa su te boli pre- 
krili velom šutnje. Oni o Marijinu trpljenju ne govore. Samo je 
sv. Ivan istakao da je uz križ stala Marija Majka Isusova (isp. 
Iv 19, 25). A mi sami možemo barem donekle sebi predstaviti ko- 
liko trpi majka kad promatra smrt sina jedinca. U školi filozofa 
Platona raspravljalo se: Koja je najteža bol za majku? Odgovor 
je glasio: Prisustvovati mučenju sina. Dok trpi dijete, trpi i majka, 
jer je duša majke jedno s dušom djeteta. Zatim, što više majka 
ljubi svoje dijete, to više osjeća i trpi kad trpi dijete. Marija ljubi 
Isusa više nego sve majke zajedno ljube svoju djecu. Ona ljubi 
Isusa ne samo kao svoga Sina nego i kao svoga Boga. Prema tome, 
ako se svakoj majci od boli kida srce kad se nalazi na smrti svoga 
djeteta, koliko će tek trpjeti najbolja Majka kad se nalazi na mu- 
čeničkoj smrti najboljega Sina, najboljega Jedinca? 

Zamislimo se! Isus, Sin Božji, u gorkim mukama visi na križu. 
Ostavljen je od učenika i svih kojima je dobro činio; okružen je od 
neprijatelja, krvnika; umire najsramotnijom smrću. Otkupitelj 
ljudskog roda prikazuje Ocu nebeskomu žrtvu svoga života za spas 
svijeta. Uza nj je njegova Majka. Ne radi Marija kao Agara, o 
kojoj govori Sv. pismo da je sina Ismaela stavila pod stablo i 
uklonila se da ne vidi njegovu smrt. Djevica se ne udaljuje, ne 
ostavlja Sina sama u mukama. Kad su Isusa slavili, kad su ga 
htjeli učiniti kraljem, Evanđelje ne spominje da je tu bila njegova 
Majka. Ali sada, kad Isus umire najstrašnijom smrću, ona je 
uza nj. Promatra svoga Sina izgrđena, popljuvana, ponižena, svega 
u ranama i modricama. Gleda križ, čavle, trnovu krunu; sluša kako 
Isusa ruže, pogrđuju. Koliko li trpi njezino djevičansko majčinsko 
Srce kad vidi koliko Isus trpi, a ne može mu pomoći; ne može mu 
otrti znoj, krv, prašinu; pružiti mu napitak hladne vode mjesto 
gorke žuči kojom ga napajaju njegovi neprijatelji. 

Majka Božja trpi u srcu i u duši boli svoga Sina. Koliko rana 
ima na Isusovu tijelu, toliko ih ima u Marijinu Srcu. Njezino Srce 
Probada sedmerostruki mač boli. Za njezino Srce mač su boli: 

riječi kojima pogrđuju Isusa, čavli kojima su probodene ruke i 
noge Isusove, trnje kojim je okrunjena Isusova glava, križ na 
kojem visi Isus... Trpljenje je presvete Djevice neopisivo. Njezino 
je Srce kao more u koje utječu sve rijeke gorkosti. Svi bolovi svih 
zemaljskih majki zajedno ne mogu se isporediti s Marijinim boli- 
ma. Sve muke mučenika manje su od muke što ih je pretrpjela 
Kraljica mučenika — Marija (sv .Anselmo). Pače — misle sveci — 
sve patnje svih patnika ove zemlje, ujedinjene zajedno, nisu velike 
kao patnje Marijine. Djevica prežalosna s pravom je mogla reći: 
Svi vi što putem prolazite, pogledajte i vidite ima li boli kakva je 
bol kojom sam ja pogođena! (Isp. Tuž 1, 12) A mi možemo odgo- 
voriti: Da, prežalosna Djevice, nema boli slične tvojoj. Tvoja je 
nesreća neizmjerna kao more! (Isp. Tuž 2, 13). 

4. — Dok promatramo žalosti nebeske Majke, možda se pitamo 
zašto je Bog najsvetijem i najmilijem svome stvoru pripustio toliko 
trpljenje. Odgovarajući na to pitanje, crkveni učitelji tumače kako 
je Marija po svome trpljenju postala naša Suotkupiteljica i Majka. 
Isus je kao Bog i Čovjek mogao sam svojim trpljenjem prikazati 
Ocu nebeskomu dovoljnu zadovoljštinu za naše grijehe. Njegova je 
muka dovoljna da spasi cijeli svijet od grijeha. Ali je Isus u 
svojoj neizrecivoj ljubavi i mudrosti htio da i njegova Majka s nji- 
me sudjeluje u djelu otkupljenja. 

Među svim odabranim dušama bl. Djevica će biti Isusu naj- 
bliže u nebeskoj slavi. Zato je imala biti Isusu najsličnija po sve- 
tosti, pa i po trpljenju. Ljubav je mjera boli (sv. Augustin). Tre- 
balo je da Marijinoj ljubavi odgovara bol. Zauvijek bi nešto nedo- 
stajalo Marijinoj ljepoti da na njezinu djevičanskom čelu nema 
bolne bljedoće. Trebalo je da Majka Otkupiteljeva sudjeluje sa 
svojim Sinom u djelu otkupljenja. Njoj je namijenjena uloga Su- 
otkupiteljice ljudskog roda. Mudrost se Božja htjela u djelu na- 
šega spasenja poslužiti onim sredstvima kojima se sotona poslužila 
kod naše propasti. Kao što je kod naše propasti sudjelovala žena, 
majka unesrećenog čovječanstva, tako je kod našeg otkupljenja 
imala sudjelovati Žena, Majka Otkupitelja i otkupljenog čovječan- 
stva. Po ženi smrt, propast; pa Ženi spas, život, obnova, spasenje. 
Adam nije sagriješio bez Eve, Isus nije otkupio svijet bez Marije. 

U djelu naše obnove sudjeluje Marija ne samo davši Isusu 
tijelo koje se za nas prikazuje na križu nego i trpeći sa svojim 
Sinom cijeli život, posebna na Kalvariji. Stojeći uz križ, bl. Djevica 
trpi silne boli, ali trpi junački, stoji uz križ jaka, neslomljena. Ona 
stoji uz križ kao što svećenik stoji na oltaru. Stoji uz križ veličan- 
stvena, kao Majka Otkupiteljeva, svjesna svoje službe, kao sveće- 
nica uz Isusa svećenika. Uz križ stoji Marija — Virgo Sacerdos 

(Djevica svećenica) — i sudjeluje u velikoj žrtvi; prikazuje svoga 
Sina za otkup svijeta, za spas čovječanstva. Sa žrtvom Sina prika- 
zuje i svoje boli, svoje patnje, svoj život. Marijina žrtva sa žrtvom 
Isusovom sačinjava jednu žrtvu kojom smo otkupljeni i spašeni, 
Marija je jedno s Isusom po ljubavi i trpljenju. Na Kalvariji su 
sjedinjene dvije velike ljubavi i dvije velike boli. Majka trpi u 
tijelu Sina, Sin u duši Majke. 

Prikazujući žrtvu svoju i svoga Sina, bl. Djevica moli nebeskog 
Oca da primi tu žrivu za spas svijeta. Ona tako postaje naša 
Suotkupiteljica. Taj joj je naziv prvi dao Bernardin de Bustis 
(ft 1500). Po trpljenju i bolima postala je Marija ne samo naša Suot- 
kupiteljica nego i naša Majka. U trpljenju na Kalvariji Marija nas 
je s Isusom preporodila na novi, vrhunaravni život i tako postala 
naša duhovna Majka. Sam nas Isus s križa uvjerava da u tu slatku 
istinu vjere nimalo ne sumnjamo, kad po Ivanu sve nas predaje 
Mariji; kad svoju Majku predaje Ivanu, a po Ivanu svima nama. 
Kao Suotkupiteljici i Majci, Mariji je u nebu povjereno da dijeli 
ljudima milosti koje nam je s Kristom zaslužila. Ona je naša 
posrednica, moćna zagovornica pred Božjim prijestoljem. 

5. — Sv. pismo opominje čovjeka da ne zaboravlja na bolove 
svoje majke (Sir 7, 27). Rđavo je dijete koje zaboravlja koliko je 
majka prepatila dok ga je rodila, odgojila, pa joj uzvraća neza- 
hvalnošću. Isto je tako slab kršćanin koji zaboravlja na bolove 
svoje nebeske Majke. Mi kršćani ne smijemo zaboraviti da nas je 
Marija na Kalvariji u neopisivim patnjama preporodila na novi 
život, da smo sinovi i kćeri Marijinih boli. Sjećanje na trpljenje 
Isusa i Marije za nas ne smije biti obična uspomena nego život i 
stvarnost. Ako doista hoćemo da budemo prava Marijina duhovna 
djeca, moramo se naći s njom uz križ. Nebeska Majka hoće da sva 
njezina duhovna djeca budu poput Ivana čista, da ljube Isusa i 
prate ga na Kalvariju. Djeca Marijinih boli moraju neprestano 
boraviti, biti s njom uz križ, piti s njom iz kaleža Isusova trpljenja. 

Božanski Spasitelj pokazao nam je uzvišenost i vrijednost 
trpljenja kad je trpljenjem otkupio svijet, kad je htio da s njime 
trpi za naše spasenje i njegova Majka. Raspeti Otkupitelj i preža- 
losna Djevica pod križem uče nas veliku kršćansku mudrost kako 
se i mi moramo naći na Kalvariji uz Isusa i Mariju, s njima trpjeti 
i po trpljenju doći do nebeske slave. Kad znamo da je zbog Ada- 
mova grijeha pala osuda na sve ljude da u znoju lica jedu kruh; 
kad znamo da je ova zemlja dolina suza, da je patnja stalan prati- 
lac čovjeka od kolijevke do groba: onda nam postaje jasno da ni- 
jedan nauk nije kršćaninu toliko potreban koliko nauk o vrijed- 
nosti trpljenja. 

Dok se djeca. ove zemlje ljute na križeve i mrmljaju na Božju 
providnost koja im križe šalje, Marijina djeca, poučena primjerom 
njezinim i njezina Sina, znadu da bol ima viši smisao u planu 
Božje providnosti. Kao što je trpljenje Isusa i Marije otkupilo 
svijet, tako nas svako trpljenje može otkupiti od grijeha, zaslužiti 
nam nebesku slavu. Bez trpljenja nema spasenja. Trpljenje ima u 
sebi nešto uzvišeno, ono je znak i odlika svetih duša. 


Uživimo se u istinu da smo udovi Otajstvenog tijela Isusova. 
Ako je trpio Isus kao glava toga Tijela, onda moramo trpjeti i mi 
kao udovi. Isus hoće da svi mi budemo dionici njegova otkupitelj- 
skog djela, da svi sudjelujemo u djelu otkupljenja ljudskog roda. 
U nebu ćemo jednom biti Isusu slični u slavi, pa zato valja da mu 
sada na zemlji budemo slični u patnjama. Kao udovi Otajstvenog 
tijela Isusova, mi moramo dopunjavati u tome Tijelu muku koju 
je podnio Isus kao glava. Moramo, kako kaže Apostol — dopunja- 
vati Kristove patnje za njegovo Tijelo — Crkvu. 

Kršćanin trpljenjem prikazuje Bogu naknadu, zadovoljštinu 
za grijehe; čisti svoju dušu, liječi je od posljedica grijeha., obnavlja 
je i oplemenjuje. Kad nam je na zemlji dobro, lako zaboravimo 
na nebo, pa zato Bog šalje bolesti, smrt u obitelji, da nas otcijepi 
od zemlje, da mislimo na nebesku domovinu. Po trpljenju Bog 
uči izdizati pogled prema nebu, moliti. U kušnji molitva sama od 
sebe dolazi na usta. Kad smo u nevolji, vapimo: Gospodine, spasi 
nas, pogibosmo! Trpljenje je — kažu sveci — osmi sakramenat, 
jer otkupljuje i spašava; novac kojim se kupuje nebo; ključ, vrata 
neba. Trpljenjem pribavljamo neiskazana dobra ne samo sebi nego 
i drugim dušama. Patnjama se grješnici obraćaju, duše spašavaju. 

Isus i Marija uče ne samo da treba trpjeti nego i kako treba 
trpjeti. Primajući na se otkupiteljski križ, Isus govori; Oče, budi 
volja tvoja! Primajući na se ulogu Suotkupiteljice, Majke ljudskog 
roda, Marija veli: Evo službenice Gospodnje, neka mi bude po 
riječi tvojoj! Slično i mi moramo reći u patnjama, kušnjama: Oče 
nebeski, evo sluge, evo službenice tvoje, neka bude volja tvoja! — 
Primi križ gdje god se pojavi. Ne pripisuj ga tuđoj zloći, nego ga 
primi iz ruke Božje. Ne tuži se, ne mrmljaj, nego ga nosi veselo, 
ustrpljivo. U svojim patnjima misli na Kalvariju. Sve svoje boli 
ujedini s bolima Isusa i Marije, prikaži ih za pokoru grijeha i za 
spas duše. Kao što se one kapljice vode u sv. misi s vinom pre- 
tvore u krv Isusovu, za spas duša, tako će i tvoje patnje, ujedi- 
njene s Isusovim i Marijinim, duše spašavati. Budeš li s Marijom 
dionik Isusova križa, bit ćeš onda s njom dionik i njegove slave. 

NAŠA MAJKA 


1. — Riječ »majka« prva je, a možda i posljednja, što je u 
životu izgovorimo. Ta riječ budi u svima nama najljepše uspomene, 
najnježnije osjećaje. Majka — to je ime bića koje je svakome od 
nas najmilije; ime bića koje nam je dalo život; koje nas jedino 
ljubi čistom, nesebičnom, neograničenom ljubavlju; koje sebe 
žrtvuje do uništenja da nas pomogne, usreći. Kolika li je sreća 
za čovjeka imati majku! Tu je sreću opisao glasoviti V. Hugo. 
Znate li — pita on — što znači imati majku? Biti siromašno, slabo 
dijete..., pa osjećati da ima netko uz vas: ide kad vi idete, zaustavi 
se kad se vi zaustavite; razumije vas kad plačete... Imati anđela 
koji vas gleda, uči govoriti, smijati se, ljubiti; ogrije vaše prste u 
svojima, vaše tijelo na svojim koljenima, vašu dušu u svom srcu; 
daje svoje mlijeko dok ste maleni, kruh kad ste veliki, svoj život 
u svako doba... Vi joj velite: Majko moja... A ona vama: Dijete 
moje... To je tako slatko da te dvije riječi i Boga vesele. 

Osim naravnoga, tjelesnog života, koji nam je dala majka, 
mi po krštenju primamo i drugi, nadnaravni život, život milosti. 
Taj nam je život milosti Bog mogao dati na bezbroj načina. On 
je, međutim, htio da u tome davanju vrhunaravnog života sudje- 
luje i žena, da uz tjelesnu majku imamo i duhovnu majku, majku 
života milosti, duše, vječnoga spasenja. Ako je po ženi došao 
otrov, smrt, propast... dolikovalo je da po ženi dođe milost, život, 
spasenje. Eva je vjerovala anđelu tame i upropastila ljudski rod, 
postala majka mrtvih; Marija je vjerovala Anđelu svjetla, do- 
nijela spasenje ljudskom rodu, postala Majka živih. Zato s pra- 
vom pjeva Crkva: Veselite se, otkupljeni narodi, životu koji vam 
je dala Djevica! 

Neka majka učila dijete prekrižiti se. Kad je dijete ponovilo 
nekoliko puta »U ime Oca...«, najednom upita: *A gdje je maj- 
ka? Kako se uz Oca i Sina ne spominje majka?« Na usta djeteta 
progovorio je ljudski rod. Bio je to krik ljudskog roda, uvjerenje 
da je majka potrebna u vrhunaravnom pogledu, u velikoj kršćan- 
Skoj obitelji, kao i u naravnom pogledu, kao u svakoj našoj obi- 
telji. Bog je udovoljio toj težnji ljudske naravi, kad nam je — uz 
tjelesnu — dao i duhovnu Majku, 


2. — Nije ovo maštanje, simbolika, pobožan osjećaj, lijepa 
riječ, poezija, zanos..., nego istina, život i stvarnost. Da što bolje 
razumijemo ovu duboku i slatku istinu, najprije dozovimo sebi 
pred oči još jednom otajstvo Utjelovljenja. Kad je Marija kod 
Navještenja izgovorila svoj »Fiat — Neka bude«, pristala je ne 

samo na Utjelovljenje nego i na Otkupljenje. Pristala je da bude 
po tijelu Majka Otkupitelja, a po duhu Majka otkupljenih. Toga 
je časa Isusa začela tjelesno, a nas duhovno, U tome je času pri- 
mila u svoje krilo utjelovljenu Riječ, Sina Božjega, a s njime je 
u svoje krilo primila naše duše. Mi smo s Isusom jedno, jedno 
Otajstveno tijelo. Isus je glava toga Otajstvenog tijela, a mi udovi 
(isp. Rim 12, 5; Ef 5, 30). Postavši Majkom glave, Marija je kod 
Utjelovljenja postala i Majka udova. Nijedna žena, pa ni bl. Dje- 
vica, ne rađa samo glavu, nego cijelo tijelo. Prema tome, Marija 
je po tijelu Majka glave, a po duhu Majka udova (Sv. Augustin). 
Porodivši glavu — Krista, porodila je sve nas (Pio X). Po tijelu 
je Majka prvorođenom, jedinom Sinu Isusu; a po duhu je Majka 
svih nas koje Isusu zove svojom braćom (isp. Mt 28, 10; Rim 8, 29). 
Ona je Majka Sina Isusa i njegove braće; Spasitelja i spašenih, 
Otkupitelja i otkupljenih, Krista glave i svih nas — udova njegova 
Otajstvenog tijela. 

Sv. Ivan piše (Otk 12, 1. 2) kako je na nebu vidio velik znak: 
Ženu obučenu u sunce, mjesec pod njezinim nogama, na glavi joj 
vijenac od dvanaest zvijezda. Bila je trudna i mučila se da rodi, 
vikala je od bolova. U toj ženi, koja se muči rađanjem, vide 
crkveni naučitelji sliku bl. Djevice. Marija je dva puta rađala. 
Prvorođenoga i po tijelu jedinog Sina Isusa rodila je bez boli, u 
zanosu neizrecive ljubavi. Nas je grješnike preporodila na novi 
život u bolima na Kalvariji. Ona u ljubavi i trpljenju sudjeluje 
sa svojim sinom u djelu otkupljenja i tako nas preporađa na novi 
život. Isus, prvorođeni i tjelesni Sin Marijin, našao je na Kalvariji 
grob; mi, duhovna Marijina djeca, našli smo na Kalvariji koli- 
jevku. 

Videći Isus s križa Majku i ljubljenog učenika, progovori Majci: 
Ženo, evo ti sina! A zatim reče učeniku: Evo ti Majke! (Iv 19, 26. 
27) U tome času nije Isus uređivao svoje privatne poslove, na 
utjehu Mariji i Ivanu. Nema sumnje, on se već prije pobrinuo za 
vremenito uzdržavanje svoje Majke dok bude živjela na zemlji. 
Na Kalvariji sve ima opći značaj. U tome se slažu crkveni nauči- 
telji. Na Kalvariji Isus nastupa kao Otkupitelj ljudskog roda, kao 
»Sin čovječji« (kako on sebe zove!), najodličniji, jedino savršeni 
čovjek (kako to i Pilat nesvjesno priznaje kad govori: Evo čovjeka! 
Iv 19, 5). Marija se ne nalazi na Kalvariji kao privatna žena, maj- 
ka, nego kao najodličnija žena, »otajstvena svećenica«, jaka žena 
koja je pozvana da ispravi ruševine Evina grijeha. Zato je Isus 
ne zove, kao privatnu osobu, majkom, nego joj veli »Ženo«! Ni 
Ivan na Kalvariji ne stoji kao privatna osoba, nego kao predstav- 
nik mlade Crkve, svih vjernika. Zato se on u Evanđelju ne spomi- 

nje pravim imenom, nego učenikom »kojega je Isus osobito ljubio« 
(isp. Iv 19, 26). A to je vrlo značajno: Koga Isus ljubi, postaje 
Marijin sin! Uz odabrane miljenike Isusa i Marije, vidimo na 
Kalvariji i druge predstavnike ljudskog roda: Koji Isusa propinju 
— predstavnici su grješnika; raskajani razbojnik predstavlja po- 
kornike. 

Kad je predao Mariji Ivana za sina, htio je Isus reći: Evo 
odlazim sa zemlje, otkupio sam ljudski rod; svi mi ljudi pripadaju, 
jer sam ih stvorio i otkupio. Tebi ih sada predajem u Ivanu. Ti 
im budi Majkom. Budi im utjeha, pomoć, utočište! — U tome času 
riječi Isusove, kao riječi Sina Božjega, proizvode što znače. Marija 
nds preporađa na vrhunaravni život, postdje naša duhovna Majka; 
a Ivan i svi koje on predstavlja, tj. svi mi, postajemo njezinom 
duhovnom djecom. 

3. — Marija je, dakle, prava naša Majka, Majka duša, Majka 
našeg spasenja, Majka daleko savršenija i uzvišenija nego tjelesna 
majka, jer nam s Kristom daje uzvišeniji, savršeniji, duhovni, 
vrhunaravni život! 

Kako li smo sretni! Jednom je sv. Terezija Dj. I. rekla: »Kako 
je lijepo u nebu imati Oca!l« Mi dodajmo: »Kako je lijepo što u 
nebu uz Oca imamo i Majku!« Uz predobroga nebeskog Oca; uz 
Isusa, Otkupitelja, Posrednika i Brata, imamo u nebu i najbolju 
Majku, koja je ujedno i Majka Božja! Koliko li moramo biti za- 
hvalni Isusu što nam je dao Majku. Neka je blagoslovljen Brat po 
kome je Marija naša Majka; neka je blagoslovljena Majka po 
kojoj je Isus naš Brat! (Sv. Bonaventura) 

Kao naša Majka, Marija ima prema nama najnježnije Srce, 
ljubi nas neopisivo. Ako je svaka majka žena dobrote, slatkoće, 
mudrosti, ljubavi..., što se tek može reći o Mariji? Ako svaka 
majka ima prema djeci dobro i nježno srce, kakvo je tek Srce bl. 
Djevice prema nama? Ne zaboravimo! Isus nas je predao Mariji 
u času kad je ona imala prema njemu najveći osjećaj nježnosti. 
On hoće da njegova Majka tom najnježnijom ljubavlju, kojom 
njega ljubi, ljubi i sve ljude. Presveta Djevica ljubi nas više nego 
sve majke ljube svoju djecu. Pače ljubav svih majki prema nji- 
hovoj djeci nije tolika kolika je ljubav Marijina prema samo jed- 
nome od nas. Srce svih majki prema Srcu Marijinu — kaže sv. 
Ivan Arški — jest kao komad leda prema užarenoj peći. Pače sve 
stvorene ljubavi svih majki, zaručnica, svih anđela i svetih ne 
dosižu ljubav Marijinu prema jednoj jedinoj duši (sv. Alfons). 

Kao brižna Majka, Marija nastoji da u nama raste život mi- 
losti. Kao što je odgojila glavu Otajstvenog tijela, Sina Isusa, tako 
hoće da odgoji sve nas, udove Otajstvenog tijela. Po Mariji smo 

primili život milosti. Bl. Djevica želi da taj život u nama raste. 
Ona hoće da u nama potpuno oblikuje Krista, da budemo žive slike 
njezina Prvorođenca. Ona s Duhom Svetim duše usavršava, izgra- 
đuje, posvećuje. Ona moli za nas, zagovara nas u nebu, pomaže 
nas u svim našim potrebama. Posebno nas pomaže da rastemo u 
dobru, da iz dana u dan postajemo sve sličniji njezinu prvorođe- 
nom Sinu Isusu. 

4. — Ako je bl. Djevica naša Mujka, onda je moramo svim 
srcem ljubiti, njezine želje izvršivati, njoj se u svim potrebama 
utjecati. Kardinal Schuster jednom zgodom, prigodom krizme, ispi- 
tivao djecu kršćanski nauk. Tako jednog dječaka upita: »Voliš li 
ti, dijete, više Oca ili Sina ili Duha Svetoga?« Mališan se smete, 
stane se okretati desno i lijevo, pa će kroz plač: »Ja najviše volim 
svoju mamu!« Taj odgovor gane sve vjernike u crkvi. Od ganuća 
su stali plakati .Kardinal se nije smeo, nego je stao poticati vjer- 
nike da tako i još više ljube svoju nebesku Majku, da nju ljube, 
poslije Boga, više nego išta stvoreno. Mjera, kojom imamo ljubiti 
presvetu Djevicu, jest ljubiti je bez mjere. 

U svakoj potrebi, žalosti, nevolji utecimo se Mariji. Kao Maj- 

ka Božja, Marija nam može pomoći; a kao Majka naša, ona nam 
i hoće vrlo rado pomoći. Imajmo neograničeno pouzdanje prema 
Mariji, poput sv. Anselma koji je govorio: »O slatko pouzdanje, o 
savršena sigurnosti... Majka Božja — naša Majka! S kojom li se 
sigurnošću možemo nadati svome spasenju, jer je ono u rukama 
Isusa — našega Brata i Marije — naše nježne Majke!« 

Kao prava djeca, moramo uvijek Mariji pripadati, duhom uvi- 
jek biti uza nju, živjeti u ovisnosti o njoj. Ne smijemo je nikad 
ražalostiti nikakvim hotimičnim grijehom. 

Razveselimo dragu Majku kreposnim životom. Slavni grčki 
vojskovođa Epaminonda (iz Tebe — Beocija) vrlo mlad pobijedi 
Lakedemonjane kod Leuktre. Pitali su ga prijatelji poslije pobjede 
što mu je dalo snagu, odvažnost u teškoćama. On će: »Snagu mi 
je dala pomisao na radost koju će osjetiti moja majka kad me vidi 
kako se vraćam kao pobjednik!« I mi se tako borimo protiv ne- 
prijatelja spasenja da razveselimo svoju nebesku Majku. 

Naša nebeska Majka neka nam bude sva utjeha, radost, pomoć 
u životu. Ona neka nam bude srce našega srca, duša naše duše, 
život našega života, sve blago naše! 

O sv. Ivanu, koji je na Kalvariji bio predstavnik ljudskog roda, 
ljubljeni Isusov učenik i prvi duhovni sin Marijin, kaže Evanđelje: 
Od tog je časa učenik uze u svoju kuću (Iv 19, 27). Ivan je uzeo 
bl. Djevicu k sebi i više je nikad ne ostavlja. Njegov je čin primjer 
za nas. I mi uzmimo Mariju k sebi. Uzmimo je svim srcem za svoju 
Majku. 


48 


A 


MAJKA CRKVE 


1. — Poslije otkupiteljske smrti i slavnog uskrsnuća, Isus je 
ostao na zemlji još 40 dana. Onda je poveo skupinu svojih vjernih 
sljedbenika na Maslinsku goru i pred njima uzašao na nebo. Prateći 
pogledom divan prizor, bez sumnje su i učenici Isusovi zaželjeli 
uzaći u nebeske visine i biti uvijek sa svojim ljubljenim Učite- 
ljem. Po sebi je jasno da je takva želja bila i u Srcu Isusove Majke. 
Marija je bila najuže sjedinjena sa svojim Sinom kroz 33 godine 
zemaljskog života. Ona je dijelila s Isusom sve radosti i patnje 
njegova života, ona je pila iz gorkog kaleža njegove muke, pa je 
zaslužila da bude s Isusom i sada kad on uzlazi k Ocu. U tome 
času ona dovikuje svome ljubljenom Sinu sa Zaručnicom iz Pjesme 
nad pjesmama: Povuci me za sobom! (Pj 1, 4). 


Ali je u Marijinu Srcu toga časa bila i jedna druga vruća želja: 
da koristi Kristovim odabranicima, da bude uz svoju duhovnu djecu 
na zemlji. Neodlučna, tako reći, između te dvije želje, Marija po- 
navlja još jednom: Evo službenice Gospodnje! Pa dok Isus uzlazi 
na nebo da u društvu anđela i starozavjetnih pravednika sjedne 
zdesna Ocu, Marija se podlaže volji Božjoj i dijeli se od svoga 
Prvorođenoga da ostane na zemlji uz kolijevku posinovljene svoje 
djece, uz kolijevku prve Crkve. 


Isus je ustanovio Crkvu da poslije njegove smrti propovijeda 
svim narodima Evanđelje i pomoću sv. sakramenata dijeli milosti 
križa, kako bi ljudi svih vremena i svih krajeva zemlje upoznali 
njegov nauk i bili dionici otkupljenja. Ali, u onome času kad je 
Isus uzlazio na nebo, Crkva je bila tako reći u povojima, u svome 
djetinjstvu, u kolijevci. Da može živjeti, rasti, izgrađivati se, po- 
trebna je prisutnost Majke, koja će mladu Crkvu njegovati i 
učvrstiti. 


U povijesti spasenja Marija zauzimlje posebno mjesto. Prema 
Božjim odlukama, ona veže oba Zavjeta. Stari zavjet počinje s 
Božjim »Fiat — Neka bude«, a Novi počinje s Marijinim »Fiat — 
Neka bude«, Po Marijinu »Neka bude« Krist je uzeo od nje tijelo 
koje će se za nas žrtvovati. Tijelo Kristovo — tijelo je Marijino, 
vele sv. Oci. Postavši Isusovom Majkom, Marija preuzimlje ulogu 
da othrani Isusa, da se za nj brine, da ga štiti i čuva. 

Uz fizičko, ima Isus i Otajstveno tijelo, kojemu smo svi mi 
udovi ,a on glava. Kako smo vidjeli, Marija je po tijelu Majka 
glave Otajstvenog tijela, a po duhu je Majka svih nas udova, cijele 
Crkve. Majka Spasitelja Majka je i njegovih udova (Sv. Augustin). 
Tako je Marija Majka Crkve u istinskom i pravom smislu (Leon 

XIII). Tu istinu svečano je proglasio papa Pavao VI na svršetku 
trećeg zasjedanja II vatikanskog sabora u prosincu 1964. Svim je 
ocima II vat. sabora Marija tip, tj. ideal, primjer, uzor Crkve. 


Kao što se za vrijeme zemaljskog života starala za fizičko tijelo 
Isusovo, tako se Marija poslije Isusova uzašašća na nebo imala 
starati za njegovo Otajstveno tijelo, tj. za sve kršćane, za cijelu 
Crkvu. Kao duhovna Majka, Marija će mladoj Crkvi biti stup i 
potporanj, snaga i zaštita; učiteljica apostola, pomoćnica vjernika, 
Majka svima. Kako li je savršeno bl. Djevica izvršila svoje posla- 
nje?! S kojim li je žarom ona radila oko oblikovanja prve Crkve! 
Što najbolja majka učini najboljem djetetu — blijeda je slika 
onoga što je Marija učinila za prvu Crkvu. 


2. — S Maslinske gore vraćaju se Isusovi učenici i druge po- 
božne osobe u Jeruzalem, zatvaraju se u dvoranu Posljednje večere 
da čekaju dolazak Duha Svetoga, kako im je naredio Isus. S njima 
je i Majka Isusova, koju pisci sv. knjiga ovdje posljednji put spo- 
minju (Dj 1, 14). U onim najozbiljnijim danima, bez sumnje su 
poneki od Isusovih učenika, nakon svega što su u posljednje vrije- 
me proživjeli, bili žalosni, potišteni, malodušni. Bl. Djevica nastupa 
odmah kao Majka Crkve: podiže klonule, tješi žalosne; tumači zna" 
čenje otkupljenja, tajnu križa, potrebu trpljenja; podsjeća Petra da 
se izabere novi apostol mj. Jude; sve apostole i druge pobožne osobe 
brižno pripravlja za dolazak Duha Svetoga. Sve ih potiče da mole 
i da budu poslušni Duhu Svetome. Ona moli pred ostalima i tako 
vrši apostolat molitve, koji Isus povjerava u prvom redu ženama. 
Taj je apostolat važniji od apostolata propovijedanja. Po Marijinu 
nagovoru svih onih 120 duša, cijela prva Crkva, sjedinjuje se u 
žarkoj molitvi i s njom, posrednicom svih milosti, postaje jedno 
srce i jedna duša (isp. Dj 1, 14). 


Napokon, deset dana poslije uzašašća, dolazi Duh Sveti da 
stanuje u Crkvi kao duša u tijelu. Pred očima svih naroda ukazuje 
se Crkva s hijerarhijom, s Majkom. Na zemlji počinje kraljevstvo 
milosti. S apostolima prima Duha Svetoga i Marija, u punini, po 
treći put. Prvi ga je put primila u svome začeću, te je djelovanjem 
Duha Svetoga začeta čista, bezgrješna, puna milosti. Drugi je put 
to bilo kod utjelovljenja kad je djelovanjem Duha Svetoga postala 
Majka Božja. Treći put prima Duha Svetoga sada s apostolima kad 
preuzimlje ulogu duhovnog majčinstva Crkve. Prima ga u punini 
da može najsavršenije vršiti povjerenu službu. Poput Marije, i 
svaki kršćanin prima 3 puta Duha Svetoga: na sv. krštenju — 
kad se preporađa na život milosti; kod sv. pričesti — kao Marija 
kod utjelovljenja; kod sv. krizme — kao Marija na Duhove, 


50 


pr 


Duh Sveti daje se apostolima da mogu širiti kraljevstvo Kri- 
stovo, neprevarljivo učiti sve narode, dijeliti sredstva milosti, vo- 
diti sve ljude k posljednjem cilju. Primivši Duha Svetoga, apostoli 
postaju ognjeni svećenici (sv. Ljudevit M. Grignion), izvrsno oruđe 
Duha Svetoga, spremni za Krista raditi ,trpjeti, umrijeti. Djevici 
Mariji daje se Duh Sveti u punini da pomaže pastire i vjernike, 
apostole i njima povjerene duše. Od sada pa do svršetka vjekova, 
Marija sa svojim Sinom živi u Crkvi, djeluje u Crkvi, posvećuje 
duše. Marija s Isusom štiti baštinu koju je s njime stekla; štiti je 
molitvom, savjetom, poukom i utjehom. Kao Isus, tako i Marija 
svim žarom srca ljubi Crkvu i predaje se za nju (isp. Ef 5, 25). 

Bl. Djevica nije član crkvene hijerarhije, ali je ona duša hije- 
rarhije, srce cijele Crkve, srce po kojem dolazi život svima. Ona 
s apostolima sudjeluje u oblikovanju Crkve. Ništa se važno nije 
poduzelo, dogodilo u prvoj Crkvi, a da Marija nije sudjelovala. 
Oko nje se kretao sav život prve Crkve. Ona postavlja temelje 
jedinstva: jedan Otac, jedna Riječ, jedan Duh Sveti, jedna Majka! 
Za svaku važniju zgodu prve Crkve možemo ponoviti: Tu je bila 
Majka Isusova! (Iv 2, 1) Kako je Isus ljubio apostole, te siromašne 
ribare, ustrpljivo ih učio, predao se za njih, tako i Marija ljubi 
aposiole, rado im govori, tumači, moli s njima, odgaja ih i usavr- 
šuje. Uvijek je imala što reći. Sjetimo se da je ona sama bila 
svjedok Isusova života za 30 godina. Marijino je Srce prvo Evan- 
đelje gdje se čuvaju tajne Boga Čovjeka. O Mariji je pisano da je 
pamtila sve događaje i razmišljala o njima u Srcu svome (Lk 2, 19). 
O tim događajima govori ona apostolima i prvim učenicima. Po- 
sebno im govori a Isusovu djetinjstvu, o njegovu skromnom životu, 
o tajni otkupljenja, o širenju vjere, o nagradi u nebu itd. U razli- 
čitim sumnjama, pogibeljima apostoli je pitaju za savjet. 

Njezine su riječi zanosile apostole, davale im žar, snagu za rad. 
U Mariji su apostoli vidjeli, častili i slušali samoga Isusa. Preko 
Marije djelovao je na apostole Duh Sveti. Za njih je Marijin glas 
bio glas Duha Svetoga. 

Utjecaj bl. Djevice u prvoj Crkvi bio je velik ne samo na apo- 
stole nego i na vjernike. Ona nije propovijedđala — to su činili 
apostoli, đakoni. Nije čudesa činila — to radi Petar, Ivan, Filip i dr. 
Ona je samom svojom prisutnošću ponavljala izreku nebeskog Oca: 
Isus je moj Sin, slušajte što vam govori preko apostola (isp. Mt 
17, 5). Ona je mladim vjernicima ponavljala svoje riječi iz Kane 
Gal.: Činite što vam reče Isus preko apostola! (isp. Iv 2, 5). Ona 
Propovijedanje apostola potvrđuje svojim primjerom, životom. Ona 
daje primjer poniznosti, pobožnosti, odanosti volji Božjoj, ustrplji- 
Vosti. Ona uči ljubiti poniznost, muk, u zajednici biti nezapažen, 

odan volji Božjoj. A to je Crkvi trebalo onda, to joj treba i danas. 
Apostolat je žene u župi, u Crkvi, da bude ponizna, čedna, čista, 
Takav su apostolat u Crkvi uvijek vršile svete žene, udovice, dje- 
vice. 

Posebno je Marija prvim vjernicima bila uzor žarke molitve. 
S obzirom na molitvu, ona je živa slika svoga Sina o kojem je 
pisano da je noći provodio u molitvi (isp. Lk 6, 12). Vjernici su se 
divili gledajući kako s osobitim žarom prisustvuje sv. Žrtvi, pro- 
povijedima apostola, kako svaki dan obilazi Križni put. Mnogi su 
S različitih strana svijeta dolazili da vide Majku svoga Boga i 
najsavršeniji uzor nove vjere, da čuju riječi najmudrije učiteljice. 
Presveta Djevica rado prima i sluša svoju duhovnu djecu. Svakoga 
razumije. Veseli se širenju vjere, obraćenju Kornelija, Savla i dr. 
Osjeća i trpi zbog smetnja u širenju vjere. Trpi zbog progonstva 
apostola i vjernika, zbog mučeništva Stjepana, Jakova i dr. Onima 
koji su u teškoćama tumači tajnu križa, potrebu trpljenja. Podsjeća 
kako je Isus rekao da ih šalje kao ovce među vukove (Mt 10, 16), 
da će ih svijet mrziti (Iv 15, 18). Svima koji k njoj dolaze znade 
reći pravu riječ. Svi su od nje odlazili promijenjeni. Divili su se 
nebeskoj ljepoti i uzvišenoj čistoći vjere koju su prigrlili. Shvaćali 
su koliko imaju vjeru cijeniti, ljubiti, po njoj živjeti, za nju, ako 
dođe prilika, i život dati. Marijinoj mudrosti i zaštiti — veli Leon 
XIII — treba pripisati u zaslugu što je Evanđelje, uza sve teškoće, 
protivljenja, tako brzo prodrlo do svih naroda noseći svima novi 
poredak pravde i mira. 

3. — A kad se Majci Božjoj završilo vrijeme zemaljskog sužanj- 
stva i došao dan slave, kad je čudesno uznesena na nebo i okrunje- 
na za Kraljicu neba i zemlje, ne zaboravlja ona Crkve na zemlji. 
Ona je u nebu kao Majka Božja vrlo moćna. A svoju moć i zagovor 
koristi za dobro duhovne djece, Crkve na zemlji. Kroz 19 stoljeća 
neprestano se stara i obasiplje dobročinstvima Crkvu, sve narode, 
kao i pojedince. Ona moli za sve potrebe Crkve. Moli za svjetlo 
nasljednicima apostola, snagu onima koji za vjeru trpe, postojanost 
onima koji u vjeri kolebaju. Ona je — kako kažu sveci — i u nebu 
zastavonoša, primjer i uzor prave vjere; nada vjernika, spas 
kršćana. 

Svojom mudrošću i zaštitom Marija s nebeskih visina posebno 
pomaže širenje sv. vjere: ona je presjajna zvijezda svih širitelja 
vjere, zvijezda misionara. Gdje se pojavi Djevica s Djetetom, išče- 
zava poganstvo. Narodi su kroz povijest bili zadivljeni pred likom 
Majke Božje, koja je u svojoj osobi ujedinila najuzvišenije misli 
i najčistije osjećaje: čednost djevice, ljubav majke, poniznost, 
ustrpljivost, sve što je uzvišeno i kreposno. Pogani su sa zanosom 

primali novu vjeru, a njihove kćerke (Cecilija, Janja, Agata, Lu- 
cija...) preziru zemaljske užitke i idu tragom bezgrješne Djevice. 
Ne pokušavaju braniti svoje oltare pred širenjem Marijina štova- 
nja. Njoj otvaraju svoje hramove i priznaju da su pobijeđeni. Što 
nije postigla krv mučenika, rječitost apostola, krepost djevica, to; je 
postigao slatki utjecaj Kraljice apostola, mučenika, djevica. 


Kad je zemaljska sila pokušala u krvi uništiti kraljevstvo Ma- 
rijina Sina, Marija štiti Crkvu. Kao što je krila Isusa u Egiptu, 
tako krije mladu Crkvu u katakombama. U tim podzemnim pro- 
storijama uz sliku dobrog Pastira, nalazi se i lik Djevice — nebeske 
zaštitnice. Marija, Kraljica i uzor mučenika, isprosila je pomoć i 
snagu mučenicima, da neustrašivo svjedoče za vjeru. Mučenici u 
najtežim mukama misle na Isusa i njegovu Majku, i muke im 
postaju lake. Tako, npr., sv. Janja pred poganskim sucem izjavljuje 
kako prezire sve zemaljske ponude, jer ima Zaručnika kome je 
Mati Djevica. Uz Marijinu pomoć i zaštitu, Crkva je pobijedila, a 
progonitelja je nestalo. I kasnije su mnogi zemaljski silnici prijetili 
Crkvi, mučili njezinu djecu, ali je Marija bila u pomoći. 


Uz izvanjska progonstva, Crkvi su prijetili još više unutarnji 
razdori, krive nauke, hereze. Bilo ih je mnogo. Npr., samo od 4. 
do 13. st. bilo je 107 hereza. I opet je uz Crkvu bila Marija, učite- 
ljica kršćanske vjere (sv. Ignacije muč.). Krivih nauka nestaje, a 
kršćanski vjekovi pozdravljaju Mariju: Raduj se, Djevice Marijo, 
jer si uništila sve krive nauke! 


Iz crkvene povijesti znademo da se neprijatelji pojavljuju i 
iščezavaju,.a Crkva stoji postojana, nepokolebljiva, u svim teškoća- 
ma, protivštinama. Crkva zna da je uza nju onaj koji je rekao da 
je neće nadvladati ni vrata paklena (Mt 16, 18). Crkva je svjesna 
da je uza nju moćna Žena o kojoj Pjesma nad pjesmama govori 
da je strašna kao vojska pod zastavama (Pj 6, 10). Zato će slaviti 
pobjede do kraja. 

UZOR KREPOSTI 


1. Svaka se majka veseli kad vidi da su joj djeca dobra, poslušna, 
njoj slična po obličju i dobroti. Tako se i naša nebeska Majka 
veseli kad vidi da su njezina duhovna djeca dobra, pobožna, po 
kreposti njoj slična. Marija ništa drugo i ne želi od nas, nego da 
smo po krepostima što sličniji njoj, kako bismo bili što sličniji 
njezinu Prvorođencu, našemu Bratu, Isusu Kristu. Zato ona svima 
nama velii Dala sam vam primjer, da i vi činite kako sam ja 
radila! (Isp. Iv. 13, 15). Ona svima nama ponavlja: Nasljeđujte vi 
mene kao što sam ja slijedila Krista. Mnogo usrdnije nego Apostol 
naroda govori nebeska Majka svakome od nas: Zato me, zaklinjem 
vas, nasljedujte! (1 Kor 4, 16) Obećava posebnu sreću onima koji je 
slijede ponavlajući riječi Mudrosti: Blago onima koji čuvaju moje 
putove! (Izr 8, 32). 

Prema tome, i naša korist traži da nasljeđdujemo Marijine kre- 
posti. Mi bismo svi htjeli da Majka Božja na nas misli, pomaže 
nas i štiti. Ali, želimo li da nas ona pomaže i štiti, moramo joj biti 
pobožni. A davno je sv. Augustin rekao kako je prava pobožnost 
u tome da nasljedujemo što štujemo. Nije korist moliti, zazivati 
nebesku Majku, a ne nasljedovati njezine kreposti. Prava ljubav 
jednake nalazi ili jednakima čini (Aristotel). 

Pravednici, Božji sveci, redovno se posebno ističu u pojedinim 
krepostima. Marija u tome pogledu daleko nadilazi sve svece. Kod 
nje nalazimo u najsavršenijem stupnju sve kreposti svih Božjih 
ugodnika: Abelovu nevinost, Noevu pravednost, Abrahamovu vjeru 
i posluh, Izakovu vjernost, Jobovu ustrpljivost, Josipovu čistoću, 
Mojsijevu blagost, Davidovu poniznost, Ilijinu revnost itd. Na Ma- 
rijinu bezgrješnom liku savršeno sja: revnost i žar apostola, jakost 
i postojanost mučenika, vjera i pokora priznavalaca, čistoća i lje- 
pota djevica itd. Među Božjim odabranicima samo je ona Djevica 
— Majka, jedina bezgrješna — savršena. Zato je samo ona svima 
nama savršeni uzor u svim krepostima. 

2. Marija je prije svega svima nama uzor u onoj kreposti koja 
je temelj svim ostalima, koja je početak i temelj spasenja, bez koje 
je nemoguće ugoditi Bogu, a to je sv. vjera. Istina je, Marija je 
mnoga otajstva gledala, proživljavala; ali su joj mnoge istine bile 
tajna koje je morala vjerovati. I ona je čvrsto vjerovala, pa je 
sv. Elizabeta s pravom hvalila njezinu vjeru (isp. Lk 1, 45). U vjeri 
je ostala čvrsta, postojana i onda kad je gledala svoga Sina — Boga 
ponižena, popljuvana, raspeta. 

Isto je tako Marija uzor čvrstog pouzdanja, nade. Svjetlo nje- 
zine nade nije se ugasilo ni onda kad je bježala u Egipat, kad je 

tama prekrila Kalvariju i Jeruzalem. Kad su pokolebali stupovi 
Crkve — apostoli, kod Marije ostaje čvrsta nada u Isusovu pobjedu, 
slavu, uskrsnuće. Bez vjere i nade očajan je život na zemlji. Kad 
čovjek ima živu vjeru i pouzdanje u Boga, postaje mu sve lako. 
Neki je biskup pitao tešku bolesnicu, prikovanu za krevet, kako 
rmože podnositi tolike boli. Ona će: »Jer kroz onaj prozorčić mogu 
vidjeti nebo!« 

Najglavnija je i najveća Isusova zapovijed da ljubimo Boga 
nadasve, a bližnjega kao sebe. O toj zapovijedi, kaže Isus, ovisi 
sav zakon i proroci. Boga moramo ljubiti jer je on nas prvi ljubio, 
stvorio nas i otkupio. On je naše najveće dobro. Bližnjega imamo 
ljubiti jer smo svi mi ljudi braća, djeca jednoga nebeskog Oca, 
udovi jednoga Otajstvenog tijela (isp. 1, Kor 6, 15; Ef 5, 30), baštinici 
neba. Bl. Djevica je savršeni uzor ljubavi. Ona, Majka lijepe lju- 
bavi, Majka onoga koji se zove Ljubav (isp. Iv 4, 8), prva Ljubav 
(Dante, Pakao III 6), ljubi Boga više nego svi sveci zajedno, više 
nego svi korovi anđeoski. Nikakav razum, srce, snaga ne može to 
izraziti (sv. Jeronim). A tko ljubi Boga, ljubi i ono što Bog ljubi, 
bližnjega. Zato Marija savršeno ljubi i bližnjega. Čim doznaje za 
stanje Elizabete, ne gleda na teškoće, nego trče da joj pomogne. 
Na svadbi u Kani opaža neugodan položaj zaručnika i sama moli 
Isusa za čudo. Velikom ljubavlju ljubi čitav ljudski rod, sve ljude; 
toliko ih ljubi da za njih rado žrtvuje Sina Isusa. 

U savršenoj mjeri ima Marija i sve druge kreposti. Koliko li 
razboritosti ima ona koja je prijestolje mudrosti, Djevica premudra, 
vidi se najbolje iz Evanđelja. Sveti Pisac donosi samo četiri slučaja 
kad je Marija govorila. A svaki put kad je progovorila, dogodilo 
se čudo. Kad je razgovarala s Gabrijelom, Bog je postao čovjekom. 
Dok je govorila s Elizabetom, sv. Ivan Krst. očišćen je od grijeha, 
a Zaharija i Elizabeta upoznaju Božje tajne. Govorila je dvanaest- 
godišnjem Isusu, kad ga je našla u Hramu, i tada Krist, Bog — 
Čovjek, postaje poslušan u Nazaretu. Progovorila je u Kani Gal, 
i voda se pretvorila u vino. 

Njezin savršeni posluh prema Bogu, prema roditeljima i sv. 
Josipu čini da je ona najidealniji uzor svima koji su dužni slušati, 
U obitelji, Crkvi, samostanu. Sa savršenim predanjem u najranijem 
djetinjstvu govori kao Samuel: Evo me, ti si me zvao! (1 Sam 3, 5) 
Čitav je njezin život jeka riječi što ih je rekla pred Gabrijelom: 
Evo službenice Gospodnje! Njezin je posluh savršen. To je »posluh 
koji ne zakašnjava, ne odgađa, nije spor, uvijek drži otvorene oči 
da vidi, uši da čuje, noge da ide«. 

Najsavršeniju blagost naučila je od svoga Sina koji je rekao: 
Učite od mene jer sam krotka i ponizna srca! (Mt 11, 29) Na Ma- 

rijinu divnom liku ništa strogo, oporo... Ona je »među svima bla- 
ga«; za sve ljude »blaga, mila, slatka Djevica...« itd. itd. 


3. — Ali, iako je Marija bila urešena svim krepostima i milo- 
stima, izvanrednom ljepotom srca i duše, ipak pita sv. Augustin: 
Kojim je krepostima posebno zaslužila da postane Majka Božja? 
Na to pitanje odgovara ukratko sv. Bernard: Djevičanstvom se 
Bogu svidjela, poniznošću je Boga začela. Djevičanstvo i poniznost 
— dvije su najljepše i najveće Marijine kreposti. Svrnimo na njih 
posebnu pozornost, kako bismo se oduševili da svoju nebesku 
Majku baš u tim krepostima što bolje nasljeđujemo. 


Djevičanstvo je krepost koja je privukla Sina Božjega na 
zemlju. Kao što je sv. Ivan Krst. pripravio Isusu put među ljudi- 
ma, tako je djevičanstvo pripravilo put Isusu u srce i u krilo 
Marijino. Da je Majka Božja neokaljana Djevica prije poroda, u 
porodu, poslije poroda — to je nauk, dogma katoličke vjere, koja 
se temelji na riječima Sv. pisma (isp. Iz 7, 14; Lk 1, 26. 27). Marija 
je čista kao sunce, neokaljana kao snijeg, sjajna kao ljiljan, dje- 
vica srcem, dušom, tijelom. Djevičanstvo joj sja u riječi, na licu, 
na čelu, hodu. Skromna je nazaretska Djevica toliko ljubila i cije- 
nila djevičanstvo, da ga je zavjetom Bogu posvetila. Ona se već 
unaprijed odrekla časti Majke Božje. Kad joj je Anđeo donio 
veselu vijest o utjelovljenju, Marija je zabrinuta jedino za svoje 
djevičanstvo. Spremna je odreći se materinstva Božjega, ako bi 
zbog toga trpljelo njezino djevičanstvo. Međutim, upravo je njezino 
bezgrješno djevičanstvo privuklo Riječ Božju. Baš njezino djevi- 
čanstvo odabra Bog da dade svijetu Spasitelja. Ona će kao Djevica 
začeti i roditi. Jedina među djevicama postat će Majkom i ostat 
će Djevica. Marija je slava, kruna i uzor svih djevica! Ona je 
prva podigla barjak djevičanstva. Po Mariji djevičanstvo postaje 
jedna od najodličnijih kreposti Novoga zavjeta. Bezgrješnu Djevicu 
slijede mnoge odabrane duše, koje zavjetom djevičanstvo Bogu 
posvećuju. One će s Marijom kroz svu vječnost biti kruna i prat- 
nja Božanskog Zaručnika Isusa Krista. 

Nema kreposti koja se Bogu više sviđa, koju Bog više ljubi od 
poniznosti. Bog se protivi oholima, a poniznima daje milost (isp. 
1 Pt 5, 5). Oholost je korijen svakoga zla, svakoga grijeha; a poni- 
znost je temelj dobra, temelj kreposti i svetosti, temelj svake veli- 
čine. Poniznost nam sve kreposti pribavlja i čuva. Kao što nema 
zgrade bez temelja, stabla bez korijena, tako nema kreposti bez 
poniznosti. Što je zgrada veća, mora biti dublji temelj. Isto tako, 
što je veća krepost, svetost, to mora biti dublja poniznost, na 
kojoj počiva zgrada svetosti. 

Veličinu svetosti Božjih ugodnika sudimo po tome koliko su 
pili ponizni, koliko su bili slični Isusu, koji je toliko ljubio poniz- 
nost da je poništio sebe u Betlehemu, Nazaretu, na Kalvariji, u 
Tabernakulu. Sv. Pavao među svim Isusovim krepostima posebno 
slavi poniznost: Ponizi sam sebe postavši poslušan do smrti, i to 
do smrti na križu. Zato ga Bog uzdiže na najvišu visinu (Fil 2, 
8. 9). Sam Isus hoće da se od njega učimo poniznosti: Učite od 
mene jer sam krotka i ponizna srca! (Mt 11, 29). 

Od svih svetih nije se Isusu u poniznosti nitko toliko približio 
koliko njegova Majka. Marija je najvjernija slika Isusova u svim 
krepostima, pa i u poniznosti. Od svih Božjih ugodnika Marija je 
najveća u svetosti, pa prema tome i u poniznosti. Duboka poniz- 
nost bl. Djevice privlači Sina Božjega da se utjelovi u njezinu 
krilu. Marija je htjela biti malena i ponizna, zato se svidjela Sve- 
višnjemu, te je Svevišnji pogledao na njezinu poniznost (Lk 1, 48). 
Da Marija nije bila ponizna, Duh Sveti ne bi sišao nada nju; jer 
ni čistoća ni ljubav Marijina bez poniznosti ne bi bile prave kre- 
posti (sv. Bernard). Poniznost je istina. Majka Božja ljubi poniz- 
nost jer ljubi istinu (sv. Terezija). 

Pripovijeda Svetonije kako je car August prigovorio svojoj 
kćerki Juliji da je ohola, ponosna, raskošna. Ona će: »Ah, moj 
otac zaboravlja da sam ja Careva kći!« BL Djevica misli sasvim 
drugačije. Ona je bila svjesna svoje veličine; bila je svjesna da je 
velika u Božjim očima, da Boga nikada nije uvrijedila, da je Majka 
Božja...; ali ona svoju veličinu pripisuje Bogu, koji ju je uzvisio 
i koji je jedini velik. Ona je mnogo bolje od nas poznavala Božju 
veličinu te se stoga izgubila u svojemu ništavilu (sv. Terezija). 
Nitko nije uzvišeniji od Marije, a nitko nije od nje ponizniji (sv. 
Bernardin S.). Mariju ne uznose riječi Anđela kod Navještenja. 
On je pozdravlja kao Majku Božju, a ona ostaje u dubini poniz- 
nosti i veli: Evo službenice Gospodnje; Elizabeta joj se klanja kao 
Majci svoga Boga, a bl. Djevica sve pripisuje Bogu i slavi ga za 
sve što joj je učinio. Iako je uzdignuta na najveće dostojanstvo, 
ona ostaje skromna i ponizna Djevica za svega svoga života. Iako 
je Majka Božja, ona sluša Elizabetu kao da je niža od nje. Iako 
je čistija od sunca, ipak ide u Hram da se očisti kao i druge žene. 
Iako je Kraljica anđela i ljudi, sluša u svemu svoga zaručnika 
SV. Josipa. Kad je Isus javno naučavao; kad su ga slavili kao 
Kralja, kao Mesiju, Marija se ne pojavljuje. Kad ga sramotno vođe 
na Kalvariju, uza nj je i njegova Majka da sudjeluje u njegovu 
trpljenju i poniženju. Bossuet kaže: »Svemir nema ništa veće 
Od velikih ljudi koji su čedni!« Kako li se to lijepo može primije- 
Niti na Mariju. Među stvorenim razumnim bićima od nje nitko 

veći, a opet i nitko čedniji, ponizniji, skromniji! Ona je zato naj- 
ljepši ures čitava svemira. 

Marijino neokaljano, bezgrješno djevičanstvo i najdublja poni- 
znost — eto njezinih najvećih kreposti, eto temelja njezine veličine. 
Marijina čistoća i poniznost — to su kreposti oko kojih se svrsta- 
vaju ostale njezine kreposti, o kojima sv. Ambrozije piše: »Marija 
je vazda neokaljana, ne samo u tijelu nego i u mislima, osjeća- 
jima, ponizna srca... razborita, šutljiva, uronjena u Bogu, pri- 
onula za rad, poslušna starijima, nezavidna jednakima, svakome 
uslužna... Sve kod nje odiše čistoćom, mirisom neokaljanog dje- 
vičanstva.« 


4, — Kad je Bog davao Mojsiju upute o svetištu i bogoslužju, 
preporučio je da sve radi prema uzorku koji mu je pokazao (v. 
Izl 25, 9. 40). To isto i ja danas velim. Radi sve prema uzorku koji 
si u ovome razmatranju upoznao. Marija je savršeni uzor svih 
kreposti, osobito čistoće i poniznosti. Bl. Djevica je uzor za sve 
kršćane, za svaku dob, za svaki stalež. Djeca, mladići, djevojke 
od Marije mogu učiti posluh, poniznost, čistoću. Odrasli: izdržlji- 
vost, čvrstoću u vjeri, ustrajnost u kušnji, vjernost dužnosti, pouz- 
danje u teškoći. Naročito žene od Marije mogu savršeno naučiti 
dužnost kćeri, zaručnice, majke. Koji žive u siromaštvu, progon“ 
stvu, radu..., neka znadu da je Marija svoje Dijete rodila u šta- 
lici, da je bježala pred progoniteljima, da su joj dani u Nazaretu 
bili ispunjeni teškim radom. 

Sveci nam svojim životom najbolje tumače kako valja Mariju 
slijediti, što od Marije treba naučiti. Apostoli su u školi bl. Djevice 
učili vršiti apostolsku misiju — ona je Kraljica apostola. Mučenici 
je gledaju na Kalvariji i uče trpjeti za Isusa — ona je Kraljica 
mučenika. Priznavaoci je motre u Betlehemu, Nazaretu, i uče od 
nje živjeti po vjeri, u pokori, odricanju... — ona je Kraljica 
priznavalaca. Djevice je motre u Hramu, u Nazaretu, i pod njezi- 


nim bijelim barjakom idu za božanskim Zaručnikom — ona je 
Kraljica djevica. Tako su svi sveci i svetice gledali na Mariju i od 
nje učili put savršenosti — ona je Kraljica svih svetih. 


Po njihovu primjeru i mi često promatrajmo o Marijinim kre- 
postima i nasljedđujmo ih. Tako ćemo najbolje zaslužiti pomoć 
i zaštitu nebeske Majke u životu i na smrti. 

SVA SI LIJEPA, O MARIJO! 


1. — Svi mi želimo da nam se drage osobe odlikuju duhovnom 
i tjelesnom ljepotom. Kad bismo mogli, mi bismo od ljubljene osobe 
uklonili sve mane, nedostatke, nesavršenosti; mi bismo je ukrasili 
svim krepostima, savršenom dobrotom, ljepotom. Takvo raspoloženje 
prema ljubljenim osobama ima i Gospodin Bog. Ali dok mi smrtni 
ljudi u toj stvari redovno ne možemo ništa, svemogući Bog može 
što god hoće. On je od svoga najmilijeg stvorenog bića — presv. 
Djevice uklonio sve nedostatke, nesavršenosti, i ukrasio je najsavr- 
šenijim krepostima, nedostiživom dobrotom i ljepotom, da bude 
u svakom pogledu najdostojnija njegova Kćerka, Zaručnica, Majka. 

Kad su Grci naredili Zeuksisu da napravi portret lijepe Helene, 
cn odabra pet najljepših djevojaka, što ih je mogao naći, pa od 
svake uze najbolja i najljepša svojstva za svoj portret. Tako je 
mislio da mora postupati umjetnik koji je htio naslikati najljepšu 
ženu Grčke. A kako bi morao postupati onaj koji bi želio napraviti 
portret najsavršenije, najljepše žene cijeloga ljudskog roda, bl, Dje- 
vice Marije? Na to odgovara glasoviti Terrien: Tko bi htio nasli- 
kati Mariju, mora znati da mu treba prikazati ne običnu ženu, 
makar bila najljepša, nego ženu Djevicu-Majku, Majku svoga Boga, 
savršenu u nutarnjem i vanjskom skladu, ženu koju je Bog obdario 
najljepšim darovima naravi i milosti; koja je puna čistoće, nevi- 
nosti, milosti. Kao Djevica i Majka, Marija je ljepša od svih stvo- 
renih žena. Za Marijom, po ljepoti, daleko zaostaju kreposne i 
lijepe žene Starog zavjeta koje hvali Sv. pismo: »veoma lijepa 
žena« Sara (Post 12, 14); »krasna djevojka« Rebeka (Post 24, 16); 
»stasita i lijepa« Rahela (Post 29, 17); »lijepa i naočita« Judita 
(Jdt 8, 7); »pristala i lijepa izgleda« Estera (Est 2, 7); »veoma lije- 
pa« Suzana (Dn 13, 2). Marija je ljepša od svih tih i drugih žena, 
od svih ljudi i anđela, od svega stvorenoga. Ta ona je Majka nestvo- 
rene ljepote, svoga Boga. 

Kad je Bog stvarao nebo i zemlju i sav njihov ures, jedno- 
stavno je izgovarao onaj svoj svemogući »Neka bude«, i sve je 
postalo. A Sv. pismo još dodaje: I vidje Bog da je dobro (Post 1, 
10. 12. 18. 21). Ali kad je Bog stvarao Adama, ne govori »Neka 
bude«, nego tri božanske Osobe kao da se dogovaraju i zaključuju: 
Načinimo čovjeka na svoju sliku! (Post 1, 26) Ako se tri božanske 
Osobe — tako reći — dogovaraju dok stvaraju prvog čovjeka, svoga 
slugu, što tek čine da stvore najsavršenije biće, najmiliju Kćerku, 
Zaručnicu, Majku? Stvarajući Adama, Bog je imao pred očima 
Isusa, pa je htio da Adam bude sličan njegovu jedinom Sinu. Po- 
Botovu je Bog imao pred očima Isusa kad je stvarao Mariju, pa 

je htio da ona u svemu bude slična njegovu i njezinu Sinu. Ako je 
Bog stvorio ljepote zemaljskog raja da smjesti svoga slugu Adama, 
što neće učiniti da pripravi dostojan stan, gdje će po utjelovljenju 
stanovati njegov Sin? 

2. — Grijeh, grješan život ruši ljepotu duše i tijela. Naprotiv, 
krepostan je život najljepši ures, prava ljepota čovjeka. To je davno 
istakao Seneka: Kad bi djevojke znale kako krepost donosi ljepotu, 
sve bi htjele biti kreposne, da budu lijepe! I bl. Djevicu lijepom 
čine ponajprije njezine izvanredne kreposti, posebno njezino djevi- 
čanstvo i poniznost. Ljepota je Marijina bića nadasve u njezinoj 
duši, u njezinu srcu. Ljudsko pero ne može opisati, ljudski jezik 
ne može izreći kako je lijepo Marijino srce, Marijina duša. Da Bog 
— tvrdi sv. Bonaventura — mjesto sunca stavi na nebo dušu u 
milosti, davala bi svijetu tisuću puta više svjetla nego sunce, jer 
Bog u njoj stanuje i iz nje sja! Ako je tako divna svaka duša u 
milosti, što tek da kažemo o Marijinoj prečistoj duši? U ljudskim 
je dušama istočni i osobni grijeh ipak ostavio barem neki trag. 
A Marija je bez grijeha začeta, očuvana od svakog grijeha, pa je 
njezina duša neisporedivo ljepša od svake druge ljudske duše. 
Onda, svi ljudi, ako na duši i nemaju grijeha, imaju ipak sklonosti 
prema grijehu. Svi osjećamo u svojim udovima sa svetim Pavlom 
drugi zakon koji se bori protiv zakona našega uma (isp. Rim 7, 23), 
pa zato ne činimo dobro koje hoćemo, nego zlo koje nećemo (isp. 
Rim 7, 19). Svi mi vrlo često opažamo kako vidimo što je dobro 
i to odobravamo, a idemo za onim što je zlo (Ovidije); skloni smo 
na ono što je zabranjeno, želimo ono što nam je uskraćeno (Hora- 
cije). Kod Marije naprotiv nema nikakve zle sklonosti. Nikakva 
niža sklonost nije nagrdila njezino divno biće. Ona je uvijek puna 
milosti. Ona savršeno poznaje Boga, bolje od Kerubina. Bogu 
uvijek upravlja svoje srce, ljubi ga više od Serafina. Kod Marije 
su uvijek sve sklonosti podložne razumu, duhu, duh Bogu. U nje- 
zinu je biću savršen sklad između tijela i duha, razuma i volje. 
Uz Isusovu dušu, Marijina je duša najljepša; čistija od anđela, 
ljepša od Serafina, svetija od Kerubina. U čistoći, ljepoti, svetosti, 
bl. Djevica nadilazi sve svece i anđele. Ona je svetija od svake 
svetosti, čistija od svake čistoće, ljepša od svake ljepote. 

Savršena ljepota Marijine duše odražava se i u njezinu djevi- 
čanskom tijelu. Djevičanstvo, ljepota srca i duše preobrazila je, 
uljepšala i Marijino tijelo, pa se ona, uz savršenu ljepotu srca i 
duše, odlikuje i izvanrednom tjelesnom ljepotom. Nije Marijino 
tijelo nebesko, anđeosko, nego. ljudsko, slično našemu. Ali u tome 
tijelu nema grijeha ni grješne sklonosti, pa se zato sja osobitom 
ljepotom. Istina, nije nam poznato kakvo je bilo lice Djevice (sv. 
Augustin). Ne znamo kakve su bile njezine riječi, usta, kosa. Ali je 

sigurno da je sve to kođ nje bilo izvanredno lijepo, da je ona bila 
sasvim slična svome Sinu, koji je najljepši od sinova ljudskih 
(isp. Ps 45, 3). Kao u Isusa, tako je — bez sumnje — i u njegove 
Majke bilo bistro čelo, krasno lice, blag pogled, pravilna usta, 
pravilna — nježna fizionomija, držanje plemenito. Kod bl. Djevice 
nema ništa oporo, strogo, strašno (sv. Bernard). Uvijek je čedna, 
ponizna, ali ujedno jaka i energična. Riječi su joj slatke kao med. 
(isp. Pj 4, 11). Resi je vječna mladost. Kad je neki slikar naslikao 
pod križem Djevicu prežalosnu, rekli su mu: »To nije žena od 50 
godina!« On će: »Zaboravljate da je Marija bila bez grijeha, uvijek 
mlada, lijepa!« Da, Marija je uvijek mlada i lijepa, divna u razumu 
i pameti, u volji i srcu, u duši i tijelu, u čitavu biću. 

Ružno je — kažu — ako se zaprlja bijela haljina, ako sagriješi 
anđeo, ako slabo živi genij. Anđeli se ljudima ukazuju u bjelini 
(isp. 2 Mak 11, 8; Lk 24, 4 itd.). Kad se Isus preobrazio na Taboru, 
haljine su mu bile bijele kao svjetlo (Mt 17, 2). Isto tako, kad se 
bl. Djevica ukazala u Lurdu i Fatimi, njezina je haljina bila bijela 
kao snijeg, u savršenom skladu s djevičanskom bjelinom srca i 
duše. Nikad ni najmanja ljaga nije okaljala djevičansku bjelinu 
njezina bića. — Marija nije anđeo, nego Kraljica anđela, koja ni- 
kada nije sagriješila. Marija nije genij, nego prijestolje mudrosti, 
Djevica premudra, koja je uvijek živjela kreposno, sveto, savršeno. 
Samo je ona savršeno lijepo stvoreno biće, koje je uvijek raslo u 
milosti do granica neizmjernosti, besmrtnosti. Bog je u anđelima 
našao ljagu, a Mariju pozdravlja: Sva si lijepa, o Marijo! (Isp. 
Pj 4,7). 

3. — Među stvorenjima, koja nas okružuju, ništa ljepše od 
cvijeća — to je osmijeh Božji na zemlji; ništa ljepše od zvijezda 
— to je osmijeh Božji na nebu. A Marija je ljepša od cvijeća i 
zvijezda. U svojoj savršenoj ljepoti, bl. Djevica je ljepša od dolin- 
skog ljiljana, krasnija od proljetne ruže. Ona je ljepša od ikakva 
proljetnog cvijeća, od samog proljeća. Ona je sam vrt najljepšeg 
cvijeća, vrt svih kreposti, vrt zatvoren za samoga Boga (Pj 4, 12). 
Djevica Marija ljepša je od zvijezde jutarnje, čistija i sjajnija od 
sunca, Obučena je u, sunce, zvijezde su joj kruna, mjesec joj je 
pod nogama. 

Marija je ljepša i bjelja od gorskog snijega, ljepša od gorskog 
izvora. Među djevicama — biserima Crkve i čovječanstva, Marija 
je ljepša od najljepšeg bisera, od najdragocjenijeg rubina. Ona je 
sama predragocjeni biser svemira, vječnosti; najljepši dijamant 
koji sja u Božjem dijademu, ljepota Presv. Trojstva; svetište vječ- 
nog Boga, uzvišeno prijestolje Božanstva; ljepota, slava, ures ne- 
beskog kraljevstva (sv. Anselmo). Marija je ljepša od najljepše 
Pjesme, ona je najljepša pjesma svemira, najljepši odraz Božje 


61 


ljepote. Bog je — kaže sv. Toma — mogao stvoriti ljepše nebo i 
zemlju, ljepši svemir, ali nije mogao stvoriti nešto ljepše od čovje- 
čanstva Kristova (u kojem je čovjek ujedinjen s Bogom!), od bla- 
žene Djevice (koja je Majka Božja!), od blaženstva u raju (gdje 
gledamo Boga!) 

Marijina ljepota zadivila je nebo i zemlju, anđele i ljude. 
Ljepoti Bezgrješne dive se sveci, umjetnici, pjesnici... Oni ne 
sumnjaju nimalo u istinitost crkvene predaje, koju sadrži izjava 
Dionizija Areopagite. Piše on sv. Pavlu kako ga je sv. Ivan doveo 
pred bl. Djevicu, pa kaže: »Toliko je djelovala njezina pojava, 
veličanstvo, sjaj božanstva u njoj, veličina kreposti i na moje tje- 
lesne oči, te bih joj se poklonio kao Bogu da me ti nisi drugačije 
učio!« 

Marijina ljepota nije zadivila samo anđele i ljude nego i samog 
Stvoritelja anđela i ljudi, koji joj veli: Kako si lijepa, prijateljice 
moja (Pj 4, 1), Srce si mi ranila, sestro moja! (Pj 4, 9). 

4. — Zaželio sv. Augustin: Da mi je bilo vidjeti Isusa u tijelu, 
sv. Pavla kako propovijeda, grad Rim za vrijeme trijumfa! Tome 
je sv. Bernardin S. dodao: Da mi je bilo vidjeti Djevicu Mariju 
s Djetetom u naručju! Kako li je to divan prizor! Možda smo ga i 
mi poželjeli! Opravdana je ta želja. Ljepota Marijina — to je lje- 
pota naše duhovne Majke. Mi ćemo u nebu zauvijek promatrati 
ljepotu nebeske Majke, s njom uživati vječne radosti. Ali da u nebo 
dođemo, treba da Marija sa svojim Sinom bude za nas jedini 
ideal savršene dobrote, ljepote, ljubavi. 

Marija, najsavršeniji ideal ljudske naravi, najsavršeniji odraz 
Božje ljubavi prema nama; čista, neokaljana, bezgrješna Djevica, 
naša sestra po naravi, naša Majka po milosti, — svojom savršenom 
ljepotom i ljubavlju neka zanese naše duše i osvoji naša srca, Ona, 
samo ona, neka bude Kraljica naših srdaca, naše ljubavi. Predajmo 
se potpuno ovome savršenom idealu ljepote i ljubavi. Poklonimo 
Mariji svoje srce, svoju dušu, čitavo svoje biće, svu svoju ljubav. 
Mnogo mislimo na svoj ideal i često izrazimo ljubav, odanost, pre- 
danje Najljepšoj među svim stvorovima. Čuvajmo čisto srce, dušu, 
tijelo da u nebu budemo što bliže svojoj Majci. 

Sv. Dominik Savio kao dječak išao ulicom. Pred nekakvim izlo- 
gom zovne ga skupina dječaka da nešto pogleda. Sveti dječak opazi 
da je tu nečedna slika, pa reče: »Moje će oči jednom u nebu gle- 
dati bezgrješnu Djevicu; neću da ih kaljam gledajući nečedne 
sliket« Nasljedujmo Sveca! Neka nam bude čisto srce, čiste misli, 
čiste riječi, čisti pogledi, da zavrijedimo doći u nebo, gdje ćemo 
promatrati ljepotu svoje nebeske Majke i pjevati joj s anđelima 
kroz svu vječnost: Sva si lijepa, o Marijo! 

UZNESENJE 


Na blagdan Svih svetih god. 1950. u središtu kršćanstva, u 
Rimu, slavilo se neobično slavlje, kakvo se ne ponavlja ni svakoga 
stoljeća. Već rano izjutra nepregledne mase svijeta hrlile su sa 
svih strana prema trgu sv. Petra. Mnogo prije nego će početi sv. 
obredi, više stotina tisuća vjernika ispunilo je ogromni prostor trga. 
Sve su te mase pobožnih vjernika neustrpljivo čekale čas kad će 
se na trgu pojaviti Papa. Pa kad se on napokon pojavio, praćen 
od nekoliko stotina nadbiskupa i biskupa, okružen najvećim crkve- 
nim dostojanstvenicima — kardinalima, oduševljenje prisutnih vjer- 
nika bilo je neopisivo. 

Započeli su sv. obredi. Prestalo je zanosno klicanje i pjesma. 
Zavladala je grobna tišina. Svima kao da je dah zastao. Samo je 
srce uzbuđeno kucalo. Nastupa najsvečaniji čas. S Petrove Stolice 
progovara neprevarljivi Učitelj svih kršćana i čitava ljudskog 
roda. Progovara sam Krist preko Pija XII. Krist preko Pape sve- 
čano izjavljuje kako je od Boga objavljena istina, i prema tome 
članak vjere, da je bl. Djevica Marija, dovršivši vrijeme zemaljskog 
života, bila s dušom i s tijelom uznesena na nebo! 


A kad je Papa dovršio svoje riječi, najednom je nastalo urne- 
besno klicanje. Čuli su se samo vapaji, pjesme u čast na nebo 
uznesene Djevice, Čitavim je mnoštvom zavladao zanos i odušev- 
ljenje. Činilo se da se nebo približilo zemlji. Mnoštvo vjernika 
kao da je osjećalo dio sreće koju su imali stanovnici neba kad su 
u velikom slavlju izišli u susret Majci svoga Boga da je prime u 
rajsku slavu. 


1. — Najstarija crkvena predaja kaže da je Majka Božja poslije 
Isusova uzačašća živjela na zemlji još 25 godina i navršila 72 go- 
dine. Neko je vrijeme živjela u Jeruzalemu, a onda ju je sv. Ivan 
god. 44. odveo u Efez. Nije teško zamisliti kako su joj dani zemalj- 
skog života tekli u molitvi, razmatranju o proživljenim otajstvima. 
Uz to je, kao Majka Crkve, učila, svjetovala, tješila apostole i prvu 
zajednicu; poticala na ustrpljivost, ustrajnost, odanost vjeri i Kristu 
koji ih čeka na nebu. Bez sumnje je žarko čeznula da što prije 
pođe u nebo. Ona više nego sv. Pavao čezne za Kristom i govori: 
Želim umrijeti i biti s Kristom! (Isp. Fil 1, 23) 


Ništa pobliže ne znamo kako se Majka Božja preselila iz 
doline suza u rajsku slavu. Predaja kaže da je prije polaska u 
nebo htjela obaći mjesta na kojima su se zbila djela našega otkup- 
ljenja; da je željela vidjeti sve apostole. Isus joj je uslišao želje. 
Kod njezina su se smrtnog kreveta skupili svi apostoli, osim sv. 

Tome. On je stigao 3 dana kasnije i zaželio vidjeti Majku Božju 
barem mrtvu u grobu. Otvorili su grob, ali ne nađoše Marijina 
tijela, nego osjete nebeski miris Marijinih haljina i čuju anđeosko 
pjevanje kako je Marija uznesena na nebo! Mnogi stariji, a i no 
viji bogoslovi ne vjeruju toj predaji, nego misle da je bl. Djevica 
bez tjelesne smrti uznesena na nebo. Zato se u riječima proglašenja 
dogme Uznesenja ne govori je li Marija prije umrla ili nije. Ali, 
ako se ne zna sigurno je li umrla tjelesnom smrću ili je bez smrti 
uznesena na nebo, u samo Uznesenje nitko nije sumnjao, Da je 
Majka Božja, dovršivši vrijeme zemaljskog života, uznesena na 
nebo s dušom i tijelom, slažu se svi bogoslovi, sve liturgije, čitava 
kršćanska predaja. 

Tragove crkvene predaje nalazimo u najstarijim vremenima. 
Evo jednog dokaza. Carica Pulherija (5. st.) dala je u Carigradu 
sagraditi crkvu u čast Majke Božje. Zatražila je da joj iz Jeruza- 
lema pošalju relikvije (moći) bl. Djevice. Dobila je odgovor kako 
je u Jeruzalemu predaja da je Marija uznesena na nebo s dušom 
i tijelom, da je njezin grob prazan. Na osnovu te žive predaje u 
Jeruzalemu je sagrađena prva crkva u čast Uznesenja. Već se od 
5. st. slavi i blagdan Uznesenja. Na Zapadu je to najveća Marijina 
svetkovina, kao što je Uskrs najveća Isusova svetkovina. 


Bog hoće da se posebna čast iskazuje Kristovu križu, smrtnim 
ostacima svetih (relikvijama). On je svoju volju često puta očitim 
čudesima pokazao. Crkva vrši volju Božju, pa časti Kristov križ i 
relikvije svetih. Bez sumnje bi Crkva tako častila i Marijine ostatke 
da njezin grob nije prazan, da nije uznesena na nebo s dušom i 
tijelom. Predaja, da je Marija uznesena na nebo, sve se više tokom 
vjekova učvršćivala kod svih kršćanskih narođa cijelog svijeta. 
Ona je duboko ukorijenjena i u svijesti hrvatskoga katoličkog na- 
roda. Dosta je reći da su otajstvu Uznesenja posvećene mnoge 
crkve u Hrvatskoj: 8 katedrala, 150 župnih i 194 drugih crkava. A 
kad je Pio XII dne 1. V 1946. zapitao biskupe što o Uznesenju 
misle svećenici i vjernici, zatražilo je proglašenje dogme: 3387 kar- 
dinala, nadbiskupa, biskupa u ime više stotina milijuna vjernika; 
142 vrhovne starješine Redova u ime 222.000 redovnika; 35 gene- 
ralnih kapitula; 200 sveučilišta, ateneja; 7 internacionalnih kon- 
gresa; 20 nacionalnih i 40 regionalnih kongresa. I kad je Papa 1. XI 
1950. proglasio dogmu, nitko se od katoličkih vjernika nije čudio, 
nego se svatko veselio. Svakome je bilo jasno da je preko Pape 


progovorio sam Krist, sam Bog. Onda, kako i sađa, svi su vjernici 


uvjereni kako savršeno dolikuje da Majka Božja bude u nebu pro- 
slavljena s dušom i tijelom i kako je svemogući Bog udijelio presv. 
Djevici što joj kao Majci Božjoj dolikuje. Zašto dolikuje? 

2, — Adam i njegovo potomstvo izgubili su besmrtnost zbog 
grijeha. Tjelesna je raspadljivost kazna za istočni grijeh. Međutim 
Marija nije počinila ni jedan, ni najmanji grijeh. Ona je očuvana 
od istočnog i od svakoga drugog grijeha, od svake zle sklonosti. 
Ako zbog grijeha dolazi smrt i tjelesna raspadljivost, zašto da sa- 
čuvana milost ne donese neumrlost, neraspadljivost? Prema tome, 
dok se na sve ljude odnosi kazna: Prah si i u prah ćeš se pretvo- 
riti! — za Mariju vrijedi izuzetak: Nećeš dati da pravednik tvoj 
truleži ugleda (isp. Ps. 16, 10). 


Bl. Djevica je remek-djelo Božje među svim stvorovima, u redu 
naravi i milosti. Bog joj je dao mnoge darove, milosti. Gomilao je 
čudesa, da njezino tijelo očuva bezgrješnim, da bude dostojan stan 
njegovu Sinu. Ona je u duši i tijelu čista, neokaljena, bezgrješna. 
Zar da na kraju bezgrješno Marijino tijelo postane hrana crvi? 


U krilu Djevice utjelovio se sam Bog. Od Marijine prečiste 
krvi, tijela uzeo je Sin Božji ljudsku narav, čovječje tijelo. Tijelo 
Isusovo — tijelo je Marijino! (Sv. Augustin) Kao što Isusovo tijelo 
nije istrulo u grobu, tako je dolikovalo da ni Marijino tijelo ne 
istrune u grobu. Kako da kuša smrt i trulost ona po kojoj je svima 
došao život i radost? (Sv. Ivan Damašt.) 


O Isusu je pisano da je bio proslavljen, uzvišen zbog poniznosti 
i posluha do smrti na križu (isp. Fil 2, 8. 9). Ako je zbog poniženja, 
posluha i trpljenja uzvišen Isus, zar nije dolikovalo da zajedno 
s njim bude uzvišena, proslavljena i njegova Majka? Marija je 
uvijek najuže sjedinjena s Isusom. Ona je s Isusom obećana, pre- 
određena, navještena. Zajedno je s Isusom živjela, radovala se i 
trpjela. Ako je s Isusom trpjela, zar nije dolikovalo da bude zaje- 
dno s njim i proslavljena? 

Svaki dobar sin mnogo ljubi svoju majku i želi uvijek biti uza 
nju. Nikad mu nije dosadno biti s majkom. Glasoviti De Amicis 
kaže: »Nikad se ne umaram gledati majku. Što je više gledam, 
više mi se sviđa« A jedan drugi velikan govori: »Želio bih biti 
slikar da mogu cijeli život izrađivati portret svoje majke.« Koji sin, 
kad bi mu bilo moguće, ne bi odgodio ili sasvim spriječio smrt 
majke? Koji sin, kad bi mogao, ne bi uskrisio svoju majku iz gro- 
ba, samo da može s njom uvijek živjeti i uživati? Što onda da 
kažemo o najboljem i najmoćnijem Sinu, koji ima najbolju i naj- 
ljepšu Majku? Zar ćemo pomisliti da Isus ne želi uvijek biti sa 
svojom ljubljenom Majkom? Zar ćemo pomisliti da će predati kao 
Plijen crvima tijelo svoje preljubljene Majke on koji je kao Bog, 
Svemoguć, pa može oteti plijen smrti, grobu, raspadljivosti? Je 

li moguće da će Sin Božji ući u nebesku slavu, veseliti se u slavi 
vječnoga Uskrsa, a da uza nj ne bude s dušom i tijelom i njegova 
Majka? Je li moguće da će Isusovo tijelo uživati slavu Uskrsa u 
nebu, a da tijelo njegove Majke trune u grobu? To nije moguće. 
Nakon otkupljenja ljudskog roda, uskrsnuli Spasitelj ulazi u nebe- 
sku slavu, a k njemu će doći i njegova Majka s dušom i tijelom, 
čim završi tok zemaljskog života. Sudjelovala je s Isusom u poni- 
ženjima, pa dolikuje da sudjeluje s njim i u slavi. Anđeli pozdrav- 
ljaju Isusa riječima Psalmiste: Ustani, Gospodine, pođi k svom 
počivalištu, ti i kovčeg sile tvoje! (Ps 132, 8) Marija je taj »kovčeg« 
koji anđeli pozivaju da bude s Gospodinom u vječnom počivalištu. 

O nekoj princezi rekao je Bossuet: Kod nje je sve bilo kra- 
ljevsko! Slično mi možemo reći o Mariji: Kod Marije bilo je sve 
nebesko, božansko! Marija je od Boga posebno odabrana, preodre- 
đena, posvećena. Bog je uvijek uza nju. Uza nju je Bog Otac, kao 
uz svoju odabranu, ljubljenu Kćerku, kojoj daje svoju moć. S njom 
je uvijek njezin božanski Sin, koji joj daje svoju mudrost. S njom 
je uvijek njezin božanski Zaručnik Duh Sveti, koji joj daje svoju 
ljubav i sve svoje blago: dobra Zaručnika — dobra su Zaručnice. 
Možemo li zamisliti da će trojedini Bog dopustiti da tijelo njegove 
odabrane Kćerke, Zaručnice, Majke postane hrana crvi? 

Kad sve ovo imamo pred očima, jasno razabiremo kako je 
savršeno dolikovalo da Marija bude uznesena na nebo s dušom i 
tijelom, da bude u slavi uskrsnuća zajedno sa svojim Sinom, s ko- 
jim je zajedno trpjela na zemlji. Da, naša sestra po naravi, naša 
Majka po milosti, bl. Djevica Marija u nebu je s dušom i tijelom. 
To je sigurna istina, članak sv. vjere. To je ujedno naša čast, sreća 
naša. 

3. — Bez sumnje je veličanstveno bilo slavlje što ga je izraelski 
narod priredio slavnoj Juditi, koja je odsjekla glavu Holofernu i 
spasila grad Betuliju od uništenja. Oduševljeni je narod s velikim 
veseljem klicao svojoj spasiteljici: Ti si slava Jeruzalema! Ti si 
najviši ponos Izraela! Ti si uzvišena dika roda našega! (Jdt 15, 9) 
Ipak je sva ta proslava blijeda slika slavlja što je priređeno Mariji 
kad je uznesena u nebesku slavu. Svim je svojim slugama Bog 
pripravio velike radosti u nebu. Ono što oko nije vidjelo, što uho 
nije čulo, na što ljudsko srce nije pomislilo: to je Bog pripravio 
onima koji ga ljube (1 Kor 2, 9). Ako je takve radosti pripravio 
Bog za sve koji ga ljube, a što je tek pripravio svojoj Majci? Na 
ulasku u rajsku slavu, Mariji u susret izlazi ne narod jednoga grada 
kao pred Juditu, nego sam Bog, njezin Sin sa svim anđelima i 
svecima. Anđeli je pozdravljaju kao svoju Kraljicu. Predstavnici 
ljudskog roda, naši praroditelji dolaze joj u susret, pozdravljaju 

je i zahvaljuju joj što je satrla glavu paklenoj zmiji i izbrisala 
njihovu krivnju. Preda nju dolaze vatrijarsi da je pozdrave kao 
svoj najdivniji potomak. Dolaze preda nju proroci i pozdravljaju 
je kao ženu koja je veselje Siona, radost Izraela, kao Djevicu - 
Majku koja je začela i rodila Emanuela (Iz 7, 14); kao vrata kroz 
koja je samo Gospodin prošao (isp. Ez 44, 2). U susret idu staro- 
zavjetne žene da pozdrave onu kojoj su bile sjena, slika. Za njima 
dolaze i novozavjetni pravednici da pozdrave svoju Kraljicu. Po- 
sebno veselje osjećaju tada Joakim i Ana koji hrle u susret svojoj 
ljubljenoj Kćerki da je zagrle, pozdrave na pragu rajske slave. 
S njima je i Marijin djevičanski zaručnik sv. Josip koji hiti da 
pozdravi onu za koju je živio na zemlji. Dok Marija s Isusom ulazi 
u nebesku slavu, sretni stanovnici neba pjevaju: Tko je ta što do- 
lazi iz pustinje naslonjena na dragoga svoga? (Pj 8, 5) Sin Božji 
predstavlja svoju Majku Ocu, a Duh Sveti zove: Dođi, odabranice, 
da budeš okrunjena! A dok Presv. Trojstvo kruni Mariju za Kra- 
ljicu neba i zemlje, ona pjeva svoj divni »Veliča«. 3 


4. — Govoreći vjernicima o Isusovu Uzašašću, uskliknuo je sv. 
Leon Veliki: Kristovo Uzašašće i naše je promaknuće!« Mi može- 
mo dodati: I Marijino Uznesenje — naše je promaknuće! Jer, svi 
mi koji vjerujemo u Krista, koji ljubimo Isusa i Mariju, bit ćemo 
dionici slave Isusova Uzašašća i Marijina Uznesenja. 

Jednom su Židovi rekli Isusu: Vani su tvoja Majka i tvoja 
braća i žele s tobom govoriti (Mt 12, 47). Nama vjera kaže protivno: 
Majka i braća su unutra i čekaju te da k njima dođeš, da s njima 
razgovaraš, veseliš se! U nebu je, u kući nebeskog Oca, naša du- 
hovna Majka s našim prvorođenim Bratom, s anđelima, sa svecima 
— našom braćom. Oni nas čekaju u vječnom pokoju, oni žele da 
Svi mi k njima dođemo. Mislimo na to što češće. Kao što mornar 
na uzburkanom moru misli na luku, kao što vojnik na bojnom 
polju misli na domovinu, kao što putnik misli na rodni dom — 
tako i mi mislimo na nebo — našu luku spasenja, našu vječnu 
domovinu, dom svoga nebeskog Oca. 


Naša nebeska Majka pozivlje nas da često gledamo na nebo. 
Ona nam ponavlja riječi junačke majke Makabejaca: Dijete, po- 
gledaj nebo! (2 Mak 7, 28) Poslušajmo glas nebeske Majke. U ovoj 
suznoj dolini, u radu i trudu, u patnjama i križevima, mislimo na 
nebo, gdje ćemo u slavi vječnog Uskrsa, s Isusom i Marijom, naći 
vječni odmor. 

KRALJICA SVEMIRA 


1. — God. 1954. proglasio je papa Pio XII na najsvečaniji način 
. bezgrješnu Djevicu za Kraljicu anđela i ljudi, neba i zemlje, čitava 
svemira. Ujedno je ustanovio posebnu svetkovinu Marije Kraljice, 
koja se svetkuje 31. svibnja. Nije time Papa htio u novo doba dati 
bl. Djevici nove titule ni uvesti u bogoštovlje nešto novo, do sada 
nepoznato. Ne, Crkva je samo na vanjski način utvrdila, progla- 
sila ono što su kroz duga stoljeća svi kršćani vjerovali. Crkva već 
od najdublje starine vjeruje da je na nebo uznesena Majka Božja 
Kraljica neba i zemlje. 


Vjernici se već od starine utječu nebeskoj Majci onom divnom 
molitvom »Zdravo Kraljice. Pjevajući tu molitvu išli su jednom 
kršćani da oslobode sv. grob od vlasti nevjernika. S tom molitvom 
na usnama svladali su štovatelji Majke Božje sve spletke Lucifera 
i njegovih šegrta. Svi Marijini štovatelji mole tu molitvu svaki dan, 
posebno u različitim potrebama. 


Isto tako Crkva od davnine u Lauretanskim litanijama po- 
zdravlja Mariju kao Kraljicu anđela, patrijarha, proroka, apostola, 
mučenika, priznavalaca, djevica, svih svetih. Bezbrojni crkveni 
redovi, bratovštine zovu bl. Djevicu Kraljicom svojih članova. 
Svjesni da je Marija Kraljica svega stvorenoga, katolički narodi 
uzimlju Mariju za posebnu zaštitnicu, pa je nazivlju Kraljicom 
svoje zemlje. I mi Hrvati već odavno štujemo Mariju kao Kraljicu 
i pjevamo joj toplo i pouzdano: Rajska Djevo, Kraljice Hrvata, 
naša Majko, naša zoro zlata! 


2. — Ne treba, dakle, dokazivati kako Crkva novom svetkovi- 
nom nije uvela nikakve novotarije. Crkva i njezini vjernici od 
starine zovu Majku Božju Kraljicom, i to ne zbog toga što je ona 
potomak najslavnijih kraljeva Davida, Salomona i dr., nego zato 
što je ona Majka vječnoga Kralja neba i zemlje. Njezin Sin Isus 
Sin je Božji, jednak Ocu, pravi Bog i pravi čovjek. Isusu Kristu 
predao je nebeski Otac svu vlast na nebu i na zemlji. (isp. Mt. 28, 
18); postavio ga je baštinikom, kraljem svega stvorenoga (isp. Heb 
1, 2). Ako je Isus Kralj, onda i Marija, kao Majka vječnoga Kralja, 
posjeduje kraljevstvo svoga Sina, sudjeluje u kraljevstvu svoga 
Sina, jer je nemoguće odijeliti moć i vlast Majke od moći i vlasti 
Sina. 

Sve što postoji stvoreno je radi Isusa i Marije. Iako se oni ne 
ukazuju na pozornici svijeta na početku stvaranja, ipak je radi 
njih sve stvoreno. Nebo i zemlju, čitav svemir, stvorio je Svevišnji 
da bude kao veličanstvena, kraljevska palača, u kojoj će se u 

punini vremena ukazati Isus i njegova Majka, kao Kralj i Kraljica 
svega stvorenoga. Anđeli i ljuđi stvoreni su da budu kraljevska 
pratnja Isusu i Mariji, Kralju i Kraljici. Prema tome, sva stvorenja 
pripadaju Isusu i Mariji. I bl. Djevica može reći s Isusom: Sve mi 
je Otac predao u ruke (isp. Iv 13, 3), dana mi je sva vlast na nebu 
i na zemlju (isp. Mt 28, 18). 

Zatim, kao što je Isus Kralj ne samo po božanskom pravu nego 
i zato jer je sebi kraljevstvo stekao uz cijenu vlastite krvi, tako 
je i Majka Božja zaslužila da bude naša Kraljica i zato, jer je 
s Isusom sudjelovala u djelu našeg otkupljenja. Ona je Isusu dala 
tijelo koje je za nas žrtvovano. Ona je s Isusom na Kalvariji trpjela 
za naše spasenje. Isus je dao za nas svoju krv, a Marija svoje 
suze. Krv se lije iz srca, a suze su — kako veli jedan pisac — 
rosa srca. 

Mi smo kršćani — kako kaže Apostol (isp. 1 Pt 2, 9) — stečeni 
marod. Osvojio nas je, stekao Isus kad nas je izbavio od sotone. 
Uz Isusa stekla nas je i Marija koja je s Isusom sudjelovala u 
našem otkupljenju. Zato smo svi mi, koji smo otkupljeni, postali 
jedno kraljevstvo (isp. Otk 5, 10), kraljevstvo Isusa i Marije. 

Sv. Pavao piše Korinćanima (1 Kor 3, 23): Vi ste Kristovi, a 
Krist je Božji! K tome možemo dodati: Vi ste Isusovi i Marijini, a 
Isus i Marija su Božji! Marija, kao Majka Stvoritelja i Otkupitelja 
našega, dionica je moći, veličanstva, slave svoga Sina. Marijina 
vlast, kao i vlast njezina Sina, proteže se na sve anđele i ljuđe, na 
sva stvorenja. Nad Marijinom vlašću samo je Presv. Trojstvo. Ona 
je prva iza Presv. Trojstva, gospodarica svega (Sv. Efrem). Njezini 
su podanici anđeoski korovi, koje nadvisuje u milosti, kreposti, 
ljubavi. Njezini su podanici patrijarsi, proroci, apostoli, mučenici, 
priznavaoci, djevice, svi sveti, koji je zanosno pozdravljaju kao 
svoju Kraljicu. Njezini su podanici duše u Čistilištu, svi ljudi na 
zemlji, pa i osuđenici u paklu. Koliko stvorenja služi Presv. Troj- 
stvu, toliko stvorenja služi i presvetoj Djevici (sv. Bernardin S.). 

3. — Ne smije se nitko čuditi što kažemo da Mariji kao svojoj 
Kraljici služe svi stvorovi, anđeli i ljudi. Ta Sv. pismo ističe da je 
sam Bog — Isus sluša tisp. Lk 2, 51). Nije nimalo čudno što je 
Marija toliko uzvišena u kraljevstvu svoga Sina. Sam Isus govori: 
Gdje budem ja, bit će ondje i moj sluga (Iv 12, 26). Ako će sluga 
biti u nebu tako blizu Isusu, svome Kralju, gdje će tek biti njegova 
Majka? Kako li će tek u kraljevstvu Kristovu biti uzvišena bl 
Djevica? Drugom zgodom kaže Isus apostolima: Vi ste oni koji ste 
u mojim kušnjama uvijek ostali sa mnom, zato ja vama dajem 
kraljevsku čast... (Lk 22, 28—30). Ako tako Isus uzvisuje apostole 
koji su ga pratili u kušnjama, kako li će tek uzvisiti svoju Majku, 

koja je mnogo savršenije od apostola ustrajala s Isusom sve do 
smrti na križu! Ako dijeli kraljevsku čast s apostolima, kako da je 
ne dijeli sa svojom Majkom? 


Pobjedniku ću — kaže Isus — dati da sjedne sa mnom na 
mome prijestolju, kao što i ja pobijedih i sjedoh sa svojim Ocem 
na njegovu prijestolju (Otk 3, 21). Tako svečano obećava Isus 
onima koji pobijede, nadvladaju Lucifera i njegove sluge. A tko je 
savršenije i potpunije pobijedio Lucifera od bezgrješne Djevice, 
koja mu je satrla glavu? Tko onda ima više prava da sjedi na prije- 
stolju s Isusom od njegove Majke? 

Marija je u nebeskim dvorovima u najvećoj slavi, prva iza 
svoga Sina, za svu vječnost od Presv. Trojstva okrunjena za Kra- 
ljicu neba i zemlje. Kao Kraljica, u kraljevstvu svoga Sina Marija 
ima posebnu ulogu. Njoj je povjereno da širi granice Isusova kra- 
ljevstva, da Isusu pripravlja put, da donese Isusa u ljudske duše, 
u obitelji, društvo. Po Mariji je započelo spasenje svijeta. Po njoj 
se spasenje svijeta nastavlja, obnavlja, dovršava. Po Mariji je Isus 
došao na svijet, po njoj on hoće da kraljuje. U kraljevstvu svoga 
Sina bl. Djevica vrši kraljevsku vlast dijeleći milosti, iskazujući 
milosrđe, obraćajući grješnike, dijeleći dobročinstva, pomažući por 
trebne, tješeći žalosne. Po Mariji dolazi spas, sreća, blagostanje u 
Crkvi i u ljudskom društvu. Gdje se Marija pojavi, dolazi život. 
tj. Isus koji je put - istina - život. Nitko ne može doći do Oca nego 
po Sinu. Tako isto nitko ne može doći k Sinu nego po Mariji 
(Leon XIII). A onaj koji je našao Mariju i Isusa, našao je put 
k pravoj sreći. Samo je u kraljevstvu Isusa i Marije prava sreća, 
spasenje i mir! 

4. — Ono što je kroz vjekove vjerovala Crkva sa svojim vjer- 
nicima, Papa svečano proglasuje u našem stoljeću (god. 1954), 
točno 100 godina poslije proglašenja dogme Marijina Bezgrješnog 
Začeća, 4 godine nakon proglašenja dogme Marijina Uznesenja, 
kad je cijeli katolički svijet priređivao velebne svečanosti u čast 
bezgrješne na nebo uznesene Djevice. Crkva vjeruje da je Marijina 
bezgrješnost početak njezine veličine, njezinih odlika; a svršetak, 
dopuna, vrhunac svih njezinih veličina jest u tome što je nakon 
slavnog Uznesenja, u nebu od Presv. Trojstva, uz slavlje anđela i 
svetih, za svu vječnost okrunjena za Kraljicu neba i zemlje. Ona 
koja je u času začeća Djevica bezgrješna — u času Uznesenja 
postaje Kraljica neba i zemlje, Kraljica svemira (Mundi universi 
Regina). Dok joj Presveto Trojstvo ukrasuje djevičansko čelo kru- 
nom Kraljice, čitav je svemir na usta anđela i svetih pozdravlja: 
»Zdravo, Kraljice naša; zdravo, bezgrješna Kraljice neba i zemlje, 
anđela i ljudi!« 

God. 1952. bilo je u Engleskoj jedinstveno slavlje. Krunila se 
kraljica Elizabeta. Same su pripreme za taj čin trajale cijelu go- 
dinu: spremala su se svečana odijela, blistave haljine, biserni 
nakiti; uređivala se crkva, dvorane, ulice; uvježbavale se pojedine 
točke slavlja. A kad se na dan krunjenja Kraljica ukazala u zlat- 
noj kočiji, veliko mnoštvo razdraganih podanika klicalo joj je u 
neopisivom zanosu. Ta je proslava samo blijeda slika slavlja što 
je nebo priredilo u čast Kraljice svega stvorenoga. Tko da opiše 
veselje, zanos, slavlje, pjesmu anđela i svetih u nebu u času kad 
je Presv. Trojstvo okrunilo Presv. Djevicu za Kraljicu neba i 
zemlje. I dok svako zemaljsko slavlje, pa bilo ne znam kako lijepo, 
malo traje i redovno završava sa zalaskom sunca, Marijinoj pro- 
slavi u nebu nema kraja. Slava koja je u njezinu čast počela kad 
je s dušom i tijelom uznesena na nebo, neće nikada svršiti. Anđeli 
i sveti neće nikada prestati da pjevaju u čast svoje nebeske Kra- 
ljice, da je oduševljeno pozdravljaju: Bezgrješna Kraljice naša, 
zdravo! 

5. — I mi ćemo jednom u nebu biti dionici toga slavlja. Zato 
već sada uzdignimo oči duše k nebu, gdje ćemo kroz svu vječnost 
pjevati nebeski hvalospjev svojoj Majci i Kraljici. Veselimo se 
i radujmo što je bl. Djevica, naša sestra po naravi, naša Majka po 
milosti, tako uzvišena. Kao predobra Majka, Marija u prevelikoj 
nebeskoj slavi ne zaboravlja nas svoju duhovnu djecu. Ona misli 
na nas, ljubi nas, moli za nas. Mislimo i mi često na našu nebesku 
Majku i Kraljicu, ljubimo je svim srcem, budimo dobri njezini 
podložnici, molimo joj se često i pobožno. 


Neka nas ništa ne smeta što jedan đio ljudi, njezinih podanika, 
ne zna za svoju nebesku Majku i Kraljicu, što se jedan dio poda- 
nika buni protiv njezine vlasti, što mnogi viču: Nećemo da ona vla- 
da! (Isp. Lk 19,14) Htjeli ljudi ne htjeli, Marija ostaje Kraljica sve- 
mira i vjekova. Mi, njezini dragovoljni podanici pred čitavim svi- 
jetom nećemo nikada prestati da ponavljamo: Treba da Marija sa 
svojim Sinom vlada! (Isp. 1 Kor 15, 25) 


Nalazeći se u velikoj stisci, u borbi protiv neprijatelja, Izraelci 
se okupe oko Gideona i rekoše mu: Vladaj nad nama ti, sin tvoj ...! 
(Suci 8, 22) Slično učinimo i mi. Oživimo svoju vjeru. Priznajmo 
Isusa za svoga Boga, svoga gospodara i Kralja. Priznajmo Mariju 
24 svoju nebesku Majku i Kraljicu. Recimo svim srcem: Ti, 
Kraljice naša, vladaj nad nama, ti i Sin tvoj Isus! Vladaj nad 
nama, nad našim narodom, nad čitavim svijetom. Vladaj nad nama 
u vremenu da zavrijedimo s tobom kraljevati u vječnosti. 


T1 


KRALJICA SRDACA 


1. — Srce je najplemenitiji dio čovječjeg bića. Ono je središte 
. našega života. Dok ono kuca, živimo; je li prestalo kucati, nestalo 
je života. Srce je ujedno simbol naših osjećaja, čuvstava, naše nu- 
tarnjosti. Kad spomenemo riječ »srce«, izrazili smo čitav osjetni, 
čuvstveni, najljepši život čovjeka. Koliko li tajna krije ljudsko 
srce? Tko da istraži njegove dubine? Tko da upozna sve njegove 
zakutke? Tako je maleno, a tako mnogo obuhvata. 

Naše srce čezne za svim onim što je najljepše i najbolje; 
neumorno traži ljubav i sreću, Tražeći svoju sreću, često luta bez 
cilja, koleba između neba i zemlje, između Stvoritelja i stvorova. 
Često je slično lađi bez kormilara. Prevari se, razočara. Ipak rijetko 
očajava, uvijek se nada, pa i u najvećim kušnjama. Velike su, 
neizrecive potrebe, želje, zahtjevi našega srca. Nikakvo stvorenje 
ne može ga potpuno i trajno zadovoljiti. Samo ga Bog, njegov 
Stvoritelj, neizmjerna dobrota i ljubav, može potpuno zasititi. 


Bog je stvoritelj i gospodar svega. Njegova se vlast proteže nad 
čitavim svemirom; nad živim i neživim, razumnim i nerazumnim 
bićima. Ali, iako je on gospodar svega, on se ipak radije naziva 
Bog razumnih nego nerazumnih, Bog živih nego mrtvih (isp. Mt 
22, 32). Iako je Bog gospodar duše i tijela, ipak on hoće da bude 
posebno Bog, gospodar naše duše, naše nutarnjosti. Njegovo kra- 
ljevstvo na zemlji obuhvata prije svega nutarnjost čovječju, duše 
ljudske. Na poseban način Bog hoće da bude gospodar, Kralj na- 
šega srca. On želi da njemu samome predamo svoje srce. On nam 
s puno ljubavi govori: Daj mi, sine moj, srce svoje! (Isp. Izr 23, 26) 
Bog hoće da bude Kralj, ljubav i blaženstvo naših duša, naših 
srdaca. Naše srce samo u Bogu može naći pravu sreću i puninu 
ljubavi. Ono neće imati mira dok ne otpočine u Bogu (Sv. Augustin). 


Iako Bog, kao Stvoritelj, ima pravo na naše srce, na našu 
ljubav, čini se ipak kao da je on zaboravio na to svoje pravo, pa 
je htio ljubavlju osvojiti ljudsko srce. On — neizmjerna ljubav — 
neizmjerno ljubi nas, bijedna i grješna stvorenja. I da nam posvje- 
doči ljubav, postao je čovjekom, našim Bratom, našim Otkupite- 
ljem; postao je božanski Zaručnik naših duša, utjelovljeni Kralj 
naših srdaca. Budući, dakle, da je Isus Kralj naših srdaca, treba 
da njega tražimo. za njim čeznemo, u njemu otpočinemo; u njemu 
nađemo mir i sreću. 

A gdje ćemo naći Isusa? On se pojavio na zemlji. Našli su ga 
pastiri one sretne noći; našli su ga istočni mudraci; našle su ga 
mnoge druge duše. I mi ga moramo naći, najprije po milosti ovdje 

na zemlji, a poslije smrti u nebeskoj slavi. Kako ćemo na zemlji 
naći Isusa i gdje? Na zabavama? Na gozbama? U znanosti? U 
umjetnosti? Ne! Poput onih pastira, poput istočnih mudraca, i mi 
ćemo naći Isusa na krilu njegove presvete Majke. 


2. — Otkad je Isus postao čovjek u krilu prečiste Djevice, on 
ge više nikad od nje ne dijeli. Marija kao Majka prati neprestano 
svoga Sina u životu, u trpljenju i u slavi. Ona nije uz Isusa kao 
obično stvorenje, nego kao Kraljica uz Isusa Kralja, jer kraljevstvo 
Sina pripada i Kraljici Majci. Ista je slava, ista čast Sina i Majke. 
Ne može se rastavljati vlast Sina od vlasti Majke, jer je jedno 
tijelo u Sina i u Majke (sv. Bernard). Kao pravi Sin Isus sva svoja 
kraljevska prava povjerava i svojoj Majci. Isus je vječni Kralj 
svega stvorenoga, Marija je Kraljica svega stvorenoga. 


Kao što je kraljevstvo Isusovo poglavito u nutarnjosti čovječjoj, 
tako je i Marijino kraljevstvo prije svega u nutarnjosti, u dušama, 
u srcima ljudskim. Bl. Djevica sa svojim Sinom kraljuje i vlada 
u prvom redu nad dušama, nad srcima ljudi. Uz Isusa Kralja, ona 
je Kraljica duša, srdaca. 


Premda Marija, kao naša Kraljica uz Isusa Kralja, ima pravo 
na naše srce, na našu ljubav, ona je ipak htjela da zajedno s 
Isusom ljubavlju, trpljenjem osvoji naše srce, zasluži našu ljubav. 
Isus je rekao: Kad budem podignut sa zemlje, sve ću ljude privući 
k sebi! (Iv. 12, 32) Gospodin je s križa, sa svoga kraljevskog pri- 
jestolja, ljubavlju zanio, osvojio ljudska srca, postao Kralj ljudskih 
srdaca. Njegova Majka sudjeluje s njim u našemu otkupljenju, 
trpi zajedno sa Spasiteljem da oslobodi naše duše, da osvoji naša 
srca. Marija nas s Isusom preporađa na novi duhovni život, po- 
staje naša duhovna Majka i kao Kraljica ljubavlju osvaja naše 
duše i srca. 


Kraljevstvo Isusa i Marije nije odijeljeno. To je zapravo samo 
jedno kraljevstvo Sina i Majke, jedno kraljevstvo nad ljudskim 
dušama, srcima. Marija, kao stvorenje, najsavršenije stvorenje, ne 
otimlje svome Sinu — Stvoritelju i Bogu — vlasti nad ljudskim 
dušama, srcima. Bl. Djevica ne odnosi svome Sinu ljudska srca, 
nego ih naprotiv milinom, ljubavlju, dobrotom osvaja za Isusa. 
Ona u ljudskim dušama pripravlja put za dolazak Isusova kraljev- 
stva. Ona uklanja zapreke, stvara raspoloženje, isprosi milosti da 
Isusa upoznamo, priznamo svojim Bogom i Kraljem. Ona želi, na- 
stoji da njezin Sin vlada u svim ljudskim dušama, srcima, po svo- 
me zakonu, Evanđelju, jer vrlo dobro zna da ne možemo biti nje- 
zini ako nismo Isusovi, i obratno. Ona svima nama ponavlja ono 
što je jednom rekla u Evanđelju: Što god vam reče moj Sin, uči- 

nite! (Isp. Iv 2, 5) Ona vruće želi da točno vršimo što nam je Isus 
zapovjedio u Evanđelju, što nam naređuje preko sv. Crkve. Tako 
ćemo savršeno ugoditi njoj i njezinu Sinu. Naša je nebeska Majka 
slična glasovitoj Rimljanki Agripini koja je svim srcem željela 
da joj sin postane vladar. Upozoravali su je da joj je sin čudan, 
da će od njega — ako zavlada — ona prva trpjeti. Ona bi samo 
ponavljala: »Ne smeta, samo nek on vlada!« Tako i presv. Djevica 
u kraljevstvu svoga Sina želi jedino da Isus vlađa dušama, srcima,, 
pravdom i milosrđem, dobrotom i ljubavlju. 


3. — Ljubav prema prečistoj Djevici najjači je kucaj našega 
kršćanskog srca. Marijina ljubav osvaja srca jer savršeno odgovara 
najdubljim njihovim težnjama. Majka Božja, savršeni ideal dobrote 
i ljubavi, udovoljuje svim potrebama našega srca. Ona — Majka 
lijepe ljubavi — zasićuje naše srce najnježnijom ljubavlju. 


Dok stvorovi tako rijetko i tek djelomično mogu osvojiti i usre- 
ćiti ljudsko srce, Djevica Kraljica vlada nad milijunima srdaca 
i usrećuje ih. Blagost, dobrota, ljepota, milina, ljubav nebeske Kra- 
ljice neodoljivo osvaja i usrećuje. Marija, Kraljica srdaca, među 
kršćanskim narodima, nadahnjuje svu mudrost, nauk, znanost i 
umjetnost, čitav život. Njezin duh, njezina ljubav osvježuje kre- 
post i svetost kršćanskih svetaca. Njezina ljubav vlada u svim srci- 
ma, iz kojih izvire dobrota i svetost. Zato svako pravo kršćansko 
srce slavi i ljubi Mariju kao svoju Kraljicu. Vjerni podanici Kra- 
ljice srdaca upravo se natječu da što bolje izraze ljubav prema 
Mariji, da što bolje proslave bezgrješnu Kraljicu svoga srca. Koliko 
li, npr., nježnosti i ljubavi u srcu Serafinskog naučitelja sv. Bo- 
naventure, kad Mariju zove svojom Gospođom, Majkom, srcem, 
dušom! Kolik zanos ljubavi u duši sv. Bernarda kad presvetu Dje- 
vicu zove »oduzimačica srdaca« (raptrix cordium). Da, Marijo — 
veli Svetac — ti si mi ukrala srce, jer ti potpuno vladaš čitavim 
mojim srcem! Kako li je velik žar ljubavi kod anđeoskog mladića 
sv. Stanislava K., koji bi se sav zažario u licu kad bi čuo da se 
pjeva »Zdravo Kraljice«! 


Kao Kraljica srdaea, bezgrješna Djevica svakome od nas, za- 
jedno sa svojim Sinom, govori: Daj mi, sine, svoje srce! Ona traži 
naše srce, da ga usreći dobrotom i ljubavlju. Udovoljimo želji 
nebeske Majke i Kraljice. Priznajmo je svojom gospodaricom i 
Kraljicom svoga srca. Predajmo joj potpuno svoju dušu, svoje 
srce, čitavo svoje biće, da nas ona prikaže svome Sinu Isusu. 
Recimo bez oklijevanja sa sv. Bonaventurom: »O Marijo, Kraljice, 
rado se povjeravam tvojoj vlasti; ti potpuno upravljaj i ravnaj 
sa mnom i sa svim što je moje!« 


T4 


KRALJICA HRVATA 


1. — Hrvati se s potpunim pravom mogu ubrojiti među one 
kršćanske narode koji najviše štuju Majku Božju. Kod nas je što- 
vanje Majke Božje, na neki jedinstveni način, sraslo sa samim 
štovanjem Boga. Kod nas se štovanje bl. Djevice pojavljuje i širi 
sa samom pojavom i širenjem kršćanstva. 

Hrvati su vrlo rano primili kršćanstvo, prvi među svim sla- 
venskim narodima. Došavši na Balkan, naši su se pređi našli u 
sredini, koja je već dugo vremena bila kršćanska, koja je imala 
veličanstvene crkve, bazilike, svece, mučenike, učenjake. Oni su 
neosjetljivo primili novu vjeru. Sredinom 7. st. većina je već bila 
pokrštena. Prvi nadbiskup splitski Ivan Ravenjanin u to je doba 
pretvorio Dioklecijanov mauzolej u stolnu crkvu i posvetio je 
Uznesenju Majke Božje. Posvetivši glavnu crkvu Mariji, i to otaj- 
stvu Marijinu, koje će Hrvati najviše štovati, postavio je on solidan 
temelj kršćanske vjere među Hrvatima. Ne znamo je li prvi hrvat- 
ski nadbiskup posvetio svoj narod Majci Božjoj. Ne možemo reći 
da od tada Hrvati zovu Majku Božju ne samo svojom Majkom, 
pomoćnicom, nego i Kraljicom. Ne možemo zaključiti da već od 
tada Hrvati u svome kršćanskom pozdravu uz pohvalu imenu 
Isusovu dodaju i pohvalu imenu njegove Majke, pa vele: Hvaljen 
Isus i' Marija! Ali možemo sa svom vjerojatnošću pretpostaviti da 
je već tada u srcu našega naroda s kršćanskom vjerom čvrsto 
ukorijenjena i pobožnost prema Majci Božjoj. I kako se iza toga 
kod naših pređa učvršćivala kršćanska vjera, tako je sve više rasla 
i učvršćivala se pobožnost prema Mariji. 

Razumije se, pobožnost prema Majci Božjoj učvršćivali su 
među Hrvatima duhovni pastiri. Oni su sa svojim vjernim pukom 
podizali nebeskoj Majci i Kraljici veličanstvene katedrale, crkve, 
kapele, oltare. I to su u našem narodu Marijina prijestolja, zamko- 
vi, utvrde, njezini kraljevski gradovi, gdje ona vrši svoju kraljev- 
sku vlast; gdje prima poklone vjernih podanika, gdje prima izraze 
odanosti vjerne djece, gdje dijeli milosti i dobročinstva, Možda ni 
u jednom narodu, razmjerno, nema toliko svetišta Majke Božje, 
kao u Hrvatskoj. Neka su od tih svetišta poznata daleko izvan 
Branica naše Domovine. 

2. — Jedno je od najglasovitijih Marijino svetište u Trsatu. 
Do njega vodi sa Sušaka 559 stepenica, koje je počeo graditi Petar 
Kružić 1531, a dovršene su 1931. Predaja kaže da su 10. V 1291. 
anđeli donijeli na Trsat kuću sv. Obitelji iz Nazareta, prije nego 
je Nazaret imao pasti u nevjerničke ruke. Nekoliko godina kasnije 
anđeli su je prenijeli u Loret, gdje se i sada nalazi. Hrvati su se 

ražalostili. Da ih utješi, papa Urban V, na molbu kneza iz obitelji 
Frankopana Krčkih, g. 1367. pošalje im jednu staru sliku Majke 
Božje, za koju predaja tvrdi da ju je slikao sv. Luka. Preko te 
slike Majka Božja dijeli od onda pa do danas mnoge milosti. Go- 
dišnje Svetište posjeti oko 200.000 hodočasnika. Čuvari su Svetišta 
franjevci, kojima je uz crkvu knez Martin Frankopan podigao 
samostan g. 1453. 

Od 14. do 18. st. bilo, je najglasovitije i najposjećenije Marijino 
svetište Olovo u Bosni. Tamo su dolazili ne samo katolici nego i 
inovjernici, čak iz Madžarske, Bugarske, Albanije, Austrije. Hodo- 
časnici bi išli po tri mjeseca da stignu za glavnu svetkovinu — 
Veliku Gospu. Čudotvorna je slika gotovo svaki dan činila čudesa. 
Hodočasnici su iz zahvalnosti davali obilne poklone. To je izazvalo 
pohlepu Turaka, i oni navale velike poreze Svetištu. Po njihovu 
nagovoru neki ciganin spali crkvu 1704. Iza toga je narod hodo- 
častio na razvalinu, dok franjevci nisu opet (1936) podigli crkvu. 

* Danas je najposjećenije svetište Majke Božje u Hrvatskoj Ma- 
rija Bistrica. Tu se čudotvorni kip Marijin štuje već 600 godina. 
Pio XI dao je Svetištu naslov Bazilike (4. XII 1923). Od Duhova 
do nedjelje iza Male Gospe stižu u Mariju Bistricu brojna hodo- 
čašća. Osobito u nedjelje i blagdane izmijene se tamo tisuće i tisuće 
hodočasnika, u prvom redu iz zagrebačke nadbiskupije. 

U Svetištu Gospe od Zdravlja u Splitu štuje se Čudotvorna 
Marijina slika, koju je za crkvu nabavio narodni mučenik fra 
Filip Grabovac g. 1730. Vjernici su sliku odmah zavoljeli i stali 
pobožno štovati, a Majka Božja je preko nje dijelila obilne milosti. 
Slava se Čudotvorne slike stala sve više širiti osobito kad je bl. 
Djevica pritekla u pomoć građanima za vrijeme kuge i kolere u 
18. i 19. stoljeću. Zato je nazvana Gospa od Zdravlja. 

U južnoj Hrvatskoj najveće je svetište Majke Božje Svetište 
Gospe Sinjske. Čudotvornu Marijinu priliku donijeli su franjevci 
u Sinj iz Rame (Bosna), bježeći pred Turcima g. 1687. Neki (o. Pet- 
rov) misle da se ta slika i prije štovala u Sinju, da su je franjevci 
ponijeli sa sobom u Ramu kad je Sinj pao u turske ruke. Čudo- 
tvorna Gospa Sinjska poznata je po mnogim milostima, posebno 
time što je g. 1715. oslobodila Sinj od Turaka, što je više puta spa- 
sila narod od kuge, potresa, suše, i različitih drugih nevolja. Koliko 
pobožni vjernici štuju Gospu Sinjsku, vidi se najbolje na Veliku 
Gospu, kad u Sinj stigne mnoštvo hodočasnika iz Dalmacije, Bosne 
i Hercegovine, pa i iz drugih hrvatskih krajeva. 

Uz ta glavna, ima u našoj zemlji još oko 230 što većih što manjih 
svetišta Majke Božje. Osim tih pravih svetišta, Majci Božjoj po- 
svećene su u Hrvatskoj mnoge crkve i druga sv. mjesta. U Hrvat- 

skoj ima oko 8000 crkava i kapela, a od toga je preko 1000 posve- 
ćeno Mariji. Malo je koja crkva u našoj Domovini bez Marijina 
oltara, a sigurno nije nijedna bez Marijine slike ili kipa. Osim toga 
bl. Djevici posvećene su bezbrojne kapele po brdima, raskršćima, 
trgovima; lurdske spilje itd. Sva ta mnogobrojna svetišta, crkve 
kapele i sl. pokazuju da je Hrvatska Marijino kraljevstvo, da 
Hrvati mnogo štuju i ljube bl. Djevicu, svoju nebesku Majku i 
Kraljicu. U mnogobronim svetištima, crkvama, kapelama, pred 
Marijinim oltarom i slikom pobožni vjernici slave svoju nebesku 
Kraljicu, zahvaljuju joj na primljenim milostima, traže od nje 
pomoć u različitim svojim potrebama. 

Dakako, ne zaboravljaju oni svoje nebeske Majke i Kraljice 
ni izvan erkve, nego na nju misle, mole joj se po svojim kućama, 
na poljima, na rađu, na putovanju, na kopnu i na moru. Noseći 
sa sobom Marijinu sliku ili medaljicu, pobožni vjernici bez pre- 
stanka zazivlju svoju dobru Majku i Kraljicu, njoj se utječu u 
veselim kao i tužnim časovima, 

3. — Razmišljajući o dobročinstvima, koja je Marija iskazala 
našim pređima, stari pisac pavlin o. Nikola Benger (18 st.) veli da 
je Majka Božja među svim kraljevstvima posebno izabrala Hrvat- 
sko kraljevstvo da tu dijeli najveća dobročinstva. 

Kroz dugu i mukotrpnu povijest bl. Djevica neprestano po- 
maže potrebne, podiže nevoljne, tješi žalosne. Nad Marijinim kra- 
ljevskim prijestoljem u Hrvatskoj mogao bi se staviti natpis koji 
čitamo na luku »Trsatskih stuba Petra Kružića«, a glasi: Conso- 
latrix afflictorum — Utjeha žalosnih. Hrvatima je Bog povjerio 
časnu, ali tešku ulogu da stoje na braniku svete vjere. Da časno 
izvrše povjereni zadatak, trebalo je našim pređima voditi duge i 
teške ratove, podnositi različite kušnje. A tko im je pomagao u 
tim ratovima, kušnjama? Tko im je davao utjehu i pomoć? Marija 
— utjeha žalosnih, pomoćnica i Kraljica Hrvata. Njezina je za- 
sluga da smo se oduprli neprijatelju, da smo otjerali dušmana, da 
smo se očuvali kroz duga stoljeća na ovoj grudi, koju nam je Bog 
dao, da smo — boreći se hrabro za krst časni i slobodu zlatnu — 
zaslužili dičan naziv »Predziđe kršćanstva«, 

Bezbrojni su slučajevi u kojima su naši pređi osjetili Marijinu 
pomoć. God. 1539. turska mornarica provali u Boku Kotorsku sa 
90 lađa i 30.000 vojnika. Osvojen je Hercegnovi i Risan. Turci su 
Pred Kotorom koji brani mala posada. Sva im je nada bl. Djevica. 
S njezinom su pomoću pobijedili upravo na Veliku Gospu. Turci 
su uzmakli 17. kolovoza. — God. 1571. Turci su pod Korčulom. Su- 
zbila ih je mala posada pod vodstvom kanonika Antuna Ružića, 
uz pomoć Majke Božje — kako sami priznaju — i to upravo na 

Veliku Gospu. — Slično je Majka Božja pritekla u pomoć i na 
drugim mjestima: na Grobničkom polju (1601), kod Senja (1615), 
kod Perasta u Boki Kotorskoj (1634), kod Šibenika (1647), kod 
Sinja (1715), kod Petrovaradina (1716)... 

Predobra nebeska Kraljica Hrvata pomagala je svome narodu 
ne samo u vrijeme ratova nego i u drugim nevoljama, posebno u 
vrijeme kuge, kolere i drugih bolesti; u vrijeme glada, žalosti, 
nesreće, oluje, brodoloma... Ona je doista u našem narodu izvršila 
ulogu Kraljice i Majke milosrđa. Ona je doista našem narodu bila 
uvijek utočište, utjeha, pomoć i obrana. 

Kad sve to imamo pred očima, možemo s pravom reći da je 
opravdan natpis u Remetama: Fidelissima advocata regni Croatiae 
— Marija je najvjernija zaštitnica Hrvatskog kraljevstva. Taj nat- 
pis trebalo bi staviti na svaku našu crkvu, na svaku našu kršćan- 
sku kuću. Posebno, taj natpis treba da bude neizbrisivim slovima 
upisan u srca i duše svih Hrvata katolika. 

4, — Uz vjerne sinove nebeske Majke, ima u našoj zemlji i 
zalutale Marijine djece. Kod nas već odavno hara vrlo opasna 
pošast, mana koja obešćašćuje prijestolje nebeske Kraljice, pogr- 
đuje najsramotnijim riječima Marijino ime i čast, briše njezino 
ime iz duša i srdaca kršćanskih. Slavni su naši pređi za Marijinu 
čast živote davali, a njihovi potomci najpogrdnijim riječima blate 
svoju nebesku Majku i Kraljicu. Kako li je mnogo takvih bestid- 
nika u svakom mjestu, u svakom staležu, u svakom spolu, u svakoj 
dobi... Valjda vam ne prođe ni dan da ne čujete psost protiv 
Marijina imena. Recite mi ima li koja žena u Hrvatskoj, kojoj je 
čast toliko okaljana, pogrđena, kao ime Majke Božje i Kraljice 
Hrvata? — Zamislite se u tu žalosnu činjenicu! 

Sjećajući se moći i dobrote bl. Djevice, naše nebeske Majke 
i Kraljice, stvorimo danas zaključak da ćemo ime svoje predobre 
Majke i Kraljice uvijek izgovarati s posebnim poštovanjem i lju- 
bavlju; da ćemo to ime često i pobožno zazivati u svim potrebama 
i teškoćama. Posebno odlučimo da ćemo molitvom, primjerom, 
riječju, savjetom poraditi da se iz našega naroda iskorijeni pogrđi- 
vanje imena Božjega i Marijina, koje izazivlje srdžbu svemogućega 
Boga na naš narod. Odlučimo da ćemo uvijek ostati vjerni Crkvi i 
kršćanskoj katoličkoj vjeri naših otaca; vrijedni sinovi i podanici 
nebeske Majke i Kraljice. Iz dubine srca recimo presv. Djevici: 
Rajska Djevo, Kraljice Hrvata, primi izraze naše ljubavi, odanosti 
i vjernosti. Dostoj se i dalje vladati svojom ljubavlju, dobrotom i 
milosrđem nad našim obiteljima, selima, gradovima, nad cijelom 
našom dragom Domovinom, da ona bude najljepši dio tvoga kra- 
ljevstva na zemlji! 

KRALJICA KRŠĆANSKE OBITELJI 


1. — Marija je Kraljica, zagovornica i pomoćnica svih kršćana. 
Na osobiti je način Kraljica i pomoćnica onih kršćana koji je — 
okupljeni u obiteljskom krugu — štuju i zazivlju kao Majku i 
Kraljicu svoje obiteljske zajednice. Sve nas i svagdje bl. Djevica 
ljubi, štiti i zagovara, ali njezino majčinsko srce osobito toplo za 
nas kuca, njezino majčinsko oko osobito milo na nas gleda, kad 
smo sabrani u krugu obitelji; osobito ako je naša obitelj prožeta 
duhom njezina Sina. 

Majka Božja ljubi ono što Bog ljubi. Ona najsavršenije razu- 
mije Božje planove. Ona zna da je obitelj najstarija, najvažnija, 
Bogu najmilija ustanova. Sam je Bog stvorio i blagoslovio obitelj 
u raju zemaljskom kad je rekao našim praroditeljima: Plodite se 
i množite i napunite zemlju, i sebi je podložite (Post 1, 28). Obitelj 
je temeljna stanica ljudskog društva. Kakva je osnovna stanica, 
takav je organizam društva. 


Ustanova tako važna i Bogu mila, zar neće biti draga i Mariji, 
koja ima u najvišem stupnju Božje misli i osjećaje? Bl. Djevica, 
koja se u neiskazanoj majčinskoj dobroti i ljubavi brine za sve 
ljude, za sve kršćane, hoće li biti ravnođušna prema tako važnoj 
ustanovi kao što je obitelj? 


Osim toga, obitelj podsjeća Mariju na onu sretnu zajednicu 1 
kojoj je ona sama živjela dugi niz godina sa svojim božanskim 
Sinom i sa sv. Josipom. Zato ona nježno ljubi kršćanske obitelji, 
brine se za njih i pomaže ih. 

Samo Evanđelje pruža nam primjer Marijine ljubavi i skrbi za 
obitelj. Sjetimo se prizora iz Kane Galilejske. Marija prvi put jav- 
no istupa i traži pomoć, dobrotu Isusovu, i to u korist obitelji. I 
tolik je bio žar njezine molitve, da se Isus ganuo i čudom pomo- 
gao. Zamislite! Majka Božja traži čudo za mladu obitelj, samo da 
se ne pomuti veselje na gozbi, i to u okolnostima, kad je nitko nije 
tražio za pomoć, Divan simbol onoga što naša nebeska Majka čini 
kroz 20 stoljeća u korist svake obitelji. 


Tko može izreći kako je veliko obilje blagoslova koje ona pri- 
bavlja kršćanskoj obitelji? Mariji obitelj ima zahvaliti sreću i čast, 
dostojanstvo na kojem se nalazi. Da se o tome uvjerimo, dosta 
nam se sjetiti što je obitelj bila prije kršćanstva. Otac je bio pao 
S dostojanstva glave obitelji; bio je više tiranin, nego ljubljeni 
muž i otac. Žena je postala ropkinja, predmet strasti, užitka. Djeca 
su bila predmet bez vrijednošti. Mogla su se slobodno, bez odgo 
Vornosti izložiti, ubiti. Poslije Krista, obitelj postaje svetište mira, 

ljubavi i sloge. Isus je obnovio obitelj, povratio joj čast i svetost, 
postavivši je na temelje jedinstva i nerazrješivosti. Otac u obitelji 
opet zauzimlje svoje visoko, odgovorno mjesto; žena mu je vjerna 


“pratilica; dijete je za oboje nešto sveto, poseban dar Božji. Tako 


je Spasitelj obnovio obitelj, a preko obitelji cijelo ljudsko društvo. 
Ali, Isus je došao po Mariji, pa možemo reći da je po Mariji obitelj 
obasuta milostima, oplemenjena, usrećena. 

Majka Božja bdi neprestano nad kršćanskim obiteljima, osjeća 
s njima u radostima i u bolima, u nadama i kušnjama. Uklanja od 
kršćanske obitelji sve pogibelji, pribavlja im sva duhovna i vreme- 
nita dobra. Ocu obitelji pribavlja potrebne milosti da bude jak i 
postojan u izvršivanju kršćanskih dužnosti; ustrpljiv, požrtvovan 
i pravedan, za dobro svih članova obitelji. Svakoj majci ona sama 
pruža savršen uzor svake kreposti; pribavlja joj snagu, ustrpljivost, 
plemenite misli, osjećaje. Osobito se stara za najmlađe članove u 
obitelji, za djecu, i nastoji da oni budu sretni, slični njezinu Sinu. 

2. — Nego, iako Marija ljubi sve kršćanske obitelji i stara se 
za njih, ivak posebno ljubi one koje su pozvale na svoj osnutak, 
na pir, nju i njezina Sina, koje su utemeljene po zakonu Evanđelja 
njezina Sina. Vrlo je značajno da je upravo na svadbi u Kani, kod 
osnutka jedne obitelji, bl. Djevica izgovorila one riječi: Što vam 
god rekne, učinite! (Iv 2, 5) To se u onom času odnosilo na pri- 
preme za čudo kojim je Isus obradovao onu mladu obitelj. Ali 
to se u neku ruku odnosi na pripreme za čudo kojim Isus želi 
obradovati, usrećiti svaku obitelj. A kakve pripreme traži Isus, 
da može usrećiti obitelj ? 

Isus najprije želi da se u obitelji združe dva ljudska srca pove- 
zana vezom ljubavi, vjernosti, nerazrješivosti. Obitelj nastaje iz 
ljubavi mladića i djevojke koji — polažući temelje obitelji — 
prizižu vjernost do smrti. Nije to samo zemaljska, tjelesna, osje- 
ćajna, prolazna ljubav, nego u prvom redu ljubav duša i srdaca; 
ljubav koja traži spremnost na zajednički život, međusobno poma- 
ganje, zajedničko nošenje križa sve do kraja, do vrhunca Kalvarije 
zemaljskog života. Ljubav je cvijet! To svi znadu. Svatko taj cvijet 
voli mirisati. Ali mnogi zaboravljaju da taj cvijet treba zalivati — 
suzama, žrtvama, patnjama. Obitelj se rađa u ljubavi, ali se razvija 
u boli. Ženidbeni su lanci od ruža, ali su ipak lanci! Vrlo rano 
otpanu latice, ukaže se trnje. U obitelji dva ljubljena bića imaju 
dijeliti međusobno ne samo veselje, radost, nego žrtve, trpljenje, 
trud, boli života. Obično se veli da je žena u obitelji srce, a muž 
mozak. Ne može se živjeti ni bez srca ni bez mozga. Ali su po- 
trebne teške žrtve da se u svako doba dovede u sklad rad srca i 
mozga. Zato bračnim drugovima prije sklapanja braka valja otvo- 

riti oba oka, u braku im treba često puta jedno oko zatvoriti, da 
mirno na smrti mogu oba zatvoriti. Osobito veliko značenje u obi- 
telji ima žena. Jedan pisac veli: »Da ona bude prava žena, majka, 
mora — među ostalim — imati svojstva diplomate, pobožne žene, 
kuharice, bolničarke, učiteljice, političarke, lijepe djevojke«. Često 
bi puta mnoge obitelji bile spašene od propasti, da je žena imala 
više razumijevanja, uviđavnosti, ustrpljivosti. 

Različite kušnje ne smiju bračnu vjernost dovesti u pitanje, 
nego je moraju još više učvrstiti. Krasan primjer pruža američki 
major George Hornbostel. U ratu na Filipinima bio je zarobljen od 
Japanaca. Žena ga je došla vidjeti u logor, ne pazeći na silne dale- 
čine putovanja. Oboje prežive rat, ali onda ona oboli od gube. 
Odvedu je u koloniju za gubavce. Muž ne može s njom u koloniju, 
pa je u blizini napravio kućicu i svaki bi dan došao k ogradi te bi 
sjedili zajedno i razgovarali. Njemu je bilo 68, a njoj 58 godina. 
Poslije njezina ozdravljenja, živjeli su skromno u New Yorku. Kad 
je muž umro, Amerikanci su ga slavili kao heroja bračne vjernosti. 

3. — Ljubav i vjernost do groba čini bračne drugove sposobni- 
ma da budu Božji pomagači, sustvoritelji s Bogom Stvoriteljem; spor 
sobni da daju život i odgoj novim članovima ljudskog društva i 
nebeskog kraljevstva. Ljubav, predanje, vjernost bračnih drugova 
— to je korijen iz kojega nastaju nove mladice čovječanstva. Iskre- 
na i požrtvovna roditeljska ljubav stvara toplo gnijezdo gdje na- 
laze sreću plodovi njihove ljubavi, krv njihove krvi. Bez te po- 
žrtvovne i vjerne ljubavi roditelja ljudsko društvo neće dobiti svoje 
vrijedne članove: svece, učenjake, umjetnike, junake, heroje, 

Kad je Josip Sarto (kasnije papa Pio X) imenovan biskupom u 
Mantovi, pođe u posjete majci da se od nje oprosti. Skromnu maj- 
ku nisu veselile časti sina, nego je bila u strahu. Da je raspoloži, 
sin joj pokaže bogato urešen prsten: »Gle, majko, kako su mi 
krasan prsten darovali!» Majka ga takne, ogleda. Onda pokaže svoj 
srebrni prsten, spomen njezinih zaruka, i reče: »Moj sinko, bez 
ovoga prstena, bez ovoga srebrnog kolutića, ti ne bi imao toga 
drugoga. Što veliš na to?« Sjetivši se muka, patnja majke, Josip 
zagrli majku, brizne u plač. 

Požrtvovna i vjerna roditeljska ljubav neće stavljati granice 
Božjim planovim. Pravi će roditelji primiti iz ruke Božje toliko 
djece koliko je Bog odredio, makar zbog toga morali sve, pa i život 
žrtvovati. Oni kao da po prirodi osjećaju da su najmlađa djeca 
Poseban Božji blagoslov; da će baš ta najmlađa djeca biti njihova 
radost u starosti; da će baš oni biti vrijedni članovi ljudskog dru- 
štva, jer su fizički i intelektualno jači od starije braće i sestara. 
Da nije bilo takvih roditelja, čovječanstvo bi bilo siromašnije, ne 

bi imalo: velikog učenjaka i državnika Benjamina Franklina, koji 
je bio osamnaesto dijete siromašnog radnika; velikog sveca sv. 
Ignacija Loj., koji je bio jedanaesto dijete roditelja; velikog glaz- 
benika Wagnera, koji je bio deveto dijete roditelja; Mozarta, koji je 
bio osmo dijete roditelja; kardinala von Galena koji zahvaljuje 
majci opstanak, jer je imala junaštva da i kod trinaestog djeteta 
reče: Bože, primam ga! 

4, — Roditelji treba da dadu djeci ne samo tjelesni život nego 
i odgoj .Možda im neće moći ostaviti zemaljskog bogatstva. Ali ako 
im dadu dobar odgoj, pribavili su sebi i njima najveće blago. 
Odgojen sin, odgojena kći — to je najdragocjenije blago, najljepši 
ures roditelja! Najbolje će ih odgojiti ako im daju dobar primjer, 
ako pred njima mole ,idu na sv .misu, na sv. sakramente, ustrpljivo 
nose teškoće. Budu li takvi roditelji, u njihovim će se obiteljima 
pojaviti sinovi slični: piscu Božanske Komedije, graditelju kupole sv. 
Petra; junačkim borcima protiv nekrsta. Budu li takve obitelji, u 
njima će se pojaviti kćeri slične: sv. Ivani Arškoj, sv. Katarini Si- 
jenskoj, sv. Rozi Limskoj, sv. Franciski Šantal i dr . 

Kod odgoja djece osobito veliku ulogu imaju majke. Svete maj- 
ke odgajaju svetu djecu. Dajte nam svetih majki, eto obnove dru- 
štva! Sin kreposne majke neće se izgubiti. Ako i skrene s puta 
kreposti, doći će čas kad će se obratiti. Ivan Jorgensen počinje 
jedan svetački životopis ovako: »Na početku je bila majka... Di- 
jete postaje ono što majka hoće da postane... Dijete će biti svetac 
ako majka ide putem Božjih zapovijedi.« Majke! pod vašim je 
srcem zametak novih naraštaja! Na vašim koljenima odgajaju se 
nova pokoljenja! Pod vašim okom podiže se novi svijet! O vama 
ovisi budućnost čovječanstva! 

Nada sve Isus traži od kršćanskih roditelja da u obitelji, uz 
križ, bude i slika njegove Majke, pred kojom će se članovi svaki 
dan okupljati i moliti ružarij; pred kojom će članovi obitelji obaviti 
posvetu bezgrješnom Srcu Marijinu i Mariju proglasiti Kraljicom 
obiteljskog ognjišta. Bude li tako u obitelji vladala Marija sa svojim 
Sinom, svi će članovi uživati mir, sreću, zemaljski raj. Obitelj će 
postati slika velike nebeske obitelji, u kojoj je sam Isus središte, 
Kralj, kruna i radost; u kojoj je Marija Majka, Kraljica i veselje 
svih Božjih odabranika. 

Neki je otac na smrti dozvao k sebi djecu i rekao im: »Bio 
sam sretan u obitelji. Imao sam u životu radosti — pročistila ih je 
ljubav Marijina .Imao sam u životu i žalosti — Marija mi je dala 
ustrpljivost. I vi, draga djeco, budite pobožni i odani nebeskoj 
Majci. Ona će pročistiti vaše radosti. Ona će vam pomoći u vašim 
žalostima. Ona će vaš život učiniti sretnim.« 

KRALJICA KRŠĆANSKE MLADEŽI 


1. — Mladenačko se doba ljudskog života s pravom ispoređuje 
s proljećem. Proljeće je najljepše doba godine, mladost je najljepše 
razdoblje čovječjeg života. Slična su glavna obilježja mlađosti i 
proljeća. Mladošću vlada: zdravlje, ljepota, veselje; proljećem: 
zelenilo ,cvijeće ,pjesma. Proljeće i mladost kao da se među sobom 
popunjavaju, povezuju, isprepliću. Mladost je proljeće života; pro- 
ljeće je mladost prirode. Kao što se u proljeće veselimo prirodi, 
tako se u obitelji, u društvu veselimo ako sma okruženi mladošću. 
Kao što nas u proljeće priroda privlači zelenilom trave, mirisom 
cvijeća, pjesmom ptica; tako nas u obitelji, društvu privlači djeti- 
nja nevinost, mladenačka čistoća, ljepota. Kao što svatko voli 
proljeće, tako svatko voli mladost. Od dragosti je zovemo: gorski 
izvor, cvijeće, zlato, biser. Mladi svojem živahnošću, veseljem, pje- 
smom ispunjavaju kuću radošću. Mladima se posvećuje posebna 
pažnja. Iako roditelji vole svu djecu, opet su im mlađi i najmlađi 
najdraži. Kod mlađih je više jednostavnosti, iskrenosti, ljubavi, či- 
stoće, ljepote. Ljudske, društvene zajednice idu redovno za prav- 
dom, ali posebne obzire imaju prema djeci, mladeži. Veli se: Na 
mlađima svijet ostaje! 

Slično je i u nadnaravnom pogledu, u redu milosti. Kao što 
dobra zemaljska majka voli svu svoju djecu, a posebno mlađe; 
tako i naša nebeska Majka voli svu svoju duhovnu djecu, ali 
posebno voli najmlađe. U tome ona slijedi svoga Sina Isusa. 

Bio je doista dirljiv prizor gledati kako se djeca tiskaju oko 
Isusa, slušaju njegove riječi, a on ih svojim božanskim rukama 
miluje, grli, pritiska na Srce, blagoslivlje. Evanđelje spominje kako 
su jednom zgodom neki od učenika pokušali djecu odstraniti od 
Isusa, da mu ne dosađuju. A Isus se usprotivi: Pustite dječicu i 
nemojte im priječiti da dođu k meni, jer takvima pripada kraljev- 
stvo nebesko! (Mt 19, 14) Onima koji djecu zavedu na zlo, koji ih 
sablazne, Isus prijeti najstrožim kaznama (isp. Mt 18, 6). Isus je 
ljubio mladež za koju se nitko prije njega nije starao. Istina, kazao 
je poganin Juvenal da djetetu treba iskazati najveće poštovanje, 
ali uza sve to poganski je svijet gledao na mladež samo kao na 
izvor snage ili, što je strašno i reći, kao na pašu ružnih strasti. 
Trebalo je da dođe Isus, da ljude upozori na važnost ovoga divnog 
razdoblja ljudskog života. 

Uz Isusovo, i Marijino Srce plamti ljubavlju prema mladim 
dušama. Iako ona, kao najbolja Majka, neopisivo ljubi sve kršćane 
kao svoju dragu duhovnu djecu, ipak na poseban način ljubi 
nevine, čiste, nepokvarene, mladenačke i djetinjske duše, jer u licu, 

pogledu, nevinosti malenih gleda odsjev Isusova djetinjstva u na- 
zaretskoj kući; jer u njima vidi savršeniju sliku svoga Sina Isusa; 
jer u njima gleda odsjev djevičanskoga, ljubljenog Isusova učenika 
sv. Ivana ,kojega joj je Isus s križa ostavio za sina poslije svoje 
smrti. Ona s Isusom ponavlja: Pustite dječicu i nemojte im priječiti 
da dođu k meni. Kao što u obitelji zemaljska majka osobitu pažnju 
poklanja najmanjoj svojoj djeci, jer su slabi i neiskusni, pa im 
treba više njezine ljubavi i pomoći; isto tako i nebeska Majka 
svih kršćana posebno misli na mlade duše, jer su one posebno 
potrebne njezine pomoći i zaštite. 

2. — Mladost je slična cvijeću i grožđu. Cvijet je lijep, ali mu 
je cilj da donese plod; grožđe je lijepo, slatko, ali je lozi svrha 
da dade vino. Tako je i mladost lijepa i privlačljiva, ali ona još 
nije nešto potpuno, savršeno. Dijete, mladić nije gotov čovjek. 
Od mladih treba izgraditi ljude, muževe, žene. Da postanu potpuni 
ljudi, žene, mladi moraju s posebnom pomnjom odgojiti duševne 
moći svoga bića. Najprije, njihov razum mora obasjati svjetlo 
vjerskih istina. Na jakim, čvrstim načelima vjere ima se izgraditi 
čitav njihov zemaljski život. Vjera ima upravljati sve putove života. 
Svoju vjeru imaju mladi ljudi proživljavati ,proučavati i čuvati. 
U tomu je uzor i zaštita ona, koja je nazvana blaženom jer je vje- 
rovala. Marija, Djevica vjerna, najbolje pokazuje kako treba biti 
postojan i čvrst u vjeri i onda kad nadođu najteže kušnje života. 

Mladima je zatim potrebno izgraditi, odgojiti, učvrstiti volju, 
da stave u djelo što uči razum, vjera. Posebno se moraju naučiti 
kako će poštovati auktoritet, najprije Božji, zatim roditelja, sta- 
rijih. Presveta Djevica, koja se u svemu podlagala volji Božjoj, sv. 
Josipu, pruža mladima savršeni uzor koliko je značenje za osobnu 
izgradnju, za odgoj, podložiti se volji Božjoj, volji roditelja, starijih. 

Posebno je važno da mladi čuvaju, odgoje srce. Čistoća, djevi- 
čanstvo — najljepši je ures mladoga srca. Bijela haljina anđeoske 
kreposti svete čistoće najljepše odgovara mladiću i djevojci. Sam 
je Duh Sveti izrekao najuzvišeniju pohvalu takvoj ljepoti: Kako 
li je lijep čist naraštaj! Ljepota čistog srca tako je privlačljiva da 
je očarala i pogane. Iako su pali u nečiste grijehe, ipak su visoko 
cijenili onaj mali broj djevica — vestalki koje su privremeno ži- 
vjele u djevičanstvu da mogu čuvati sveti oganj. Čistoća i danas 
osvaja i zanosi sve, pa i one koji se dadu vući od zlih sklonosti, 
koji padaju u ružne mane, troše energije samo u zabave, grješne 
užitke. Kako li krasno priznanje čistoći u romanu Dostojevskoga 
»Idiot« odaje pokvarena Nastasija kad lijepoj i dobroj Aglaji kaže: 
»Vi ste nevini i u vašoj nevinosti sve je vaše savršenstvo!« Ako 
se po nesreći čistoća srca izgubi, gotovo je nemoguće popraviti sve 

posljedice nečistoga grijeha. Vrlo je značajno što u tom pogledu 
kaže Musset: »Srce je djevičanskog čovjeka duboka posuda; ako je 
u tu posudu došla nečista voda, ni more neće oprati mrlje, jer je 
ponor neizmjeran, a mrlja je na dnu!« 

Teško je očuvati čisto. srce. Prijete mnogi neprijatelji, pogibelji, 
zasjede, strasti. Tko će pomoći mladim dušama da svladaju zle 
sklonosti, zasjede, napasti sotonske? Tko će im pomoći da izbjegnu 
brodolom života te neokaljani stignu u luku spasa? Bezgrješna 
Djevica Marija. Jedne je večeri u pariškoj tamnici Marija Anto- 
inetta, nesretna žena Ljudevita XVI, bdjela uz svoga sinčića, koji 
je spavao. Najednom se otvore vrata, uđoše vojnici i zatraže da im 
odmah preda sinčića. Na te se riječi kraljica digne, blijeda i dršćući 
poviče: »Uzeti mi sina! Ne gospodo, to je nemoguće!« Postavi se 
zatim ispred djeteta te svojim tijelom zapriječi da mu se itko pri- 
bliži. Ako je tako velika ljubav i odvažnost slabašne zemaljske 
majke, koliko je veća ljubav, moć i zaštita naše nebeske Majke? 
Marija neće dopustiti da sotonska sila i zasjeda naškodi njezinoj 
djeci, osobito mladim dušama koje su joj tako mile. Ona zato vruće 
želi da se sve mlade duše njoj približe, povjere, njoj se posvete. 
Dobri kršćanski roditelji to znađu, pa svoju djecu u najranijem 
djetinjstvu Mariji posvećuju. Kršćanski mladići i djevojke to razu- 
miju pa se rado stavljaju pod Marijinu zaštitu da ih ona vodi kroz 
život i dovede u luku spasenja. Bijeli lik Bezgrješne koja drži Boga 
— Cvijet, po kojem su procvjetali vjekovi — zanosi i neodoljivo 
privlači nebeskim mirisom mlade ljude, daje plemenite osjećaje 
njihovu srcu, uzvišene misli njihovoj duši, uzvišene slike njihovoj 
mašti. Divni lik Djevice Majke, koji je nadahnuo najljepše stihove 
pjesnika, najčistije melodije glazbenika, najkrasnije slike umjetni- 
ka, najveličanstvenije katedrale graditelja, zanosi mlade duše ne- 
iskazanim idealom istine, dobrote, ljepote. Moleći pred likom one 
koja se ukazuje kao Djevica prečista, Ruža otajstvena, Tvrđa bje- 
lokosna, Kuća zlatna, Zvijezda jutarnja..., mlada se srca raspa- 
ljuju u ljubavi prema Mariji i prema Bogu koji ju je stvorio tako 
lijepom; prema svemu što je uzvišeno, lijepo, kreposno. 

Pred Marijinim oltarom, likom, djeca, mladići, djevojke uče se 
kako će biti čedni, dobri, poslušni, zahvalni. Pred Marijinim olta- 
rom djevojka uči kako će biti čista, neokaljana, pobožna kao 
anđeo, kao Marija. Pred likom bezgrješne Djevice mladić uči kako 
će izbjeći valove pokvare, varke dobi, grješne užitke, brodolom 
života i sretno stignuti u luku spasenja. 

3. — Zato, roditelji, želite li da vam djeca budu sretna, nau- 
čite ih da budu pobožna Mariji, da Mariju žarko ljube, njoj se 
mole. Posvetite svoju djecu nebeskoj Majci, i to u najranijem dje- 

tinjstvu. Što prije, to bolje! Ako se u srca djece rano utisne Marijin 
pečat, toga pečata grijeh neće izbrisati. Ako takvo dijete i zastrani, 
Majka Božja neće na nj zaboraviti, nego će mu isprositi milost 
obraćenja. 

Sv. Andrija Corsini bio je lijepo odgojen, ali se kasnije pokva- 
rio .Majka ga često opominjala, ali je sve bilo uzalud. Jednom ga 
podsjeti: »Andrija, prije nego si se rodio, tvoji su te roditelji po- 
svetili Majci Božjoj; od majčine utrobe ti si Marijino dijete, a ti 
tako grješno provodiš dane zemaljskog života.« Nato se Andrija 
zamisli, postane šutljiv, ozbiljan. Što nisu pomogli ukori, pomogla 
je pomisao: Posvećen sam Majci Božjoj od majčine utrobe! Za nj 
je to bila objava. Otvori vrata milosti, svlada sve napasti, stupi u 
redovnički stalež, a kasnije postane biskup, svetac. 


Djeco, mladići, djevojke, budite Marijini! Svojoj nebeskoj Maj- 
ci poklonite srce, dušu, tijelo, sve svoje. U njezine ruke stavite 
svoju budućnost. Otvorite svoje srce blagotvornom utjecaju Mari- 
jine ljubavi i ljepote. Divni ,bijeli lik Djevice neka osvoji, zanese 
vaše duše i vaša srca. Poslije Boga, neka ona bude za vas najsavr- 
šeniji ideal dobrote, ljepote, ljubavi. U čitavu svemiru ništa bolje, 
veće, ljepše od Marije! Mariju ljubite neograničenom ljubavlju, njoj 
se često molite. Da joj savršeno ugodite, slijedite primjere njezinih 
kreposti. Ljepotom srca i duše nastojte biti što sličniji Mariji, 
poput suvremene djevojke Terezije Quevedo (1930—1950), koja je 
uzela sebi za cilj života da bude slična Bezgrješnoj, pa je molila: 
»Majko moja, daj da svatko tko mene vidi, mogne u meni gledati 
tebe!« 


Neka vam bude za pouku i ova zgoda. Jedna djevojka pisala 
majci da joj čim prije pošalje zrcalo. Majka joj brzo odgovori da 
joj šalje tri zrcala: prvo joj prikazuje kakva je sada; drugo, kakva 
će biti; treće, kakva mora biti! Kad je stigao paket, djevojka ve- 
selo stane otvarati. U prvom omotu bilo je zrcalo. Djevojka ga 
veselo poljubi. U drugom je omotu bila mrtvačka glava. Djevojka 
je neko vrijeme žalosno predmet promatrala, a onda je otvorila 
treći omot: bio je kip Bezgrješne! Odlučno reče: »Takva moram 
biti!« Dugo je molila i razmatrala .Potpuno je promijenila život, 
postala sveta. 

Budite uvijek i svagdje tako čisti, čedni, plemeniti, dobri, da se 
o vama može reći (kao što se reklo za Mađamigella Iugon t 1845): 
»Njezin je pogled i vladanje podsjećalo na Kraljicu djevica dok 
je bila na zemlji!« 

NAJBLAGOSLOVLJENIJA 


1. — BI. Henrik Suzon susretne siromašnu ženu u uskoj, blatnoj 
ulici. Kako je prolaz po suhu bio vrlo uzak, on stane u blato da 
žena može proći po suhu. Žena se vrlo začudi: »Zašto vi, svećenik 
— redovnik, tako činite prema meni, siromašnoj ženi? Vi mene 
time zastiđujete, ponizujete.« On će: »Sestro, ja častim sve žene 
jer me sjećaju na Majku Božju kojoj toliko dugujem.« Žena po- 
diže oči i ruke prema nebu pa odgovori: »A ja molim moguću 
Kraljicu ,koju častite u osobi nas žena, da Vas nadari posebnom 
milošću.« U toj zgodi odrazuje se donekle dvostruko mišljenje o 
položaju žene u ljudskom društvu. Žena je izrazila mišljenje o 
položaju žene u društvu prije Krista, a bl. Henrik izrazio je stav 
prema dostojanstvu žene na koje ju je izdiglo kršćanstvo. 

Općenito je poznato kako je prije pojave kršćanstva položaj 
žene u obitelji i u društvu bio na vrlo niskom stupnju. Muškarac 
je kao muž, otac bio redovno apsolutni gospodar u obitelji. Imao 
je svu vlast i čast. Žena se smatrala kao nešto niže, pa je kao 
kći, žena, mati bila ponižena, zapostavljena, zlostavljana. U brak 
nije ulazila iz ljubavi, nego se kupovala, prodavala; poslije smrti 
muža često je puta bila ubijena, spaljena. Čovjek je mogao imati 
i više žena. S njima i s njihovim kćerima postupao je kao s ropki- 
njama, životinjama U poganskom svijetu žena je čovjeku bila 
predmet šale, poruge, prezira; sredstvo požuđe, strasti. Kod mnogih 
se naroda ona smatrala kao životinja za rad. Ona je obavljala naj- 
niže poslove .Nikakva prava, nikakve incijative nije imala u obi- 
telji, društvu. Kao kći, žena imala je samo teret, ne čast. Otac, 
muž mogao ju je za svaku sitnicu zlostavljati, tući, mučiti. Mogao 
ju je pače bez suda i otjerati, ubiti. Od svih stvorenja mi smo naj- 
nesretnije! — uskliknula je jedna od njih. Slično je stanje i danas 
kod mnogih naroda, do kojih nije stiglo svjetlo Evanđelja. U takvu 
žalosnom stanju podržavalo je ženu javno mišljenje, običaji, nauka, 
filozofija, medicina, zakoni. Drugačije je bilo samo kod Izraelaca, 
koji su očekivali Majku Spasitelja. 

U odabranom židovskom narodu žena je bila u posebnoj cijeni. 
Neke nas starozavjetne žene neobično zadivljuju junaštvom, hra- 
brošću, ljepotom. Jedna je od izraelskih žena nadvisila sve žene 
cijeloga svijeta, sve žene svih vjekova, sve stvorove. Nazvana je 
najblagoslovljenija među ženama (Lk 1, 42) i stoji na početku 
novog doba, u kojem će svaka žena opet steći izgubljenu krunu 
djevičanstva, majčinstva. Ta je jedinstvena žena blagoslovljena 
više od Eve, jer je prava mati živih, dok je Eva više majka mrtvih 
nego živih. Blagoslovljena je više od starozavjetnih junakinja De- 

bore, Judite i dr., koje su uništile neprijatelje svoje domovine, dok 
je ona uništila neprijatelje nebeske domovine. Blagoslovljena je 
više od Rahele ,Suzane, Estere i dr., koje su svojom ljepotom, 
krepošću osvojile ljudska srca; dok je ona zanijela srce samoga 
Boga koji joj govori: Sva si lijepa! Blagoslovljena je više od svih 
žena, jer je izuzeta od svakog grijeha; jer je primila najveću milost; 
jer je primila najveću čast — postala je Majka Božja; jer je uzne- 
sena na nebo s dušom i tijelom, jer je postala Kraljica neba i 
zemlje. Blagoslovljenom je zovu nebeski korovi, anđeli i ljudi. 
Povijest je njezine slave slava Crkve, najljepši dio povijesti vre- 
mena i vječnost. Ta blažena žena, bl .Djevica Marija, zajedno sa 
svojim božanskim Porodom, otkupljuje ljudski rod, izdiže palo čo- 
vječanstvo, vraća svakoj ženi izgubljenu čast i dostojanstvo. 


Isus je izdigao ženidbu na dostojanstvo sakramenta i dao joj 
obilježje jedinstva i nerazrješivosti. Rekao je: Zato će čovjek 
ostaviti oca i majku te će prionuti uz ženu svoju, pa će oboje 
biti samo jedno tijelo... Što je Bog sjedinio, neka čovjek ne rastav- 
lja (Mt 19, 5. 6). Odnos muža i žene uspoređuje Apostol s odnosom 
Krista i Crkve. Muž ima ljubiti ženu kao što je Krist ljubio Crkvu 
(isp. Ef 5, 25). Isus je bio blag prema ženama. On izdiže pale žene: 
Samaritanku, Magdalenu i dr. Hvali vjeru tuđinke Kananejke. 
Marta i Marija postaju uzori aktivnog i kontemplativnog života. 
Dok uči, propovijeda, žene pomnjivo slušaju nebeski nauk i brinu 
se za Isusovo uzdržavanje. Ne ostavljaju ga ni za vrijeme muke. 
Poganka Prokla, žena Pilatova, hoće pod svaku cijenu da ga spasi. 
Žene prate Isusa na Kalvariju, stoje uz križ, čuvaju križ, od kojega 
su apostoli i učenici pobjegli. Njegova Majka sudjeluje s njim u 
otkupiteljskom djelu. Marija na Kalvariji stoji uz križ, prikazuje 
svoje suze i boli zajedno s Krvlju Isusovom za spas duša. Ona 
s Isusom oslobađa ljudski rod od jarma sotone, grijeha. Vrlo je 
značajno da se u času otkupljenja, pod križem, uz Mariju nalazi 
i pala žena grješnica Magdalena, koju Merija podiže i vodi prope- 
tome Sinu. Tako Marija zajedno s Isusom pridiže sve žene i vraća 
im čast, dostojanstvo. Majka Spasiteljeva, Suotkupiteljica ljudskog 
roda, najblagoslovljenija među ženama ,postaje uzor, ideal svim 
ženama: djevicama, zaručnicama, majkama. 


2. — Općenito je poznato kako se žene prve obraćaju na vjeru, 
ostaju odane Kristu, Crkvi. One pomažu širenje kršćanstva. Odušev- 
ljeno raznose blagu vijest Evanđelja u sve slojeve društva, pa i 
ondje gdje nemaju pristupa svećenici, čak i u Cezarov dom. One su 
spremne za vjeru trpjeti, pa i život dati. U žena ima više revnosti, 
plemenitosti, pobožnosti. Među njima je manje zločina nego među 

muškarcima. One više mole, češće idu na sakramente. Crkva im 
to priznaje i posebno moli za pobožni ženski svijet. 


Istina je, žena kod kršćana ne prima svećenički red, ne igra 
značajnu vanjsku ulogu. Ali ona ipak u Crkvi nije bez vrijednosti, 
časti, dostojanstva. Naprotiv, njezina je uloga u Crkvi i u društvu 
vrlo značajna. Ona usrećuje obitelj, Crkvu, društvo kad vrši svoj 
uzvišeni prirodni poziv tjelesnog ili duhovnog majčinstva; kad 
kao djevica izdiže bijelu zastavu djevičanstva, čistoće, čednosti, 
duhovne snage; kad čuva najčistije vrijednosti duše. 


Kršćanstvo iskazuje veliko poštovanje ženi koja je s mužem 
pozvana da sudjeluje s Bogom u davanju života, da obnavlja 
ljudsko društvo; da daje nove članove društvu, Crkvi, nebu. Crkva 
se ponosi sa ženama koje su uz mnoge žrtve izvršile i vrše svoj 
uzvišeni majčinski poziv. Ali Crkva pri tome ističe da samo tjele- 
sno majčinstvo ne donosi mnogo zasluga ženi, ako svoju djecu nije 
odgojila, oplemenila; ako ih nije i duhovno porodila za nebo; ako 
nije duhovna majka onima koje je tjelesna porodila. A duhovna 
majka, majka duša — uči Crkva — može postati i ona žena koja 
nije primila od Boga poziv da bude tjelesna majka. Svaka žena 
koja se za duše žrtvuje, moli, radi, trpi, svojim molitvama i žrtva- 
ma pribavlja nadnaravni ,božanski život dušama, postaje njihova 
duhovna majka; i te će je duše za to slaviti kroz svu vječnost. 


Žena može vrlo mnogo učiniti za spas duša. Ona ima veliku 
moć da djeluje na oca, brata, muža, djecu, na društvo; da ih prive- 
de Bogu. Crkva, čovječanstvo duguju ženi, npr., najveće crkvene 
naučitelje: sv. Grgura Naz. majci sv. Noni i sestri sv. Gorgoniji; 
sv. Bazilija i sv. Grgura Niš. majci sv. Emeliji i sestri sv. Makrini; 
sv. Ivana Krizostoma pobožnoj majci Antuzi; sv. Ambrozija sestri 
Marcelini; sv. Augustina majci sv .Monici. O toj jedinstvenoj ženi, 
svojoj majci, piše sv. Augustin da je bila: po odjeći žena, po vjeri 
muškarac, po sigurnosti starac, po ljubavi majka, a pobožnošću 
kršćanka. Bila je dvostruka majka Augustinova. Rodila ga je tjele- 
sno i duhovno (kada ga je molitvama i žrtvama obratila od zla 
življenja). Bezbroj je takvih kršćanskih junakinja koje su, uz ne- 
opisive žrtve, isprosile obraćenje braći, sinovima, muževima. 

Crkva s ponosom gleda na velike žene kao što su sv. Klotilda, 
koja dovodi muža Klodviga pred noge sv. Remigija, da se krsti, 
da postane utemeljitelj kršćanstva u Francuskoj; na sv. Ivanu 
Aršku koja je spasila kršćanstvo u Francuskoj. Dakle jedna je 
žena dala, a druga sačuvala vjeru u Francuskoj! Crkva s ponosom 
i udivljenjem gleda na junačke i svete majke: Jelenu, Blanku, 

Elizabetu, Hedvigu, Margaretu i dr., koje su kreposnim životom 
i velikim djelima prodičile kraljevska prijestolja. Crkva se ne stidi 
što su njezine velike sinove obratile žene. Tako filozof E, Littrć, 
G. Papini i dr. obraćenje duguju svojim ženama. Apostol krunice 
P. Peyton duguje svoj svećenički poziv Bezgrješnoj i njezinim sa- 
veznicima: majci i sestri. 

Posebno su ponos Crkve čiste, neokaljane, bezazlene duše: 
djevice (Cecilija, Janja ,Agata...) i redovnice (Skolastika, Klara, 
Katarina ,Terezija i mnoštvo drugih), koje su primamljivom ljepo- 
tom duše i srca, djevičanskom bjelinom poljepšale Crkvu i cijeli 
ljudski rod; koje su ljubavlju, molitvom i žrtvom oplemenile svi- 
jet; koje su djelima milosrđa pomogle bližnjemu (Ivan XXIII). 

Tko se i u naše doba ne divi mladim djevojkama, koje se odri- 
ču imanja, bogatstva, udobnosti, užitka; žrtvuju zdravlje, mladost, 
ljepotu, da onda s mnogo ljubavi rađe za bližnjega u školi, u bol- 
nici, sirotištu, u staračkom domu... Možda na zemlji nema ništa 
veće od žrtve koju čini spol tako osjetljiv na ljepotu i mladost, 
često visoka roda, da pomaže u bolnicama sve vrste ljudske bijede, 
koja tako ponizuje našu oholost i zbunjuje našu osjetljivost (Vol- 
taire). Kako li divne primjere takve žrtve pružaju u naše atomsko 
doba: S. Hilda, S. Dulce, Majka Terezija i bezbroj drugih. 

3. — Svim tim herojskim ženama, djevicama, majkama, koje 
su pokrenule i danas pokreću svijet djevičanskom čistoćom, djelo- 
tvornom ljubavlju, kreposnim životom — uzor je, ideal i pomoćnica 
Marija koja je donijela svjetlo svijetu, koja je sudjelovala s Isusom 
u otkupljenju ljudskog roda, povratila ženama čast, podigla ih do 
njihova prirodnog, kršćanskog dostojanstva. Po Mariji je žena 
stekla ugled, dobila veliku ulogu, značenje za društvo i Crkvu. 

Po ženi je došlo svjetlo na svijet, po njoj se to svjetlo i širi 
kroz vjekove. Po ženi je započela obnova ljudskog roda, po njoj se 
ta obnova i nastavlja. Obnova svijeta ovisi o ženi. A žena će svoju 
ulogu izvršiti, bit će sreća, blagoslov za obitelj i društvo, ako bude 
imala pred očima najblagoslovljeniju među ženama. Žena će u 
obitelji, društvu, Crkvi sjati, bude li slijedila Mariju. Naprotiv, 
ako se udalji od svoje najdivnije Sestre, opet će pasti u ponor 
bijede; bit će propast za obitelj, župu, društvo, domovinu. Imajući 
to pred očima, netko je s pravom rekao: Država, civilizacija vrijedi, 
koliko vrijedi žena. 

O dostojanstvu, ulozi i značenju žene krasno je rekao papa 
Pavao VI (ginekolozima 30. X 1966): »Za nas je žena odraz ljepote 
koja je nadilazi, znak dobrote koja se javlja preko nje, ogledalo 
idealnog čovjeka kao što ga je Bog zamislio na svoju sliku i prili- 
ku. Za nas je žena vizija djevičanske čistoće, koja obnavlja naj- 

više moralne i nutarnje osjećaje ljudskog srca; žena se za nas 
u čovjekovoj samoći javlja kao njegova družica, koja pozna naj- 
višu odanost ljubavi, izvore suradnje i pomoći, utvrdu vjernosti i 
radinosti, naviknuto junaštvo žrtve. Ona je za nas Majka -— po- 
klonimo se! — otajstveno vrelo ljudskog života, gdje narav još 
prima dah Boga ,koji stvara besmrtnu dušu; ona je za nas stvo- 
renje, koje se dade poučiti u svakoj stvari, i stoga prikladna za 
sve kulturne i socijalne funkcije, napose za one koje su srodne 
s njenom moralnom i duhovnom osjećajnošću... I zato se pjeva- 
jući, moleći, uzdišući, plačući sasvim prirodno okreće prema jedi- 
nom, najvišem, bezgrješnom i bolnom liku što ga je morala ostva- 
riti jedna određena Žena, blagoslovljena među ženama, Djevica 
Majka Kristova, Marija.« 

4. — Zahvali Isusu i Mariji što vratiše čast, dostojanstvo ženi: 
tvojoj sestri, zaručnici, majci. Napose same žene imaju zahvaliti 
Mariji, što ih je zajedno s Isusom oslobodila od niskoće, ropstva i 
povjerila im uzvišene zadatke. Svoju zahvalnost ima žena pokazati 
dubokom odanošću vjeri, Crkvi i žarkom pobožnošću prema presv. 
Djevici, posebno nasljedujući kreposti svoje najdivnije Sestre. 

Žene, nastojte biti slične Mariji! Poput bl. Djevice nastojte biti 
neokaljana srca i duše. Zato recite svaki dan kao ona pobožna duša 
(Katarina Mansfield): »Bože, daj da budem slična kristalu da kroza 
me svijetli tvoje svjetlo!« — Budeš li čista, bezazlena, nevina, bez 
sumnje ćeš djelovati i na svoju okolinu, pa ćeš moći i ti kazati: 
»Moj Bože, hvala ti! Dao si mi moć da svi koji me pogledaju, počnu 
pjevati; tako je kao da ja dajem sasvim tiho takt.« (P. Claudel, 
Svilena cipelica). 

Kad su Turci za vrijeme Krimskog rata vidjeli svet života i 
dobra djela č. s. milosrdnica, prozvali su ih »svete Marije«. Sma- 
trali su da su sestre slične bezgrješnoj Djevici Mariji. I vi sve bu- 
dite »svete Marije«. Širite dobro uzornim životom i dobrim djelima. 

Misleći na dobro, koje žena može učiniti, uskliknuo je Leo- 
pardi: »Žene, od vas domovina mnogo. očekuje!« I ja velim slično: 
Žene, ođ vas mnogo očekuje obitelj, društvo, Crkva! Izvršite svoj 
uzvišeni poziv. Kao kćerke, sestre, majke, nastojte čednošću, čisto- 
ćom, pobožnošću, dobrim primjerom, riječju, savjetom, djelotvor- 
nom ljubavlju prema Bogu i bližnjemu, djelovati na očeve, braću, 
muževe, sinove. Nastojte donositi Kristov duh u obitelj, u društvo, 
svagdje, pa i ondje gdje svećenik ne može doći. 

Žene, ako izvršite svoj poziv, vi ćete usrećiti obitelj, mjesto, 
grad, domovinu, Crkvu. Jedan je pisac lijepo kazao: »Svijet se 
može pokrenuti snagom muža, ali se može usrećiti samo u znaku 
žene!« 

POSREDNICA SVIH MILOSTI 


1. — Kad je Salomon postao kraljem, naredio je da se kod nje- 
gova kraljevskog prijestolja podigne još jedno prijestolje za njego- 
vu majku. I kad je majka htjela nešto pitati, sin reče: Traži, maj- 
ko, jer te neću odbiti! (Isp. 1 Kr 2, 19. 20). Sličan se prizor odigrao 
između Isusa i Marije u sjaju nebeske slave. Kad je Marija uzne- 
sena na nebo, Isus s prijestolja svoga veličanstva upravlja svojoj 
Majci ove riječi: Traži, draga moja Majko, što god hoćeš; ništa ti 
neću uskratiti! I to je sasvim razumljivo. Isus je i u nebu Sin 
Marijin; Marija je i u nebu Majka Isusova. Pravi sin uvijek poštuje 
svoju majku. Nikakva veličina ne može biti razlog da sin umanji 
poštovanje i ljubav prema majci. Isus, kao najbolji Sin, i u nebu 
ljubi i štuje svoju Majku. On, koji je slušao svoju Majku na zemlji 
(isp. Lk 2, 51), neće joj ništa uskratiti ni u nebu. Duboka je riječ: 
Tko ima srce, ima sve! Ako svaka majka ima vlast nad srcem sina, 
koliko više ima vlast najbolja Majka nad srcem najboljega Sina? 
Marijina riječ ima otajstvenu snagu. Njezina riječ u nebu čini da 
u Srcu Isusovu zatitraju sve žice sinovske ljubavi, i on postaje 
sklon na darežljivost bez mjere (Monsabrć). Marija u nebu ima 
moć da otvara Srce Isusovo — izvor milosti. Ona ima u vlasti Srce 
Boga — svoga Sina. Ona, dakle, kod Boga može sve. Sve joj je 
podložno, pa i sam Bog (sv. Bernardin S.). U njezinim je rukama 
blaga Gospodnjeg milosrđa. Dana joj je sva vlast na nebu i na 
zemlji; ništa joj nije nemoguće (sv. Petar Dam.). Kad ona od Boga 
nešto traži, nemoguće je da ne bude uslišana (sv. Antonin). »O 
Gospođarice neba — kliče sv. Anselmo — Bog te uzdigao i htio 
da imaš vlast nad njegovim Srcem. Dosta je da ti hoćeš, i ništa 
se neće protiviti tvojoj volji, ništa ti neće biti nemoguće!« Gospo- 
din je dao svojoj Majci ovu jedinstvenu i neograničenu moć, jer 
je htio da ona bude posrednica između njega i grješnog čovjeka, 
jer je htio da njegova Majka bude djeliteljica milosti što ih je s 
njime zaslužila. 

2. — Istina je, sv. vjera uči da je Isus naš posrednih kod Oca 
nebeskoga (1 Iv 2, 1). Isusu je Otac sve predao u ruke (Mt 11, 27). 
On dijeli milosti koje nam je zaslužio. Samo nam on po svetim 
sakramentima može udijeliti posvetnu milost, po kojoj postajemo 
nova bića, njegova braća, djeca Božja i baštinici neba. Samo od 
njega dolazi djelatna milost, koja rasvljetljuje naš razum, potiče 
našu volju, da se možemo kloniti zla i činiti dobro. Samo je on 
naš jedini, vječni, svemogući, pravi posrednik kod Oca nebeskoga. 
Naše molitve i dobra djela mogu biti ugodni Bogu samo po Isusu 

Kristu, jedinom Gospodinu našemu, od kojega nam dolazi svako 
dobro. Isus je jedini naš posrednik, koji svoje zasluge Ocu prika- 
zuje i neprestano za nas posreduje (Heb "7, 25), koji je uvijek 
uslišan radi svoga dostojanstva. 

Iako Isus može sam sve milosti i dobro dijeliti ljudima, on je 
ipak postavio drugi red. On je htio da pred njegovim prijestoljem 
imamo i druge posrednike, kojima snaga, moć zagovora ovisi o 
njegovim zaslugama, o tome koliko su s njime sjedinjeni. U tome 
su smislu naši zagovornici u nebu anđeli i pravednici, sveci. Nego, 
ako su kod Boga moćni zagovornici anđeli i sveci, pogotovu je 
pred njim moćna zagovornica Kraljica anđela i svetih, Majka 
Božja. Ako kod Boga može mnogo zagovor svake duše, koja je u 
milosti, koliko više može zagovor Marije, koja nadilazi sve svete 
u milosti, koja je »puna milosti« (Lk 1, 28), koja je »Majka Božje 
milosti«. Njezina molitva pred Bogom vrijedi više nego molitva 
svih svetih skupa. Ona je »moleća svemogućnost«. Kad za nas 
posreduje, ona pristupa svome Sinu ne moleći ,nego majčinski, 
ljubezno zapovijedajući; ne kao službenica nego kao Majka i Kra- 
ljica (sv. Petar Dam.). Kao Majka Božja i Majka naša, kao Suotku- 
piteljica i Kraljica neba i zemlje, Marija je opća posrednica svih 
milosti za cijeli ljudski rod. 

Marija je Zaručnica Duha Svetoga. Ona je začela Isusa djelo- 
vanjem Duha Svetoga. Svi darovi, sve kreposti i milosti Duha 
Svetoga daju se po rukama Marijinim kome ona hoće, kako hoće 
i kad hoće (sv. Bernardin S.). 

BI. Djevica dala je svijetu Početnika milosti — Isusa, a s 
Isusom nam je dala sve milosti. Kao Majka Sina Božjega i Suot- 
kupiteljica ima vlast nad svim milostima koje nam je s Isusom 
zaslužila. Ona sudjeluje ne samo u djelu utjelovljenja nego u svim 
djelima milosti koja slijede iz utjelovljenja. Istina, sam nas je 
Isus svojom mukom otkupio. Njegova je muka dovoljna da spasi 
sve ljude, čitav svijet. On je jedini posrednik između Boga i ljudi. 
Ali on je htio da s njime sudjeluje u stjecanju i dijeljenju milosti 
i njegova Majka. Ona je Isusu dala krv koja se za nas prolila; 
ona je sudjelovala trpeći za nas s Isusom, prikazujući Isusa za nas. 
Zato što je sudjelovala s Isusom u trpljenju, postala je najdostoj- 
nija obnoviteljica, Suotkupiteljica izgubljenog svijeta. Njoj je dano 
da kod svog Sina bude posrednica i najmoćnija zagovornica cijele 
zemlje (Pio IX). Kao Majka Božja i naša, kao Suotkupiteljica ljud- 
skog roda, Marija zajedno s Isusom milosti zaslužuje, rađa, stvara, 
proizvodi, dijeli. Ona s Duhom Svetim sudjeluje u preporađanju 
duša, u rađanju Isusa u dušama. Ne smijemo se svemu tome čuditi. 
Ako —po volji Božjoj — krsna vođa, sv. ulje, sakramentalne riječi 

proizvode, daju posvetnu milost; kako možemo sumnjati da je Gos- 
podin Bog sličnu i daleko veću moć dao svojoj dragoj Majci? Ako 
vječna Božja Riječ — veli Pio XII — čini čudo, daje milost po 
svom čovječanstvu; ako se Sin Božji služi sakramentima i svetima 
kao sredstvima milosti, zašto se ne bi poslužio Presvetom Djevicom 
da dijeli plodove otkupljenja? 

Bog ne mijenja svojih odluka. Ako se s Marijom poslužio 
u djelu otkupljenja, on se s njom služi i kad nam primjenjuje 
plodove otkupljenja. Kad je Bog odredio da nam Isusa dade po 
Mariji, on toga reda više ne mijenja, pa nam po Mariji daje i sve 
što nam je Isus zaslužio. Ako smo jednom primili Početnika milo- 
sti po Mariji, njezinim posredovanjem primit ćemo i različite pri- 
mjene milosti. Ako je presveta Djevica sudjelovala u otajstvu utje- 
lovljenja i otkupljenja, ona sudjeluje i u djelovanjima milosti koje 
slijede iz otajstva utjelovljenja i otkupljenja (Bossuet). 

Isus je izvor svih milosti; a Marija je vodovod kojim nam te 
milosti dolaze (sv. Bernard); ali vodovod koji je s izvorom najuže 
povezan, koji je jedno s izvorom milosti, s Isusom. U Otajstvenom 
tijelu Crkve Isus je glava, a Marija je vrat koji veže nas udove 
s Isusom glavom (sv. Bernardin S.). Po Mariji dolazi život, milost 
od Isusa glave k nama njegovim udovima. Volja je Božja da nam 
po Mariji dolaze sve milosti od Isusa. Svaka milost, koja se daje 
svijetu, ide trostrukim putem: od Boga k Isusu, od Isusa Djevici 
Mariji, a od Djevice Marije k nama (sv. Bernardin S.). Prema tome, 
tko hoće milost, mora je tražiti po Mariji; tko ne traži milost od 
Isusa po Mariji, neće je primiti (Bellarmin). Misleći na to, lijepo 
kaže Dante (Raj 33, 13—15): 


Gospo, vrijednu, silnu svak te znade, 
ko pomoć ište bez tebe, taj sprema 
na let se, a za nj krila ne imade. 


3. — Marija je naša duhovna Majka, Kraljica, zagovornica, 
posrednica. Tako govori Sv. pismo, tako uče sveci i crkveni nauči- 
telji. Tako osjeća Crkva koja preko Benedikta XV (9. XII 1921) 
dopušta slaviti blagdan »Marije posrednice svih milosti« onima koji 
to zatraže. U bogoslužju toga blagdana službenici Crkve slave moć 
Marijina zagovora i pozivlju sve vjernike (Invitatorij): Dođite, 
poklonimo se Kristu Otkupitelju koji je htio da sva dobra imamo 
po Mariji! Crkva je ustanovila više komisija koje proučavaju nauk 
o posredništvu Majke Božje, kako bi se jednom taj nauk proglasio 
člankom vjere. 

Imi svi vrlo dobro znadđemo i osjećamo da je bl. Djevica naša 
nebeska duhovna Majka i svemoguća posrednica pred Božjim prije- 

stoljem. Ali, ne zaboravljajmo da to zna i đavao, pa kad hoće da 
nekoga upropasti, nastoji mu najprije iz srca iščupati pobožnost 
prema Majci Božjoj. On postupa s nama kao opaki Holoferno, koji 
je, da lakše osvoji Betuliju, naredio da se zauzmu svi izvori u oko- 
lici grada, da građani ostanu bez vode, pa će biti prisiljeni na pre- 
daju (Jdt gl. 7). Tako đavao, kad hoće da osvoji dušu, nastoji uklo- 
niti iz srca te duše pobožnost prema bl. Djevici, tj. duhovni vodo- 
vod koji duši donosi vodu milosti od izvora Isusa (sv. Alfons). Ako 
mu je to uspjelo, duša je blizu svoje propasti! Ne dajmo se zava- 
ravati. Ne dopustimo da nam sotona ili itko drugi otme iz srca 
pobožnost prema nebeskoj Majci, i tako nas rastavi od Isusa. Neka 
se naša pobožnost prema bl. Djevici iz dana u dan sve više učvrš- 
ćuje. Mnogo ljubimo svoju nebesku Majku i njoj se žarko moli- 
mo. U svim svojim potrebama obratimo se Mariji i molimo je neka 
se ona za nas Isusu uteče, i primit ćemo što tražimo. Nastojmo 
s Marijom uzaći k onome koji je po Mariji sišao k nama; s njom 
ćemo i po njezinu zagovoru naći milost u Isusa (sv. Jeronim). Isti- 
na je, možemo mi i sami moliti Isusa za različite milosti, ali ćemo 
po Marijinu zagovoru prije postići što želimo. Kako smo rekli, ona 
ima moć nad Isusovim Srcem. Dovoljna je samo jedna njezina 
riječ, samo jedan pogled, i ona će za nas postići što želi. 

Zato sve svoje molitve stavimo u ruke bl. Djevice. Tražimo 
milost po Mariji. Njoj se obratimo da ona za nas posreduje. Što 
ona traži, nalazi; njezin zagovor ne može zatajati (sv. Bernard). 
Okupljeni oko njezina prijestolja recimo joj iz srea i duše: 

O Kraljice, o Majko milosrđa, evo je 19 stoljeća da ti kršćan- 
ski svijet ispunjavaš milostima, kojima si posrednica (Monsabrć). 

Ti, o najbolja, najmilosrdnija Gospe, utjeho kršćana, sigurno 
utočište grješnika, ne ostavi nas bez svoje zaštite. Ako nas ostaviš, 
kome ćemo se uteći? Zaštiti nas, brani nas, posreduj za nas. Tvoja 
moć, o Majko Božja, može nas spasiti. Utječemo se tebi mi koji 
imamo čast da smo po tvome Sinu postali tvoj narod, tvoja bašti- 
na. Tvoja darežljivost nema granica, neiserpljiva je tvoja pomoć, 
bez broja su tvoji darovi. Nitko se ne spašava nego po tebi, Pre- 
sveta! Nitko se ne oslobađa zala, nego po tebi, o najneokaljenija! 
Nitko ne prima višnje darove, ako ne po tebi! (sv. German). 

O neusporediva Ženo, po kojoj je sve obnovljeno, đavli pobije- 
đeni, ljudi spašeni! O Ženo obdarena milostima, da od preobilja 
nama dijeliš. Po tebi će svako stvorenje naći život (sv. Anselmo) 

Po tebi, Djevice neokaljana, svaka milost, svaka slava, svaka 
svetost dolazi ljudima (sv. Efrem). 

MARIJA POMOĆNICA 


1. — U 16. st. Crkva je u Evropi proživljavala teške kušnje. 
Dok su se na zapadu vodile žestoke vjerske borbe, približavao se 
s istoka neprijatelj koji je namjeravao potpuno uništiti kršćanstvo. 
On se već unaprijed veselio kako će crkvu sv. Petra u Rimu pre- 
tvoriti u konjušnicu. Odlučna se bitka imala vođiti na moru. Papa 
Pio V uzdao se više u pomoć Božju nego u španjolsku i mletačku 
mornaricu koju je s teškom mukom sjedinio. Naredio je da cijela 
Crkva moli ružarij. Kršćanska se mornarica sukobila s turskom 
kođ Lepanta 7. listopada 1571. Osmanlijska je mornarica imala 277 
lađa, a kršćanska 210. U ovoj je bilo mnogo galija iz Dalmacije, na 
kojima je bio lijep broj hrvatskih vojnika. Nakon nekoliko sati 
žestoke borbe turska je mornarica bila potpuno uništena. Sveti 
papa Pijo V doznaje po osobitoj milosti da je s pomoću Božjom 
i zagovorom Majke Božje pobijedilo kršćansko oružje. To je dosko- 
ra potvrdio ratni izvještaj: Pobijedila je Gospa od Ružarija; ne 
generali, ljudi, oružje! Papa naredi da se drže svečane službe 
Božje u zahvalu Bogu i bl. Djevici. Ustanovi blagdan »Gospe od 
Ružarija« koji se slavi 7. listopada, na dan kad su kršćani postigli 
pobjedu moleći ružarij. U Lauretanske litanije umetne zaziv: Po- 
moćnice kršćana, moli za nas! 


Nego, nije Marija pritekla u pomoć kršćanima samo jedan- 
put u dugoj i mučeničkoj povijesti Crkve. Nije samo spomenuti 
slučaj odlučio da se bl. Djevici dade naziv »Pomoćnica kršćana«. 
Marija je bezbroj puta pritekla u pomoć i cijeloj Crkvi i pojedi- 
nim kršćanima. 

Glasoviti je Pasteur rekao: Oče, majko, vama sve dugujem! 
Jednako svaki sin može reći svojim roditeljima. A slično i Isus 
može reći svojoj Majci. On je od Marije primio ljudsku narav. 
Marija ga je hranila, uzdržavala. Isus joj zato u nebu neće ništa 
uskratiti. Marija je kod svoga Sina u nebu »moleća svemogućnost«. 
— Arhimed je tražio oslon da pokrene svijet. Bl. Djevica ima oslon 
da pokrene ne samo cijeli svijet, nego i Stvoritelja svijeta, svoga 
Boga, jer mu je Majka. 


Majka Božja vrlo dobro znade kako će se služiti svojom moću. 
Kao Zaručnica Duha savjeta, znanja, mudrosti, ona mudrošću nad- 
visuje korove anđela, sve proroke i naučitelje. Crkva je zove: Dje- 
vica premudra, Prijestolje mudrosti, Majka dobrog savjeta. Njoj 
su dobro poznate tajne Srca Isusova; misli, osjećaji, trpljenja nje- 
zina Sina. Ona poznaje put kojim ćemo doći do željene milosti. 
Kao najmoćnija i premudra nebeska Kraljica, kao Majka Božja, 

Marija nam može lako pomoći; ona će nam uvijek i vrlo rado 
pomoći jer je i naša predobra Majka. Kao naša Majka neopisivo 
nas ljubi. Majka ne može ne ljubiti. Ako nas mnogo ljubi, sigurno 
će nam vrlo rado i uvijek pomoći. 

Imajući sve to pred očima, sv. Franjo Sal. ovako govori Mari- 
ji: »Nemoj, Gospe, reći da ne možeš dali što pitam, jer ti je Sin 
dao svu vlast na nebu i na zemlji. Ne reci da nisi dužna pomoći, 
jer si Majka svih ljudi, pa i moja. Da ne možeš, ispričao bih te: 
Majka je, ljubi me, ali ne može. Da mi nisi Majka, rekao bih: 
Moćna je da pomogne; ali nije majka, ne ljubi me... Ali, jer si 
Majka, i to moćna Majka, kako ću te ispričati ako te zazovem, pa 
mi ne pomogneš? Vidiš, Majko, da moraš čuti moje vapaje i usli- 
šati me. Da si blagoslovljena na nebu i na zemlji, Djevice slavna 
i svemoćna, Majko moja Marijo, po sve vijeke vijekova. Amen.« 

2. — Nema sumnje, Marija sve nas ljubi i spremna je svima 
nama rado pomoći u svim potrebama, kad god je u pomoć zazo- 
vemo. Posebno se brine, posebno pomaže onu svoju djecu koja su 
u nevolji, kušnji, bolesti, žalosti, radu i truđu. A iko je od nas 
oslobođen od patnja i nevolja? Kome na zemlji samo ruže cvatu? 
Za većinu je ljudi vrlo kratko rumeno jutro, cvatno proljeće. Na 
zemlji svi moramo barem nešto trpjeti. Netko mora raditi teške 
poslove, netko trpi siromaštvo ili bolest; drugi opet trpe jer su 
daleko od svojih ili im je smrt otela drage osobe. Treći trpe u duši 
žalost, napast, strah od suda Božjega zbog grijeha itd. Svima Mari- 
ja dolazi u pomoć. 

Na zemlji nema ništa ljepše od prizora koji prikazuje kako 
majka tješi dijete. Ona zna s djetetom plakati i smijati se. Ljubeći 
djetetu ručice ona zna milo govoriti, šaputati, tepati. U tome je 
času ona više nebeski nego zemaljski stvor, odraz Božje ljubavi. To 
je blijeda slika Marije, koja je uz nas u nevolji, žalosti; donosi 
nam pouzdanje i pomoć. Ako uvijek ne ukloni od nas križ, onda 
donosi obilje nebeske utjehe. U tome je slučaju slična majci Maka- 
bejevića. Dok je najmlađem njezinu sinu, za vrijeme mučenja, 
opaki Antioh obećavao časti, bogatstvo, uživanje, veli mu junačka 
majka: Sinko, pogledaj nebo... Ne boj se toga krvnika, nego budi 
dostojan svoje braće i prihvati smrt, da te s tvojom braćom u vri- 
jeme milosti opet nađem (isp. 2 Mak 7, 24 — 29). Tako često puta 
i nama govori bl. Djevica: Sinko, misli na nebo. Ustrpi se u teško- 
ći, trpljenje će ti biti naplaćeno! 

U duhovnim kušnjama, smetnjama, napastima... najbolja je 
pomoćnica bl. Djevica. Krasan nam primjer pruža sv. Franjo Sal. 
On je u 17-toj godini došao u Pariz. Bog mu je pripustio teške 
napasti. Počeo je gubiti zdravlje. U očaju je govorio: »Tako, dakle, 

uvijek ću biti lišen milosti moga Boga, koji mi se prije ukazao 
tako ljubazan! O moja ljubavi, o ljepoto, kojoj sam posvetio svoja 
čuvstva... Zar da očekujem samo tvoju strogost? O Djevice, Majko 
Božja, najljepša među ženama u nebeskom Jeruzalemu, zar te, 
dakle, neću vidjeti u Raju? Ah, ako mi nije dano da promatram 
ljepotu tvoga lica, ne dopusti barem da budem osuđen da te psu- 
jem u paklu!« Napast je trajala mjesec dana. Jedne večeri dođe u 


crkvu pred Marijin oltar, izmoli »Spomeni se«, obnovi zavjet čisto- 


će, obeća da će svaki dan moliti ružarij, pa reče; »O moja Gospo- 
đo, budi mi odvjetnicom kod tvoga Sina, kojemu se ne usuđujem 
uteći: ako moram biti nesretan da na drugom svijetu ne ljubim 
moga Gospodina, daj da ga barem sada svim srcem ljubim!« Iza 
toga se baci u naručaj Božjeg milosrđa. Doskora osjeti mir i radost. 
BI. Djevica ga je oslobodila od napasti, a on je unaprijed još više 
širio njezinu slavu. 


3. — Prema jednoj staroj franjevačkoj legendi, neki je redov- 
nik vidio uzburkano jezero, u kojem se tope tisuće duša bez nade 
da će doći do obale. Jedna Žena, sjajna kao sunce, poput sjajnog 
oblaka, išla je nad vodom ,bez odmora, bacala mrežu u jezero, hva- 
tala duše i stavljala ih u lađicu koju su anđeli vozili k obali. To 
je vrlo lijepa slika onoga što Marija čini za grješnike. Možda je 
netko od nas bez kakvih većih zemaljskih nevolja, ali nam je svima 
zajednička, velika nevolja što smo grješnici. Grješnici smo, i čeka 
nas pravedan Božji sud. Tko će nam pomoći? Tko će nas zago- 
varati? Majka Sina Božjega koji je došao spasiti grješnike. Marija 
je trpjela s Isusom za grješnike. Ona želi i nastoji da se svi grje- 
šnici obrate i spase. Ona je utočište grješnika. Ona moli za njih 
da se skruše, obrate i pokoru čine. Ona prosi za njih od Boga 
milosrđe i oproštenje. 


U Svetom pismu (Br 35, 9—15) čitamo kako je kod Izraelaca 
postojalo 6 gradova — utočišta. Ako bi tko nehotice prolio ljudsku 
krv, mogao se skloniti u taj grad i tako se sačuvati od ljudske 
osvete dok se stvar ne prosudi. Putovi su prema tim gradovima 
bili široki da krivci mogu brzo i lako doći do utočišta. U Novom 
zavjetu Bog je htio da bl. Djevica bude takav grad — utočište pred 
njegovom pravdom, sigurno utočište za sve koji se njoj obrate. 
Bog hoće da putovi prema tome Utočištu budu široki i veliki. 
To su različite pobožnosti u čast Majke Božje: molitve, posebno 
ružarij, devetnice; subotnja, svibanjska, listopadska pobožnost; 
medalje, škapulari i sl. Koja utjeha? Milosrđe je Božje nad sva 
djela njegova! Milosrdna naša nebeska Majka neprestano zago- 
Vara sve nas grješnike pred Bogom! 

Marijino zauzimanje za grješnike lijepo tumači jedna zgoda 
iz Svetog pisma (2 Sam gl. 14) Žena iz Tekoe došla kralju Davidu 
i kaže: »Muž mi je umro. Imala sam dva sina. Jedan je od njih 
ubio svoga brata, Sada se sav rod digao da kazni, usmrti ubojicu. 
Molim te, kralju, ne daj da izgubim i drugoga sina, da ostanem 
bez baštinika! Eto, tako Majka Božja moli Oca nebeskoga za spas 
svoje djece, koja su grijesima usmrtila njezina Prvorođenca. 

U svojoj ulozi Marija je slična Rimljanki Volumniji. Ta je 
žena izišla pred sina Koriolana koji je s neprijateljima išao na 
Rim i govorila: Smiluj se domovini radi prsiju koje su te nosile 
i hranile! Sin joj odgovori: Majko, Rim je spašen, ali je tvoj sin 
izgubljen! Slično Marija moli za spas grješnika. Njezina je molitva 
uslišana. Spašeni su grješnici, za koje je njezin Prvorođenac dao 
život. To isto lijepo prikazuje i jedna Rubensova slika u Bruxelle- 
su. Umjetnik prikazuje kako Bog zbog grijeha munjama, gromo- 
vima kažnjava svijet. Između Boga i svijeta nalazi se Majka Bo- 
žja, koja jednom rukom drži plašt i zaštićuje svijet, a drugom po- 
kazuje Isusu prsi, pa kao da veli: Ove su te prsi hranile. Smiluj 
se grješnicima i oprosti im zbog majčina mlijeka! 

Majka Božja često puta očitim čudom pokazuje da je sigurno 
utočište grješnika. Tako je čudom privela k svome sinu: Rettća, 
Ratisbonnea, Carrela i dr. Posebno, bezbrojne grješnike Marija 
privodi k Bogu u svojim mnogobrojnim svetištima (Lurdu, Fati- 
mi...; Mariji Bistrici, Trsatu, Sinju...) gdje po sv. ispovijedi duše 
nalaze izgubljenu milost, oproštenje i mir. Kad bi ispovijedaonice 
znale i smjele govoriti! Nitko od stvorenih bića tako dobro ne ra- 
zumije grješnike kao Marija. Krasno je to izrazio Goethe kada je 
prikazao kako se Margareta nakon grijeha u očaju obraća Djevici 
prežalosnoj i moli: »Majko boli, pogledaj na me... Ti, koja s ma- 
čem u srcu motriš smrt Sina, isprosi milost za me. Ti me jedina 
razumiješ !« 

Marija je utočište i Majka grješnika, ali onih koji hoće da se 
obrate, koji se žele popraviti. Ako je Marija Majka i utočište grje- 
šnika, svi joj se grješnici mogu uvijek s velikim pouzdanjem obra- 
titi. Lijepo kaže sv. Bonaventura: »Marijo, ti si Kraljica milosrđa. 
A tko su podanici milosrđa, ako ne bijedni grješnici!« 

4. — Tko bi pobrojio sve slučajeve u kojima Majka Božja po- 
maže svoju duhovnu djecu, sve nas kršćane? U žalosti, nesreći, 
u siromaštvu, u pogibeljima na kopnu i moru, u napasti, u strahu 
za spasenje... Marija donosi utjehu i pomoć. Nema nevolje kojoj 
ona nije milostivo pritekla u pomoć i narodima i pojedincima, svim 
kršćanima. Ona je svim kršćanima uvijek spremna pomoćnica 
(sv. Ivan Damašt.), sigurno spasenje (sv. Efrem). Sveci s pravom 

tvrde kako se nije nikad čulo da je koga odbila, da je kome pomoć 
uskratila, kad ju je s pouzdanjem zazvao. 

Ima samo jedan slučaj kad se čini da Majka Božja ne čuje 
naše vapaje. Da to shvatimo, sjetimo se da nikakva zemaljska 
majka neće djetetu dati nož, otrov, pa makar koliko ono to plačući 
tražilo. Svaka će zemaljska majka dopustiti da djetetu učine potre- 
bnu operaciju, pa ne znam koliko dijete plakalo. Isto tako, ako mi 
od Marije tražimo što je protivno našemu vječnom spasenju, što 
je na našu vječnu propast, ona nas neće uslišati. Kad se mi želimo 
osloboditi trpljenja, križa, bolesti, koju Bog šalje da nas pročisti, 
usavrši, otcijepi od svijeta, da činimo pokoru za svoje grijehe, da 
stečemo veću nagradu u nebu, Majka Božja neće nas osloboditi 
od tako dragocjena trpljenja. Kad Bog hoće da trpljenjem sudje- 
lujemo u spasenju duša, obraćenju grješnika, a mi želimo i molimo 
da nas Marija oslobodi od takva trpljenja, ona nas ne uslišava. 
I time nam upravo iskazuje veliku ljubav: ne daje nam prolazno, 
vremenito dobro, nego neprolazno i vječno. Ali nas ni u tim slu- 
čajevima Djevica ne ostavlja bez pomoći. Ona nam daje snagu 
da ustrpljivo podnesemo teškoće; daje nam raspoloženje, svijest 
da križem posvećujemo svoju dušu, obraćamo grješnike. Pomaže 
nam da se podložimo volji Božjoj; tješi nas, ublažuje boli... A to 
su vrlo dragocjena duhovna dobrota, koja daleko nadvisuju tjele- 
sno zdravlje i druga vremenita dobra. 

P. Roasenda bio je po zvanju profesor. U zrelim godinama osta- 
vi svijet i postane redovnik franjevac (kapucin). On ističe da mu 
je životni put bio ugodan, lagan. Vodila ga je Bezgrješna. Njoj 
duguje obraćenje, sve. Svima nama poručuje: »Ne dijelimo se nikad 
od Marije. Uzrok je svih naših nevolja u tome što ne mANso 
dovoljno u ljubav i pomoć Bezgrješne Majke!« 

Imaj veliko pouzdanje u ljubav i moć nebeske Majke. U sva- 
koj se potrebi i nevolji njoj obrati. Ona se brine za sve potrebne 
i nevoljne. Toliko se brine za nevoljne, te se čini da i nema druge 
brige (sv. Bonaventura). Zato, ako si bolestan, sjeti se da je Marija 
zdravlje bolesnih. Ako si žalostan, sjeti se da je Marija utjeha 
žalosnih. Ako si u potrebi, sjeti se da je Marija pomoćnica kršća- 
na. Ako si siromašan, uteci se Mariji, ona zna što je siromaštvo. 
Ako te teške prilike dovode do očaja, Marija — ufanje naše — 
donosi nadu, Ako te muči napast, zovi Mariju u pomoć, ona će 
otjerati svaku napast. Ako si sagriješio, ne zaboravi da je Marija 
utočište grješnika, Majka milosrđa, isprosit će ti oproštenje. Uvijek 
i svagdje, u svakoj potrebi, Mariji se uteci, njoj se moli, pa ćeš 
se uvjeriti kako je ona moćna i dobra; kako je lijepo pod njezi- 
nom zaštitom živjeti i umrijeti. 

... NA ČASU SMRTI 


1. — Čovječji je život na zemlji ovijen mnogim tajnama. Od 
tih je tajna najveća sam dolazak čovjeka na svijet i njegov brzi 
odlazak s pozornice svijeta. A kratak život od kolijevke do groba 
isprepleten je više oštrim i bodljikavim trnjem nego mirisavim 
i rumenim ružama. Iza jednog križa dolazi drugi, poslije jedne te- 
škoće javlja se druga. Kad smo jednu bolest izliječili, eto druge, 
treće, posljednje — neizlječive koja nas vodi u susret smrti, pred 
kojom cijeli život strahujemo, ispred koje cijeli život bježimo, dok 
joj konačno ne padnemo u naručaj. A onda? Najednom svršava 
sva moć i sila. Bogatstvo je bez vrijednosti, valja ga ostaviti bez 
ikakvih uvjeta; sva slava ljudska postala je samo dim na vjetru; 
tjelesna ljepota, tjelesni užici, zemaljske radosti — sve je to po- 
stalo kao kapljica rose na žarkom jutarnjem suncu. Sve ljudske 
veličine sa smrću svršavaju. Smrt konačno sve ljude izjednačuje: 
starca i dijete, velika i malena, bogata i siromaha. Pod grobnom 
pločom prestale su sve razlike. I tako na zemlji život svršava... 
A je li to baš potpuni, konačni svršetak ljudskog života? Ako jest, 
je li se onda isplatilo živjeti? 

Za ljude bez vjere — to je nerješivo pitanje, tajna nad tajna- 
ma. Nama kršćanima vjera potpuno rješava tu tajnu. Vjera nas 
uči da je kratak zemaljski život priprava za bolji i sretniji život 
koji nas čeka iza groba. Patnje na zemlji kazna su za grijehe. Naj- 
teža od tih patnja — smrt! — put je, vrata u nebesku slavu. Samo 
se kroz vrata smrti može u vječnu radost. Za kršćane je svršetak 
zemaljskog života zora lijepe vječnosti. 

Istina je, smrt ostaje i za kršćane teška, iako ju je vjera osvije- 
tlila. Teška je, jer je prate neopisivi tjelesni bolovi, napuštenost 
sa strane rodbine, prijatelja, liječnika. Posebno je strašna, jer je 
prati duševna tjeskoba, nutarnji nemiri, neizvjesnost, napasti sa 
strane sotone, strah pred sudom Božjim. Sotona zna da se poslje- 
dnja borba vodi; ako je izgubi, zauvijek ju je izgubio. Zato na 
smrtnom času navaljuje svom žestinom. 

Nadasve dušu kršćansku na smrti straši pomisao na sud Božji. 
Sv. pismo govori kako se Estera toliko prestrašila da je pala u ne- 
svijest, kad je ugledala u kraljevskom sjaju Ahasvera, iako mu je 
bila žena (Est 5, 1 d). A kako da se ne straši duša okaljana grije- 
sima na pomisao da joj se valja do koji čas ukazati na sud pred 
Sveznajućim? Duša na smrtnom času vidi vrlo dobro svoje stanje. 
Zna da je Bog našao krivnju i u svojim anđelima (Job 4, 18). Zna 
da se na sudu Božjem ispituju ne samo grješna djela, veliki grije- 
si, nego i najmanje pogreške, propusti, slabo obavljena dobra dje- 

la... Misleći na sud Božji, drhtali su i veliki sveci: sv. Pavao, sv. 
Augustin, sv. Jeronim i dr. Job se straši da na sudu Božjem neće 
moći odgovoriti na hiljadetu (Job 9, 3). Sv. opat Agaton istrošio se 
od pokore, a misleći na sud govorio je: »Što će od mene biti kada 
budem suđen?« Sv. Ivan Krizostom vapio je: »Jao meni u onaj 
strašni dan, jao meni!« 

2. — Da, smrt je strašna, strašna je za svakoga, strašna je 
i za najbolje kršćane. Ali kršćanima sv. vjera pruža sredstva, koja 
smrtnu agoniju ublažuju, bolesti olakšavaju, napasti tjeraju. Kršća- 
nima na smrtnom času donose neopisivu utjehu sakramenti umiru- 
ćih: ispovijed, pričest, bolesničko pomazanje, papin blagoslov s 
potpunim oprostom. Uz sv. sakramente, vjernicima u smrtnoj borbi 
donosi utjehu i snagu zaštita Majke Božje. Ako je ona spremna 
da čuje naše vapaje, da nam pomogne u svakoj potreba, koliko će 
više naša predobra Majka biti spremna da nam dođe u pomoć kad 
smo u najvećoj potrebi, pogibelji? U tome času Marija dolazi 
k smrtnom krevetu i na mnogo načina nastoji pomoći svojoj du- 
hovnoj djeci. Ona im ublažuje boli, tješi ih i jača u trpljenju; poti- 
če ih na ustrpljivost, podsjeća ih da trpljenje prikažu Bogu za 
pokoru. Ona ih pripravlja da dostojno prime sv. sakramente; ona 
ih skrušuje, moli za njih... U smrtnom času Marija često puta 
grješnu dušu pretvara u pokajničku. Koliko je puta očitim čudom 
pomogla da se duša s Bogom izmiri. Za vrijeme prošlog rata osu- 
đen je s kćerkom na progonstvo u Sibir Poljak Sackiemiski. Bio 
je već u godinama, pa je svaki dan molio Majku Božju da mu ispro- 
si milost da na smrtnom času bude imao svećenika. I bio je usli- 
šan, Kod njegova smrtnoga kreveta našao se katolički biskup! 

U napastima, sumnjama Marija podsjeća da je Bog milosrdan, 
naš Otac; da je Isus, Otkupitelj i Sudac, naš Brat; da je uz nas 
ona, naša Majka, njezini anđeli. Tako uklanja od duše strah, malo- 
dušnost, napasti. Ona je tada posebno strah zlih duhova (sv. Ivan 
Damašt.). Đavao je bijesan kod bolesnika na smrti, ali je Marija 
tada za nj strašna kao vojska uređena za boj. Kad se ona pribli- 
ži k smrtnome krevetu, đavao bježi. Sv. Andrija Avelinski silno 
se mučio na smrti, izobličio lice, škripao zubima. Prisutni su redov- 
nici drhtali od straha. Udvostručili su molitve. U velikim mukama 
Svetac je upirao pogled prema Marijinoj slici. I Marija mu je došla 
u pomoć. Najednom se sasvim smiri i blaženo izdahne. 

Napokon, Majka Božja zna najbolje dušu raspoložiti za vječni 
rastanak. Ona je prati na sud Božji i zagovara je na sudu. Na sudu 
će vječni Sudac svima reći: Bio sam gladan..., žedan..., putnik. .., 
gol..., bolestan..., u tamnici... (isp. Mt 25, 34 — 46). Mnogi će se 
na te riječi zastidjeti jer nisu pomogli Isusu u bližnjemu. Ali će 

Majka Božja odgovoriti Isusu: »Nije te on nasitio kad si bio gla- 
dan; nije te napojio kad si bio žedan. .., ali sam te nasitila, nahra- 
nila ja, ja sam ti žeđ ugasila, ja sam te zaodjela... Nije on bio 
uza te za vrijeme tvoje muke, ali jesam ja. Oprosti ovoj duši i pri- 
mi je u svoje kraljevstvo.« Na zagovor Majke, Isus će oprostiti 
grješniku, jer je nemoguće da Marija bude neuslišana (sv. Antonin). 
Zato, ako se bojimo stupiti pred Suca Krista, pristupimo k zagovor- 
nici Mariji, pa je nemoguće da poginemo (sv. Anselmo). 

Na smrtnom času Marija pomaže svim kršćanima, svoj svojoj 
duhovnoj djeci, ali posebno pomaže onima koji je ljube, štuju, koji 
joj se mole, koji se trude da je nasljeduju. Sveci nas uvjeravaju: 
Marija na smrti dolazi u pomoć onima koji su joj pobožni i pru- 
ža im pomoć i utjehu (sv. Brigita); vjerne sluge pomaže u životu 
potrebnim milostima... na samrti im dolazi osobno u pomoć... na 
njezin pogled bježe paklene sile (sv. Gertruda); ona je na smrti 
uz krevet onima koji su joj vjerno služili (sv. Mehtilda); nikad 
ne ostavlja u zadnji čas one koji su je častili (sv. Ivan Damašt); 
po Mariji se daje život nevoljnima koji zaslužuju smrt... nema 
bijednika koji po Marijinu zagovoru ne bi mogao izbjeći vječnu 
osudu... Nijedan sluga Marijin neće slabo svršiti (sv. Bernard). 

Zato smrt Marijinim slugama ne donosi žalost nego veliku 
radost. Tko je Mariji pobožan, mirno čeka smrt. Uz Marijinu za- 
štitu smrt postaje ugodna. Za Marijine štovatelje smrt je večer 
lijepog dana. Smrt im ruši zid koji ih dijeli od Boga i od drage 
Majke. Umrijeti smijući se! — to je povlastica Marijinih štovate- 
lja. Za njih na smrti vrijedi načelo: Ne samo podložiti se volji 
Božjoj nego se veseliti i radovati! (Sv. Terezija Dj. I.) 

Sada razumijemo zašto je sv. Terezija na smrti govorila: »Go- 
spodine, vrijeme je da se vidimo!« Sada razumijemo zašto sv. Fra- 
njo Asiški zove smrt sestricom. Sada možemo razumjeti i lijepu 
smrt bl. Suareza. Bio je vrlo pobožan Majci Božjoj. Na smrti je 
osjećao neobično veselje, pa je govorio: »Nisam znao da je tako 
slatko umrijeti!« Slično je umirao bl. Pavao iz reda cistercita. Ta- 
ko je isto blaženo umro kardinal A. Oliva, koji je za vrijeme živo- 
ta bio vrlo pobožan bl. Djevici. Pitali su ga u teškoj bolesti plaši 
li se smrti. On će: »Zašto da se plašim? Zar ne idem na pir?« Kad 
sve to imamo na pameti, možemo shvatiti usklik sv. Ivana Da- 
mašt.: »O ,Marijo, ti si poljepšala smrt, ti si je učinila ljupkom 
oduzevši joj ono što je kod nje žalosno, teško!« 

3. Prema tome, ne treba se plašiti smrti onima koji su Mariji 
pobožni. Svoje vjerne sluge Marija prati u životu i štiti na smrti. 
Zato, da osiguramo sebi njezinu zaštitu na smrtnom času, budimo 
joj pobožni: Ljubimo je, štujmo je, nasljedujmo njezine kreposti; 

molimo joj se, posebno za dobru smrt. Osobito pobožno molimo 
ružarij. Ako koji put ne možemo izmoliti ružarij, recimo barem tri 
Zdravomarije. 

Čita se kako je bl. Djevica izmolila dobru smrt i onima koji 
su joj svaki dan molili samo jednu Zdravomariju. Koliko će si- 
gurnije biti uz smrtni krevet onih koji svaki dan mole ružarij, koji 
mnogo puta ponove Anđelov pozdrav. Ne zaboravljajmo da u 
Zdravomariji molimo, među ostalim: Moli za nas grješnike sađa, i 
na času smrti naše! Divne su i ganutljive te riječi kad ih izgo- 
vara nemoćno dijete na koljenima majke; lijepe su i ganutljive te 
riječi kad ih izgovara mladić tražeći pomoć u borbi života; krasne 
su i ganutljive te riječi kad ih izgovara djevojka vapeći Marijinu 
zaštitu da joj očuva ljiljan čistoće; moćne su i ganutljive te riječi 
kad ih izgovaraju otac i majka tražeći zaštitu i pomoć za se i za 
svoje u bezbrojnim potrebama i kušnjama... Ali su te riječi naj- 
divnije i najganutljivije kad nemoćnik, bolesnik, u smrtnoj borbi 
upire svoj pogled prema Marijinu liku i vapi: Sveta Marijo, moli 
za nas sada — na času smrti naše! A kršćanin koji je tako zazivao 
Marijinu pomoć kao dijete, mladić, čovjek, kroz cijeli život, hoće 
li na smrtnom času biti ostavljen? Je li moguće da mu neće doći 
u pomoć u onaj najstrašniji čas najbolja Majka kojoj se tako često 
preporučivao da moli za nj upravo na času smrti? Ne, to nije 
moguće! 

Budi pobožan Mariji i ne plaši se smrti! Na času smrti ona će 
doći i reći će ti: Zvao si me Majkom ,evo sam došla da te priznam 
za sina; često si mi rekao »Gospodin s tobom«, evo sam došla k 
tebi i više te ne ostavljam; govorio si mi»Moli za nas...«, molila 
sam i sada ti otvaram Raj! — Blago tebi u onaj čas, budeš li Mariju 
ljubio, štovao, zazivao! 


Draga naša nebeska Majko Marijo, 


kad se svrši put našega zemaljskog života; kad nam tijelo klone, sile 
izdadu; kad nam ruke ne budu mogle učiniti znak križa, kad nam 
usne ne budu mogle izreći tvoje ime; kad nam oči ne budu mogle 
Vidjeti, uši čuti; kad nam razum počne pokrivati tama, a srce 
stane sve slabije kucati...: ti nas onda od neprijatelja brani i 
štiti; ti nas onda utješi i pomozi; ti onda našu dušu prikaži Isusu 
i moli ga da nas milosrdno primi .. Moli za nas sada i na času 
smrti naše! 

KRALJICA ČISTILIŠTA 


i. — Kad čovjek putuje na kakvu proslavu, gozbu, pir..., sti- 
gavši k cilju ,ne ulazi odmah među uzvanike, nego se negdje skloni 
da se malko očisti, uredi, napravi i onda se pojavljuje na sveča- 
nosti. Slično biva s nama kršćanima koji iz ove doline suza putu- 
jemo na nebesku gozbu neokaljanog Jaganjca. Na tu gozbu ne 
može doći tko ima i najmanji grijeh na duši. Sv. pismo veli da 
u nebo ne može doći ništa nečisto (Otk 21, 27). Neizmjerna Božja 
svetost ne trpi u blizini ni najmanju ljagu grijeha. Pred lice Božje, 
k anđelima i pravednicima ne može doći duša koja je za vrijeme 
zemaljskog života sagriješila, pa nije pružila Bogu zadovoljštinu za 
grijehe, iako ih je ispovjedila; ili je okaljena lakim grijesima. 

Bog se u svojoj neizmjernoj dobroti i ljubavi pobrinuo i za 
takve duše, stvorio je mjesto gdje će se određeno vrijeme zadržati, 
očistiti, urediti, prije nego uđu u nebesku slavu. To se mjesto zove 
Čistilište. U Čistilištu duša trpi i trpljenjem pruža Bogu naknadu 
za već oproštene smrtne grijehe, ako prije smrti nije za njih zado- 
voljila; čisti se od lakih grijeha, slabosti ,ako se prije smrti nije 
dovoljno očistila. 

Mi ne možemo sebi predstaviti kako su velike muke duša u 
Čistilištu. Dobit ćemo blijedu sliku ako se sjetimo da te muke 
zahtijeva neizmjerna Božja pravda, da se tim mukama pruža 
zadovoljština za grijehe, kojima je uvrijeđeno neizmjerno Božje 
veličanstvo. U Čistilištu stoje duše dok ne zadovolje Božjoj pravdi 
za sve grijehe. 

Najteža je muka dušama u Čistilištu što su odijeljene od Boga, 
što se ne mogu odmah nakon smrti sjediniti s Bogom. I to mi teš- 
ko shvaćamo. Dok smo na zemlji, u tijelu,okruženi stvorovima, 
robovi smo tijela i njegovih potreba. U našem biću vlada privrže- 
nost k prolaznim zemaljskim stvarima. Mi sada nesavršeno pozna- 
mo Boga i Božje savršenosti. U nama nije tako živa želja da se 
sjedinimo s Bogom i uživamo blaženo gledanje. Malo je duša koje, 
poput sv. Pavla, žele da se raskinu okovi tijela, da budu s Kristom. 

Ali tako neće biti kad izdahnemo. Oslobođena okova tijela i 
zemlje, duša odmah iza tjelesne smrti želi kao strijela poletjeti 
svome Bogu, vidjeti, posjedovati Boga. Ona tada ima raspoloženje 
psalmiste koji kliče: Žedna mi je duša Boga, Boga živoga; o kada 
ću doći i lice Božje gledati? (Ps 42, 3). Ako na letu prema Bogu 
duša bude zadržana, zaustavljena; ako bude morala prije gledanja 
Boga poći u Čistilište da pruži naknadu za grijehe, to će joj prou- 
zrokovati silnu muku. Sv. Augustin uvjerava nas da su sve 
zemaljske muke ništa prema onoj muci koju trpi duša u Čistilištu 

samo zato što ne može vidjeti Boga, iako je to samo privremeno. 
Dok smo na zemlji i dok mislimo na vječno spasenje, mi ne razu- 
mijemo kako je važno umaknuti i mukama Čistilišta. Katkada mi 
i rečemo kako nam je sporedno što ćemo dugo ostati u Čistilištu. 
glavno je da ćemo konačno doći u Raj i gledati Boga. Kako smo 
nepametni kad tako govorimo! Kako li je slaba naša vjera! Kako 
li malo ljubimo Boga dok mislimo i govorimo da nam je sporedno 
hoćemo li ga vidjeti prije ili poslije! : 

U Čistilištu su strašne muke, ali one nisu vječne. Duša ih 
ponizno i rado prima samo da se što prije očisti, uredi i pođe u Raj. 
Ona poslije tjelesne smrti u Božjem svjetlu jasno vidi prašinu, 
ljage, kojima je okaljana, kao što se u svjetlu sunčanih zraka 
jasnije vidi prašina u sobi. Ona bi se sama stidjela pojaviti se pred 
Bogom tako okaljana. Njoj je jasno da joj je čišćenje potrebno 
kako bi se mogla čista pojaviti pred prečistim Bogom. Zato u Čisti- 
lištu nema očaja, nego najteže patnje prati vedri mir, radosna 
nada. U Čistilištu se trpi da se zadovolji Božjoj pravdi, ali se trpi 
s veseljem i s radosnom nadom. U Čistilištu se liju suze, ali se te 
suze brzo suše. Duše, pače, zahvaljuju Bogu što ima takvo mjesto 
gdje se mogu očistiti, uljepšati prije nego će gledati Božju svetost 
i ljepotu. Posebno su zahvalne Božjoj ljubavi i dobroti, koja dopušta 
da im netko može pomoći. Tko? Pa, mi im možemo pomoći ako za 
njih prikazujemo sv. mise, sv. pričesti, molitve ,oproste, dijeljenje 
milostinje... ; osobito ako učinimo za njih junačko djelo ljubavi, 
po kojemu im poklonimo sve oproste, dobra djela, zadovoljštine 
cijeloga života. Bog, anđeli i sveci vesele se što im pomažemo i 
željno čekaju da ih prime u nebo. Duše su u Čistilištu sretne i 
zahvalne kad na njih mislimo i molimo za njih. Eto, u tome se 
vidi moć kršćanske ljubavi, koja ide i preko groba i povezuje nas 
sa stanovnicima Raja i Čistilišta. 

2. — Nego, ako svi mi možemo pomoći dušama u Čistilištu, 
koliko im više može pomoći bl. Djevica Marija. Ona je Majka i 
Kraljica duša u Čistilištu, kao što je i naša Majka i Kraljica. Ona 
sa svojim Sinom vlada nad Čistilištem, kao što vlada nad svim 
drugim stvorovima ,nad nebom i zemljom, nad anđelima i ljudima. 
Sv. Bernardin S. posebno ističe da bl. Djevica ima vlast i nad 
Čistilištem. Iako je Majka i Kraljica, ona voli među dušama u 
Čistilištu vršiti ulogu Majke nego Kraljice, pa zato svoju vlast nad 
tim mjestom muka vrši dijeleći dobročinstva. 

Svaka se prava majka brine za svu svoju djecu, ali posebno 
za one koji su u većoj nevolji, koji su bolesni, koji su u daljini..., 
i nema mira, dok sene izbave iz nevolje, dok ne ozdrave, dok ih uza 
se ne vidi sretne i zadovoljne. Marija, Majka milosrđa, lubi i brine 

se za sve duše, ali posebno za one koje su u nevolji, koji trpe, a 
sebi ne mogu pomoći. A to su duše u Čistilištu. 

Kao što dobra zemaljska majka ne zaboravlja svoje djece kad 
umru, nego ih uvijek oplakuje i moli za njih, tako ni Marija ne 
zaboravlja svoje duhovne djece, koja poslije smrti trpe strašne 
muke u Čistilištu. Sv. pismo Starog zavjeta (2 Sam gl. 21) donosi 
vrlo dirljiv prizor majčinske boli i ljubavi, koji ne možemo čitati 
bez velikoga ganuća. Nesretnoj su ženi Rispi oteli ljubljene sinove. 
Opaki ih ljudi odvedoše sa sobom. Nije teško sebi predstaviti kakvu 
je bol osjećala ucvijeljena majka. Ona nije mogla podnijeti užasnu 
samoću u kući, te se — izvan sebe od žalosti — zaputi kroz šume 
i brda da traži svoju djecu. Idući je grozno u sav glas naricala i 
po imenu ih zvala. Napokon ih nađe u šumi. Razbojnici su ih obje- 
sili o stablu. Poleti djeci u pomoć, ali je bilo sve kasno. Sinovi su 
bili već mrtvi. Što će sada bijedna majka? Hoće li tjelesa djece 
prepustiti žalosnoj sudbini ,grabežljivim pticama, šumskim zvije- 
rima? Ne! Kao kip boli, razdrta srca kao i odjeće, rasute kose, 
ostaje budna na straži i neće iz ostaviti, dok ne budu sigurni od 
svakog obeščašćenja. 

Eto blijede slike kako Marija ljubi duše u Čistilištu. Poput 
žalosne Rispe, s nježnošću i ljubavlju majke, bdi ona bez prestanka 
ne nad tjelesima nego nad dušama naše braće i sestara, koji se 
nalaze u Čistilištu. Na sve moguće načine nastoji im pomoći, 
ublažiti im boli, izvesti ih iz mjesta muka i povesti u Raj. Slična 
je predobroj majci koja je sretna kad svu svoju djecu vidi oko 
sebe u zdravlju i veselju. 

Marija sve nas nadahnjuje da molimo za svoje pokojne roditelje 
prijatelje, djecu... Zatim, prikazuje za duše u Čistilištu molitve, 
postove, dijeljenje milostinje i druga dobra djela koja se čine 
njoj za ljubav. Posebno za njih prikazuje molitve, dobra djela 
svoje najmilije djece, svojih odabranih sužnjeva ljubavi. Posebno 
prikazuje svoje zadovoljštine, što ih je stekla dok je živjela na 
zemlji. Te su zadovoljštine vrlo velike, a njoj nisu potrebne. 

- Osim toga, bl. Djevica moli za duše u Čistilištu. A njezina je 
molitva i u ovom slučaju vrlo moćna. Bog Otac ne odbija molitve 
ljubljene Kćerke; Bog Sin rado uslišava molitve svoje ljubljene 
Majke; Duh Sveti udovoljuje svakoj želji svoje ljubljene Zaručnice. 

Napokon Majka Božja — tvrdi sv. Bernardin S. — obilazi 
Čistilište da one patnice utješi, da im ojača nadu, da ublaži boli, 
skrati muke, da ih povede u Raj. Neki sveci drže da je Marija na 
dan svoga Uznesenja izvela iz Čistilišta sve duše. Drugi tvrde da 
svake godine oslobađa mnoge duše na blagdan Uznesenja i na 
druge svoje svetkovine, na Dan mrtvih, na Božić, na Uskrs. Osobito 

izbavlja one koje su joj bile pobožne, koje su nosile škapular, te su 
dionice tzv. subotnje povlastice. Prema tome, tko bi mogao kazati 
broj duša koje je Marija utješila, oslobodila iz Čistilišta? Tko bi 
mogao opisati kako se one duše vesele posjetu Majke Božje? Kao 
što se bolesnik u bolnici raduje posjetu majke, tako se one duše 
vesele posjetu svoje nebeske Majke. Crkva zove Mariju »Majkom 
sv. nade«. Marija je nada svih kršćana. Na poseban je način ona 
jedina nada dušama u Čistilištu. Čitavo Čistilište odjekuje molit- 
vama i uzdasima prema Mariji. Sam spomen njezina imena donosi 
utjehu i olakšanje u onom mjestu muka (sv. Alfons). 


3. — Mislimo ozbiljno na strogost suda Božjega koji traži zado- 
voljštinu i za najmanje grijehe. Nastojmo molitvom, pokorom, 
dobrim djelima pružiti Bogu naknadu za grijehe. Čuvajmo se sva- 
koga, pa i najmanjeg grijeha. Ne zaboravljajmo da se u Čistilište 
ide i zbog malih grijeha. Beskorisna, isprazna riječ, hotimična 
rastresenost u pobožnim vježbama, mala odvratnost prema bliž- 
njemu, neustrpljivost, mala zavist, sitno samoljublje — sve te i 
slične pogreške neće te odvesti u pakao, ali će učiniti da ćeš 
morati proći kroz čistilišni oganj (1 Kor 3, 15). A ako te takve 
slabosti dovedu u Čistilište, bez sumnje češ čeznuti za tim, da ti 
se te muke ublaže, da se tih muka čim prije oslobodiš. 

Da osiguraš sebi za onda pomoć presv. Djevice, nastoj joj sada 
biti pobožan. Nemoj mirovati dok ne stečeš pravu pobožnost prema 
Mariji. Njoj se često moli, njezine kreposti nasljeduj. Osobito na- 
stoj da se čim prije njoj posvetiš. Njoj pokloni srce i dušu, sebe i 
sve svoje. Njoj predaj svoja dobra djela, rad, trud, žrtve, odricanja, 
molitve, oproste. Ona će tim molitvama i dobrim djelima osloboditi 
mnoge duše iz Čistilišta. Ako jednom ti dođeš u to mjesto muka, 
za te će se moliti one duše kojima su pomogle tvoje molitve. One 
će ti biti kroz svu vječnost zahvalne, jer nigdje nema takve zahval- 
nosti kao u Čistilištu i kod duša koje su tuđim molitvama oslobo- 
đene iz Čistilišta. Osobito će se za te onda moliti Marija, kojoj si 
velikodušno dao sebe i sve svoje. Ako se ona brine za sve duše 
u čistilišnom ognju, posebno se ipak stara za one koji su se njoj 
posvetili ,koji su joj vjerno služili. 

Svojoj milosrdnoj nebeskoj Majci reci često i pobožno: 

O Marijo, dobra naša Majko, poslije ovog progonstva zemaljskog 
života, odmah nam pokaži Isusa, blagoslovljeni plod utrobe tvoje! 

KRALJICA RUŽARIJA 


1. — Na Istoku je u starini bio običaj da se u određenim prigo- 
dama odličnijim osobama pokloni vijenac ruža. Kršćani su vrlo 
rano poprimili taj običaj, pa su prigodom različitih svetkovina 
kitili vijencem ruža sliku ili kip Majke Božje. Ta kome bolje 
odgovara takav ures — mislili su stari kršćani — negoli onoj koja 
je nazvana ružom otajstvenom. Eva je trn, koji zadaje bol, jer je 
donijela na zemlju trnje bijede, nevolje, suza; Marija je ruža koja 
zanosi ljepotom i osvaja mirisom; ruža koja naslađuje pogled, 
privlači srca, liječi slabosti. Marija je ruža bijela i rumena; ruža 
koja se sja bjelinom neokaljene djevičanske bezgrješnosti; ruža 
koja blista rumenilom neizrecive ljubavi prema Bogu; ruža po 
kojoj i u kojoj su se zbila najveća otajstva vjere — ruža otajstvena. 
Marija je — pjeva Dante (Raj 23, 73 s.) — ruža u kojoj je Riječ 
tijelom postala! 

Ali latice zemaljskih ruža brzo venu i gube svoju ljepotu i čar. 
Nebeskoj Kraljici treba pokloniti nešto trajnije. Stoga je mjesto 
uvelih ruža kršćanska pobožnost stala nebeskoj Kraljici prikazivati 
vijenac neuvelih ruža, vijenac molitava. 

S vremenom se ustalio običaj da se taj vijenac ruža, ružarii, 
isplete od najdivnijih kršćanskih molitava: Očenaša, Zdravomarija 
i Slava Ocu. 

Ružarij Marijin sastoji se, dakle, najprije od Očenaša, one 
divne molitve koju nas je sam Isus naučio moliti, u kojoj je sa- 
držano sve što moramo pitati od Oca nebeskoga (Sv. Ivan Kriz.). 

Iza jednoga Očenaša pružamo Mariji 10 divnih ruža, ponavlja- 
jući 10 puta molitvu »Zdravo, Marijo« koja Mariju sjeća njezi- 
nih najuzvišenijih odlika: Bezgrješnog začeća i Božjeg mate- 
rinstva. Prvi se dio te molitve sastoji od riječi Anđela i Eliza- 
bete (Lk 1, 28. 42); a drugi je dio dobio današnji oblik u Italiji 
u 15. stoljeću. Potvrdio ga je Pio V (1568). Poslije Očenaša Zdra- 
vomarija je najstarija i najljepša molitva. To je molitva, kojoj 
je — po svome prvom i glavnom dijelu — auktor Duh Sveti, kojom 
on preko Anđela pozdravlja svoju neokaljanu Zaručnicu. To je 
najuzvišeniji himan neba i zemlje, što je ispjevan u čast Djevi- 
ce-Majke. To je ispovijest dogme na kojoj počiva naša nada. 
Po toj je molitvi započeo naš spas. Ta je molitva, poput nebeske 
rose, oplodila zemlju. 

Kad pobožno izmolimo tu molitvu, nebo se smiješi. anđeli se 
vesele, vragovi bježe, pakao dršće (sv. Bernard); srce se ljudsko 
razlijeva u ljubavi, tjelesne požude slabe, duša se posvećuje, ne- 
staje žalosti, radost osvaja dušu, raste ufanje i pobožnost, pove- 

ćava se utjeha; uklanjamo se od zla, rastemo u dobru i osigu- 
ravamo svoje spasenje. 

Nebeskoj Majci vrlo je milo ako je često pozdravljamo sa 
»Zdravo, Marijo«, kad joj ponavljajući Anđelov pozdrav slažemo 
i poklanjamo mirisnu kitu najljepšega cvijeća. Kad je ona prvi 
put čula taj pozdrav s usta Gabrijela — piše Lacordaire — zače 
se u njezinoj utrobi Riječ Božja; a sada svaki put kad ljudska 
usta ponavljaju taj pozdrav, koji je bio znakom njezina Božan- 
skog materinstva, srce se njezino uzigra na spomen onoga časa, 
kojemu slična nije bilo ni na nebu ni na zemlji. 

Svaka pobožno izmoljena Zdravomarija jest djetinji, sinov- 
ski poljubac nebeskoj Majci; divni biser ,prekrasna ruža, koju 
pružamo Kraljici našega srca (sv. Ljudevit Grignon). Učeni 
Suarez, videći neku ženu gdje pobožno moli pred vratima crkve, 
reče: *»Dao bih sve svoje znanje i knjige samo za jednu Zdravo- 
mariju!« Jedna dobro izmoljena Zdravomarija vrijedi pred Bo- 
gom više nego sva znanost ovoga svijeta! 

Poklonivši Majci Božjoj 10 duhovnih ruža, tj. izmolivši 10 
Zdravomarija, prinosimo slavu, zahvaljujemo Ocu i Sinu i Duhu 
Svetomu radi velikoga dobročinstva utjelovljenja i muke našega 
Gospodina, po kojoj smo otkupljeni i spašeni. 

Ponavljajući tako te divne molitve, pletemo svojoj nebeskoj 
Kraljici trostruki vijenac duhovnih ruža: vijenac bijelih ruža — 
kad molimo radosnu krunicu; vijenac rumenih ruža — kad moli- 
mo žalosnu krunicu; vijenac zlatnih ruža — kad molimo slav- 
nu krunicu. Tako poklanjamo trostruku krunu, trostruki vijenac 
ruža, ružarij, Mariji, Kraljici neba i zemlje, Kraljici ružarija. 

2. — Varaju se koji misle da je dosadno, monotono ponav- 
ljati više puta iste molitve. Glasoviti propovjednik, misionar 
P. Pavao Schulte O. M. I. kao klerik nije molio ružarij. Jednom 
ga ispovjednik upita: 

— Molite li, brate, ružarij? 

— Ne! 

— Zašto ? 

— Jer je monotona molitva! 

— Jeste li slušali kad vaša majka priča o svom sinu, vašem 
bratu, koji je u ratu poginuo. Ona često i uvijek jednako prija- 
teljima priča vesele i žalosne zgode, sve pojedinosti. A ti si to 
uvijek rado slušao. Tako i nebeska Majka nama u ružariju priča 
vesele zgode o svome Sinu — našemu Bratu — kad molimo rado- 
sna otajstva; govori nam o patnjama svoga Sina, našega Brata, 
kad molimo žalosna otajstva; priča nam o slavi uskrsnuća i uza- 
šašća — kad molimo slavna otajstva. Slušati Majku i s njom 

razmatrati o njezinu ljubljenom Sinu, našem Bratu — to nije 
nimalo monotono. 

Od tada je Schulte svaki dan molio ružarij. Kad je postao 
svećenik, često je u propovijedima preporučivao moljenje ruža- 
rija. Rekao je da je ružarij bio tajna njegova uspjeha. 

U ružariju izražavamo ljubav nebeskoj Majci, a ljubav ne 
može biti dosadna, monotona. Nije nimalo dosadno govoriti jezi- 
kom ljubavi, ponavljati: Ljubim te, moli za me! Pravi se kršćanin 
ne umara ponavljajući te divne molitve. 

Dosade nestaje i zbog toga što pobožno izgovaranje riječi pra- 
ti razmišljanje o otajstvima života, muke i slave Isusove. Moleći 
najuzvišenije molitve, sjećamo, se što su Isus i Marija za nas 
učinili, kako su za nas trpjeli i zaslužili nam milost spasenja; 
sjećamo se temeljnih istina vjere, bitnih istina koje naučava 
Evanđelje, Crkva. Stoga je ružarij nazvan »Brevijar sv. Evan- 
đelja«. Ružarij je knjiga za sve: slijepe, bolesne, stare, mlade. 
Svi mi, dok ružarij molimo, osjećamo da se u nama povećava 
ljubav prema Isusu i Mariji, želja da ih u kreposti nasljedujemo. 

3. — Kad je Juda Makabejac išao u rat protiv bezbožnoga 
Nikanora, ukazao mu se prorok Jeremija, dao mu zlatan mač ve- 
leći: »Prihvati ovaj sveti mač; Božji je dar, njime ćeš slomiti 
neprijatelje« (2 Mak 15, 16). Izraelci su pošli u borbu pod vod- 
stvom Jude Makabejca i pobijedili su bezbožnog Nikanora. — 
Dok smo na svijetu, treba nam se boriti protiv neprijatelja sva- 
senja: sotone, pokvarenih načela svijeta i grješnih pohota tijela. 
Ružarij je izvrsno sredstvo u toj borbi. Ružarij je — kaže Leon 
XIII — čudotvorni mač, koji je Majka Božja dala kršćanima da 
uništavaju neprijatelje svoga spasenja. Ružarij je velika i moćna 
zaštita protiv svih zabluda, protiv mana i pokvare; protiv moćnih 
napadaja neprijatelja koji dovode u pogibelj Crkvu Božju. Ruža- 
rij je najbolja obrana Crkve, kršćanskih naroda i prave vjere. 
Ako se vjernici ujedine i mole ružarij, Gospa će pomoći ljudskom 
rodu. Ona će uništiti zablude vijeka (Pio IX). Ružarij svladava 
neprijatelje Crkve, obraća krivovjernike, spašava duše, povraća 
čast Bogu. 

Svi vidimo kako velike nevolje tište ljudski rođ. Uzrok tim 
nevoljama vidi Leon XIII u tome: što ljudi bježe od dužnosti, 
rada; od križa, trpljenja; ljudi zaboravljaju na nebesku domo- 
vinu. Lijek donosi ružarij koji, s razmišljanjem radosnih otaj- 
stva, upućuje da je prava radost na zemlji u radu, u vršenju 
dužnosti, pa treba raditi kao što je radio Isus i njegova Majka. 
Ružarij je lijek koji, s razmišljanjem žalosnih otajstva, uči da 
je zemlja dolina suza, da su na zemlji trpjeli Isus i Marija, da 

i nama kroz patnje treba ući u nebesku slavu, na koju nas sje- 
ćaju slavna otajstva ružarija. 

Pobožno moljenje ružarija potiče nas da mislimo na Boga, 
da se čuvamo grijeha; da vršimo Božje zapovijedi, da strpljivo 
nosimo teškoće života, kako bismo stekli nebesku slavu. A kad 
tražimo ono što je vječno, Gospodin će nam dati i ono što je 
vremenito, pa ćemo tako moljenjem ružarija najlakše isprositi 
zdravlje duše i tijela; Božji blagoslov i pomoć; sklad i mir u obi- 
telji; mir među ljudima, narodima. Moljenje ružarija najbolji 
je način da slavimo Boga, da napredujemo u kreposti; da priba- 
vimo sebi različita duhovna i vremenita dobra, da obratimo grje- 
šnike ,da osiguramo sebi Marijinu zaštitu. Marija će bez sumnje 
priteći u pomoć u životu i na smrti onima koji su je često po- 
zdravljali s Anđelovim pozdravom: Sveta Marijo... moli za nas 
sada i na času smrti! Kako bi bilo moguće, kad smo je zazvali 
pedeset, sto puta, da nam ne dođe u pomoć? (Locordaire). Tko 
moli ružarij, imat će posebnu milost na smrti da svlada pa- 
klene napasti. U porođajnim bolima umirala žena u 20-toj go- 
dini života. Uza sve teške boli, ona je bila vrlo vesela. Pitali su 
je kako može biti vesela. Ona će: Često sam molila »Zdravoma- 
riju«, a zadnje četiri godine molila sam svaki dan ružarij. Toli- 
ko sam puta ponovila »Moli za nas sada i na času smrti«, zato 
sam potpuno uvjerena da će Majka Božja doći po me i odvesti 
me u Raj! 

Slavni umjetnik Michelangelo izrazio je divnu moć ružarija, 
kad je u Sikstinskoj kapeli na Posljednjem sudu naslikao dvije 
duše u očaju, jer se boje da će ih stići vječna kazna. Uhvatile su 
se za krunicu koju im je pružio jedan pravednik. Umjetnik je 
htio reći: Ružarij je lanac po kome duše uzlaze sa zemlje prema 
nebu; ružarij oslobađa od pakla i vodi u Raj. 

4. — Kad sve to imamo pred očima, onda razumijemo zašto 
Crkva tako vruće preporučuje moljenje ružarija. Kad je moli- 
tva ružarija donijela kršćanima pobjedu kod Lepanta (1571), papa 
Grgur XIII odredi da se prve nedjelje listopada slavi svetkovina 
sv. Ružarija u crkvama, gdje ima kapela ili oltar Majke Božje 
pod tim naslovom. Iza drugih pobjeda nad nekrstom, Klement XI 
proširi svetkovinu na svu Crkvu. Papa Leon XIII (1888), da po 
Mariji isprosi milosrđe Božje Crkvi i ljudskom rodu, za svetko- 
vinu uredi posebno oficije i misu; naredi da se u litanijama uve- 
de i zaziv »Kraljice sv. ružarija, moli za nas!« Često je i živo 
preporučivao moljenje ružarija, osobito kroz mjesec listopad. 
Slično su činili i druge pape. Dosada je najmanje 44 pape u 200 
dokumenata preporučivalo moljenje ružarija. I današnji ga Sv. 

Otac preporučuje. On u encikl. »Mense Maio« (30. IV 1965) zove 
ružarij »lakom i uspješnom molitvom«. Moljenje te lijepe moli- 
tve nagrađuje Crkva oprostom: Tko izmoli dio ružarija, ima dje- 
lomični oprost; tko ga izmoli u crkvi, u obitelji, zajednici, ima 
potpuni oprost. 

Sama je nebeska Majka očito pokazala da joj je milo molje- 


nje ružarija. U 13. st. preporučila ga je sv. Dominiku kao najbo- 


lje sredstvo u borbi protiv Albigeza, pa je Svetac pomoću ruža- 
rija obratio oko 100,000 krivovjeraca. U 19. i 20. st. preporučuje 
Majka Božja to isto sredstvo u borbi protiv bezvjerja. U Lurdu 
se ukazuje s krunicom u ruci. U Fatimi se nazivlje Kraljicom 
ružarija i kod svakog ukazanja preporučuje moljenje ružarija 
kao sredstvo da uklonimo od sebe bič Božje srdžbe, da postigne- 
mo pravi i trajni mir, da isprosimo obraćanje grješnika. 

I svi pravi kršćani slušaju glas svoje nebeske Majke, kao i 
glas Majke Crkve, pa rado, često i pobožno mole tu lijepu moli- 
ivu, Ne pita se je li netko učen, mudar, bogat, zdrav... ili je 
neuk, siromah, bolestan.., Svaki kršćanin, čije srce grije Mari- 
jina ljubav, uzimlje u ruku krunicu i pobožno plete vijenac duho- 
vnih ruža, da ga postavi na čelo svoje nebeske Kraljice. Ne mole 
ružarij samo neuke bake, pobožne djevojčice! Mole ga i najveći 
umjetnici (Gluck, Haydn, Michelangelo...), učenjaci (Bossuet, 
Rčcamier, Ampere...)... F. Ozanam imao je 18 godina kad je 
došao u Pariz. Nije bio nevjernik, ali mu je vjera bila u krizi. 
Jednom uđe u crkvu i vidi u kutu starca gdje moli krunicu. Pri- 
bliži se i prepozna Ampčrea — ideal znanja, genija. Klekne uz 
učitelja, moli i plače. Ljubav je Božja pobijedila. Hrunica Am- 
pčreova — rekao je kasnije — učinila je na me veći utisak nego 
sve knjige i govori. Daniel _ O' Connell u engleskom parlamentu 
u kutu je molio krunicu dok se pretresalo pitanje da se katoli- 
cima otvori ulaz u parlament. On je oslobođenje Irske stavio pod 
zaštitu bl. Djevice. 

Da, ružarij je molitva cijeloga kršćanskog puka. Ta molitva 
svakoj kršćanskoj duši donosi pomoć, utjehu i mir. Krunica je 
najljepši nakit, ures, koji na rukama prenosimo s ovoga svijeta 
u vječnost. Krunica nije samo ures na rukama katolika nego 
integralni dio religije. : 

Kard. Dopfner zatražio i dobio od Sv. Oca za svojih 27 mla- 
domisnika krunice. Dajući ih mladomisnicima reče: »Ako ljubite 
velikom ljubavlju Mariju i molite ružarij, vaš je svećenički put 
ispravan.« 

Slično velim i ja vama: Ako svim srcem ljubite nebesku Majku i 
molite svaki dan ružarij, put je vašega kršćanskog života ispravan! 

MAJKA BOŽJA KARMELSKA 


1. — Članak je sv. vjere da je bl. Djevica Marija uznesena 
na nebo s dušom i tijelom. U nebeskoj slavi ne zaboravlja ona 
nas, svoju duhovnu djecu na zemlji. Ona je pred Božjim prije- 
stoljem naša moćna zagovornica, posrednica svih milosti. Ona iz 
Raja vidi potrebe, nevolje svojih sinova i kćeri na zemlji, pa 
nas neprestano pomaže kod Boga svojim moćnim zagovorom. ' 

U posebnim zgodama, kad to traže osobite prilike pojedina- 
ca ili Crkve, u prevelikoj ljubavi prema ljudima, ukazuje se 
Marija i tjelesnim očima svojih odabranika na zemlji, da ih utješi, 
pomogne, da preko njih saopći ljudima nebeske poruke. Ne do- 
nosi ona svijetu novu objavu, novo Evanđelje, nego nas želi povra- 
titi k vječnom Evanđelju svoga Sina, 

Iz povijesti Crkve, iz života svetih, znamo da se presv. Dje- 
vica mnogima ukazala. Mi ćemo se u ovim razmatranjima ogra- 
ničiti na tri značajnija: sv, Šimunu Stocku, sv. Bernardici i dje- 
čici u Fatimi. U ovome razmatranju govorimo o ukazanju Majke 
Božje sv. Šimunu Stocku. Ono je usko povezano s pobožnošću 
karmelskog škapulara, koju želimo čitaocima, vjernicima toplo 
preporučiti. 

2. — Na sjeveru Palestine nalazi se glasovito brdo Karmel. 
Često ga spomije Sv. pismo Staroga zavjeta. U samoću toga brda 
povlačili su se sv. ljudi, proroci, da razmišljaju o Bogu, o vje- 
čnim istinama, Otud su oni dolazili među izraelski narod da pro- 
povijedaju pokoru, da ljude obraćaju Bogu. U karmelskoj pusti- 
nji stanovao je i prorok Ilija. S Karmela je dolazio među narod 
da raskrinka svećenike krivoga boga Baala, da bezbožnim izra- 
elskim kraljevima dozove u pamet zapovijedi i zakon Božji. 

I poslije Ilije uvijek je na Karmelu bilo pobožnih pustinja- 
ka, koji su u samoći, tišini služili Bogu. U vrijeme prve Crkve, 
kršćani, koji nisu htjeli živjeti za ovaj svijet, povlačili su se u 
tišinu Karmela da tu misle jedino na Boga i svoje spasenje. Ti 
su najstariji kršćanski pustinjaci na osobit način štovali bl. Dje- 
vicu. Oni su na brdu. Karmelu sagradili i crkvu njoj u čast. Na 
Karmelu je nastala i razvila se posebna redovnička zadruga (kar- 
melićani i karmelićanke) kojoj je prva svrha da časti svoju nebe- 
sku zaštitnicu bl. Djevicu Mariju. Ta se redovnička zadruga raši- 
rila najprije na Istoku, a onda — poslije križarskih ratova — i 
po Zapadu. Na brdu Karmelu nalazi se i danas karmelićanski 
samostan uz crkvu koja je posvećena Kraljici neba i zemlje. Me- 
đu pobožnostima u čast bl. Djevice, što ih širi Karmelski red, 

osobito je poznata pobožnost karmelskog škapulara, a postanak 
je te pobožnosti vezan uz ime sv. Šimuna Stocka. 

3. — Sv. Šimun Stock rodio se 1165. u Keanthu (Engleska). 
U ranoj se mladosti odrekao svijeta i živio pustinjačkim životom. 
Kad su u Englesku došli prvi redovnici karmelićani, po osobitom 
Božjem nadahnuću, ostavi on pustinjački način života i stupi 
u njihov Red (1212). U Redu se istakao neobičnom svetošću, pa je 
g. 1245. postao vrhovni starješina Reda. 

U to vrijeme mnogi kršćani u Evropi nisu živjeli dobrim 
kršćanskim životom. Mnogi su se pače poveli za krivim naucima 
i otpali. Na obnovi Crkve radili su tada sv. Franjo i sv. Dominik 
sa svojim tek osnovanim Redovima. Njima se pridruži i sv. Šimun 
sa svojim Karmelskim redom. On je vruće nastojao širiti pobo- 
žnost prema presv. Djevici, kojoj je svoj Red posvetio, koju: je 
smatrao osnovateljicom i zaštitnicom svoga Reda. Žarko je molio 
Majku Božju da priteče u pomoć Crkvi, da očuva duše od vječne 
propasti. Marija usliša njegovu ustrajnu molitvu. U noći na osvit 
16. srpnja 1251 (u Cambridgeu), dok se vruće molio, ukaza mu se 
bl. Djevica i dade obećanje: »Evo povlastice koju dajem tebi i 
svim članovima tvoga Reda; tko god umre odjeven odjećom Kar- 
melskog reda, spasit će se.« Sv. Šimun sazva svu braću, saopći 
im viđenje i potakne ih neka zahvale Majci Božjoj; a haljinu svo- 
ga Reda (škapular) neka šire i među osobama koje žive u svije- 
tu, kako bi i oni osigurali svoje spasenje. Sv. Šimun pobožno je 
umro 16. svibnja 1265. u gradu Bordeaux, gdje je i pokopan. 

4. — Karmelski se red vrlo brzo širio i postao je jedan od 
najvećih Redova Katoličke crkve. Pripadale su mu mnoge ugled- 
ne osobe i sveci (sv. Ivan od Križa, sv. Terezija Vel., sv. Tere- 
zija Dj. I. i dr). Članovi su Reda neumorno širili pobožnost ška- 
pulara među vjernicima. U čemu se sastoji ta pobožnost? Škapu- 
lar (od lat. scapulare =što se odnosi na leđa; scapulae = leđa) 
ili naplećak jest haljina nekih redovnika, koja se nosi na habitu; 
pokriva prsa i leđa i seže do ispod koljena, a na sredini je otvor 
za glavu. Boja može biti različita. Karmelski je škapular smeđe 
boje. Manji škapular, koji danas nose obični vjernici, sastoji se 
od 2 komada vunene robe, na prsima i leđima, koji su vezani 
vrpcom preko ramena. Taj manji škapular primile su i pobožno 
nosile mnoge osobe, mnogi sveci i svetice, crkveni dostojanstve- 
nici, učenjaci i mnoge druge najuglednije osobe. I danas je vrlo 
raširen po katoličkom svijetu, kao i u našoj Domovini. Svi koji 
ga nose, sačinjavaju bratovštinu, koju su pape obdarile velikim 
duhovnim povlasticama. Evo tih povlastica: Članovi postaju na 
poseban način djeca Majke Božje, koja im pruža osobitu po- 

moć i obranu u pogibeljima duše i tijela; dionici su milosti, moli- 
tava, zasluga i oprosta svih članova bratovštine, Karmelskog re- 
da, kao i svih bratovština i redovničkih zajednica na svijetu; 
Majka Božja isprosit će im svetu smrt. 


Da netko postane član bratovštine Gospe Karmelske, treba 
da od svećenika primi i pobožno nosi uvijek (danju i noću) škapu- 
lar. Pio X _(16.XII 1910) dopustio je da se mjesto škapulara može 
nositi medalja, u tu svrhu blagoslovljena, na kojoj je s jedne strane 
slika Srca Isusova, a s druge slika Majke Božje. 

Dakako, ne smije netko zaključiti: Stavit ću na se škapular, 
pa onda mogu slobodno griješiti, jer ću se ionako spasiti. To bi 
bio strašan grijeh protiv Duha Svetoga. Marija obećava svoju po- 
moć samo onima koji iskreno nastoje čuvati se grijeha i vršiti 
kršćanske dužnosti; ljubiti i častiti Boga i svoju nebesku Majku. 
Osim toga, tko nosi škapular, može još dobiti i tzv. »subotnju« 
povlasticu: Ako poslije smrti dođe u Čistilište, Marija će ga oslo- 
boditi iz Čistilišta u prvu subotu poslije njegove smrti. Tako je 
ona obećala papi Ivanu XXII koji je o tome izdao bulu (papinsko 
pismo) 3. III 1322. To je potvrdio poslije Pavao V, Benedikt XIV 
i dr. Da se dobije ta velika milost, traže se još 2 uvjeta: živjeti 
u čistoći prema svome staležu (na što je svatko obvezan već po 
Božjem zakonu); moliti Malu službu bl. Djevice Marije. Tko ne zna 
čitati, ima postiti crkvene postove i ne jesti meso, osim petka, 
još u srijedu i subotu. Te uvjete može svećenik, koji zato ima 
posebno ovlaštenje, zamijeniti npr. da se svaki dan moli 6 Oče- 
naša, Zdravomarija i Slava Ocu, ili barem 7 Zdravomarija. 

Škapularska je pobožnost lijepa, laka i jednostavna. Ta nam 
pobožnost pribavlja mnoga duhovna dobra: stavlja nas pod posebnu 
Marijinu zaštitu, oslobađa nas od različitih pogibelji i dovodi u Raj. 


Neka je, vrlo dobro odgojena, djevojčica išla svaki dan u jednu 
kapelicu moliti pred Gospom Karmelskom. Sa sobom bi donijela 
cvijeća na poklon Majci Božjoj. Pred njezinim likom obično bi 
rekla: »Djevice Karmelska, ti si mi dala svoje odijelo; u zamjenu 
dajem ti ljubav i čistoću, koju simbolizira ovo cvijeće.« Zatim bi 
nježno posula kip cvijećem. Nakon nekog vremena djevojka oboli. 
Više nije mogla ići u kapelu, nego je kod kuće svaki dan molila 
krunicu. Bolest je iz dana u dan bivala sve teža. Približavala' se 
smrt. Djevojka se ispovjedi i pričesti, a zatim se zagleda u kut 
sobe. Majka se čudila: 

— Što gledaš, kćerce? 


— Vidim Djevicu u slavi, sjaju, okruženu anđelima. Ona mi se 
smiješi. Pogledaj... 

Iza toga u zanosu umre. Takvu će smrt Marija i nama udije- 
liti ako joj budemo pobožni, ako budemo pobožno nosili znak nje- 
zine zaštite — škapular. 


5. — Karmelski škapular donosi pomoć i u vremenitim po- 
trebama. Mnogima je, koji su imali na sebi taj znak, Marija po- 
mogla očitim čudom u bolesti, glađu, siromaštvu, progonstvu i 
drugim nevoljama. Često je škapular čudesno spasio one koji su 
se na morskoj pučini, između neba i zemlje, borili sa smrću; oni- 
ma koji su bili u pogibelji od požara. Mnogi vojnici Marijinoj 
medaljici duguju zahvalnost što ih nije usmrtilo puščano tane na 
bojnom polju. Za vrijeme rata protiv Hugenota u Francuskoj 
(g. 1622), jednoga vojnika pogodi puščani hitac u prsa, ali se tane 
odbije od prsiju. Kad se bitka sretno svršila, pitali su vojnika 
kakav je oklop imao na prsima, da ga ni puščano zrno nije moglo 
probiti. Vojnik otkrije prsi i pokaza Gospin Škapular. Odmah su 
i drugi vojnici na se stavili taj znak Marijine zaštite. 


Neobično veliku moć škapulara izrazio je ukratko Pio XII 
(6. VIII 1950. prigodom hodočašća na Karmel): »Kolike duše, pa 
i u okolnostima po ljudsku govoreći očajnim, duguju svoje kona- 
čno obraćenje i vječno spasenje škapularu koji su nosile! Koliki 
su, zahvaljujući škapularu, osjetili Marijinu majčinsku zaštitu 
u pogibeljima tijela i duše! Pobožnost škapulara učinila je da 
poteče na svijet neizmjerna rijeka duhovnih i vremenitih mi- 
losti.« 

Ako je tako velika moć škapulara, nije čudo što ga Crkva 
toliko preporučuje. Ona želi, ako je moguće, da svi vjernici nose 
ovaj znak osobite Marijine zaštite. Sama je naša nebeska Majka 
i u našem stoljeću pokazala čudom kako joj je mila škapularska 
pobožnost, kad se u Fatimi (13. X 1917) ukazala kao Majka Božja 
Karmelska. Odazovimo se želji sv. Crkve, kao i želji naše nebeske 
Majke, pa stavimo na prsa Marijin znak — međaljicu, škapular. 
Taj znak neka nas sjeća da smo pod Marijinom zaštitom, da smo 
njezina ljubljena djeca. Nemojmo nebesku Majku ražalostiti grje- 
šnim životom. Ugledajmo se u poljskog kralja Boleslava IV, koji 
je uza se uvijek nosio očev portret. Često bi ga pogledao, a taj 
pogled bio mu je poticaj da ne učini nešto što bi kaljalo očevu 
uspomenu. Tako i mi, dok nosimo na prsima Marijin znak, čuvaj- 
mo se da ne učinimo nešto nedostojno nebeske Majke. Noseći pobo- 
žno karmelski škapular, štujmo nebesku Majku srcem i dušom, 
riječju i životom, pa će nas ona očuvati od mnogih pogibelji i osi- 
gurati nam vječno spasenje. 


117 


MAJKA BOŽJA LURDSKA 


1. — U 19. st. Evropom su se širili različiti krivi nauci. Ledeni 
val bezvjerja zahvatio je sve društvene slojeve. Oholi racionalizam 
pokušao je srušiti Crkvu i njezin nauk. Zanijekao je Boga i vrhu- 
naravni red, prezreo je sve nadnaravne vrednote. Tvrdio je: Sam je 
razum dovoljan da dozna svu istinu i dovede do sreće; ne postoji 
grijeh, nije potrebna milost, otkupljenje; čovjek je po prirodi dobar; 
on je sam sebi dovoljan, treba mu dati slobodu, bez uzda (libera- 
lizam); kvari ga društvo, zato društvo treba promijeniti. Tako je 
racionalizam sušio srce, ubijao ljubav, razriješio uzde strastima. 
Odrekavši se Boga, neba, Raja, čovjek je upro sve sile da stvori 
raj na zemlji. Međutim, nije stvorio nikakva zemaljskog raja, nego 
je sve više srljao u moralnu propast. Ponajbolji umovi čovječan- 
stva bili su zamišljeni i pitali se: Kamo sve to vodi? Kako će sve 
to svršiti? Nemoćno su upirali pogled prema nebu i tražili pomoć 
odozgo. Kard. Newmann s bolju, je uzdahnuo: »Ako se ne zbude 
novo objavljenje, prije početka novog stoljeća kršćanstvo je pro- 
palo!« 

I nova se objava zbila! Ganuta nad bijednim stanjem svoje 
duhovne djece, koja su se odmetnula od dobroga nebeskog Oca, 
bl. Djevica dolazi na zemlju i 11. veljače 1858. u zabitnom mjestu 
Francuske — Lurdu — ukazuje se siromašnoj mlinarevoj kćeri, 
nevinoj pastirici Bernardici, da po njoj upozori ljudski rod na 
pogibelji, u kojima se nalazi; da obnovi svijet i pribavi mu spa- 
senje. Svoju odabranicu posjetit će Majka Božja na istome mjestu 
18 puta. U prva dva viđenja ništa ne govori. Jedino, dok Bernar- 
dica moli ružarij, Majka Božja s njom izgovara »Slava Ocu«. 
Svojom je dobrotom i ljepotom nebeska Pojava tako osvojila Ber- 
nardicu, te je ona shvatila da se mora povratiti. U trećem je viđe- 
nju Marija rekla Bernardici da dođe za slijedećih 15 dana. 

2. — Majka Božja u Lurdu ne donosi novu objavu, ne objav- 
ljuje po Bernardici svijetu nove vjerske istine. Ona hoće samo da 
podsjeti na vječne istine koje uči Evanđelje i Crkva; hoće da 
probudi, oživi vjeru u Boga i u drugi život. Lurd je vjerna jeka 
Evanđelja i crkvene nauke (Pio XII). 

Marija nas preko Bernardice u Lurdu uči prije svega da je 
cilj našemu životu slava Božja. Čineći znak križa, potvrđuje nauk 
o Presv. Trojstvu ,osnovnu dogmu kršćanskog vjerovanja. Prva 
riječ što je nebeska Majka izrekla u Lurdu 11. II 1858. bila je 
molitva »Slava Ocu« na kraju svake desetke ružarija koji je molila 
Bernardica. Od tada Lurd postaje mjesto, gdje se iskazuje slava 
Presv. Trojstvu, odakle se širi slava Božja po svemu svijetu. Drugo- 

tni je cilj našega života — podsjeća Marija u Lurdu — vječna 
nebeska radost. 

U vrijeme kad su ljudi zanijekali vrhunaravni red, neumrlost 
duše, prekogrobni život i vječnost, bezgrješna Djevica ukazuje se 
18 stoljeća poslije svog uznesenja u sniježnoj bjelini, u sjaju i 
ljepoti i samom svojom pojavom dokazuje postojanje vrhunaravnog 
reda, drugog svijeta, od kojega ona dolazi, vječne kazne i nagrade 
poslije smrti. Bernardici obećava da će je učiniti sretnom u drugom 
životu. A na putu prema sreći u drugom životu jedina je zapreka 
grijeh. Zato, u vrijeme kad su ljudi stali nijekati postojanje zla, 
grijeha, ukazuje se Majka Božja i upozoruje: čovjek nije po prirodi 
dobar; zemlja je grješna, ljudske duše tišti grijeh, a samo je jedna 
osoba bezgrješna. Samo Marija može reći: »Ja sam bezgrješno 
Začeće«, Tom izjavom ona utvrđuje vjeru da je Papa nepogrješiv. 
8. XII 1854. papa Pio IX proglasio je dogmu da je bl. Djevica 
Marija bez grijeha začeta ,a 4 godine kasnije, 25. III 1858. s 
Masabjelske hridine, u 16. ukazanju Marija potvrđuje riječi Na- 
mjesnika svoga Sina veleći: *Ja sam Bezgrješno Začeće!« Marijina 
je izjava nebeski odjek Papine definicije. A potvrdivši istinu da je 
Papa nepogrješiv, Majka Božja pripravlja duhove za proglašenje 
dogme Papine nepogrješivosti, što će učiniti I vatikanski sabor. 
Time bl. Djevica utvrđuje istinitost cijelog Evanđelja, svih vjerskih 
istina što ih uči Crkva i Papa. Time pokazuje da je ona uvijek uz 
vođu, učitelja čovječanstva; da je istina sve što Namjesnik Kristov 
naučava. : 

3. — U 13. ukazanju (2. III 1858) Majka Božja izražava želju da 
joj se na onome mjestu podigne kapela, da joj svećenici tamo 
dovode narod, koji će ona privesti k svome Sinu, koji je za sve 
ljude i za sva vremena put — istina — život. Dovesti ljude Kristu, 
Bogu — to želi bl. Djevica, to je smisao njezina ukazanja u Lurdu, 
to je misija Lurda u Katoličkoj crkvi. Marijina se želja ispunila. 
Njoj u čast diže se danas u Lurdu ne kapela nego tri veličanstvene 
bazilike u kojima stotine, tisuće vjernika sa svih strana svijeta 
čiste svoju dušu od grijeha, popravljaju svoj život, jačaju vjeru, 
da po Mariji dođu k Isusu. 

Molitva i pokora — to je put obnove, na koji upućuje Evan- 
đelje; molitva i pokora — to su sredstva duhovne obnove koju 
preporučuje Majka Božja u Lurdu. Bdijte i molite... Molite bez 
prestanka... Opominje nas Gospodin. »Moli, moli za grješnike!« 
potiče ražalošćena Gospođa u 6. ukazanju (21. II 1858) Bernardicu, 
a preko nje sve nas. Marija želi da se moli, da se mnogo moli: 
Posebno želi da za obraćenje grješnika molimo krunicu, koja je za 
vrijeme ukazanja resila njezine djevičanske ruke. A kad traži da se 

moli za grješnike, Marija podsjeća na nauk Crkve: o slobodi volje; 
odgovornosti za grijeh, o učinku molitve, zajednici svetih... Time 
ujedno podsjeća da je čovjek slab, da vrlo često sam sebi ne može 
pomoći, a Božju pomoć da mora isprositi molitvom. 

Grješni čovjek na zemlji traži samo užitke, naslade. A Isus 
naređuje pokoru, odricanje, žrtve. Obilazeći sela i gradove Pale- 
stine, Isus je propovijedao: Pokoru činite, jer se približilo kraljev- 
stvo Božje! Na pokoru zove i njegova Majka u Lurdu. U 8. ukazanju 
(24. 1I 1858) Bernardica ljubi zemlju, gorko plače i prisutnom 
mnoštvu dovikuje: Pokora, pokora, pokora! A nema nikakve sumnje 
da je Bernardica to rekla i opetovala po nalogu bijele Gospođe. 
Marija i njezin Sin žele da po pokori svijet obnavljamo i priprav- 
ljamo za dolazak kraljevstva Božjega! 

4. — I napokon, da Lurd bude potpuni odjek Evanđelja, tre- 
balo je da istinitost ukazanja i nebeske poruke potvrde čudesa. 
Mnogi ljudi danas niječu mogućnost čuda; mnogi opet — zao i opak 
naraštaj! — kao u vrijeme Kristovo hoće da vide znakove i 
čudesa, pa će onda — vele — vjerovati. Prevelika dobrota i ljubav 
Božja vrlo često udovoljava hirima i željama ljudskog srca. Počevši 
od časa kad su prvi hodočasnici gledali kako Bernardica, zanesena 
djevičanskom bjelinom i nebeskom ljepotom nebeske Gospođe, za 
vrijeme ukazanja ne vidi svijet oko sebe, ne osjeća boli dok joj 
zapaljena svijeća pali ruku, pa do danas u Lurdu se zbivaju mnoga 
čudesa koja potvrđuju istinitost Marijinih ukazanja i njezine nebes- 
ke poruke. Kao što je ono Isus, da potkrijepi istinitost svoga božan- 
skog poslanja čudesima, rekao Ivanovim učenicima: Slijepi proglć- 
daju, hromi hodaju, gubavi se čiste, gluhi čuju, mrtvi ustaju (Mt 
11, 2—6) — tako isto istinitost Marijinih ukazanja potvrđuje činje- 
nica da u Lurdu: slijepi proglćdaju, hromi hodaju, gluhi čuju... U 
Lurdu dovode tisuće bolesnika različita staleža, spola i dobi. 1 
mnogi od njih na čudesan način, po zagovoru Majke Božje, ozdra- 
vljaju od teških i neizlječivih bolesti. Mnogi čedesno ozdravljaju 
za vrijeme procesije s Presv, Sakramentom. Time Majka Božja 
hoće da utvrdi vjeru u Isusovu prisutnost u Euharistiji. Druga su 
opet čudesa vezana uz čudesni izvor. 

Kad je Marija otvorila taj izvor, rekla je Bernardici da se 
opere u izvoru i pije iz njega. Time je pokazala što će činiti i 
budući hodočasnici. Po primjeru Bernardice i oni će lurdsku vodu 
Piti i u njoj se kupati. Već preko sto godina tisuće hodočasnika piju 
lurdsku vodu, kupaju se u njoj, raznose je na sve strane svijeta, 
da donese utjehu, zdravlje bolesnicima. Pri tome valja istaknuti 
da najveće čudo nije u tome što neki ozdrave dok piju tu vodu ili 
se u njoj kupaju; nego u ovome: U lurdskim se kupatilima svaki 

dan kupaju mnogi, ljudi i žene. Među njima ih ima, bez sumnje, 
teško bolesnih, zaraženih. Često, poslije zaraženog, dođu u kupatilo 
zdravi, a ipak nema nijednog slučaja da se u kupatilu netko 
zarazio. Lurdska voda uništava sve mikrobe. To je očit zahvat s 
neba! 

Sva lurdska čudesna ozdravljenja i službeno utvrđuju stručne 
komisije liječnika, tako da se ona ne mogu pripisati sugestiji, halu- 
cinaciji, nepoznatim prirodnim silama. Dosad je u tim komisijama 
radilo oko 35.000 liječnika, među kojima je bilo i bezvjeraca. Oni 
su utvrdili da se oko 1220 ozdravljenja ne mogu protumačiti na- 
ravnim putem. Crkva je proglasila oko 45 ozdravljenja kao prava 
čuda. 

Dakako, ne ozdravljaju u Lurdu svi bolesnici koje tamo dovedu. 
To nije važno; važno je i značajno da neki ozdrave. A oni koji 
ne dobivaju tjelesno zdravlje, dobivaju neprocjenjiva duhovna dob- 
ra: utjehu, podložnost volji Božjoj, snagu i pomoć da strpljivo pod- 
nose bol za spasenje duša i obraćenje grješnika. 

Ali ono što je u Lurdu daleko važnije od tjelesnih ozdravljenja, 
to su duhovna ozdravljenja. Nikakva ih povijest neće potpuno opi- 
sati jer su daleko brojnija od tjelesnih, a najvećim su dijelom po- 
krivena velom intimnih odnosa između Boga i čovjeka. Zato je 
nemoguće ni u kratkim potezima izreći kako je velik broj onih koji 
su u Lurdu našli opet svjetlo vjere, dobili zdravlje duše, izliječili 
rane srca. I nisu to samo neuki ljudi koji se u Lurdu obraćaju. 
Velik je broj poznatih svjetskih učenjaka koji su u Lurdu našli, 
put vjere. Svemu je svijetu poznat slučaj Alexisa Carrela, liječnika, 
nobelovca, pisca učenih djela. Nije on vjerovao u Lurd, lurdsku 
objavu, lurdska čudesa. Čudo je smatrao nemogućim, apsurdnim. 
S takvim uvjerenjem došao je u Lurd prateći bolesnički vlak. Ali 
kad je vidio čudesno ozdravljenje teško bolesne djevojke Marije 
Ferrand, koja je imala tuberkulozni peritonitis, on se obraća, 
vjeruje, postaje revan katolik. Nekoliko sedmica prije smrti rekao 
je : »Hoću vjerovati, vjerujem u sve ono što uči Katolička crkva. 
Pri tome nemam nikakvih teškoća, jer u poslanju Crkve ne nala- 
zim ništa suprotno sa sigurnim znanstvenim istinama.« 

5. — Lurd je sveto mjesto, gdje se na poseban način osjeća 
prisutnost Božja i djelovanje Majke Božje. Lurd je mjesto molitve, 
Božjeg milosrđa i praštanja. Lurd je mjesto gdje se prima svjetlo, 
mir, duhovno i tjelesno zdravlje. Lurd je mjesto duhovne obnove i 
velikih čudesa. 

Uzalud je nijekati postojanje vrhunaravnog reda, drugoga 
života, mogućnost čuda. Događaji u Lurdu govore sami od sebe. 
Ta su čudesa afirmacija vrhunaravnog reda, obrana Katoličke 

crkve, nov dokaz da je papa neprevarljiv, da je istinit nauk Crkve. 
Tko nepristrano promatra što se zbiva u Lurđu, mora se zamisliti 
i s iskrenim priznanjem reći: Ovdje je prst Božji! 

Neobični lurdski događaji, mnogobrojna čudesna ozdravljenja, 
obraćenja pronijela su slavu lurdske bijele Gospođe po svoj zemlji. 
Istina o Marijinim ukazanjima, poruka Gospe Lurdske poznata je 
danas i u najzabitnijem uglu katoličkog svijeta. U čast Gospe 
Lurdske podignute su mnogobrojne crkve, spilje, oltari... Preko 
svojih lurdskih »svetišta« po katoličkom svijetu Majka Božja tjera 
tamu bezvjerja, rastapa led vjerskog indiferentizma, uništava okove 
ljudskih obzira, oslobađa ljude od pogibeljne malodušnosti i budi 
ih iz duhovnog mrtvila, pokazuje im svjetlije vidike, raspaljuje ih 
božanskom ljubavlju; pokazuje im put u bolji i sretniji život. 
Zato Lurd danas nije više samo središte, srce Francuske (kako se 
izrazio jedan diplomat, koji je želio da bude u Lurdu pokopan) 
nego jedno od najznamenitijih žarišta cijelog kršćanstva. 


Značenje je Lurda epohalno. Bez Lurda povijest našeg vremena 
bila bi zagonetna. Lurdska ukazanja daju smisao, kršćansko obilje- 
žje vremenu. Ukazanja su u Lurdu s važnim posljedicama najzna- 
čajniji događaj Katoličke crkve u 19. stoljeću. 


Glas Lurda, jeka lurdskih poruka neka odjekne i u našoj 
duši. Nebeska pojava i nadnaravna ljepota bijele lurdske Gospođe 
neka zanese naše duše i srca ljepotama drugoga boljeg svijeta gdje 
vlada vječna radost. A da jednom postanemo dionici te vječne 
radosti, primimo k srecu Marijinu poruku. Prije svega ostavimo se 
grijeha, koji ranjava Srce Isusovo i Marijino i uzrok je svih naših 
nevolja. Često i pobožno molimo ružarij, kako bismo utažili srdžbu 
Božju, isprosili obraćenje grješnika, spas duša. Duh pokore neka 
prožme naše duše, pa u tome duhu savjesno vršimo sve svoje 
kršćanske i staleške dužnosti. Ustrpljivo podnosimo teškoće zemalj- 
skog života. Pokora i molitva — to je put duhovne obnove, na koji 
nas upućuje bezgrješna lurdska Djevica; to je put k našoj boljoj 
i sretnijoj budućnosti. 

MAJKA BOŽJA FATIMSKA 


1. — Kako ki lijepo i korisno bilo, kaže jedan francuski pisac, 
kad bi na zemlji postojalo mjesto gdje bi se moglo osjetiti, vidjeti 
barem nešto od onoga što je vrhunaravno, nebesko, vječno! To bi 
nama koji putujemo prema vječnoj domovini bio predokus, prelu- 
dij nebeske slave i jak poticaj na bolji, kreposniji, savršeniji kršćan- 
ski život. Ta izjava nije samo puka čežnja, sanja, utopija pjesničke 
mašte. Doista, postoje u kršćanskom svijetu gradovi, mjesta, gdje 
se može osjetiti, vidjeti nešto od onoga što nađilazi korizont našega 
tjelesnog oka. Takva su, npr., mjesta Lurd i Fatima, koja je Majka 
Božja odabrala da tu postavi prijestolja svoje majčinske dobrote, 
ljubavi i milosrđa. U tim se mjestima ne vidi tjelesnim očima, ali 
se srcem i dušom osjeća prisutnost bezgrješne Djevice. Tu se osje- 
ća nešto što se na drugom mjestu ne može doživjeti, 


Kao što su lurdska ukazanja nebeski odgovor racionalizmu 19. 
stoljeća, tako su fatimska ukazanja čuđesni nebeski odgovor bez- 
vjerju 20. stoljeća, koje zauzimlje negativan stav prema Bogu i 
vrhunaravnom redu, koje navješćuje rat Bogu i Crkvi, a spas i 
otkupljenje čovjeka nalazi samo u čovjeku. Ukazanjima u Fatimi 
Marija utvrđuje vjeru u vrhunaravni red i spas u Kristu. 


U početku našega stoljeća, kad je ljudska srca stao zanositi novi 
val bezboštva; u vrijeme kad je Evropom vladala mržnja, uništenje, 
rušenje, pustošenje, ubijanje; u doba kada je ratni vihor donio 
mnogim obiteljima i pojedincima preveliku bol, žalost, očaj... — 
naša se nebeska Majka ganjava nad bijedom svoje duhovne djece i 
silazi s neba na zemlju da ucvijeljenom ljudskom rodu donese me- 
lem utjehe i nade; da pokaže kako će pobijediti istina i ljubav nad 
lažju, mržnjom, paklom. 

Za svoje posrednike Majka Božja bira nevine pastiriće Luciju, 
Jacintu i Franju, djecu siromašnih, ali pobožnih roditelja Dos 
Santos i Marto. Marijin je Anđeo već dvije godine djecu pripravljao 
za uzvišenu ulogu. Naučio ih je posebne molitve i kazao im da 
»Presveta Srca Isusa i Marije imaju s njima posebne naume mi- 
losrđa«. Preporučio im je da bez prestanka prikazuju Gospodinu 
molitve i žrtve kao naknadu za tolike grijehe kojima je Gospodin 
uvrijeđen; kao prošnju za obraćenje grješnika. 


I kad su djeca bila duhovno spremna da prime posjet s neba, 
ukazuje im se bl. Djevica u podne 13. svibnja 1917. u Irijskoj 
dolini, 3 km daleko od Fatime. Divna je Prikaza mogla imati 
15—18 godina. Bila je odjevena u sjajnu bijelu haljinu. Bijeli plašt, 
obrubljen zlatnom trakom, prikrivao joj je glavu i cijelo tijelo, 

Držala je sklopljene ruke, o kojima je visjela bijela krunica sa 
srebrnim križićem. Njezinim prekrasnim i milim licem prelila se 
neka tajanstvena tuga. 

Gospođa vrlo blago, majčinski progovori djeci neka se ne plaše; 
neka dođu u isti sat svakog trinaestog dana u mjesecu za šest puta 
bez prekida. Preko njih će saopćiti važnu poruku čovječanstvu 20. 
stoljeća. U čemu se ta poruka sastoji? 


2. — Kao u Lurdu, tako ni u Fatimi Majka Božja ne donosi 
nove objave, novi nauk, nego hoće da ljude povrati k vječnim 
bistrim izvorima Kristova evanđeoskog nauka, koji usrećuje sve 
ljude svih vremena, svih zemalja. Da povrati ljude Bogu, Marija 
preko fatimskih pastirića hoće prije svega da podsjeti kako je grijeh 
veliko zlo, najveće zlo, jedino pravo zlo, uzrok svih drugih zala. 
Zbog grijeha dolazi kazna Božja na svijet. Zbog grijeha mnoge du- 
še odlaze u pakao. Ljudi na to ne misle i mnogo griješe, posebno 
grijesima nevjere, psosti, nečistoće. Zato je lice Marijino u fatim- 
skim ukazanjima tužno, a Srce okrunjeno trnjem. 

Da se izbjegne rat i druge zemaljske nevolje, da se izbjegne 
vječni pakao — bezgrješna Djevica zove sve nas da se ostavimo 
grijeha. Ona vapi iz Fatime: Treba da se ljudi poprave, da mole 
za oproštenje svojih grijeha; neka više ne vrijeđaju našega Gospo- 
dina, koji je već previše uvrijeđen! Majka Božja poziva zatim na 
pokoru i žrtve. 

= Već u prvom ukazanju pita ona djecu, a preko njih sve nas: 
»Hoćete li se prikazati Gospodinu i biti spremni na žrtve i drage 
volje primati patnje koje će vam Bog poslati, kao naknadu za 
tolike grijehe, kojima se vrijeđa božansko Veličanstvo, da posti- 
gnete obraćenje grješnika, od kojih mnogi idu u pakao, i kao 
zadovoljštinu za psosti i uvrede, koje se nanose bezgrješnom 
Srcu Marijinu?« U četvrtom ukazanju Marija veli djeci, kao i 
svima nama: »Molite, molite mnogo i žrtvujte se za grješnike, 
Mnoge duše idu u pakao, jer nema tko bi se za njih žrtvovao i 
molio.« pank 

Dječica su se odazvala želji nebeske Majke. Ustrpljivo su i 
rado trpjela neugodnosti, teškoće, progone, na koje su nailazili 
zbog ukazanja. Odricali su se hrane i pića. Iskoristili su svaku 
prigodu da čine žrtve, pokoru, pa su sve to prikazivali za obraćenje 
grješnika. Sam Gospodin poručuje im preko svoje Majka da je 
zadovoljan s njihovom pokorom. A mi? Naše žrtve, pokore? 

Kao u Lurdu, tako se i u Fatimi Majka Božja ukazuje s kruni- 
com u ruci, Ona se u Fatimi nazivlje »Gospa od Ružarija«. Da 
uklonimo od sebe vremenite i vječne kazne, Majka Božja, uz 
pokoru i žrtvu, u svakom od šest ukazanja preporučuje djeci 

molitvu, posebno molitvu ružarija. Tako, Franji obećava Raj, ali 
mora moliti ružarij, Onima, koji su preko Lucije tražili od Djevice 
zdravlje ili koju drugu milost, Majka Božja poručuje da će milosti 
primiti ako budu molili ružarij. Slično, svima nama preko one 
djece poručuje da ćemo moljenjem ružarija utažiti srdžbu Božju, 
obratiti grješnike, postići pravi mir, isprositi svako dobro. A dok 
preporučuje ružarij, Marija nastupa savršeno u skladu s onim što 
čini sv. Crkva koja je na usta papa bezbroj puta svima vjernicima 
preporučila moljenje ružarija. Zatim, dok preporučuje ružarij, 
potvrđuje sav nauk koji se moljenjem ružarija ispovijeda; vjeru 
što se sadržava u Očenašu, Zdravomariji i Slava Ocu; u otajstvima 
koja razmatramo dok molimo. 

Napokon, kao pomoć i zaštitu čovječanstvu 20. stoljeća Majka 
Božja otkriva svoju neopisivu ljubav i dobrotu, pa preporučuje 
pobožnost svome bezgrješnom Srcu. U drugom ukazanju kaže ona 
Luciji kako Gospodin hoće da se na svijetu ustanovi pobožnost 
nrema njezinu bezgrješnom Srcu. Dušama, koje tu pobožnost pri- 
grle, Marija obećava spasenje. Te će duše Bog ljubiti — kaže Gospa 
— kao cvijeće koje ja stavljam pred njegovo prijestolje. Marijino 
Srce bit će Luciji i svim dušama utočište i pomoć. 


Pokazavši djeci pakao u trećem ukazanju, Majka Božja blago 
veli da će Bog za spas bijednih grješnika ustanoviti na svijetu 
pobožnost prema njezinu bezgrješnom Srcu. Posebno Marija želi da 
se posvetimo njezinu Srcu i da obavljamo pobožnost prvih subota. 
Ako se poslušaju njezini savjeti, bit će uklonjen bič Božje pravde; 
nastupit će nova era povijesti svijeta — era Srca Marijina. 


3. — Kad su zbog viđenja djeca morala mnogo trpjeti, zamo- 
lila je Lucija nebesku Prikazu u trećem ukazanju da učini čudo 
da svi vjeruju u istinitost ukazanja. Gospođa joj je obećala da će 
veliko čudo učiniti 13. listopada. Međutim, poneki čudesni znaci 
događali su se i prije toga dana, gotovo kod svakog ukazanja. Kad 
se pročulo za događaj u Irijskoj dolini, stizalo je kod svakog novog 
ukazanja sve više svijeta. Taj svijet nije vidio Prikaze. Vidjela su 
je samo djeca, S njom je razgovarala samo Lucija. Jacinta je čula 
glas, ali nije govorila. Franjo je Prikazu vidio, ali nije ništa čuo 
ni govorio. Iako, prisutni svijet nije ni vidio Prikazu ni čuo riječi, 
ipak su redovno svi opažali da se tu nešto neobično zbiva. Tako su 
svi vidjeli kako sunce za vrijeme ukazanja izgubi svoj obični sjaj. 
U petom su ukazanju svi vidjeli veliku svijetlu kuglu koja je 
dolazila s istoka nad česminu. Kad se kugla spuštala, svi su 
vidjeli nešto kao bijele latice cvijeća ili kao pahuljice snijega, 
kojih bi nestajalo kad bi se približile zemlji itd. 


:125 


A veliko čudo, što ga je Majka Božja obećala za posljednji dan 
ukazanja, vidio je sav svijet. Dne 13. listopada 1917. kod šestog 
ukazanja, oko 70.000 osoba promatralo je čudesnu igru sunca. To 
isto mnoštvo najednom je zapazilo da se na njima mokra i zamaza- 

.na odječa čudesno; odjednom osušila i očistila. 

Jednom su Židovi tražili od Isusa da im dade znak s neba, pa 
će mu vjerovati. Taj put Isus nije udovoljio nevjernicima, nego ih 
je podsjetio na znak Jone proroka. Nevjernicima 20. stoljeća Bog je 
u Fatimi dao znak s neba, koji je gledalo mnoštvo svijeta. 

Tako se u Fatimi zbilo ne jedno nego više čudesa. Tu se — 
kako govori P. Claudel — zbila velika provala vrhunaravnih pojava, 
kojima slične ne nalazimo u povijesti Marijinih ukazanja. Tim je 
čudesima Majka Božja htjela ukloniti svaku sumnju i potvrditi 
istinitost svojih ukazanja i svojih poruka. 

O istinitosti fatimskih ukazanja svjedoče ne samo znakovi koji 
su se zbili za vrijeme viđenja nego i čudesa što je Fatimska Gospa 
kasnije učinila. Ponajprije, ona je mnogobrojnim bolesnicima udije- 
lila tjelesno zdravlje. Posebno valja istaknuti: Kao u Lurdu, tako i 
u Fatimi ozdravljenja se zbivaju preko procesije s Presv. Sakra- 
mentom. Majka Božja hoće da oživi vjeru u Isusovu prisutnost u 
Hostiji. Tvrdi se da je dosad Gospa Fatimska čudesno ozdravila 
oko 800 bolesnika. Mnogo je veći broj onih kojima je Majka Božja 
udijelila zdravlje duše, mir srca, pomirenje s Bogom. 

Istinitost svojih ukazanja potvrdila je Majka Božja ne samo 
čudesnim znacima u Fatimi nego po cijelom svijetu, osobito za 
vrijeme svoga jedinstvenog, veličanstvenog puta po svijetu. U Lurdu 
je Majka Božja zaželjela da joj se sagradi kapela, da ljudi k njoj 
dolaze u procesiji. U Fatimi je sagrađena u čast Majke Božje 
najprije skromna kapela, a onda veličanstvena bazilika u kojoj se 
okupljaju milijuni hodočasnika da se Majci Božjoj poklone, zahvale 
na primljenim milostima, da od nje nove milosti traže. 

4. — Ali se Majka Božja Fatimska nije s time zadovoljila. 
Slijedeći primjer dobrog Pastira, ona iz Fatime putuje svijetom da 
traži zalutale sinove i kćeri, da im osobno saopći važnu nebesku 
poruku, da im donese vijest mira i ljubavi, da zatraži posvetu 
svome bezgrješnom Srcu, da kao Kraljica osvoji svijet ljubavlju. 
Taj trijumfalni put Gospe Fatimske počinje 1946. i traje osam 
godina. Kroz tih osam godina Majka Božja obilazi najprije gradove 
— mjesta Portugala, Španjolske, Francuske, Njemačke, Italije... 
Zatim prelazi (g. 1948) granice Evrope, pa putuje po Africi, Aziji, 
Australiji, Sjevernoj i Južnoj Americi. Tjelesnim očima čitav je 
svijet po gradovima Evrope i ostalih kontinenata vidio kako stvarno 
— avionom, brodom, autom, na slonu... — putuje slika, kip, 

blagoslovljen u fatimskom Svetištu, ali je u srcu i u duši svatko 
osjećao da to nije bio put slike — kipa, nego put same Majke 
Božje, koja ne živi u kipu ili slici, nego je živa i prisutna s 
milostima svakom srcu koje je zove i u nju se uzda. 

Nemoguće je u malo riječi opisati zanos i oduševljenje kojim 
je Kraljica neba i zemlje svagdje primljena. Na doček joj redovno 
izlaze crkvene i civilne vlasti s mnoštvom svijeta, što uz cestu, na 
ulici stoji ili kleči, pjeva, moli, plače. Svečani doček priređuju joj 
ne samo katolici nego protestanti, muslimani, budisti, pogani. Naj- 
veće katedrale, trgovi ne mogu primiti mnoštvo, koje ju veliča, pa 
se zato glavne proslave drže na najvećim stadionima. Gdje god je 
bl. Djevica stigla, nastalo je izvanredno raspoloženje. Sve izjave 
očevidaca mogu se sažeti u ovih nekoliko rečenica: Nikad nisam 
vidio toliko naroda; nikad nisam vidio nešto tako lijepo :nikad 
takvog slavlja; nikad toliko naroda nije pristupilo na sv. sakra- 
mente! U tim zgodama sakramentu pokore pristupaju mnogi koji 
već odavno nisu bili. Zbivaju se velika čudesa, obraćenja... 

Golubice, koje su na neprotumačiv način pratile Marijin kip 
na tom veličanstvenom putovanju simbol su mira, koji je Majka 
Božja donijela mnogim dušama, koji samo ona — kako je rekla 
u Fatimi — može dati cijelom ljudskom rodu, ako se samo prihvate 
i u djelo stave njezine fatimske poruke. 

5. — Fatimske poruke Majke Božje imaju za naše doba veliko 
značenje. Fatima je za naše stoljeće novi Sinaj s kojega Gospodin 
Bog preko svoje Majke govori ljudima. Fatima je Marijino, prije- 
stolje odakle ona, Kraljica ružarija, zove na molitvu, pokoru, 
krepostan život, pobožnost prema svome bezgrješnom Srcu. U dva- 
desetom stoljeću Fatima je most preko ponora, koji je po grijehu 
nastao između neba i zemlje, između Boga i čovjeka. Marija u ime 
Božje prelazi preko toga mosta, pruža ruke k nama i uvjerava nas 
da se ne odričemo nade u bolju budućnost. Usred svijeta, koji muči 
mržnja, neizvjesnost, Fatima je svjetionik prema kojemu upiru 
pogled duše željne svjetla, ljubavi, mira, utjehe, stalnosti. Za naše 
dane Fatima je postala otajstveni kutić zemlje, gdje se može osje- 
titi nešto vrhunaravno, nebesko. Fatima je oltar svijeta preko 
kojega se prikazuju Bogu molitve i žrtve. Fatima je mjesto gdje 
Bog, posredovanjem svoje Majke, pokazuje znakove posebne ljubavi, 
dobrote, milosrđa; gdje duhovni i tjelesni bolesnici nalaze zdravlje; 
patnici razabranje, utjehu i mir; bezbošci i nevjernici svjetlo, 
istinu, vjeru; grješnici milost i oproštenje; pravednici predokus 
Raja i pobudu za svetiji život. č 

BEZGRJEŠNO SRCE MARIJINO 


1. — Svako doba crkvene povijesti ima svoje posebno: obilježje, 
svoje odlike i nedostatke, svoje potrebe i običaje, pa i svoje 
pobožnosti. Iako svaka kršćanska pobožnost, po sebi, odgovara sva- 
kom vremenu, ipak neki oblici pobožnosti bolje odgovaraju jednom 
vremenoskom razdoblju, a drugi drugome. I naše doba ima neke 
posebne oznake vjerskog života, a onda i svoje posebne pobožnosti, 
Te su pobožnosti našega vremena odraz naših vjerskih osjećaja, 
naših duhovnih i vremenitih potreba, kao i zahtjev, izraz Božje 
Providnosti, koja vjernom puku u posebnim potrebama pruža 
posebnu pomoć, 

U naše doba kao posebno veliko zlo ističe se mržnja prema 
Bogu. A Bog — koji je sama ljubav — hoće da mržnju ljudskog 
srca nadvlada dobrotom, da ljudska srca osvoji, predobije ljubavlju 
i milosrđem, Zato nam za uzor i štovanje daje svoje božansko Srce 
koje je tako ljubilo svijet da je iz ljubavi prema ljudima bilo 
kopljem probođdeno. Štovanjem božanskog Srca Isusova hoće Bog 
da zalutale kršćane povrati k izvoru vječne ljubavi. 

Pobožnost prema Srcu Isusovu nužno je i usko povezana s 
pobožnošću prema Srcu Marijinu. Ne može se rastavljati Sin od 
Majke i Majka od Sina, Isusova ljubav prema nama od Marijine 
ljubavi prema nama. i 

Srce Marijino! Tko će shvatiti ljepotu, savršenstvo, ljubav toga 
Srca! Netko je na pitanje »Što je žena?« odgovorio: Žena je srce, 
nježnost, dobrota, ljubav! Blago njoj ako joj je ljubav srca na 
dobro upravljena! Kako li je divno netaknuto, čisto, nježno, pleme- 
nito srce djevice! A srce majke?! Tko može shvatiti što je majčino 
srce? Srce koje zna samo ljubiti, neograničeno ljubiti, poklanjati, 
praštati, uvrede zaboravljati, samilosno osjećati s onima koji trpe, 
radovati se s onima koji se vesele! Kad spomenemo majčino srce, 
izrazili smo svu dobrotu, ljubav majke. 

Ali i najljepše srce djevice, najljepše srce majke, po ljubavi 
i dobroti, samo je sjena Srca Marijina. Marija je najčistija Djevica, 
najuzvišenija Majka. Ona ima najljepše Srce između svih žena, 
djevica i majki, svih stvorenih razumnih bića. To je Srce bez ljage, 
bez ikakve neuredne sklonosti, urešeno svim krepostima, To je Srce 
uzor čistoće, nevinosti, djevičanstva, poniznosti, žarke ljubavi prema 
Bogu i bližnjemu, svetište svih kreposti. To je Srce remek-djelo 
Božje stvaralačke moći, sjajnije od Serafina, kao što je sunce sjaj- 
nije od ostalih zvijezda. To je Srce počelo života Majke Božje. 
Ono je dalo krv, od koje je djelovanjem Duha Svetoga postalo 
tijelo Kristovo. Iz Srca Marijina potekla je krv Srca Isusova. Mari- 

jino je Srce počelo života Boga-Čovjeka. Ono je kroz devet mjeseci 
kucalo zajedno sa Srcem Isusovim. Srca Isusa i Marije tako su 
usko sjedinjena da je Srce Isusovo počelo Srca Marijina, kao što 
je Stvoritelj počelo stvorenja; a Srce Marijino izvor je Srca Isusova, 
kao što je majka izvor svoga djeteta. Na bezgrješnom Srcu Marijinu 
bezbroj je puta Bog-Čovjek počinuo. 

Na žrtveniku bezgrješnog Srca Marijina Bogu se neprestano 
prikazuje žrtva-miomiris najsavršenije žrtve, molitve, zahvale-proš- 
nje; najuzvišeniji osjećaji ljubavi koji iz srca izviru (Eudes). To je 
Srce Majke Božje, Majke cijeloga ljudskog roda. Često se puta 
Marijino Srce prikazuje urešeno cvijećem, ljiljanima, ružama; ili 
okruženo ognjem, probodeno mačem... Time se želi istaći da je 
Marijino Srce urešeno svim krepostima, posebno divnom ljiljan- 
skom, savršenom čistoćom; da ono plamti žarkom ljubavlju prema 
nama; da je ono za nas, zajedno sa Srcem Isusovim, pretrpjelo 
mučeništvo Kalvarije. Divno Marijino Srce plamti ognjem najsve- 
tije ljubavi prema Bogu i ljuđima. Ono je iz ljubavi prema nama 
trpjelo neopisive boli. Marija na Kalvariji sa svojim Sinom prika- 
zuje za naše spasenje Bogu Ocu jednu istu žrtvu. Dok je Srce 
Isusovo probodeno kopljem, Marijino je Srce probodeno mačem 
boli iz ljubavi prema nama. Marija nas ljubi zajedno s Isusom 
jednom istom beskrajnom ljubavlju i za nas se žrtvuje. 

Stoga, s pravom hoće Bog da, uz Srce Isusovo, posebno ljubimo 
i častimo Srce Marijino. A časteći Srce bl. Djevice, iskazujemo za- 
pravo štovanje osobi Majke Božje ,s osobitim obzirom na njezino 
Srce, jer je to djevičansko Srce — Srce Majke Božje i ujedno sim- 
bol, vidljivi znak Marijine svete i uzvišene nutarnjosti, osobito 
njezine najnježnije ljubavi prema Bogu i ljudima. Dragi Bog 
hoće da se mnogo štuje ovo divno Srce. Iz toga nam Srca u punini 
spasenje dolazi (sv. Bonaventura). 

2. — Temelj pobožnosti prema Srcu Marijinu postavio je Duh 
Sveti u Evanđelju. Sv. Luka dva puta spominje Srce Marijino. 
Događaje božićne noći Marija je pamltila i o njima razmišljala 
u svom Srcu (Lk 2, 19). A kad se ono Isus izgubio, pa ga Marija 
i Josip nađoše u Hramu i s njime pođoše u Nazaret, gdje im je bio 
poslušan, Evanđelist opet ističe, da je Majka Božja te događaje 
brižno čuvala u Srcu (Lk 2, 52). Svaka Marijina riječ, svako njezino 
djelo, za vrijeme njezina zemaljskog života, odraz su njezina bez- 
grješnog Srca. Stoga su pobožne duše svih vremena uvijek častile 
i ljubile Marijino neokaljano Srce. Posebno se ističu: sv. Bernard 
(t 1153), sv. Gertruda (f 1292), sv. Brigita (11373)... Prvi je veliki 
štovatelj bezgrješnog Marijina Srca sv. Bernardin S. (ft 1444), koji 
u svakom govoru o Majci Božjoj spominje njezino divno Srce. 

Javno štovanje Srca Marijina počinje u 17. st. Sv. Ivan Eudes 
(f 1680), kao misionar, revno širi to štovanje po Francuskoj, osniva 
redovničke zajednice, bratovštine, kojima među glavnim pobožnos- 
tima ima biti štovanje Srca Isusova i Marijina. Nauk i razmatranja 
o Srcu Marijinu izdao je u velikoj knjizi (8 sveska): Divno Srce 
presvete Majke Božje. Njegovim nastojanjem prvi se put i litur- 
gijski javno proslavila svetkovina Srca Marijina 8. II 1648. u 
Autunu. Proglasujući ga svetim, Pio X _ (1. 1V 1909) zove ga ocem, 
učiteljem i apostolom pobožnosti Srca Isusova i Marijina. 

Pobožnost se u Crkvi još više širi u 19 st. Tom širenju dopri- 
nijela su mnogo dva vrhunaravna događaja. G. 1830. ukazala se 
Majka Božja sv. Katarini Labourć. Među ostalim, naredila joj je 
da se prave medaljice sa Srcem Isusovim i svojim. Ta se medaljica 
vrlo brzo raširila i proslavila mnogim čudesima. Drugi je čudesni 
događaj obraćenje pariške župe »Naše Gospe od pobjede«. G., 1836. 
bio je župnik te župe preč. Desgenettes. Župa je bila vrlo zapuštena 
i revni je župnik vruće vapio za pomoć s neba. On posveti župu 
(11. XII 1836) Srcu Marijinu i župa se doskora duhovno izmijenila, 
Zatim, 16. XII 1836. osnuje bratovštinu Srca Marijina, koju je 
odobrio papa Grgur XVI. Bratovština se vrlo brzo raširila. Iza 
toga su nastajala i različita druga pobožna udruženja Srca Mari- 
jina. Dne 21. VII 1855. Pio IX dopusti vlastitu misu i oficije. Dne 
13. III 1913. Crkva je posvetila mjesec kolovoz štovanju Srca 
Marijina; a 18. V 1914. dopustila je slaviti bladgan Srea Marijina 
u subotu iza blagdana Srca Isusova. 

Novo doba nastaje g. 1917, kađ se Majka Božja ukazala u 
Fatimi i rekla kako Bog hoće da njezino bezgrješno Srce štujemo. 
Bog će nas po tom štovanju na zemlji usrećiti pravim i trajnim 
mirom; učvrstiti i raširiti Kristovo kraljevstvo na zemlji; oslo- 
boditi nas od paklenih muka i dovesti u nebo. Pokazavši pakao, 
Majka Božja svojim miljenicima kaže: »Eto vidjeli ste pakao 
kamo odlaze duše bijednih grješnika. Da ih spasi, Gospodin hoće 
da se na zemlji raširi pobožnost prema mojemu bezgrješnom Srcu !« 

3. — Sama nas je Marija u Fatimi poučila kako ćemo častiti 
njezino Srce, tj. molitvom, pokorom, žrtvom i primanjem sv. sakra- 
menata. Ona želi da mnogo molimo, osobito da vruće molimo, njoj 
tako milu, molitvu ružarij; naročito da molimo za obraćenje bijed- 
nih grješnika. Majka Božja poručuje zatim da prikazujemo Bogu 
žrtve za grješnike, da strpljivo i rado primamo križeve koje nam 
Bog pošalje; da ih prikazujemo Bogu kao naknadu za grijehe 
ljudi, kao zadovoljštinu za uvrede nanesene Srcu Marijinu. 

Nadasve je Srcu Marijinu mila pobožnost prvih subota, koja 
se sastoji u tome da se u prvu subotu mjeseca ispovjedimo i pri- 

čestimo; izmolimo dio ružarija; razmatramo barem četvrt sata o 
jednom otajstvu ružarija s nakanom da Srcu Marijinu dademo 
zadovoljštinu za uvrede koje mu se nanose. 


Marija je u Fatimi izrazila želju da se njoj posvete svi ljudi. 
Njezinu je želju izvršio papa Pio XII posvetivši ljudski rod Srcu 
Marijinu 31. X 1942. Za njim su to isto učinili biskupi, župnici, 
redovničke starješine... za svoje biskupije, župe, zajednice. To isto 
imaju učiniti svi pravi ljubitelji Srca Marijina i pojedinačno, za 
se i svoje obitelji, te posvetiti sebe i sve svoje Srcu nebeske Majke. 
U njihovim kućama treba da se na počasnom mjestu nalazi slika 
Srca Marijina, pred kojom će se članovi obitelji svaku večer 
okupljati i moliti. 

Štovatelji nebeske Majke i Kraljice nastojat će što bolje upoz- 
nati divno njezino Srce; steći naklonost toga Srca moleći što češće 
i što pobožnije krasnu molitvu »Zdravo, Marijo«, kojom je Bog po 
Anđelu Marijino Srce za se predobio. U to će Srce oni sakriti sve 
svoje duhovno blago, svoje kreposti i milosti. Oni će pače nepre- 
stano živjeti u divnom Marijinu Srcu. Kao što djeca žive u srcu 
majke, tako i mi imamo živjeti u Srcu svoje duhovne Majke. To je 
Srce Majke ,koja nas je preporodila, koja nas neopisivo ljubi. U 
tom Srcu nalazimo Isusa, s kojim ćemo uvijek zajedno živjeti, 
raditi, moliti, trpjeti. Tako Srce Marijino postaje naše spasenje, naš 
raj, naš vječni stan. 


Osobito, stupajući na sv. pričest, mislimo: naša će pričest biti 
veoma sveta ako kod nje duhovno uvedemo Isusa u Srce njegove 
Majke, koja će ga mjesto nas ljubezno primiti, duboko mu se kla- 
njati, savršeno ga ljubiti, nježno ga grliti i iskazati mu u duhu 
i istini mnoge počasti, koje su nam nepoznate. Tako Srce Marijino 
postaje i naš uzor u ljubavi prema Isusu; osjećaji toga divnog Srca 
postaju naši osjećaji. Da to postignemo, ponavljajmo često sa svom 
ljubavlju i pobožnošću: Uzimljem te za sve blago moje; — O 
Marijo, daj mi Srce svoje! 

POBOŽNOST MAJCI BOŽJOJ 


1. — Idući križnim putem zemaljskog života ,bez sumnje si 
barem katkad uzdahnuc: Tko će mi pomoći u mojim teškoćama? 
Trpeći, možda, siromaštvo, bolest, progonstvo, uvrede, neuspjeh .. ., 
sigurno si u duši barem koji put rekao: Postoji li koje oko da me 
milo pogleda? Ima li koja ruka da me pomiluje? Podnoseći dušev- 
ne smetnje, sumnje, borbe ,napasti, zaborav ..., bez sumnje si u srcu 
pomislio: Pa ima li koje srce da sa mnom osjeća, da sa mnom 
plače? — Misleći na svoje vječno spasenje; bojeći se zbog svoje 
slabosti za svoju ustrajnost... zar nisi često puta u duši kazao: 
Bože moj, hoću li ustrajati? Hoću li se spasiti? 

Svi vi, koji ta ili slična pitanja sebi postavljate, znajte da ima 
netko koji na vas misli. Ima jedno oko koje milo gleda na sve one 
koji uzdišu pod teretom života. Ima jedno srce, koje osjeća sa svima 
onima koji na zemlji pate. Ima netko tko nam može pomoći da 
ustrajemo na putu kreposti i osiguramo vječno spasenje. Tko je 
taj? Naša nebeska Majka. Ona je s pravom nazvana utjeha žalos- 
nih, pomoćnica kršćana, vrata nebeska. Ona donosi melem i utjehu 
žalosnima, nevoljnima. Ona pritječe u pomoć bolesnima, siromaš- 
nima, prognanima. Ona pomaže u svakoj duhovnoj i vremenitoj 
potrebi. Marija nas, to valja posebno naglasiti, najsigurnije vodi 
u luku spasenja. A da osiguramo sebi Marijinu pomoć i zaštitu, 
moramo joj biti pobožni. 

Crkveni naučitelji drže da je pobožnost prema Mariji najbolji 
način da isprosimo sebi različita duhovna i vremenita dobra. Pobo- 
žnost je prema Mariji znak preodređenja. Kao što se po jeziku 
poznaje narodnost, po plodu stablo, po zori dan; tako se po pobož- 
nosti prema Majci Božjoj poznaje tko je preodređen za nebo. Kao 
što je disanje znak života, tako je pobožnost prema Mariji znak 
da je čovjek vrhunaravno živ (sv. Jeronim). Ako je u duši duboko 
ukorijenjena pobožnost prema bl. Djevici, može se zaključiti da je 
ta duša vrhunaravno živa, određena za nebo. 

Istina je, Isus je naš život, naša sreća, naše spasenje, središte 
našeg života, kao što je središte povijesti stvorenja. On je trpio 
da svi imaju život (isp. Iv 17, 2). On hoće da se svi spase (1 Tim 2, 
4). Ali da dođemo k Isusu, trebamo nekoga koji će nas voditi, 
zagovarati. A to je Marija. Marija je najbolji, najlakši, najsavrše- 
niji, najkraći, najsigurniji put k Isusu. 

Kao što zvijezda pokazuje pravac mornaru, tako nas Majka 
Božja vodi kroz oluje života, Ona nas vodi putem kreposti do 
savršenosti, do svetosti, k Isusu, k Bogu. Marija nas uči kako ćemo 
Isusa upoznati i ljubiti. Lijepo kaže glasoviti Faber: »Nisam znao 

što znači ljubiti Isusa, dok nisam svoje srce položio pred Marijine 
noge«. Slično govori sv. Josip Cafasso: »Tko nema veliko srce 
prema Majci, ne može imati veliko srce prema Sinu«. 

2. — Pobožnost prema Mariji učinila je mnoge kršćane sveci- 
ma. Pobožnost prema Mariji dovela je Ivana do križa, pa je po- 
stao Marijin prvorođenac među njezinom duhovnom djecom; 
učinila je da je Magdalena postala uzor pokore. ,Ta je pobožnost 
učinila svetim Augustina, Franju, Dominika, Bernarda, Bernardi- 
na i dr. Pobožnost prema Majci Božjoj učinila je svetom sv. 
Tereziju, koja je već kao dijete uzela Mariju za Majku; učinila je 
svetom Katarinu S. koja u petoj godini moli Pozdrav anđeoski; u 
sedmoj godini čini zavjet čistoće u Marijine ruke, moleći da joj 
samo Isus bude zaručnik. Ta je pobožnost učinila svetim Alojzija, 
koji u ruke nebeske Majke polaže zavjet čistoće, a Marija ga 
oslobađa od napasti i zlih sklonosti. Pobožnost prema bl. Djevici 
učinila je svetim Franju Sal. koji je u Parizu pred oltarom Majke 
Božje učinio zavjet čistoće, kojega je presveta Djevica na čudesan 
način oslobodila od strašnih duševnih borba. 

Majka Božja svojim štovateljima otvara nebo. Ona je naselila 
nebeski Jeruzalem. Lijepo govori sv. Bonaventura: Koji se u Mariju 
pouzdavaju, koji na sebi imaju njezin znak, bit će im ime upisano 
u knjigu života. Sretan onaj koji Mariju slavi; on će se naći 
pravedan. Jao onome tko je zanemari štovati; umrijet će u grijehu. 
Tko Mariju ljubi ,spasit će se. Tko Mariju zazivlje, ne plaši se 
neprijatelja svoje duše. Vrata će se Raja — kaže sv. Efrem — 
zatvoriti onome tko ne pokaže propusnicu na kojoj je Marijino 
ime. Pobožnost prema Mariji — tvrdi sv. Ivan Damašt. — to je 
oružje koje Bog daje onima za koje hoće da se spase. Tko služi 
Djevici — dodaje sv. Alfons — tako je siguran za svoje spasenje 
kao da je već u Raju. 

Svoje štovatelje, svoje miljenike Marija zagovara pred Bogom. 
A onaj za koga se Marija samo jednom molila, ne može biti osu- 
đen u pakao (sv. Anselmo). Sama nebeska Majka to potvrđuje, jer 
Crkva u njezina usta stavlja riječ: Tko mene nađe, naći će život 
(Isp. Izr 8, 35), život vječni! 

Zato se može reći da je pobožnost prema Majci Božjoj ljestve 
za Raj (sv. Lovre Just.). Po tim ljestvama popeli su se u nebeske 
visine Marijini odabranici. To lijepo osvjetljuje pobožna legenda 
iz povijesti Franjevačkog reda. Brat Leon vidio dvoje ljestve koje 
su sezale sa zemlje sve do neba. Jedne su bile bijele, druge crvene. 
Na vrhu je crvenih stao Isus, a na vrhu bijelih bl. Djevica. Jedna 
su se braća penjala u nebo po bijelim, a druga po crvenim 
ljestvama. Koji su se penjali po bijelima, svi su sretno stigli u 

nebo; koji su se penjali crvenim ljestvama, stigli bi do ek visine 
pa bi onda “pali na zemlju. Pouka je legende: Marija spašava 
majčinskim milosrđem one koji bi zaslužili da ih odbaci Božja 
pravda. 

Pobožnost je prema Mariji ulaznica za Raj (sv. Efrem), vrata 
Raja, neba. Jedna druga legenda lijepo tumači kako Marija isprosi 
milosrđe mnogim grješnicima, koje bi bez njezina zagovora stigla 
vječna kazna. Legenda govori kako je Isus htio jednom prošetati 
po Raju. Šetajući opazi među pravednicima neke koji nisu zaslužili 
vječne nagrade. Zovne sv. Petra i veli mu: Petre, slabo ti čuvaš 
rajska vrata; pustio si tolike koji nisu zaslužili Raja. Na to će 
mu Petar: Moj Gospodine, čuvam ja vrata Raja; otjeram ja mnoge 
od vrata, ali im tvoja Majka otvori prozor! 

Sv. Karlo Bor. naredio je da se nad vrata crkava u Milanu 
stavi kip Majke Božje. On će vjernike podsjećati da je Marija 
vrata nebeska, da po njezinu zagovoru dolazimo u Raj, spašavamo 
se. Zato se može reći: Tko je bl. Djevici pobožan, našao je zlatan 
ključ Raja. Misleći na to, uzdahnuo je sv. Grgur Naz.: Kako ću 
biti sretan, ako umirući budem izgovorio Marijino ime; vrata neba 
bit će mi otvorena! 

Želimo li da nam Marija bude uvijek u pomoći, da nam osigura 
vječno spasenje, moramo joj biti pobožni. Ako smo pobožni bli. 
Djevici, riješili smo problem života, našli smo sreću u vremenu 
i u vječnosti. 

A ako je tako važna pobožnost prema Majci Božjoj, moramo 
znati u čemu se ta pobožnost sastoji, kako ćemo je steći. 

3. — Najprije, imamo nastojati da Mariju što bolje upoznamo. 
Zato rado slušaj propovijedi o Mariji. Što češće o njoj čitaj, razmiš- 
ljaj, razgovaraj, raspravljaj. Tako ćeš malo-pomalo sve bolje upo- 
znati Marijino dostojanstvo; njezine odlike, kreposti, savršenosti; 
njezinu ljubav i dobrotu. A to će onda biti poticaj da svoju ne- 
besku Majku sve više ljubiš. 

Sveci nam lijepo pokazuju kako treba bl. Djevicu ljubiti. Oni 
ljube svoju nebesku Majku mnogo više nego ljudi ljube sebi 
najdraže osobe. Sv. Bernardin S. tako je ljubi da svaku večer 
obilazi nježinu sliku izvan grada i žarko pred njom moli. Svojoj 
rođakinji priznaje da ne bi zaspao, ako ne bi posjetio svoju Lju- 
bljenu. Ona je stala sumnjati, pa ga je uhodila i našla kako žar- 
ko pred Marijinom slikom moli. Nebeska se Majka Svecu jednom 
ukaže, obeća mu Raj, dar propovijedanja i čudesa. 

Aleksandar Haleški toliko je ljubio bl. Djevicu te se zavje- 
tovao da neće nikome ništa odbiti ako ga zamoli u njezino ime. 
Doznao za to jedan franjevac, pa ga u ime Majke Božje zamoli 

da stupi u Franjevački red. On odmah spremno posluša, posta- 
ne redovnik, te se proslavi naukom i svetošću. * 

Sv. Franjo Sal. osjećao je toliki zanos ljubavi prema Mariji 
te bi često uzeo glazbeni instrument i svirao pred slikom lju- 
bljene Kraljice. 


Sv. Filip N. zvao je Mariju svojom jedinom radošću. A o. Die- 
go Martinez govorio je: Htio bih imati srca svih anđela i svetih 
da mogu što više ljubiti Mariju; htio bih imati živote svih ljudi 
da ih sve istrošim za Mariju! 

Sv. Ivan Berhmans ponavljao je: Hoću ljubiti Mariju; hoću 
ljubiti Mariju! Sv. Stanislav K. tako je ljubio nebesku Majku 
da bi govoreći o njoj sve slušatelje raspaljivao. Kad bi molio, 
činilo se da razgovara sa svojom dobrom nebeskom Majkom. 
Sv. Alojzije sav bi se ražario u licu, kad bi se spomenulo Mari- 
jino ime. 

Dakako, ljubav prema Mariji nije samo osjećaj, čuvstvo, nego 
nešto mnogo više. Ljubav traži da vršimo volju ljubljene osobe 
(Sv. Grgur Vel). Isus je rekao: »Ako. me ljubite, vršit ćete moje 
zapovijedi!« (Iv 14, 15). Dakle, ako ljubimo Boga, vršit ćemo 
Božje želje, zapovijedi. Ako ljubimo Mariju, vršit ćemo njezine 
želje. A što ona želi? Ono što je rekla na piru u Kani Gal: Čini- 
te što vam Isus kaže! (isp. Iv 2, 5). Želimo li, dakle, dokazati 
Mariji da je doista ljubimo, moramo vršiti volju njezina Sina, 
zapovijedi Božje i crkvene. Želimo li Mariji dokazati ljubav, mo- 
ramo nasljedovati njezine kreposti. 

Mislimo često na nebesku Majku. Ta će nas misao učiniti 
boljima. Hrabri francuski oficir Hećlion de Villeneuve izjavio je 
nakon krimskog rata: »Imao sam prigoda, napasti, ali sam se ču- 
vao misleći da će me na povratku majka poljubiti u čelo i plašio 
sam se da se pred njom ne zacrvenim.« Ako tako djeluje misao 
na pogled zemaljske majke koliko će više na nas djelovati pomi- 
sao na susret s nebeskom Majkom? Kako ćemo izdržati njezin 
pogled, kako ćemo primiti njezin poljubac na dolasku u Raj, ako 
nismo nastojali živjeti čisto, kreposno ,sveto?? 

Da dokažemo ljubav Mariji, molimo što češće i što pobožnije: 
ružarij, Anđeoski pozdrav, Veliča, Spomeni se i druge molitve 
u čast nebeske Majke i Kraljice. Ako budeš na Mariju mislio, 
njoj se molio, nju nasljedovao, ona će te čuvati, braniti, voditi. 
A ako te ona drži, nećeš pasti; pod njezinim vodstvom nećeš za- 
straniti (sv. Bernard). Pod njezinom se zaštitom sretno živi i bla- 
ženo umire. 

POSVETA MAJCI BOŽJOJ ) 


"1. — Mnogi kršćani drže da su pobožni Majci Božjoj, ako njoj 
u čast izmole ružarij ili koju drugu molitvu, ako koji dan poste, 
ako na njezin oltar postave koju kitu cvijeća, zlatni nakit ili sl. 
Istina, sve su to dobra djela, ali Majka Božja ne može s time biti 
potpuno zadovoljna. Budući da je ona naša nebeska Majka i Kra- 
ljica, ona želi da priznamo nad sobom slatku vlast njezinu i njezina 
Sina, da služimo njoj i njezinu Sinu što savršenije, ne samo poko- 
jim djelom pobožnosti nego čitavim bićem. Pri tome ne smijemo 
zaboravljati da u duhovnom pogledu nismo sasvim neovisni. Mo- 
ramo nekome služiti. Takva je sudbina ljudi da budu u ovisnosti 
o nekome, da nekome služe. Mi možemo jedino birati: Hoćemo li 
služiti Isusu i Mariji — ili grijehu, strasti, sotoni. 

Mi smo se na sv. krštenju na usta kuma odrekli grijeha, zlih 
sklonosti, sotone. Ujedno smo izrekli svoj najveći, životni, krsni 
zavjet. Priznali smo Isusa Kraljem, gospodarom svoga srca, duše, 
svojim Bogom; obećali smo da ćemo biti Kristu vjerni do smrti. 
Kad smo došli na doba razuma, morali smo i sami svojom voljom 
potvrditi što su jednom kumovi mjesto nas obećali; morali smo 
Isusu vjerno služiti, njegove zapovijedi vršiti, rasti u milosti. 


Na žalost, većina od nas nije ostala vjerna krsnom zavjetu. 
Po grijehu smo se iznevjerili Kristu, pali smo opet u sužanjstvo soto- 
ne. Naša nebeska Majka želi da se oslobodimo toga sužanjstva i 
povratimo njezinu Sinu Isusu. Budući da smo zbog svojih grijeha 
nedostojni da se pokažemo pred licem svoga Otkupitelja — Boga, 
Marija je pripravna da nas — kao posrednica, zagovornica -— 
predvede, prikaže svome Sinu. Ona želi da u njezine ruke obno- 
vimo svoj krsni zavjet, da sebe i sve svoje njoj poklonimo, da nas 
onda ona prikaže svome Sinu Isusu; da nas preko nje primi koji 
nas je po njoj otkupio. 

Posebno Majka Božja želi da joj poklonimo svoje srce sa svim 
što naše srce ljubi; sa svim onim za čim ono čezne. Sa svojim 
Sinom Isusom ona nam veli: Sinko, daj mi svoje srce! Naša će 
nebeska Majka tek onda biti s nama zadovoljna, kad joj predamo 
svoje srce ;ako joj posvetimo svoju dušu i tijelo i sve svoje, da 
tako budemo potpuno njezini, i po njoj Isusovi. Predobra nebeska 
Majka i Kraljica želi da se njoj posvete svi kršćani, svi ljudi, cijeli 
svijet. Svoju želju izrazila je u trećem ukazanju u Fatimi (13. srp- 
nja 1917): Ja ću zatražiti posvetu svijeta mojemu bezgrješnom 
Srcu i naknadnu pričest u prve subote. Ako se poslušaju moji 
zahtjevi, bič će Božji biti uklonjen ili ublažen! 

Crkva se odazvala željama bl. Djevice. Papa Pio XII posvetio 
je ljudski rod Srcu Marijinu 31. X 1942, kad še slavila 25-godi- 
šnjica fatimskih ukazanja. Time je Pio XII u neku ruku upotpunio 
posvetu Leona XIII, koji je god. 1900. posvetio cijeli svijet presv. 
Srcu Isusovu. To što je Pio XII učinio za cijeli svijet, za cijelu 
Crkvu, to treba da svaka župa, svaka obitelj, svaki pojedinac i sam 
od svoje volje, dragovoljno prizna, ponovi, potvrdi. Marija želi 
da se svaki od nas i skupno i pojedinačno njoj posveti. 

2. — Što znači posvetiti se Majci Božjoj? To znači: 

— Mariji pokloniti svoje srce, sa svom ljubavlju, sa svim osje- 
ćajima i željama, uz obećanje da ćemo svoje srce unaprijed čuvati 
čisto od grijeha; da ćemo unaprijed ljubiti samo Boga i nju, našu 
nebesku Majku i Gospodaricu. 

— Mariji predati u vlasništvo svoju dušu i tijelo sa svim mor 
ćima duše i tijela, uz obećanje da se tim moćima nikada nećemo 
služiti ni u kakve grješne svrhe, nego samo na slavu Božju i spa- 
senje duše. 

— Mariji povjeriti sva svoja vremenita dobra, ne kao da bismo 
imali sve rasprodati i novac postaviti na oltar Majke Božje; nego 
u tome smislu što ćemo se svojim vremenitim dobrima služiti pre- 
ma sudu zdrava razuma: ništa nećemo trošiti u grješne svrhe, 
a prema mogućnosti nastojat ćemo pomoći siromasima. 

— Mariji dati sva svoja duhovna dobra: molitve, oproste, za- 
sluge, kreposti; sva dobra djela sadašnja, prošla i buduća; sve što 
imamo ili ćemo imati u redu naravi, milosti i slave; da ona sve 
to očisti i uljepša; da ona time raspoloži kako je na veću slavu 
Božju, spas naše duše, obraćenje grješnika. 

Po toj posveti postajemo potpuno Marijino vlasništvo, odabra- 
na njezina djeca, koja nadasve Majku Božju ljube i njoj vjerno 
služe. Ali nije dosta jednom se Mariji posvetiti, pa onda kasnije 
zaboraviti na posvetu i na Majku Božju. Kad smo se Majci Bo- 
žjoj posvetili, moramo onda uvijek živjeti u duhu posvete, u ovis- 
nosti o Mariji, u društvu s Marijom. 

Neka je majka rekla djetetu: *Moraš uvijek ići s mamom, ni- 
kada sam!« Tako osjeća i misli svaka majka. A svako dobro dije- 
te razumije želje svoje majke, uvijek je rado uz majku, rado 
s njom razgovara, grli je i ljubi. Slično i naša duhovna nebeska 
Majka želi uvijek uza se vidjeti svoju duhovnu djecu. Odabrane 
duše to razumiju i nastoje u duhu uvijek biti uz Mariju, često 
joj izraziti ljubav i odanost. 

Najglavniji i najvažniji učinak posvete Majci Božjoj i sastoji 
se baš u tome da na svoju nebesku Majku što više mislimo, da 
smo duhom što duže u njezinoj prisutnosti; da je srdačno i često 

zazivamo molitvom, pobožnim uzdasima. Vrlo je lijepa sje da 
se svoje nebeske Majke sjetimo barem kad čujemo da tuku satovi, 
pa da onda izmolimo jednu Zdravomariju, kako su to činili sv. Al- 
fons Rodr., sv. Gabrijel od Prež. i dr. Isto je tako lijepa vježba: 
Kad prođemo ispred slike ili kipa Marijina da se naklonimo uz 
kratak pozdrav, pobožan uzdah, kako su to činili glasoviti Newton 
i sv. Bernard. 

Koji su po posveti postali Marijina odabrana djeca, često će 
zazivati Marijino ime. To ime — kako smo rekli — anđele veseli, 
đavle tjera; ljude tješi, jača, rasvjetljuje. Ono je svecima slatko 
kao med. Bl. Henrik Suzon govorio je: »Marijo, Marijo... što si 
tek ti ako je tvoje ime tako ljupko i slatko?!« Marijino ime neka 
ti je uvijek na ustima i u srcu! (Sv. Bernard) 

Kad započinjemo molitvu ili koji posao, pomislimo na bl. Dje- 
vicu, zazovimo je u pomoć, zatražimo njezin blagoslov. Sv. Stani- 
slav K., kad bi počinjao posao, rad, naklonio bi se Marijinoj slici i 
zatražio blagoslov. Glasoviti Kepler započinjao je posao zazvavši 
Marijino ime. Što god radimo, radimo s Marijom, pred njom, njoj 
na slavu, jer je slava Marijina slava Božja. Kad obavljamo svoje 
dnevne poslove, kada vršimo svoje staleške dužnosti; kad molimo, 
prisustvujemo sv. misi, primamo sv. pričest; kad smo u teškoći — 
budimo uvijek uz Mariju, s Marijom. Uvijek se i svagdje vladaj- 
mo, kako bi se ona vladala da je na našem mjestu. Uvijek s Ma- 
rijom, sve s Marijom! S Marijom nastojmo živjeti, raditi, šeta- 
ti se, šutjeti, moliti; radovati se i veseliti se; trpjeti i plakati. U 
njezinu je društvu najljepše. Čitav naš život ima oživljavati Mari- 
jin duh, jer je to duh Božji! 

Lijepo je rekao sv. Pavao: živim — ali ne više ja, nego Krist 
živi u meni! (Gal 2, 20). Slično može reći i osoba koja se potpu- 
no preda Isusu po Mariji: Ne živim više ja, nego Krist s Marijom 
živi u meni! 

Napokon, duša posvećena bl. Djevici želi i umrijeti s Mari- 
jom, da zauvijek bude najuže sjedinjena sa svojom dragom Maj- 
kom. Sv. Leonard toliko je čeznuo da bude uvijek s Marijom, te 
je jednom za vrijeme propovijedi u zanosu podigao ruke i usklik- 
nuo: »Želim umrijeti i biti uvijek s Marijom !« 

Eto, to je prava pobožnost prema Majci Božjoj. Takvom ćemo 
pobožnošću savršeno ugoditi svojoj nebeskoj Majci i Kraljici. Ta- 
kvom ćemo pobožnošću najsigurnije zaslužiti Marijin zagovor i 
zaštitu u životu i na smrti. 

3. — Netko će možda pomisliti: Kad se ovako savršeno pre- 
damo Mariji, zar to ne znači za nas gubitak slobode, neko zaro- 
bljavanje, osiromašenje. Da, takva potpuna posveta znači zaroblja- 

vanje, zasužnjivanje. Ali postati Marijin sužanj -- to nije nimalo 
strašno ni teško, nego je to izvanredna slast i milina. Postati sužanj 
Majke Božje — to znači prestati biti sužanj pakla, sotone, grije- 
ha, strasti, tjelesnih požuda, ljudskih obzira, a dragovoljno se pre- 
dati u naručaj najnježnije nebeske Majke, koja neopisivom ljuba- 
vlju usrećuje sve svoje vjerne štovatejle. 

Ništa ne gubimo kad se savršeno predamo Mariji, osim svoje 
bijede i nevolje. Naprotiv, vrlo mnogo dobivamo. Marija se, kao 
najbolja Majka, ne da natkriliti u ljubavi i velikodušnosti. Kad mi 
nju ljubimo svim srcem, onda će i ona nas ljubiti kao svoju naj- 
miliju djecu. Kad smo mi njoj povjerili sebe i sve svoje, onda se 
i ona nama predaje potpuno sa svim svojim zaslugama i dobrim 
djelima. Mi onda pred Bogom nismo siromašni, bijedni, nego vrlo 
bogati, jer nas Majka Božja čini dionicima svojih dobrih djela, za- 
sluga, molitava, Mi onda sa svim pouzdanjem upravljamo Bogu 
svoje molitve, jer znamo da naša nebeska Majka s nama mgdli. 


Osobito mnogo dobivamo kad presv. Djevici poklonimo ono 
najdraže što imamo, svoje srce i svu ljubav svoga srca, jer onda 
i naša predobra Majka nama daje svoje Srce. Krasne li zamjene! 
Mi Mariji poklanjamo svoje bijedno, grješno. srce, a ona nama 
daje svoje divno bezgrješno Srce s neopisivim žarom savršene dje- 
vičanske i majčinske ljubavi. Kolika sreća za nas: divno, bezgrje- 
šno Marijino Srce — naša svojina! Ništa, dakle, ne gubimo, nego 
neizrecivo mnogo dobivamo, kao što dijete ništa ne gubi, nego vr- 
lo mnogo dobiva kad žarko ljubi svoju majku. 


U srednjem vijeku bio je običaj da vitezovi prisegnu vjernost, 
ljubav, odanost nekoj plemenitoj gospođi. Pri tome bi obećali da 
će joj služiti čitav život, da će je proslaviti kreposnim i junačkim 
životom. — Nešto slično i mi činimo kad Mariju biramo za Kra- 
ljicu i gospodaricu svoga srca; kad njoj prisižemo vjernost, oda- 
nost, ljubav. Samo je ogromna razlika između naše nebeske Majke 
i Kraljice našega srca i svih drugih žena, pa bile one ne znam 
kako dobre, ugledne, bogate, lijepe. Marija dobrotom, ljepotom 
i svim drugim odlikama neopisivo nadilazi sve žene. Ona je jedi- 
na bezgrješna Djevica, blagoslovljena među ženama, Majka Božja. 
Njoj priseći vjernost, njoj služiti, nju ljubiti — to je najveća sre- 
ća; od toga ništa veće, ljepše ni savršenije. Velika je to tajna, 
tajna mnogima nepoznata. Sretne duše kojima je otkrivena tajna, 
koje su Mariju odabrale za Kraljicu svoga srca. Blago onima koji 
su upoznali ljepotu posvete Mariji, koji su se njoj posvetili i žive 
u duhu te posvete. Blago onima koji su se izgubili u krilu nebeske 
Majke, da provode vrhunaravni život s Isusom i Marijom. Njima 

će posveta donijeti, u jedinstvu s Isusom i Marijom, prevelike duć 
hovne radosti i neobične plodove svetosti. 


4.— Stoga nimalo ne oklijevaj, nego hiti u zagrljaj svoje ne- 
beske Majke. U skrušenoj ispovijedi očisti svoje srce od grijeha, 
da bude dostojan poklon bezgrješnoj Kraljici. Obnovi svoj krsni 
zavjet. Odreci se zauvijek sotone i njegovih djela. Odluči da 
ćeš uvijek savjesno služiti Isusu i Mariji. Sebe i sve svoje veliko- 
dušno predaj, pokloni, posveti presvetoj Djevici, da s Marijom i 
i po Mariji budeš potpuno Isusov. 


Neka tvoja posveta bude iskrena, potpuna, savršena. Iz dubi- 
ne srca, s puno ljubavi sebe i sve svoje predaj Mariji. U tome 
predanju neka te vodi zanos, kakav je bio kod č. Ivana Colina 
koji je govorio: »Kad bih imao toliko života, koliko je zrna pije- 
ska na obalama oceana; kad bih imao toliko sredstava da ti slu- 
žim koliko ih imaju sva stvorenja zajedno, ne bih imao dovoljno 
života, dovoljno sredstava da udovoljim željama moga srca, koje 
je pripravno da ovoga časa prestane kucati, kad se ne bih nadao 
da će te ljubiti i tebi služiti zauvijek.« Kad se Mariji posvećuje- 
mo, žalimo samo što imamo jedan život, i to tako kratak, da ga 
nebeskoj Majci predamo. 

. Nasljeduj primjer sv, Ivana evanđelista, o kojemu Evanđe- 
lje govori da je odmah na Kalvariji Majku Isusovu uzeo k sebi. 
I ti uzmi bl. Djevicu kao svoju Majku. Neka ona bude sva tvoja 
sreća, sve tvoje bogatstvo, život tvoga života, duša tvoje duše, 
srce tvoga srca, tvoje jedino blago u vremenu i u vječnosti. Posve- 
ti se bez oklijevanja presv. Djevici. U zamjenu za svoju posvetu, 
za svoj poklon, ne traži ništa, nego divnu ljubav Marijina bezgrje- 
šnog Srca. Posvećujući se nebeskoj Majci i Kraljici, reci sa svim 
zanosom srca i duše: ' 


Uzimljem te za sve blago moje; 


O Marijo, daj mi Srce svoje! 

Devetnica Kraljici srdaca 


(Priprava za posvetu) 


O bezgrješna Djevice Marijo, preslavna Majko Božja, predo- 
bra moja Majko i Kraljice! Tebe je Presveto Trojstvo odabralo 
da po tebi Sin Božji postane čovjekom i oslobodi nas grijeha, a 
mi grješni ljudi da po tebi dođemo k Isusu, svome Otkupitelju 
i jedinome posredniku kod Oca nebeskoga. Stoga, tko tebe upozna 
i ljubi, naći će mir i sreću, jer ćeš ga ti čuvati i svojim svemo- 
ćnim zagovorom pomagati; ti ćeš ga dovesti k Isusu, koji je za sve 
ljude jedini put istine što vodi u radost i život. 

Ija, a moja preslatka Majko i Kraljice, želim stupiti u broj 
tvojih odabranika. I ja hoću da budem tvoj iskreni štovatelj i pra- 
Vi ljubitelj. Tebi želim predati i posvetiti svoje srce, svoju dušu 
i sve svoje. Dostoj se, o Marijo, primiti moj poklon. Ti prosvijetli 
moju pamet da upoznam kolika je sreća. tebe ljubiti i tebi služiti. 
Ti me pomozi da budem vrijedan tebi se potpuno posvetiti, te una- 
prijed revno služiti tebi i tvome Sinu Isusu. Amen, 


Tri Zdravomarije 


R. Moli za nas, sveta Bogorodice. 
O. Da dostojni postanemo obećanja Kristovih. 


Pomolimo se. Gospodine Isuse Kriste, posredniče naš kod 
Oca, koji si preblaženu Djevicu, Majku svoju, učinio također i 
našom Majkom i posrednicom kod tebe, dopusti da svaki, koji se 
s molbom tebi obrati, sve po njoj utješen postigne. Koji živiš i 
kraljuješ u vijeke vijekova, Amen, 

Dosvetna molitva 


Gospodine Isuse Kriste, pravi Bože i pravi Čovječe, jedini Si- 
ne vječnoga Oca i presvete Djevice Marije! Klanjam ti se u naj- 
dubljem poštovanju i zahvaljujem ti, što si umro za me na križu, 
da me izbaviš od ropsva sotonskoga i učiniš me djetetom Božjim. 
Oprosti mi što se nisam okoristio milošću otkupljenja, nego sam 
griješeći prekršio obećanja što sam ti ih svečano dao na sv. kršte- 
nju. Zbog svojih teških grijeha ne usuđujem se nikako da se sam 
tebi približim. Zato se utječem zagovoru tvoje presvete Majke, 
koju si mi dao da posreduje za me kod tebe. Po, njezinu zagovo- 
ru nadam se da ću postići milost pokajanja i oproštenje grijeha. 

Tebi se, dakle, obraćam, o neokaljena Djevice i Majko Božja, 
Kraljice neba i zemlje, posrednice naša i sigurno utočište grje- 
šnika. Poslušaj moju želju i primi obećanja što ti ih pružam ja 
neznatni stvor. 

Ja... nevjerni grješnik, obnavljam danas i polažem u tvoje 
ruke svoj krsni zavjet. Odričem se zauvijek đavla, njegovih ras- 
koši i njegovih djela, i predajem se po tvojim rukama potpuno 
Isusu Kristu s čvrstom odlukom da ću uvijek vršiti njegove svete 
zapovijedi, A da njemu bolje ugodim, odabirem te danas, o Mari- 
jo, pred cijelim nebeskim dvorom za Majku i gospodaricu svoju. 
Tvome se bezgrješnom Srcu potpuno posvećujem. Tebi, Majko 
i Kraljice, poklanjam svoje srce, dušu i tijelo svoje, svoja unutar- 
nja i izvanjska dobra, pače i vrijednost svih svojih prošlih, sada- 
šnjih i budućih dobrih djela. Predajem ti potpuno pravo da ras- 
polažeš sa mnom i sa svim što je moje, bez izuzetka, po tvojoj 
miloj volji, na veću čast Božju u vremenu i u vječnosti. 

Primi, predobrostiva Djevice i Majko, moj poklon i ubroji 
me među one koje ti ljubiš, koje ti učiš, koje ti vodiš i štitiš. Pred- 
stavi me milom Sinu tvome da me po tebi k sebi uzme, kao što 
me je po tebi otkupio. Učini da budem pravi učenik i sljedbenik 
tvoga Sina Isusa, pa da po tvome primjeru i zagovoru dosegnem 
puninu njegove dobi na zemlji te zaslužim doći u njegovu slavu 
na nebu. Amen. 

